
NAE IONESCU (1890-1940), profesor de logică şi de 
metafizică la Universitatea din Bucureşti, unul dintre cei 
mai temuţi publicişti ai perioadei interbelice şi ideolog 
al unei mişcări de dreapta, a creat o şcoală filozofică din 
care fac parte Mircea Vulcănescu, Mircea Eliade, Emil 
Cioran, Constantin Noica, Constantin Floru ş.a. 

A făcut studii filozofice la Bucureşti, pe care le-a conti- 
nuat cu o specializare în Germania, încheiată printr-un 
doctorat susținut la Miinchen în 1919. 

A fost asistent al profesorului C. Rădulescu-Motru, apoi 
conferenţiar şi profesor la Catedra de logică şi metafi- 
zică a Universităţii din Bucureşti. A predat cursuri de 
logică, istorie a logicii, metafizică, filozofie a religiei. 
Concepînd filozofia ca filozofare, spre a dobîndi un 
echilibru spiritual cu lumea şi cu sine, acest „Socrate al 
românilor” a refuzat să-şi tipărească vreo lucrare. Elevi 
ai săi au litografiat 12 cursuri, dintre care patru au fost 
tipărite în anii 1941-1944. 

A condus Cuvântul (1926-1934, 1938), a colaborat la 
Noua Revistă Română, Studii filosofice, Revista de filo- 
sofie, Cuvântul studenţesc, Predania, Vestitorii, Buna- 
Vestire, Est-Vest ş.a. 

Din bogata publicistică a lui Nae Ionescu, Mircea Eliade 
a realizat în 1937 culegerea Roza vînturilor (reeditată în 
1990 la Editura Roza vînturilor). La Editura Humanitas, 
în 1991, a apărut Curs de metafizică. 

NOTĂ LA EDIŢIA HUMANITAS 1993 


După Cursul de metafizică (Ed. Humanitas, 1991), continuăm 
reeditarea cursurilor lui Nae Ionescu cu cel de istorie a logicii. Şi în 
cazul acestui text optăm pentru titlul Curs de istorie a logicii (a se 
vedea argumentarea din Nota de la Cursul de metafizică). 

Ca text de bază, am luat ediţia din 1941 (cea din 1943 este numai 
reeditare şi are mai multe erori tipografice), apărută sub egida Co- 
mitetului pentru tipărirea operei lui Nae Ionescu şi editată la Mo- 
nitorul Oficial şi Imprimeriile Statului. 

Am păstrat în fruntea lucrării prefața lui Vasile Băncilă şi Intro- 
ducerea editorilor din 1941. 

Prefaţa lui Vasile Băncilă am confruntat-o atît cu textul publicat 
în Însemnări sociologice (an IV, nr.1, 1 septembrie 1940, pp.1-8), 
cât şi cu cel din ediţia a II-a. În arhiva familiei Vasile Băncilă, nu 
s-a păstrat vreo formă modificată (ci numai îndreptări ale erorilor de 
tipar la ediţia din 1943). 

Introducerea editorilor din 1941 am confruntat-o atît cu un şpalt 
(cu modificări autografe ale lui Mircea Vulcănescu), cît şi cu va- 
riante dactilografiate (incomplete, cu modificări autografe ale ace- 
luiaşi), păstrate în arhiva familiei Mircea Vulcănescu. Spre a nu în- 
greuia lectura, n-am preluat în note diverse formulări, ci numai un 
pasaj eliminat ulterior, în şpalt, şi trei note de subsol. 

Tot în arhiva familiei Mircea Vulcănescu, s-a păstrat un şpalt 
(corectura a patra) al textului cursului (pînă la p.100), cu care am 
confruntat textul de bază. 

Din arhiva lui Constantin Floru, avem un exemplar al lucrării 
(cu sublinieri şi însemnări de iectură, dar nu şi cu modificări) şi un 
manuscris (copie infidelă a cursului). 

În arhivele familiilor Constantin Noica şi Nae Ionescu, nu s-au 
păstrat exemplare cu modificări autografe, şi nici texte dactilogra- 
fiate sau manuscrise privitoare la cursul de istorie a logicii din 
1929/1930. 


Întrucît informaţiile bibliografice din Introducere cuprind unele 
erori sau sînt incompiete, am procedat astfel: a) unele erori le-am 
îndreptat în mod tacit (cele privind ani, pagini...), b) altele au fost 
semnalate în Note, c) am adăugat ediţiei de faţă o Bibliografie, spre 
a avea o mai bogată informare despre lucrările apărute după 1941 
şi, totodată, spre a indica complet sursele. 

În Bibliografie, am menţionat toate cursurile litografiate, toate 
ediţiile lucrărilor apărute după 1941, o selecţie mai amplă din arti- 
cole şi din conferinţe; totodată, am indicat lista cursurilor şi a semi- 
nariilor făcute de Nae Ionescu, în ordine cronologică. 

Fără îndoială, cel care poate aprecia cel mai bine demersul unui 
editor este viitorul editor. Astfel că admir (şi invidiez) problemati- 
zarea şi scrupulozitatea editorilor din 1941, oameni de cultură ca 
Mircea Vulcănescu, Constantin Noica sau Constantin Floru, care 
mi-au uşurat mult munca. 

De asemeni, am avut în vedere că un curs precum cel ţinut de 
Nae Ionescu este şi un fapt de limbaj filozofic al vremii, de stil al 
Profesorului, dar, mai ales, un fapt istoric, unul ce ţine de istoria 
filozofiei româneşti; el este totodată un fapt cu rezonanţă speculativă 
în viaţa noastră filozofică şi în meditaţia contemporană. Tocmai de 
aceea am şi întreprins ediţia de față! 

Ne-a interesat să evidenţiem deschiderea acelei lumi către noi, 
şi nu atît cantonarea ei în împrejurări trecătoare. 

Astfel că am păstrat o serie de fapte de limbaj filozofic al vremii, 
iar cele ce ţin de limbajul obişnuit le-am adus la forma actuală. Am 
vrut să-l aducem pe Profesor către noi, cei de azi, către student şi 
tînărul cugetător, să ni-l apropiem pe Profesor, spre a ni-l apropria 
pe gînditor. 


15 septembrie 1991 MARIN DIACONU 


Notă 


Nota de prezentare a lui Nae Ionescu la: Nae Ionescu, Curs de 
metafizică, Ed. Humanitas, 1991, p. 2 îi aparţine lui Mircea Eliade. 
A fost preluată din Paul Edwards (ed.), The Encyclopedia of Philo- 
sophy, vol. IV, New York, Macmillan, 1972, p. 212. 


NAE IONESCU 


La 15 martie 1940, a murit profesorul Nae Ionescu, înainte 
de a fi împlinit virsta de cincizeci de ani. 

Moartea lui, neaşteptată şi neverosimilă, pune încă o dată 
problema dacă noi, românii, avem îndeajuns parte de oamenii 
excepţional dotați pe care ni-i dăruieşte naţia noastră. El vine 
să se adauge la acea serie de bărbaţi ajunşi în plină putere de 
creaţie, dar dispăruţi înainte de a-şi fi împlinit opera: Lam- 
brior, Bogrea, Pârvan, Vâlsan, Matei Nicolaul..., pentru a nu 
vorbi de seria încă şi mai lungă a poeţilor, romancierilor, nu- 
veliştilor seceraţi în pragul vieţii creatoare sau în prestigioasă 
maturitate. 

Afară de aceasta, cu dispariţia lui Nae Ionescu se pune ca- 
păt uneia din cele mai originale, mai interesante şi mai patetice 
existenţe din istoria intelectualităţii româneşti. Căci regretatul 
profesor şi ziarist, profesor de vocaţie şi ziarist de rasă, a avut 
sentimentul marii aventuri şi resursele de toate felurile pentru 
a o servi într-un chip impresionant. Într-o societate în care cei 
mai mulţi trăiesc cvasivegetativ, pe linii mai mult etnografice 
şi mai mult biologice, sau în care se trăieşte mica şi banala 
aventură exasperată a arivismului de toate nuanțele sau mai 
degrabă fără nuanţe, Nae Ionescu aducea setea interioară şi 
nobilă a aventurii dramatice, organice, cu implicaţii metafizi- 
ce, cu strălucire artistică şi cu coerenţă religioasă. Poate numai 
un Panait Istrati, brăileanul cu care are şi alte note comune, 
dar mai multe diferenţiale, a mai adus, în peisajul vieţii noastre 
spirituaie, această tulburătoare pasiune de aventură majoră, pe 
deasupra conformismelor, pe deasupra oboselilor, pe deasupra 
misticii caftanului. Născut într-o societate care păstrează încă, 
în parte şi în adînc, structura patriarhală, după care omul nu-şi 

construieşte singur viaţa, Nae Ionescu a dat conaţionalilor săi 
exemplul unei vieţi de mare îndrăzneală şi de stil personal. lar 
celor care îl înlocuiesc pe Dumnezeu, morala, familia, priete- 
nia şi chiar neamul cu rangul social le-a dat un exemplu de 
cerbicie dusă pînă la martiraj, pe care din nefericire aceştia 
nici nu-l pot pricepe. 

De altfel, un astfel de om este greu de înţeles şi, pentru cei 
“ce nu l-au cunoscut foarte de-aproape, trebuie să aştepte să-l 
cunoască foarte de departe pentru a înţelege ceva din autenti- 
citatea şi semnificaţia lui. Cînd timpul, care este cel mai bun 
silogism, va aduce sporul lui de înţelegere, se va lămuri mai 
uşor figura spirituală a unui astfel de singular trecător prin 
strania şi sacra scenă a vieţii. Pină atunci, noi trebuie să ne 
mulţumim cu mult mai puţin. 

Această greutate de a-l înţelege vine mai cu seamă din va- 
rietatea resurselor lui spirituale şi de viaţă. Avînd o inteligenţă 
ce constituia o permanentă surpriză şi care în viaţă a fost în- 
Suşirea care i s-a apreciat cel mai mult, fiind ridicată la nivelul 
de faculté maitresse?, avînd un putemic sentiment al eului pro- 
priu, a cărui tărie era însă interiorizată pînă la maximum şi cel 
mai adesea învăluită chiar în fluidităţi domoale şi într-o sur- 
dină sau transfigurare care uneori mergea pină la umilinţă 
creştină; avind dacă nu un optimism net, dar o mare credinţă 
tul lui — era firesc, era fatal să aibă o carieră spirituală şi să 
deseneze o traiectorie ca acelea pe care le-a reprezentat timp 
de două decenii. 

Dar resursele şi înclinațiile lui nu se opresc aici. Ca la toţi 
oamenii de excepţie, ele se afirmă şi se diversifică într-un 
complex de antinomii, al căror joc tainic şi număr covîrşitor 
au constituit potenţialul său de viaţă. Putere logică, dialectică, - 
Şi totuşi un anume lirism de fond; filiaţii şi vizări metafizice, 
ŞI totuşi apreciind viaţa de societate; un oarecare dogmatism 
de ultime rezerve, de mari certitudini, şi totuşi un relativism 
de o rară capacitate de mlădiere; tenacitate şi subtilitate sau 
intransigenţă şi abilitate tactică; îndrăzneală neobişnuită şi mo- 
destie dusă uneori pînă la un tulburător anonimat, păginism şi 

ascetism, ceva de om de Renaştere şi totuşi ceva de cruciat; 
om de societate, uneori chiar de viaţă mondenă, şi totuşi sim- 
tind o singurătate ultimă, pe care credem că a încercat-o la 
răstimpuri; optimism şi totuşi o bună dispoziţie care citeodată 
se hrănea din melancolii; preocupat de viitor şi totuşi istoricist 
în chip organic şi deliberat; universal ca om, fiind interesant 
şi sugerînd adesea simpatii chiar în taberele cele mai adverse, 
şi totuşi autohtonizant; ceva nefixat, de „neglijenţă”, care e a 
vieţii înseşi şi de formulă veşnic deschisă, şi totuşi posedind 
anume stele polare; degajare, dacă nu dispreţ pentru erudiție, 
şi totuşi avind o informaţie pătrunzătoare în mai toate dome- 
niile; simţul momentului, dar nu „impresionist”; liric, dar con- 
tra oricărui melodramatism şi Schwărmerei?; istoricist, dar nu 
evoluționist; iubitor al preciziei, al faptului conturat şi just de- 
pistat, şi totuşi antipozitivist, om de teorie, artist, şi totuşi avînd 
bucuria şi aptitudinea organizării, a gospodăriei... — iată nu- 
mai o parte din aspectele, coardele şi ecourile acestei perso- 
nalităţi. Desigur, unele din aceste antinomii se pot reduce la 
unitate, altele îşi condiţionează reciproc termenii şi toate s-ar 
putea ierarhiza pînă la un punct. Dar enigma rămine, şi aceasta 
era Nae Ionescu. Atitea forţe diferite, unele contradictorii, nu 
formau o unitate existenţială atît de organică şi de strîns struc- 
turată, dar, în acelaşi timp, suplă şi degajată, decît prin arta de . 
viaţă a purtătorului lor. Sint oameni complicaţi, adeseori su- 
părător de complicaţi, dar fără a fi deloc complecși. Şi, oricît 
ar părea de ciudat, sînt uneori chiar oameni complecşi, fără a 
fi complicaţi. Nae Ionescu era însă şi una, şi alta. Şi aici e una 
din pricinile aerului şi haloului de mister şi de excelare ca 
exemplar uman care au caracterizat apariţia şi istoria lui. S-a 
abuzat de o vorbă celebră, spunindu-se despre prea mulţi că 
Şi-au pus talentul în operă şi geniul în viață. Afirmația aceasta 
e însă foarte potrivită pentru Nae Ionescu. Ce e mai însemnat 
intr-un suflet se arată, la unii oameni, în opera lor; la alţii, în 
viaţa lor — nu e la toți la fel. Şi mai sînt oameni la care opera 
însăşi face parte din viaţa lor cu acelaşi titlu ca alte manifestări 
ale acesteia. Pentru profesorul nostru, un prieten, o discuţie cu 
oarecine, o luptă, un articol, o prelegere erau la fel de însem- 


9 


nate. Ceea ce-l interesa era viaţa integrală, ca supremă aven- 
tură adusă ofrandă creşterii vieţii generale, şi nu se selecţiona 
pe el însuşi, ceea ce implică întotdeauna oarecare artificialita- 
te, pentru a se manifesta într-un anume fel, cum nu era în an- 
samblu. A primi un cunoscut, a aşeza cărţile în rafturile unei 
biblioteci, a face ordine la un „oficiu de librărie”, a cerceta 
registrele şi ruajul unei mari instituţii financiare erau pentru 
Nae Ionescu fapte tot atit de importante ca şi a cunoaşte o 
carte de filozofie ori a stabili jaloanele unui studiu. Totul avea 
preţ pentru el doar prin echivalenţa de viaţă, de spirit, şi în 
această privinţă viaţa sa a avut un fel de egalitate, fără a fi 
fost vreodată? egală cu aceea a oamenilor obişnuiţi. Peste 
complexitatea lui alcătuită din atitea antinomii constituţionale, 
era deci şi un fel de curioasă omogenitate, care imprima vrajă 
şi dinamism de viaţă în manifestări. De aceea, oricît ar încerca 
spiritele analitice să pună ordine definitivă şi să găsească sen- 
suri complete în această țesătură sufletească dominată de ace- 
laşi suflu al vieţii şi de un acelaşi înţeles al valorii în toate 
gesturile pe care le făcea, credem că destinul lui Nae Ionescu 
s-ar vădi cel mai apropiat nu într-o expunere pur abstractă, ci 
într-o „viaţă”, într-un roman, într-o istorie. N-ar avea nevoie 
de nici o romanţare şi de nici un element adăugat această 
„Viaţă”. Ar fi destul să arate adecvat ceea ce a fost. 

Dar pînă atunci şi dacă se va ivi vreodată scriitorul care să 
aibă dreptul să se apropie de viaţa lui Nae Ionescu, rămînem 
tot la procedeul mai modest, deşi nepotrivit, al desprinderii de 
sensuri. În această direcţie, fiecare va vedea altceva — şi va 
vedea parţial, unilateral. Documentul de viaţă în chestiune e 
atît de variat, încît vor exista note pentru preferinţele fiecăruia. 
Unii vor vedea în acest om un închinător al vieţii nefalsificate, 
mereu inedite, fatale, sancte chiar şi în păgînităţile ei, şi în 
fond nemuritoare. Alţii vor vorbi de omul care-şi crea obsta- 
cole grele pentru a le învinge ori pentru a lupta. Unii vor amin- 
ti de efortul de a se depăşi mereu pe sine, în înţelesul de a 
trece la altceva, care să nu oprească viaţa pe loc ori să nu 
tolereze pauze funebre, alţii vor insista asupra rigorismului său 
logic. Unii se vor opri asupra „scepticului”, alţii asupra „fana- 

ticului”. Unii vor vorbi de inovatorul, de iniţiatorul, de revo- 
luţionarul spiritual, alţii despre păzitorul legii. Tot aşa se va 
putea vorbi rînd pe rînd de „dialectica” lui, de „ironia” sa spe- 
cifică, de felul atit de interesant de „disponibilitate” pe care 
l-a construit, de prietenul, de atitudinea faţă de problema mor- 
ţii şi a vieţii, de sinceritatea lui, de profesorul, pedagogul şi 
agitatorul spiritual predestinat care erau în el... şi de o sumă 
de alte lucruri. 

Întru cît ne priveşte, subliniem, din tot ce am arătat sau 
sugerat în treacăt, două trăsături. 

Întii, ceea ce am numi viitorismul lui. Pe Nae Ionescu îl 
interesa întotdeauna într-un mod superlativ felul cum poate să 
arate obrazul viitorului. Era la el o voluptate intelectuală de o 
rară acuitate în a adulmeca semnificaţiile vieţii care are să vină 
pentru omenire şi pentru neam. Şi cînd prevedea ceva, cînd 
anticipa ceva, se transforma de la sine în iniţiator şi luptător 
pentru noua Structură istorică ce va veni şi care începuse chiar 
să se arate, indirect şi discret, în lucruri, aşa cum soarele îşi 
trimite lumina cu mult înainte de a apărea el însuşi la orizont. 
Acestui viitor i se dăruia Nae lonescu atit ìn viaţa generală, 
cît şi în cea personală, care de altfel la el erau strîns unite, 
formînd adesea un singur act. Pentru a înţelege şi a sluji mai 
direct şi mai autentic viitorului, el spunea cîteodată: „eu rup 
punţile cu trecutul”. Şi o făcea, în adevăr, pînă la o limită pe 
care o vom vedea. Nu-şi tolera nimic din ce ar fi putut să-i 
oprească avîntul sau să-i falsifice trăirea în funcţie de timp. E 
aici O cauză pentru care nu s-a grăbit să scrie cărţi, pentru care 
cartea îi apărea oarecum ca un ferpar de inmormintare, pentru 
care nu făcea rezumate, nu lua note, nu oprea timpul şi nu se 
fixa funebru cu ajutorul alfabetului ori al invenţiei lui Guten- 
berg. Mergea chiar pînă acolo, încît uneori recitea ceea ce în 
ajun scrisese numai cu scopul de a se imprieteni mai mult cu 
o idee, de a-i prinde toată configuraţia, şi apoi distrugea totul. 
Dar acest „viitorism” al lui Nae Ionescu avea un pendant’, 
după cum am spus: legătura organică, subconştientă în primul 
rînd, însă şi doctrinară, cu trecutul. Nae Ionescu era doar un 
tradiţionalist! Şi încă unul dintre cei mai decişi, mai critici şi 

mai lucizi, făcînd parte din categoria gînditorilor şi militanţilor 
pentru tradiţie din istoria contemporană a societăţii româneşti. 
Şi tocmai de aceea viitorismul său era atît de substanţial şi de 
integrat în lucruri, într-un destin în fond de ordin comunitar. 
De aceea a dat un tip de revoluţionar fără elemente spectacu- 
loase şi romantice, dar căruia în esenţă greu i se poate găsi 
pereche. În epoca modernă, există un fel de revoluţionarism 
epidemic. El este însă mai mult personalist şi nu se interesează 
de trecut. E un sport orgolios sau prezumţios în vid istoric, 
care alteori îşi aliază bucuria distrugerii pentru distrugere. Nu 
aşa era la profesorul nostru. „Tradiţia” şi „revoluţia” nu erau 
opuse la el, deşi modernii şi chiar mulţi sociologi lé opun. Ci 
ele se confundau în elanul istoric. N-a fost la noi om care să 
fie mai obsedat de viitor, dar n-a fost altul care să blameze 
mai incisiv „paşoptismul” de atitudine, nu atît paşoptismul ca- 
re a fost, ci acela care este. Şi toate acestea, fiindcă Nae Io- 
nescu era făcut să servească devenirea istorică adevărată. A 
fost un servitor al istoriei. 

Al doilea, subliniem o trăsătură care e pe deasupra istoriei. 
Am văzut că Nae Ionescu nu poate fi înţeles în afară de timp, 
de istorie. E la el o filozofie a timpului şi a istoriei care a intrat 
in însăşi viaţa lui şi i-a determinat-o. Această filozofie ar fi 
interesant de stabilit şi în jurul ei s-ar putea reface în mare 
parte viaţa şi înţelege noima existenţei acestui om. Ceea ce îl 
determina în chip obişnuit, dîndu-i dinamismul patetic de 
aventură în stare pură, precum şi implicaţii şi repercusiuni su- 
prapersonale, era acest istoricism revoluţionar al său. Cu toate 
acestea, era în sufletul acestui semen al nostru, atit de puţin 
asemenea cu cei mai mulţi dintre noi, un strat sau o rațiune 
mai adincă ori mai înaltă, un prund ultim şi tainic. Aceasta îl 
ridica deasupra tuturor relativităţilor şi, în cele din urmă, îl 
izbăvea chiar de marea lui obsesie: istoria. Poate că, înainte 
de a închide ochii, la aceasta s-a gîndit. Şi poate că o parte 
din liniştea pe care de atitea ori a avut-o în mijlocul furtunilor 
se datorează acestui ultim fond al lui, acestei viziuni de cea 
mai pură metafizică şi de acolo unde metafizica se uneşte cu 
religia... Nae Ionescu era un metafizician şi un credincios. 

Vedea viaţa dezvoltindu-se cu sete în timp. Ştia că timpul, şi 
anume timpul organic, e condiţia realizării vieţii şi că tot în 
timp e dată ecuaţia şi drama luptei de mintuire a omului. Dar 
mai ştia că, dincolo de aceasta, e o perfecţiune atemporală, 
care are esenţele şi voinţele ei, care, fiind pe deasupra con- 
diţiilor timpului, e într-un fel statică şi veşnică, în aceeaşi mă- 
sură în care e şi vie. Ceva din Platon, ceva din Parmenide, cu 
multă culoare creştină şi cu multă precizare creştin-ortodoxă, 
ne-ar ajuta ca să înţelegem această intuiţie de ultim temei a 
lui Nae Ionescu, ce era la el idee, dar şi substanţă vocaţională 
de cel mai mare reazem şi de cea mai mare discreţie. Dacă 
pateticul vieţii lui e în legătură cu istoria, dacă pentru aceasta 
s-a născut şi tot pentru ea a murit, dar cea mai tăinuită a lui 
mîngiiere şi retragerea lui din urmă erau pe acest liman, pe 
această viziune a esenţelor şi desăvirşirilor fără naştere şi fără 
moarte, deci fără istorie... Pînă la un punct foarte înaintat, to- 
tul era pentru el devenire continuă, istorie, n&vra pe16. Însă, 
dincolo de aceasta, era un vad de ultime înţelesuri şi un fel de 
albie fixă, la care se raportează toată istoria noastră. În lumea 
noastră, fixitatea e artificializare, e moarte, şi nimeni n-a simţit 
aceasta mai puternic decît Nae Ionescu. Dar în lumea cealaltă, 
lumea ultimelor coordonate, fixitatea e viaţă. În lumea noastră, 
perfecțiunea nu există, şi ce se apropie de perfecţiune se apro- 
pie de moarte, fiindcă iese astfel din această lume. Dar dinco- 
lo, în lumea cea mai reală şi cea mai ideală totodată, perfecțiu- 
nea e maximum de trăire, e actul suprem. Acolo totul stă şi 
totuşi totul viază, acolo sînt esenţele şi luminile, faţă de care 
lumina din lumea noastră e ca noaptea faţă de ziuă. 

Cum de va fi ajuns Nae Ionescu la această ancorare meta- 
fizică nu ştim, şi nici nu e nevoie să ştim toate. Dar cele două 
respiraţii ale lui, istoricismul şi metafizicismul atemporal, îi 
completează în oarecare măsură fizionomia lăuntrică. Ele sînt 
ca două branhii spirituale şi nu o dată se vor fi susţinut reci- 
proc şi îl vor fi ajutat să-şi ducă, luptind, viaţa pînă la capăt. 
In contemplaţia metafizică, găsea o supapă pentru amărăciu- 
nile din lumea noastră, pentru salvarea optimismului lui spiri- 
tualizat; iar în contemplaţia istorică vedea semnele esenţelor 

ultime, transcendentale, divine, care se manifestă gradat şi 
fragmentar în timp. Aşa că, istoricism puternic, inspirat, pe un 
anume fond de eleatism, Heraclit unit cu Parmenide — luînd 
însă aceşti termeni într-un înţeles foarte general, mai mult ca 
sugestie pentru ce vrem să spunem — sintetizează o formulă 
de ideaţie şi de viaţă de care n-a fost străin profesorul Nae 
lonescu. Dacă în primul caz şi pentru ochii noştri mai mult 
empirici a fost un servitor al istoriei, în al doilea caz şi pentru 
intuiţiile şi presentimentele noastre mai adinci, a fost un ser- 
vitor al metafizicii. 

lar, în istorie, a văzut mai ales comunitatea etnică, neamul. 

Şi, în metafizică, mai ales pe Dumnezeu. 

Deci, în ceea ce a avut mai bun, profesorul Nae lonescu a 
fost un servitor al naţiei lui şi al divinității. Poate fi un scop 
de viaţă mai înalt? 

E adevărat, în felul acesta, s-a servit şi pe el. Am văzut ce 
puternic sentiment al eului propriu avea Nae Ionescu. Cu in- 
teligenţa lui extraordinară, dacă în sufletul lui n-ar fi fost în 
contact hotărîtor decit acest eu şi această inteligenţă, purtătorul 
lor ar fi fost un om poate pierdut şi poate demonic. Dar spi- 
ritele mari găsesc în însăşi complexitatea lor elemente de sal- 
vare şi, mai ales, ele cunosc şi aplică în chip instinctiv o lege 
a compensaţiei. Scot în evidenţă şi instalează ca ideal acele 
elemente spirituale din sufletul lor şi din cultura omenirii care 
le pot da o armonie, o economie creatoare şi o utilitate vitală 
şi istorică maximă. Mergînd pe calea aceasta, eul puternic al 
lui Nae Ionescu s-a aplicat în servirea din ce în ce mai intensă 
a unor realităţi obiective: viaţa generală şi, mai ales, comuni- 
tatea etnică, şi viaţa transcendentului şi, mai ales, comunitatea 
bisericii. S-a salvat pe el salvînd pe alţii, şi invers. 

Ce au folosit societatea şi cultura noastră din această jertfă, 
din această ardere şi din această chimie de transfigurare per- 
sonală e ceea ce va avea de stabilit în primul rînd istoria noas- 
tră viitoare. Lăsăm cu încredere să spună aceasta istoricul ce 
va veni, căci istoria e un sacerdoţiu şi e adevărata magistra- 
tură. Noi, cei de azi, nu putem fi decît cronicari. Şi, ca modeşti 
cronicari care am luat parte la fapte, trebuie să spunem măcar 
atit: 

Societatea românească a avut întîia renaştere o dată cu sfir- 
şitul secolului al XVIII-lea şi începutul celui următor. Această 
renaştere a continuat şi s-a consolidat pînă pe la sfirşitul răz- 
boiului mondial. Ea a avut un caracter cultural, politic şi juri- 
dic. A doua renaştere românească, a doua mare întorsătură a 
istoriei noastre, a început acum aproximativ douăzeci de ani. 
Ea e mult mai adîncă şi se va urma multă vreme. Caracterul 
ei este în primul rînd spiritual şi metafizic. E vorba acum să 
fim noi înşine, să venim cu absolutul structurii etnice în felul 
de organizare a fenomenului vieţii. S-a mai întîmplat, ceea ce 
a fost o coincidenţă fericită, ca, paralel cu această maturizare 
a noastră ca popor, cu trecerea de la emanciparea politică şi 
general culturală la emanciparea pur spirituală, să se afirme în 
cultura europeană o întoarcere la spiritualitate înaltă, la etni- 
cism specific, la religie şi la metafizică. În această conjunctură 
a spiritului european, era mai uşoară intrarea în noi înşine. 

Dar despre aceste două aspecte, despre renaşterea româneas- 
că adincă şi despre primenirea spiritului culturii europene, ce- 
ea ce a format la noi conceptul de nouă spiritualitate despre 
care s-a discutat atît”, au vorbit în primul rînd patru oameni: 
Vasile Pârvan şi Nae Ionescu, dintre cei plecaţi. Lucian Blaga 
şi Nichifor Crainic, dintre cei în viaţă. Mai ales lor li se da- 
torează esenţialul în noua orientare a spiritului culturii române. 
Înainte ca Lucian Blaga să-şi fi lansat fastuoasele lui trilogii, 
Nae lonescu a lucrat direct, printr-un învăţămînt oral, asupra 
conştiinţei filozofice a tineretului nostru, producînd o elită gîn- 
ditoare care avea să se manifeste curind în publicistică şi în 
crearea de opere. Cercul lui de activitate a fost restrîns ca su- 
prafaţă, dar ecoul a fost cu atît mai mare. Astăzi chiar, e uşor 
de identificat la mulţi tineri gînditori şi autori un anume fel de 
a pune problemele şi anume întorsături de frază care sînt ale 
fostului lor profesor. Activitatea la catedră a lui Nae lonescu 
a produs chiar, într-un rînd, un fenomen, un curent asemănător 
cu cel al lui Maiorescu sau al lui Pârvan. Despre el se poate 
spune că a fost cel mai viu învăţămînt filozofic de după război 

în ţara noastră. Nimeni n-a informat despre ceea ce e în adevăr 
nou, despre virtualităţile gîndirii filozofice actuale şi nimeni 

nu a sugerat mai mult şi mai pasionat decît el. Între altele, l-au 
ajutat pe Nae lonescu două calităţi pentru a îndeplini acest ofi- 
ciu: o mare generozitate şi o permanentă tinereţe de spirit. 
Acest om a dat, prin prelegeri, conferinţe, articole sau discuţii 
particulare, nenumărate motive şi îndemnuri, care s-au trans- 
format adesea în lucrări sau în ambiţii susţinute de ascendență 
spirituală. Îi era totuna dacă era citat sau nu. Ştia că nu el este 
sfirşitul, după cum nu el este începutul, şi că spiritul e pretu- 
tindeni şi n-are nevoie de certificatul de botez. Cele mai în- 
semnate şi mai personale gînduri şi descoperiri ale lui şi le-a 
spus adesea nu numai fără nici o disimulare, dar cu bucurie. 
Ce deosebire faţă de cei care îşi au parcă ideile numărate, care 
îşi păstrează documentele în safeuri şi care, cînd intri în ca- 
mera lor de lucru, dau fuga să-şi acopere fişele! Iar tinereţea 
lui Nae Ionescu a constituit un adevărat miracol. Îndrăzneala 
ingenuă a giîndului a păstrat-o pînă la urmă. S-a bucurat tot 
timpul de exerciţiul ideii cu o încîntare de adolescent. N-a fă- 
cut niciodată caz de „generaţie”, dar a vorbit cu proprietate în 
numele unei alte generaţii a spiritului, izbutind să rămină îna- 
intea chiar a celor care se născuseră după el. Desigur, n-au 
lipsit cîrtitorii. Aceia — mai ales dintre universitari — care 
spuneau că la Nae Ionescu „nu se învaţă carte”, cum au spus 
şi despre Pârvan şi cum ar fi putut spune de atitea ori despre 
Iorga. La profesorul în chestiune nu se învățau în adevăr anu- 
me manuale şi nici un manual, dar se făcea ceva mai mult şi 
mult mai mult: se dezvolta pasiunea pentru probleme, se în- 
suşea o metodă, se năştea o ambiţie, se dădea o orientare struc- 
turală, se creau oameni vii pentru viaţa duhului şi uneori se 
ajungea chiar la formarea unei confrerii spirituale. Pentru 
aceasta din urmă, profesorul aducea un suflet de prieten de- 
votat şi de tovarăş à toute épreuve. Studenţii simțeau că pro- 
fesorul joacă în fond un rol greu, deşi cu multă îndemînare şi 
voie bună, simțeau că li se dăruieşte şi că nu jonglează cu 
ideile, cum îşi închipuiau nerozii, ci că ele sînt totul pentru el, 
bucurie de viaţă, astăzi, putinţă de tragedie, miine. 
Profesorul Nae ionescu a murit primăvara. Orizontul se 
limpezea, mugurii se deschideau, păsările cerului începeau să 

cînte imnuri. În acelaşi timp, în casa jumătate boierească, ju- 
mătate minăstirească, de la Băneasa, se istovea un om care n-a 
fost ca ceilalţi, dar care a realizat atit de mult drama umană! 
A fost un contrast dureros. 

Dar poate că această moarte în primăvară a fost şi un sim- 
bol. Moartea e o nouă naştere. Una metafizică, dar şi una isto- 
rică. Ideile profesorului, dinamismele lui, elevii lui, suferinţa 
lui vor fructifica. O dată cu coborirea lui în pămint, nu s-a 
coborit numai un trup neînsufleţit, ci un germene de viaţă a 
fost pus de un destin aspru în solul culturii noastre. 

Şi, totuşi, ceea ce putea face el insuşi în chip direct nu o 
va mai putea face nimeni. Ajuns în partea din urmă a vieţii, 
se pgindea la datoria de a-şi consemna în chip definitiv ideile. 
Ceea ce pină atunci nu-i apăruse ca ceva justificat, acum, în 
faţa inevitabilului, putea fi luat în consideraţie. Întocmise pla- 
nul cărţilor lui, incepuse tratatul de logică. Fără să mai vorbim 

pierdute? Revolta n-are nici un sens în faţa morţii, fiindcă moar- 
tea e ceva metafizic, şi metafiziceşte toate sint bune. Dar totul 
nu e metafizic în noi, chiar dacă este esențialul. Avem dreptul 
măcar să ne doară. De aceea, la această despărţire, un fost elev 
nu poate face altceva decit să localizeze propriile cuvinte, pe 
care el însuşi le-a spus la moartea lui Vasile Pârvan: să-i fie 
tărîna uşoară, atît de uşoară, pe cit ne e nouă de mare durerea °. 


VASILE BÂNCILĂ 
Aprilie 1940 


INTRODUCERE 


1. — În martie 1940, cu puţin timp după trecerea profeso- 
rului Nae Ionescu întru cele veşnice, un grup de prieteni şi 
elevi, sub conducerea profesorului Octav Onicescu, lua iniția- 
tiva tipăririi operei rămase de la gînditorul care nu-şi făcuse 
niciodată o problemă din publicarea ei. Într-adevăr, în afară 
de Roza vinturilor — culegerea de articole de ziar întreprinsă 
de Mircea Eliade —, de cîteva introduceri ori prefețe la lucră- 
rile altora, precum şi de cîteva conferinţe şi articole de revistă, 
gindirea lui Nae Ionescu nu s-a bucurat de răspindirea tiparu- 
lui *. Ea s-a manifestat totuşi cu o adincime despre care ori- 
cine, în lumea românească, ştie cîte ceva — şi pe o suprafaţă 
a cărei întindere va fi oricui vădită din lista, încă necompletă, 
a lucrărilor lui, pe care o publicăm mai jos. 

Dintre lucrările rămase, s-a hotărît să se înceapă cu publi- 
carea cursurilor. Nu numai pentru că ele formează principalul 
instrument de expresie folosit de Nae Ionescu, care a fost întîi 
profesor şi numai în al doilea rînd ziarist; nu numai pentru că 
ele reprezintă opera cea mai întinsă a lui; nu numai pentru că 
ele au fost hotăritoare în ce priveşte marea înriurire asupra in- 
telectualităţii româneşti; dar şi pentru că editarea lor constituie 
o îndeletnicire foarte gingaşă, care n-ar putea fi desigur bine 


* Iată, de pildă, ce conţinea, în 1940], fişierul [Bibliotecii] Academiei 
Române, cu privire la operele lui Nae lonescu: 1) Un curs litografiat: cel 
din 1934/1935; 2) Roza vînturilor; 3) O conferință despre „sindicalism”; 
4) Prefaţă la Conducerea coaliţiunilor de Budiş, 5) O introducere la 
traducerea românească a Criticii raţiunii practice a lui Kant, de Amzăr şi 
Vişan; 6) Prefaţa la Crez de generaţie de Vasile Marin; 7) Prefaţa la De 
două mii de ani de Mihail Sebastian. 

întreprinsă decît acum, cînd cei care l-au ascultat pe Nae Io- 
nescu stau încă sub taina prezenţei sale vii: îi văd gestul, îi 
aud glasul şi simt încă pilpiirea vieţii din care se articulează 
gindul său. 


2. — Tipărirea cursurilor rostite de Nae lonescu, ba încă 
a unui curs de istorie a unei discipline filozofice, cum este cel 
de faţă, atunci cînd Nae lonescu a fost întotdeauna vrăjmaş pe 
faţă atit al „filozofului tipărit” cit şi al „istoriei filozofiei” — 
seamănă prea mult cu o trădare a intenţiilor lui spre a nu trebui 
justificată. 

O justificare a tipăririi acestui volum, cu care se începe 
publicarea unui şir de mai bine de cincisprezece cursuri, stă 
însă tocmai în faptul că este o publicaţie postumă. 

Înrîurirea nici unuia dintre profesorii universitari români 
care au predat în facultăţile noastre, in cele două decade ce au 
urmat marelui război, nu poate fi comparată cu aceea a lui 
Nae lonescu. Teme de reflecţie, soluţii, termeni, atitudini vin 
în cîmpul filozofiei româneşti de azi de-a dreptul de la el. Nae 
Ionescu, care le-a risipit la curs, la seminar, în convorbiri, în 
conferinţe sau în articole de ziar, nu a trăit însă îndeajuns pen- 
tru a le formula el însuşi într-o carte. Iar faptul că nu i-a fost 
dat să-şi formuleze definitiv gîndirea — lui, care a spus cîndva 
că nu există în viaţa spirituală altă moarte decît aceea a cris-- 
talizării ideii, a înţepenirii ei în formulă — ne obligă pe noi, 
elevii care-i supravieţuim, să proclamăm măcar post-mortem 
ceea ce îi datorăm. 

De altfel, în gîndirea lui Nae Ionescu filozofarea era ceva 
viu şi mai de preţ decit filozofia, adică decît formula de cris- 
talizare a unei gindiri. S-ar putea spune deci că, în sens strict 
naeionescian, moartea lui fizică pretimpurie împiedicîndu-l să-şi 
ducă gindul pînă la sfirşit, l-a sustras acestei morţi spirituale, 
sortindu-! să rămînă, pînă la urmă, viu. Fiindu-ne astfel refu- 
zată formula de echilibru stabil, a gîndului său, fie-ne măcar 
îngăduit să reconstituim tendinţa lui către un asemenea punct, 
prin aproximaţii succesive. Neștiind ce va fi fost să fie treapta 
la care ar fi putut să ajungă, îi reconstituim portretul spiritual, 

înşirind peregrinările lui către marea înmărmurire care i-a fost 
refuzată. 

Publicîndu-i cursurile care ne-au format spiritul propriu, 
căutăm deci, în primul rînd, o justificare a noastră. Ideile pe 
care le folosim, cu care lucrăm astăzi ca bunuri comune, le 
restituim, printr-asta, aceluia de la care le-am dobindit. De n-ar 
aduce această restituire necesară decit fixarea răspintiei de la 
care urmează a fi judecat efortul filozofic al întregii epoci 
următoare, şi încă publicarea acestor cursuri ar fi de un interes 
netăgăduit. Şi, dacă, întreprinzînd postum tipărirea cursurilor 
lui Nae Ionescu, avem părerea de rău care izvorăşte din cu- 
noaşterea lacunelor pe care le va avea opera lui tipărită față 
de ceea ce a fost opera lui vie, avem totuşi bucuria că, salvind 
— chiar fără voia lui — din acea operă ceea ce s-a putut salva 
de la pierzare, restituim culturii româneşti şi celor care vin 
după noi şi care nu l-au putut asculta cea mai vie figură a 
culturii româneşti din al doilea pătrar al veacului al XX-lea. 


3. — Publicarea acestor cursuri însă mai urmăreşte un 
scop: restituirea adevăratelor raporturi dintre umbre. Noi, ele- 
vii lui Nae lonescu, nu uităm că două decenii de activitate in- 
telectuală, intensă şi rodnică, au fost contestate nu numai în 
valabilitatea ior — totdeauna discutabilă —, dar şi în existenţa 
lor2. 

În pofida avertismentului său, după care lipsa de respect 
faţă de o carte bună e o dovadă de prostie, iar respectul faţă 
de orice carte tipărită o dovadă de analfabetism, o lege? a fost 
făcută anume pentru a-l înlătura din învățămînt, sub pretext că 
n-ar fi avut o activitate ştiinţifică recunoscută. Iar unul din re- 
vizuitorii acestui text îşi aminteşte cum ostenea atunci, din raft 
în raft, să stabilească bibliografia, totuşi posibilă, a „lucrărilor 
Ştiinţifice” ale lui Nae Ionescu — şi anume a lucrărilor pe care 
le tipăriseră unii sau alţii, din materialul pe care ni-l împăr- 
tăşise profesorul la cursuri —, gîndind că, în acest fel, dacă 
oamenii vor tăcea, pietrele vor striga în locul lor+. 

Cu aceste cursuri pe care le vom tipări treptat şi în care 
Nae Ionescu îşi poartă spiritul asupra tuturor problemelor fi- 


“lozofiei şi culturii contemporane, de la Logică şi Teoria cu- 

noştinţei pînă la Filozofia politică, nădăjduim să instituim, cel 
puţin pentru posteritate, o infirmare a tăgadei. 


4. — Într-adevăr, opera filozofică a lui Nae Ionescu e foar- 
te bogată şi acoperă aproape douăzeci de ani de activitate 
profesorală. 

O încercare de sistematizare provizorie a acestei opere ne 
pune în faţa unui material oral extrem de vast şi de închegat, 
în contrast vădit cu caracterul condensat şi risipit al publicații- 
lor sale, care au, aproape toate, acelaşi caracter circumstanţial 
pe care l-a avut şi bogata sa activitate ziaristică. 

Din cele două serii de cursuri pe care le-a făcut aproape în 
fiecare an, începînd din anul 1920, la Universitatea din Bucu- 
reşti: unul de Logică, celălalt de Metafizică şi Filozofie a re- 
ligiei — variind necontenit problemele discutate şi modificîind 
complet factura cursului, ori de cite ori necesităţile didactice 
îi impuneau să reia aceleaşi teme —, numai unele au fost li- 
tografiate. Din celelalte, o parte există în stenograme, parte 
transcrise, parte netranscrise; altă parte nu există decît în no- 
tele studenţilor săi. 

În afara cursurilor, gîndul Profesorului şi-a găsit expresie 
în numeroase articole, cîteva conferinţe şi o relativ bogată co- 
respondenţă. 

Adunarea şi colecţionarea acestui material constituie prima 
preocupare a celor ce şi-au asumat sarcina de a-i tipări opera. 

O simplă privire asupra acesteia ni-l arată pe filozof atin- 
gind cu aripa gîndului său toate domeniile cugetării şi răsirin- 
gînd apoi, în analiza fiecărui amănunt, comoara perspectivelor 
dobindite prin reflecţia pătrunzătoare asupra faptelor esenţiale 
din toate aceste domenii. Lucrul e, fireşte, de natură să arunce 
o lumină deosebită asupra temeiurilor şi izvoarelor adinci ale 
multora din ideile lui atît de originale, care — rostite în presa 
zilnică — aveau aparenţa unor atitudini de circumstanţă voit 
paradoxale, atunci cînd, în realitate, ele erau rodul unei ascu- 
tite pătrunderi a minţii, dincolo de aparenţe şi de prejudecăţi, 
pînă în miezul adînc al lucrurilor. 

O clasificare cu totul provizorie a operei profesorului Nae 
Ionescu ne pune în față următoarele: 

ISTORIA LOGICII 
1. Istoria logicei, 1924/1925 (curs litografiat). 
2. Istoria logicei, 1929/1930 (curs litografiat). 


FILOZOFIA GRAMATICII ŞI LOGICA 
3. Filosofia gramaticei, considerată ca introducere în logică, 
1923/1924 (însemnări după curs). 
4. Logică, cu specială privire asupra ştiinţelor exacte, 
1926/1927 (curs litografiat). 
. Logica formală, 1927/1928 (curs litografiat). 
. Logica generală, 1934/1935 (curs litografiat). 
. Logica colectivelor, 1934/1935 (stenograma cîtorva prele- 
geri). 
8. Logica colectivelor, 1935/1936 (stenograma cîtorva prele- 
geri). 
9. Manual de logică, 1940 (fragmente, in manuscris). 
10. Notă asupra unei clase de judecăţi, publicată în Revista 
de filosofie, vol. IX, nr. 2, iulie-septembnie 1923, pp. 98-99. 


NAU 


TEORIA CUNOȘTINȚEI MATEMATICE 

11. Die Logistik, Versuch einer neuen Begründung der 
Mathematik, 1919 (teză de doctorat la Universitatea din 
München, cu Baeumker, în manuscris). 

12. Comentarii la un caz de intransienţă a conceptelor mate- 
matice, publicate în Gazeta matematică, anul 1922. 


TEORIA CUNOȘTINȚEI METAFIZICE 
13. Cunoaşterea imediată, 1928/1929 (curs litografiat). 
14. Cunoașterea mediată, 1929/1930 (curs litografiat). 


METAFIZICA 

15. Istoria metafizicei, ca tipologie a culturii, 1930/1931 (curs 
litografiat). 

16. Metafizica, 1936/1937 (stenograma citorva prelegeri). 

17. Metafizica, 1937/1938 (stenograma cîtorva prelegeri). 

FILOZOFIA RELIGIEI 

18. Filosofia religiei: Problema Dumnezeirii, 1920/1921. În- 
semnări după cursul în care se cuprinde şi lecţia inaugu- 
rală despre Dragoste ca mijloc de cunoaştere). 

19. Filosofia religiei: Metafizică şi religie, 1923/1924 (însem- 
nări după curs). 

20. Filosofia religiei: Fenomenologia actului religios, 1924- 
-1925 (curs litografiat). 

21. Filosofia protestantismului, 1927/1928 (stenograma câtor- 
va prelegeri). 

22. Filosofia catolicismului, 1928/1929 (însemnări după curs). 

23. Problema salvării în Faust al lui Goethe, 1926/1927 (curs 
litografiat). 

24. Păcat şi creaţie (stenograma conferinţei ţinute în ciclul 
Ligii Culturale, 1929). 

25. Juxta crucem, publicat în Gândirea, 1927. 

26. Ce e Predania?, în Predania, 1937. 

27. Inactualitatea catolicismului?, idem, 1937. 

28. „Ştiinţificii ” şi teologia”, idem, 1937. 

29. Naţionalism şi ortodoxie, idem, 1937. 

30. Dragostea ca instrument de cunoaştere3, idem, 1937. 

31. Căderea în cosmos, 1938/1939 (scrisori). 


FILOZOFIA CULTURII 

32. Walther Rathenau — conferinţă în ciclul „Ideea euro- 
peană”, 1920. 

33. Charles Peguy — conferinţă în ciclul „Poesis”, 1926. 

34. Spinoza — conferinţă în ciclul Societăţii [Române] de 
Filozofie, 1927. 

35 Vergiliu — conferinţă în ciclul Academiei Comerciale, 
1936. 

36. Calvin — conferinţă în ciclul Institutului Francez, 1937. 

37. Filosofia romantismului — conferinţă în ciclul Societăţii 
[Române] de Filozofie, 1936. 

38. Națiune şi naționalism — conferinţă în ciclul U.N.S.C.R., 
1937. 

FILOZOFIA MORALĂ ŞI POLITICĂ 


39. 


40. 


41. 


42. 


43. 


44. 


45. 


Descartes, părinte al democratismului contemporan, în 
Ideea europeană, 1921. 

Sindicalismul — conferinţă în ciclul Institutului Social 
Român consacrat „Doctrinelor partidelor politice”, 1923, 
publicată în volumul colectiv al I.S.R. (Cultura Naţională). 
individualismul englez — prefaţă la traducerea Individul 
împotriva Statului al lui Spencer, publicată în Cultura 
Naţională, reprodusă din revista Gândirea, 1924. 

Notă introductivă asupra raţiunii practice — prefaţă la 
traducerea Critica raţiunii practice de Amzăr şi Vişan, 
publicată la Casa Şcoalelor, 1934. 

Prefaţă la cartea Conducerea coalițiunilor de Budiş. 
Prefaţă la cartea De două mii de ani de Mihail Sebastian, 
1934. 

Prefaţă la cartea Crez de generaţie de Vasile Marin. 


PSIHOLOGIE 


46. 


Psihologia gîndirii, 1921/1922 (însemnări de la curs şi se- 
minar, printre care o lecţie foarte importantă despre Rea- 
litatea vieţii sufleteşti). 


TEXTE COMENTATE ÎN SEMINAR 


47. 


48. 


Schopenhauer: Despre iîmpătrita rădăcină a principiului 
raţiunii suficiente, 1922/1923 (însemnări). 

Locke: Încercări asupra intelectului omenesc, Cartea a 
IV-a, 1922/1923 (însemnări). 


. Aristotel: Metafizica, cartea I, 1927/1928. 
. Descartes: Regulae ad directionem ingenii, 1925/1926, 


1926/1927 (însemnări). 


. Sextus Empiricus: Scurtă expunere a filosofiei sceptice, 


1923/1924. 


„Aristotel: Fizica, Cartea I 1928/1929, 1929/1930 


(însemnăn). 


. Dicţionar filosofic românesc, 1924/1925 (însemnări). 

E a ia deal ze a me ta e iz Sue a 


Bibliografia de mai sus — în care anii sînt indicaţi din me- 
morie şi urmează a fi controlaţi şi îndreptaţi? — nu cuprinde 
articolele şi notele semnate Nemo, Niculae Ivaşcu sau N.I.10, 
în Noua Revistă Română şi Ideea Europeană, nici articolele 
scrise de Nae Ionescu în Cuvântul începînd din 1926, din care 
Mircea Eliade a publicat o culegere sub titlul Roza vinturilor, 
în 1937, şi nici articolele nesemnate, publicate în revista Ves- 
țitorii, printre care cel intitulat Cap, Căpitan, Căpeteniel!, şi 
nici cele semnate, publicate în Buna-Vestire, Cuvintul Sruden- 
tesc şi Est-Vestl2. 

Cei ce şi-au luat sarcina tipăririi operei lui Nae Ionescu se 
îndreaptă către toţi aceia care au însemnări sau stenograme 
luate de la cursurile, seminariile sau conferințele lui şi-i roagă 
să le transcrie şi să le trimită pe adresa dlui profesor Octav 
Onicescu, str. Rozelor nr. 9, Bucureşti, sau a dlor Radu şi 
Răzvan lonescu, cu încuviințarea cărora se tipăreşte opera 
tatălui lor. 


5. — Două căi puteau fi alese pentru publicarea cursurilor 
lui Nae Ionescu. Prima, mai pretențioasă, ne îndemna să în- 
cercăm a reface gindirea lui aşa cum s-ar fi desfăşurat în ca- 
drul unei opere scrise. Al doilea drum, mai modest, tindea să 
restituie gindirea lui Nae Ionescu aşa cum a fost rostită de el 
şi consemnată de stenograf în cursurile destinate a fi folosite 
de studenţi. Adică să restituie versiunea lui orală. 

Cei care au avut grija tipăririi acestui curs au căutat să se 
țină cît mai de aproape de cea de a doua intenţie. 

Justificarea acestui fel de a proceda stă în faptul că ceea 
ce dă cursurilor lui Nae Ionescu fizionomia lor particulară este 
tocmai prezenţa necontenită a gîndirii vii, a gindirii în curs de 
a se face. O lecţie a lui Nae Ionescu nu e debitarea profesorală, 
ex cathedra, a unui material gata studiat, ci o convorbire au- 
tentică a unui om cu sine însuşi, un fel de mărturisire cu glas 
tare a nedumeririlor lui proprii şi a căilor de risipire a lor. 

Expresii ca: „Vedeţi dumneavoastră!”, „E clar, nu?” sint 
— ca Şi în procedeul întrebării socratice — chemări de sprijin 
ale gîndului altora, verificări pentru gradul în care răsună de 
la unul la altul, ceea ce nu e însă decît un dialog interior, o 

E | lu, 


convorbire a feţelor dinăuntrul cugetului, ca visul cu ochii des- 
chişi. Omul e singur, însă prin vorbă singurătatea lui devine 
transparentă. 

Dar tocmai pentru că gîndirea lui Nae Ionescu nu era, la 
curs, gata făcută, ci se formula atunci, vie, în faţa ascultători- 
lor, ni s-a părut că e un lucru de mare importanţă să respectăm, 
peste tot unde a fost cu putinţă fără oboseală vădită pentru 
cititor, caracterul acesta de frază în curs de a se face, de con- 
stituire treptată a formulării, prin reveniri, redefiniri şi preci- 
zări ale unei prime expresii. 

lată-l pe Nae Ionescu formulînd un gînd. E vorba de o afir- 
maţie consecutivă alteia şi corelativă altora două. Nae lonescu 
nu şovăie să înceapă fraza cu: „Pentru că”, articulind, cu acest 
cuvînt, legătura logică între ce urmează şi ceea ce s-a spus. 
Urmează: fie subiectul comun ambelor propoziţii corelate, fie 
ideea de corelaţie însăşi — pe care le va repeta în capul celor 
de a doua şi de a treia propoziţii, aşezîndu-le ca pe nişte tălpi, 
peste care va arcui propozițiile ele însele, ca pe nişte punți de 
salt. 

O dată găsită schema, articulaţia întregii fraze, în timpul 
Chiar în care mintea discerne arcuirea ansamblului, iată-l pe 
ginditor preocupat de amănuntul execuţiei: formularea e prea 
generală? O restringe. Şi iată că o incidentă restrictivă a sen- 
Sului subiectului se intercalează în text, uneori cu mult după 
ce gindul a trecut de cuvintul restrins. Şi iată că, în aceeaşi 
propoziţie, prima restricţie, sau o alta, vine şi restrînge de astă 
dată predicatul sau complementul direct. 

Dar iată că, în timp ce gînditorul formulează o poziţie, i se 
deşteaptă în gînd ochiul lăuntric, îndoiala faţă de propria lui 
formulare. Urmează un dialog scurt între formulatorul poziţiei 
şi criticul ei. Se exprimă alternativa: „Zic!“, „Zice!“. Şi un fel 
de voinţă de a se rosti cît mai simplu rupe în bucăţi fraza, care 
ar fi putut alcătui pagini întregi; iar articulaţia înţelesurilor şi 
neomogenitatea propoziţiilor înşirate n-o mai înseamnă decit 
conjuncţiile: pentru că, totuşi, aşadar etc., adverbele ajungînd 
uneori să devină fraze: — Bine. — Ieri. 

Procedeul acesta — pentru că procedeu e — revine, în sti- 
lul oral al lui Nae Ionescu, cu o frecvenţă impresionantă. Şi 

mintea se menţine pe aceste pîrghii de repetiţii verbale, prin 
care trece de la un gînd la altul, iar ascultătorului îi devine 
limpede felul în care se face trecerea de la o idee la alta, ar- 
ticulaţia sistemului. 

Nu e fără analogie acest procedeu de succesivă regăsire de 
sine a cugetului care a plecat să cucerească diversitatea lucru- 
rilor lumii din afară cu procedeul obişnuit al minţii noastre, 
care, prin silogism, lărgeşte cîmpul de cunoaştere a lucrurilor 
ştiute, prin identificări succesive ale lucrurilor neştiute cu cele 
din acest cîmp. Ba, procedeul e atit de înrădăcinat, încît uneori 
„repetiţia corelativă” se menţine, în stilul său oral, chiar atunci 
cînd nu e impusă de nevoia unui echilibru de sens, ci numai 
de o simetrie formală sau numai acustică (de pildă, repetiţia 
cuvintelor: „după Cristos” de la p. 51). 

E clar că, în stilul său scris, toate aceste incidente şi res- 
tricţii ar fi reluat locul lor propriu, indicat de sensul logic; ci 
nu de momentul în care s-au ivit, şi este cert că, dacă Nae 
Ionescu şi-ar fi scris singur cursurile, toate aceste scorii ar fi 
căzut. Lucrul acesta îl putem deduce fără îndoială judecînd 
după stilul său scris din care ne-au rămas — slavă Domnului! 
— numeroase exemple. Totuşi, faptul că publicăm un curs 
vorbit — şi nu înţelegem să facem altceva, tocmai deoarece . 
„Cuvîntul” e cel care dă viaţă acestor cursuri — schimbă per- 
spectiva chestiunii şi ne opreşte să facem noi ceea ce el ar fi 
făcut fără-ndoială. 


6. — Cursul cu care începem publicarea este al doilea curs 
de Istorie a logicii, ţinut în anul 1929/1930. 

Inceperea tipăririi operei lui Nae lonescu cu acest curs nu 
se justifică nici prin importanţa lui în evoluţia ideilor naeio- 
nesciene, nici prin legătura lui cu preocupările ceasului de faţă. 

„IStoria logicii şi Metafizică” a fost însă titulatura confe- 
rinţei, transformată mai tîrziu în catedrăl3, pe care a ţinut-o 
Nae Ionescu la Universitatea din Bucureşti. 

De aceea, ultimele cursuri de Istorie a logicii şi de Meta- 
fizică vor fi primele cu care vom începe tipărirea!4. Făcînd 
aceasta, tipărirea lor va constitui, de la început, dovada scrisă, 
promisă împotriva tăgăduitorilor. 

Mai este însă şi un alt motiv: subiectiv acesta. Din toate 
cursurile profesorului Nae Ionescu, cursul pe care-l publicăm, 
deşi n-a fost revăzut chiar de Profesor, a fost desemnat chiar 
de el să fie publicat de elevi, în vremea-n care aceste tăgăduiri 
oficiale făceau necesară tipărirea unuia din cursuri. 

Începînd publicarea cursurilor lui cu cel de faţă, editorii au 
astfel nu numai încredințarea că nu se împotrivesc intenţiilor 
lui; dar certitudinea că fac un lucru care-i are încuviințarea. 

Textul de la care au plecat editorii acestui curs este textul 
litografiat, revăzut de dl D.C. Amzăr. 

Cursul litografiat nu înfăţişa însă transcrierea literală a ste- 
nogramei lecţiilor, ci cuprindea o primă reorganizare a mate- 
rialului vorbit. Împărţirea lecţiilor pe capitole, subdivizarea lor 
în secţiuni cu conţinut limitat nu aparţine, într-adevăr, cursului 
însuşi, ci primului său editor. Toate aceste adaosuri au fost 
păstrate pentru că împărţirea editorului din 1930, elev de-al 
lui Nae Ionescu, el însuşi oferă aceeaşi garanţie pe care ar fi 
oferit-o o nouă împărţire a celor care au revizuit textul. 

Textul de faţă nu reprezintă însă reproducerea aidoma a 
cursului litografiat, ci cuprinde unele modificări. Pentru că, cu 
toată grija editorului, textul litografiat nu a putut da o versiune 
fără greş a cursului profesorului, cum poate că n-o dă nici cel 
de faţă. Stenogramele revizuite în 1930, din necesităţi de cir- 
cumstanță — deşi reprezintă cea mai îngrijită transcriere a cursu- 
rilor Profesorului, din toate cele ce ne-au rămas —, cuprindeau 
uneori lipsuri, alteori greşeli, care — admisibile într-un curs 
vorbit, reprodus pentru uzul studenţilor auditori, a căror amin- 
tire directă a celor rostite putea îndrepta de-a dreptul eroarea 
şi completa omisiunea — trebuiau neapărat împlinite şi 
îndreptate într-un curs destinat să vadă lumina tiparului. Unele 
din ele erau evidente, şi pentru ele n-au fost dificultăţi. Altele, 
mai subtile, au dat naştere la controverse între cei ce şi-au asu- 
mat sarcina revizuirii publicării acestui text. În toate aceste ca- 
zuri, în loc să urmeze strict versiunea cursului litografiat, edi- 
torii au preferat să repună în discuţie lecţiile, temă cu temă, 
pentru a reconstitui sensul exact al pasajului în cauză, con- 
trolîndu-se unii cu alţii, cu notele ce s-au găsit, şi făcînd, pe 

deasupra, un control cu mai mulţi studenţi ai profesorului, care 
i-au audiat cursul ori i-au urmărit gîndirea. 

__ O chestiune deosebit de controversată a fost, cum am mai 
spus, aceea a stilului acestor cursuri. Unii dintre revizuitorii 
acestor lecţii ar fi voit să le lase caracterul lor brut, de expri- 
Pmare nemijlocită, întocmai cum au fost rostite. Cum în această 
privinţă era însă greu de discemut ceea ce aparţinea cu 
adevărat Profesorului de aceea ce era adăugat — şi orice tran- 
scriptor de stenograme cunoaşte dificultatea —, ne-am ţinut, 
peste tot, cît mai aproape de felul însuşi de exprimare al Pro- 
fesorului, chiar atunci cînd era evident că versiunea scrisă a 
lecţiei i-ar fi impus o simplificare. Cît mai aproape, însă nu 
aidoma. Pentru că, ţinînd seamă de amintirile şi de însemnările 
unuia şi altuia, editorii de azi şi-au dat seama că, în unele ca- 
zuri, inevitabile de altfel, este firesc ca stenogramele să cu- 
prindă lacune şi erori de transcriere. Scrupulele stilistice ale 
unora ne-au făcut însă să recurgem la o ortografie cît mai 
apropiată de cea a Academiei. Deşi Nae lonescu nu era omul 
care să se conformeze în vorbirea lui unui tipic, originalitatea 
sa de exprimare era prea evidentă ca să sufere de pe urma 
acestor mici alterări conformiste. 

Dacă, în textul de faţă, cititorul va găsi, în locul unor forme 
care au părut unora din noi neobişnuite în scris, ca: „o să ve- 
dem” sau „d-voastră“, forme mai obişnuite ca: „vom vedea” 
Sau „d-voastre”, este pentru că, pînă la urmă, ne-am unit cu 
toţii cu părerea acelora dintre noi care pretindeau că acest curs 
este îndeajuns de plin de viaţă în articulațiile lui fundamentale 
spre a nu fi nevoie să se menţină în toate cazurile asemenea 
întorsături de stil obişnuite vorbitorului, dar care ar fi putut 
mira pe cititor, precum şi fiindcă formele cu care le-au înlocuit 
se găsesc şi ele, adesea, în vorbirea lui Nae Ionescu. 

Cînd formele ce puteau înlocui vorbirea curentă nu i-au 
fost obişnuite, am preferat să păstrăm forma brută. Nae Ionescu 
urmărea parcă dinadins să împingă simplitatea formulării pînă 
la un anumit exces. De aceea, expresiile neaoşe, dar ne- 
obişnuite în stilul curent filozofic, n-au fost înlocuite în text 
decît acolo unde au putut fi înlocuite cu alte expresii tehnice 


29 


echivalente, folosite chiar de el, şi unde sublinierea cuvîntului 
scris dobindea altă rezonanţă decît aceea a cuvîntului rostit. 

Alt caz: cuvintele de legătură de tipul lui „vasăzică” — din 
care am eliminat vreo jumătate — rămîn totuşi prezente insis- 
tent în capul frazelor şi paragrafelor; şi dacă uneori le-am înlo- 
cuit cu „prin urmare” sau cu „deci”, lucrul nu trebuie să ne 
înşele: nu e întotdeauna vorba de secvenţe logice, ci, de cele 
mai multe ori, de reluări şi precizări succesive ale unei acele- 
iaşi descrieri nemijlocite a experienţei şi intenţiei lăuntrice, 
pentru care termenul folosit rămînea, desigur, în vorbire, cel 
mai potrivit. 


7. — Cele mai multe dintre ideile acestui curs nu mai par 
astăzi îndrăzneţe. Să nu uităm însă că ele au fost rostite acum 
zece ani şi că, în deceniul care a urmat rostirii lor de la ca- 
tedră, aceste idei şi-au făcut drum în conştiinţa noastră şi au 
devenit „bun comun”, chiar pentru aceia care, în clipa cînd au 
fost rostite întiia oară, mărturiseau, dacă nu aversiune, în orice 
caz neînțelegere pentru filozofarea ca atitudine personală şi 
cereau filozofului obiectivitatea omuiui de ştiinţă. 

Funcţia intelectualului — după Nae Ionescu — nu e însă 
aceea de a se singulariza, ci aceea de a formula anumite 
ginduri care sînt oarecum „în aer” şi de a crea, prin aceasta, 
puncte de convergenţă în spiritualitatea unei colectivităţi, pre- 
cipitind în conştiinţa ei descoperirea adevărurilor proprii. 

Nae Ionescu o spunea limpede: originalitatea, în filozofie, 
nu poate avea alt înţeles decît acela de efort propriu de gîndi- 
re, de autenticitate a filozofării. Lipsit de originalitate nu eşti 
pentru că spui ce s-a mai spus; ci pentru că accepţi de-a gata 
spusele altora, fără ca acestea să răspundă unei nedumeriri 
proprii, unei răfuieli cu tine însuţi. Adică pe negindite. Filo- 
zoficeşte (şi aici stă deosebirea de ştiinţă, ale cărei eforturi sînt 
sumabile), efortul lui Pascal, care redescoperă singur princi- 
piile geometriei plane, nu e prin nimic inferior calitativ sau 
mai puţin interesant decit efortul lui Euclid. Iar valoarea so- 
cială a unei idei filozofice nu stă în adecvarea ei ultimă, ci în 
fecunditatea ei: în felul în care ajută spiritelor frămîntate ale 
vremii să se dumirească sau să se echilibreze. 

Nu trebuie deci să mire dacă, în aceste cursuri, se vor găsi 
— numai uneori cu referinţe explicite — idei sau teme ce se 
pot regăsi în gîndirea altor filozofi. Ceea ce importă este nu- 
mai organicitatea integrării lor în mersul gindirii sale proprii, 
felul în care fac bloc cu neliniştile sale vii, izvorînd şi alinîn- 
du-se din ele. 

Nae Ionescu obişnuia să-i deosebească, în glumă, pe cei 
care vorbesc „de” un anumit lucru de acei care vorbesc „de- 
spre” el. Istoria oricărei discipline filozofice, constituind, de 
i obicei, un simplu rezumat al gîndirii altora, înfăţişează tipul 
caracteristic al acestui fel de pseudoactivitate filozofică de ca- 
re se lepăda Profesorul. 

Cititorii acestui curs de Istorie a logicii vor avea surpriza 
— şi poate unii şi decepția — să constate că, în el, Nae Ionescu 
n-a rezumat nici unul din sistemele de logică ale vreunuia din 
filozofii de care s-a ocupat, şi, ca atare, cititul cursului nu-i 
dispensează de îndatorirea de a recurge la cercetarea directă a 
textelor puse în discuţie sau — în lipsa lor — măcar la „ma- 
nualul” de istorie a filozofiei. 

Înseamnă oare aceasta că strădania lui de a face un curs 
de istorie a logicii e fără sens? Că cititorul nu află nici un rod 
din contactul cu acesta? Dimpotrivă. 

Ceea ce caută Nae Ionescu în acest curs — şi ceea ce află 
de la el cititorul urmărindu-l — este cu totul altceva decit adu- 
nare de material, reconstituire schematică a gîndirii cutărui sau 
cutărui logician. 

Atacînd problema istoriei logicii ca tipologie a spiritului 
uman, Nae Ionescu supune gîndirea logică, aşa cum se găseşte 
formulată de-a lungul istoriei, unei operaţii asemănătoare ace- 
leia a unui naturalist, care descrie varietățile unei anumite spe- 
cii şi caută să lămurească sensul lor funcţional, forma de echi- 
libru intern pe care o reprezintă fiecare şi forma de echilibru 
în raport cu mediul în care subzistă. 

Nu înşirarea poziţiilor aflăm deci aici, cu expunerea argu- 
mentelor respective, ci firul lor călăuzitor, substratul pe care 
se constituie, presupoziţiile de la care pleacă şi intenţiile pe 
care se susţine efortul de filozofare asupra problemelor logice 

al fiecărui filozof care reprezintă o varietate originală a acestui 
fel de operaţie şi, apoi, felul în care acest efort se integrează, 
pe de o parte, în sistematica specială a gindirii filozofului res- 
pectiv, pe de alta — în problematica generală a epocii cores- 
punzătoare. 

Ceea ce caută deci, în primul rind, Nae lonescu este să 
înţeleagă viața formelor unei activităţi şi semnificaţia fiecăreia 
din forme pentru strădania spiritului omenesc; felul în care 
efortul de a desluşi „ce este” un lucru sau de „a pune lucrurile 
în legătură unele cu altele” trădează anumite concepţii de an- 
samblu ale universului gîndit. 

Urmărind cu Nae ionescu drama spirituală pe care o con- 
stituie încercarea cugetului omenesc de a formula ceea ce ştie 
şi ispitele care o pindesc: pierderea în abstracţie sau rătăcirea 
în concret, greutatea de a se-ntoarce din văzduh, cînd a pierdut 
piciorul, şi piedicile care stau în calea ridicării din cădere, cînd 
s-a lipit de pământ, îţi dai seama că nu e vorba de lucruri moarte 
ale trecutului filozofic, ci de o luptă între vii. Cu alte cuvinte, 
că nu e deloc vorba de un curs „despre” filozofie şi filozofi, 
ci chiar de un curs „de“ filozofie, în care însă problemele sînt 
atacate pieziş, cu ajutorul materialului istoric. 

Cursul are deci o problematică actuală. Scopul lui este să 
pună în lumină rădăcinile şi condiţiile şi să cumpănească şan- 
sele de izbindă ale încercărilor logicienilor contemporani de a 
depăşi conflictul interior, iscat între logica predicaţiei şi logica 
relaţiei, relativizînd substanţa şi substanţializind relaţia. 

Obiectul logicii fiind pentru Nae Ionescu „gindirea formu- 
lată”, istoria logicii înfăţişează pentru el drama încercărilor de 
formulare a acestei gindiri. Nae Ionescu nu găseşte in această 
problemă o formulă de echilibru stabil. Istoria logicii rămine 
pe terenul ei propriu, pentru el, o problemă deschisă. 

Întrebarea din care izvorăşte acest curs nu e deci străină 
de nedumerirea meşterului pârvanic: „Este viaţa tăcere, sau e 
vorbă?” 

Cadrul acestei probleme — care e insă pentru Nae lonescu? 
Dificultăţile formulării, care fac obiectul acestei istorii (căci 
fericiţii n-au istorie) sînt ele ale gindului, sau ale formulării? 

E vorba aci de un conflict izolat, sau de un caz particular al 
unei probleme mai vaste? 

În această dezbatere, Nae lonescu ia atitudine, şi cursul 
arată temeiurile acestei atitudini: legătura ce există între pre- 
dominarea tipului de gindire substanţialist, ori a celui relaţio- 
nist, şi Structura generală a spiritului epocii. 

Pentru cei care caută să situeze locul acestui curs în an- 
samblul gîndirii filozofice a lui Nae Ionescu, lucrurile capătă 
şi un alt sens. 

Dacă ne amintim că pentru Nae Ionescu Cuvîntul nu e altul 
decît Logosul divin!5, a cărui dramă ne-a înfăţişat-o cîndva 
limpede!6; că formularea e un fel de a lua trup al inefabilului, 
că, cu tot învățămîntul său realist, Nae Ionescu a socotit aproa- 
pe întotdeauna — alături de majoritatea teologiei răsăritene şi 
împotriva aristotelismului apusean şi modern — că virtualul 
este mai plin de existenţă, mai real decit actualul, trecerea de 
la putere la act fiind o pierdere, nu un adaos de fiinţă; dacă 
ne mai amintim că Nae lonescu ne vorbea adeseori — ultima 
oară cu puţine zile inainte de a muri — de o logică ortodoxă, 
în care faptul cunoaşterii ar fi referit explicit la cădere şi la 
întrupare;, sau că lecţia lui inaugurală a avut ca obiect „dragos- 
tea ca mijloc de cunoaştere” şi, în sfîrşit, că, ori de cite ori a 
atins problema, Nae Ionescu a înfăţişat comunitatea de dragos- 
te a bisericii lui Cristos ca singurul stilp şi îndreptar al Adevă- 
ruluii7, ne dăm seama că Istoria logicii ca tipologie a spiri- 
tului uman nu este decit o predoslovie pentru o teorie a 
cunoaşterii şi o metafizică teistă, din care ne-au rămas unele 
părţil&. 

O pregătire al cărei sens este acesta: încercările minţii 
omeneşti de a formula adevărul — de vreme ce fac parte din 
lumea în care libertatea, cu posibilitatea păcatului, a abătut ti- 
parul firii — sînt solidare cu căderea copleşitoare a cosmosu- 
lui întreg şi deci în neputinţă de a-şi depăşi infirmităţile fără 
contradicţie 

Ca atare, efortul minţii omeneşti după adevăr este părtaş 
întregului suspin al firii către Dumnezeu; iar „îndreptarea 
minţii” e legată mai mult de rugăciune şi de lucrarea mîntuli- 

toare a lui Dumnezeu decît de procesul firesc de raţionalizare 
matematizantă şi de universalizare moralizantă prin faptă, pe 
care l-au substituit sfinţeniei: Descartes, Spinoza, Kant şi cei 
de un rînd cu aceştia, filozofi împotriva cărora se îndreaptă, 
în primul rînd, învățămîntul lui Nae Ionescul?. 


MIRCEA VULCĂNESCU 
CONSTANTIN NOICA 


CURS DE 
ISTORIE A LOGICI 


1929/1930 


I 
CAUZALITATE EFICIENTĂ SAU TIPOLOGIE? 


1. Necesitatea didactică a cursului de istorie a logicii. 2. Concepția 

dinamistă a istoriei. 3. Paralogismul hegelianismului: timpul gene- 

rator al evenimentelor. 4. Corelaţia evenimentelor în timp. Sensul 

expresiei: „semnele vremii”. 5. Descrierea şi tipologia în istorie. 
6. Tipologia în istoria logicii. 


1. Cursul de anul acesta izvorăşte mai mult din necesităţi 
didactice decît din preocupările mele personale. Din acest 
punct de vedere, este evident că eu sînt, personal, dezavanta- 
jat. D-voastre aveţi, asupra noastră, avantajul că vă schimbaţi 
mereu şi că întineriţi întotdeauna; noi, care stăm pe scaunul 
acesta, avem dimpotrivă dezavantajul că, rămînînd aceiaşi, tre- 
buie să îmbătrînim. Aşa că noi avem de făcut, faţă de d-voas- 
tre, un efort în plus: acela de a ne ţine tineri mereu. Această 
tinereţe insă nu se poate căpăta decit printr-o continuă activi- 
tate lăuntrică, care este singura condiţie a tinereţii veşnice. O 
asemenea activitate lăuntrică se exercită cu atit mai greu cu 
cît temele asupra cărora trebuie să ne încordăm revin. Tine- 
rețea noastră este în funcţie de noutatea noastră, dar ritmul di- 
dactico-academic este un impediment al acestei tinereţi, pentru 
că ne forţează să ne întoarcem către unele lucruri asupra căro- 
ra am gîndit şi asupra cărora uneori nu mai avem nimic de 
adăugat. Este, între altele, cazul cursului de istorie a logiciil, 
pe care l-am mai făcut o dată, înaintea altui auditoriu decît cel 
de astăzi, şi care, din necesităţi didactice, urmează să ne preo- 
cupe şi în anul acesta. 

Un curs de filozofie este întotdeauna ceva nou; atunci cînd 
este în adevăr un curs de filozofie. El se cristalizează numai 
în timp; gîndirea şerpuieşte, stăruie, se împiedică asupra dife- 
ritelor obiecte pe care le studiază şi, încetul cu încetul, se pre- 

cizează: astăzi o problemă, mîine alta, pînă se întregeşte toată 
materia respectivă într-un tot. 

Cu acest curs de istorie a logicii, mi s-a întîmplat un lucru 
ciudat: el a ieşit gata dintr-o dată, cam așa cum a ieşit — să 
zicem, printr-o comparaţie nepotrivită — Minerva gata înar- 
mată din capul lui lupiter. Aşa că schema generală a cursului 
de anul acesta este, în linii mari, tot vechea schemă a cursului 
pe care l-am făcut acum trei-patru ani. 

Evident, el nu va lua înfăţişarea unui curs obişnuit de isto- 
rie a filozofiei; nu pentru că aş fi descoperit eu ceva nou şi 
nici pentru că aş vrea să fac altfel decit lumea cealaltă, ci pen- 
tru că mie mi se pare că, aşa cum se face în genere istoria, 
mai ales în domeniul disciplinelor spirituale, ea foloseşte o 
formă greşită, întrucît este irevelantă. 


2. De obicei, istoria este considerată în primul rînd ca un 
fel de înşiruire a evenimentelor, în funcţie de timp, şi atunci 
se încearcă să se surprindă, pe această curbă a timpului, dife- 
rite momente caracteristice, din care apoi se desprinde un fel 
de diagramă a unui proces unitar. Este o metodă pe care o 
întrebuințăm, fără să ne dăm seama, sub influenţa lui Hegel. 
Acesta e un filozof pe care nu-l citeşte nimeni şi pe care-l 
înţeleg şi mai puţini. Dar, o dată citit, el trece totuşi, în anu- 
mite forme fundamentale, în mintea noastră, a tuturor. Şi lu- 
crul este, de altfel, firesc pentru felul nostru de a înţelege istoria. 

Acest fel de a face istoria are la bază un soi de presupoziţie 
dinamistă; adică, în loc să spunem, cum de fapt ar trebui, că 
timpul este locul evenimentelor, spunem că timpul este supor- 
tul, resortul, motorul evenimentelor; că, prin urmare, timpul 
este o realitate, care există în ea însăşi şi care creează, în des- 
făşurarea lor, anumite forme; dar că toate formele acestea sînt 
pasibile de integrare într-un proces organic unitar. 


3. Părerea aceasta nu pot s-o împărtăşesc. Fără îndoială că 
este foarte atrăgătoare, mai ales prin tendinţa de a descoperi, 
în desfăşurarea evenimentelor, o semnificare şi configuraţie 
precise. Mintea noastră nu poate, în genere, să cunoască rea- 
litatea decît creînd înăuntrul ei anumite ritmuri, anumite re- 

peţiri. De aceea, este mai convenabil, pentru ea, să înţeleagă 
istoria în funcţie de o unitate care se realizează. Întrebarea este 
însă dacă această unitate care se realizează există în adevăr 
sau dacă nu cumva ea este, pur şi simplu, o născocire a minţii 
noastre. Pentru că, fără îndoială, şi creaţiile minţii noastre sînt 
interesante; numai că pot să fie interesante întru cît sînt creaţii 
ale minţii noastre, nu întru cit în adevăr răsfring o realitate. 

Prin urmare, trebuie să facem o deosebire netă între ceea 
ce am vrea noi să fie în realitate şi ceea ce este acolo în ade- 
văr. lar, în această realitate, ceea ce este sînt lucrurile şi eve- 
nimentele; care fără îndoială că au un început şi un sfirşit, şi 
care au o legătură cu ceea ce a fost şi cu ceea ce va să fie; 
care adică au rădăcini şi deschid mai departe perspective. Dar 
de aci şi pînă la a afirma că legăturile acestea se fac pe o 
singură linie de evoluţie istorică este o mare deosebire. 

Impresia mea este că, de îndată ce constatăm că există 
obiecte — care pot să fie obiecte materiale, evenimente sau 
orice am vrea —, de îndată ce există obiecte ale cunoaşterii, 
cel mai bun lucru este să procedăm la cunoaşterea lor; iar cea 
mai apropiată metodă de cunoaştere a lor este studiul lor, în 
ele însele, şi pe urmă, ca să zicem aşa, un fel de comparare a 
lor între ele. Cu alte cuvinte, metoda care trebuie să prezideze 
şi la cunoaşterea istorică, adică şi la cunoaşterea desfăşurării 
evenimentelor în timp — cum se spune cu un termen fals —, 
trebuie să fie tot metoda cunoaşterii obişnuite; adică trebuie 
să ajungem, dacă procedăm ştiinţificeşte şi după logica noastră 
obişnuită, tot la anumite concepte. Ceea ce însemnează că cu- 
noaşterea istorică începe să devină, după această metodă, la 
fel cu cea întrebuințată în ştiinţele naturale. Este adevărat că 
Ştiinţele naturale însele au ajuns, la un moment dat, să înse- 
rieze evenimentele, de unde şi teoria evoluționistă. Teoria evo- 
luţionistă însă nu condiţionează ştiinţele naturale, ci vrea să 
explice anumite evenimente pe care le studiem în ştiinţele na- 
turale; pe cîtă vreme în istorie, şi mai ales în istoria nouă — 
cum spun pretenţios istoricii —, înserierea în timp şi stabilirea 
de serii, unele monolineare, pare a forma însăşi esența întîm- 
plărilor istorice. Şi tocmai împotriva acestui fapt trebuie noi 
Sa protestăm. 

Dacă, după cunoaşterea evenimentelor aşa cum sînt ele, am 
vrea să le şi înseriem, adică să găsim un sens istoriei, aceasta 
ar fi o pretenţie îndreptăţită; dar îndreptăţită numai în măsura 
în care ea ar răsfringe ceva din realitate. Dacă eu, din capul 
locului, definesc istoria ca înseriere lineară a evenimentelor, 
aceasta insemnează să prejudec asupra realităţii istorice. După 
cum în ştiinţele naturale nu procedez anunţind că ştiinţa vieţii 
este evoluționistă sau că ea se rezolvă în evoluţionism, tot aşa 
nu pot să procedez în istorie spunînd, de la început, că ştiinţa 
istoriei se rezolvă în înserierea monolineară sau plurilineară a 
faptelor. 


4. Consideraţiile mele sînt de natură să stabilească un fapt 
ceva mai deosebit decit acela care vă stă la îndemină din cer- 
cetările, poate, şi ale d-voastre personal. Anume faptul, pe ca- 
re-l subliniam şi în alte dăţi, că aceea ce ne interesează pe noi 
este forma tipică de viaţă istorică, nu înserierea diferitelor eve- 
nimente; adică nu ne interesează cunoaşterea evenimentelor şi 
stabilirea curbei de curgere, ci realităţile aşa cum cad ele sub 
ochii noştri. Ce facem noi cu aceste realităţi ca să le înţelegem, 
aceasta este o altă chestiune: dar faptul fundamental de la care 
plecăm este evenimentul care se petrece sub ochii noştri, în 
prezent, sau se petrece sub ochii noştri altfel, ca o cunoştinţă 
în trecut. 

Cu alte cuvinte, în adevăr, istoria întrebuinţează şi ea un 
material care este dat şi un material care trebuie să fie cunos- 
cut în el însuşi. Dacă între obiectele acestea ale istoriei există 
ŞI o legătură oarecare, aceasta rămîne să se vadă. Evident, nu 
trebuie să uităm că evenimentul istoric se defineşte prin pla- 
sarea lui în timp, adică nu poate să fie eveniment istoric acela 
căruia nu-i recunoaştem o antecedenţă şi o consecvență. Nu- 
mai în momentul în care pot să definesc, prin inserţiune, un 
eveniment între altele două, acel eveniment devine istoric. Sînt 
unele evenimente care-s preistorice, pentru că ele au cel mult 
o limită: limita dinspre noi; n-au însă limita cealaltă. 

Vasăzică este adevărat că evenimentele istorice se definesc 
prin fixarea, prin asigurarea unui loc în timp; dar numai întru 
atit — repet — întru cît timpul este considerat ca locul eve- 

nimentului şi nu ca principiul creator al evenimentului. Cu 
alte cuvinte, numai întru cît putem să lucrăm cu timpul dintr-un 
punct de vedere static, nu dinamic, izbutim să avem fenome- 
nul în puritatea lui şi nu în ceea ce ar putea să-i adauge pre- 
judecata că el ar fi purtat de către timp, că ar fi un produs al 
timpului. 

Este adevărat că limbajul nostru este foarte defectuos din 
acest punct de vedere. Noi întrebuințăm în fiecare moment, în 
viaţa noastră curentă, cuvinte care prejudecă asupra problemelor. 
De pildă, vorbim despre „semnele vremii”, ca şi cum vremea 
ar fi ceva substanţial, existînd în ea însăşi şi avînd anumite 
semne caracteristice, iar evenimentul n-ar fi decit o manifestare, 
un semn al vremii. Acest fel defectuos de a ne exprima, în 
ultimă analiză, este tot hegelianism; însă, evident, noi întrebu- 
inţăm în genere cuvinte al căror sens este corupt, dar noi ne 
facem dificultăţi: ştim că sensul este corupt şi tot îl întrebuin- 
țăm. Cînd este însă vorba să ne dăm seama de ceea ce vrem 
să facem într-adevăr, atunci trebuie să ţinem seama că întrebu- 
inţăm cuvinte cu sens corupt. Vasăzică, dacă întrebuințăm ase- 
menea cuvinte corupte, nu trebuie să deducem de aci că în 
adevăr considerăm vremea drept ceva substanţial, existind în 
sine; ci, pur şi simplu, ca loc al evenimentelor. 

Nu este mai puţin adevărat totuşi că şi expresia „semnele 
vremii” îşi are o semnificaţie care corespunde realităţii. dar în 
alt sens decit acela în care vorbesc eu. Şi anume: este adevărat 
că evenimentele care se întimplă în acelaşi timp au o legătură 
între ele, că ele sînt prinse toate ca într-un fel de reţea şi că 
în adevăr ele îşi corespund într-un anumit fel. Adică, elemen- 
tele constitutive ale unei stări de lucruri, într-un anumit mo- 
ment, stau într-o strictă corelaţie, care poate sau nu poate să 
fie cunoscută de noi, în total sau în parte. Dacă stabilim însă 
principiul fundamental că există o corelaţie esenţială între di- 
feritele componente ale unei stări de lucruri, atunci trebuie să 
deducem imediat că, din cunoaşterea cîtorva din aceste ele- 
mente, se poate construi întreg contextul, întreg complexul 
de evenimente, care constituie starea de lucruri de care ne 
preocupăm. Este, într-un oarecare fel, ceea ce fac biologii. Cu- 

vier ştiţi că cerea un os, pentru ca din el să construiască un 
animal întreg. Ce însemnează aceasta? Că există anumite for- 
mule de echilibru, care sînt caracteristice pentru un tot organic. 
D-voastre nu aveţi timp să vă ocupați şi de alte lucruri în afară 
de filozofie, dar aţi putea să auziţi foarte multe lucruri intere- 
sante aci, în Bucureşti, şi între altele cred că rareori ar putea 
să audieze cineva un curs mai folositor, din punctul de vedere 
al gindirii şi înţelegerii realităţii, decit cursul pe care-l face, la 
Facultatea de Medicină, dl profesor Rainer?. Minunate metode 
de înţelegere a realităţii sînt la îndemîna acelora care vor să 
înțeleagă şi vor să-l asculte pe dl Rainer. Mi-a venit lucrul 
acesta în minte, pentru că tocmai cu asemenea chestiuni se 
ocupă d-sa, între altele cu ceea ce s-a numit mecanica mişcări- 
lor sau mecanica corpului omenesc în genere. 

Poate că aţi văzut aci, în Bucureşti, o carte? groasă a dlui 
Henric Sanielevici, care pleacă de la acelaşi punct de vedere: 
corelaţia care există între diferitele elemente ale unui tot, ale 
unui complex de împrejurări. Dacă prin urmare există corelaţie 
Şi dacă, din anumite elemente caracteristice, putem să construim 
un complex, însemnează că acel complex se ţine ca un tot uni- 
tar şi organic; şi, atunci, evident că fiecare din elemente îm- 
plineşte un fel de funcţie de reprezentare simbolică pentru to- 
tul din care este desprins. 

Prin urmare, în adevăr se poate vorbi de semnele sau ca- 
racteristicile unui complex şi se poate vorbi şi de „semnele 
vremii”, întru cît sub această expresie se înţelege o stare dată 
într-un anumit moment. Aceasta nu însemnează că momentul 
este revelant pentru starea de lucruri, ci pur şi simplu că starea 
de lucruri s-a generalizat în acel moment. Eu, vorbind acum, 
la ora 6 fără 17 minute, spun un anumit cuvint. Evident că 
există o legătură între această oră şi cuvîntul pe care-l spun, 
cuvîntul adică s-a plasat în acest moment; dar nu există nici 
o legătură organică între cuvint şi oră, pentru că acest cuvînt 
puteam să-l spun şi la ora 5 fără 18 minute. 

Prin urmare, se poate deduce, din cele spuse, nu numai că 
timpul nu este revelant pentru întimplări, ci, dimpotrivă, el se 
defineşte prin întimplările care au loc în el. Pentru că ce însem- 

nează în definitiv ora 6 fără 17 minute? Însemnează că indi- 
catoarele stau într-un anumit punct pe cadranul ceasului. Prin 
urmare, inversul este adevărat: nu evenimentele sînt purtate de 
timp, ci timpul se defineşte prin evenimente; luăm cunoştinţă 
de existenţa timpului prin evenimentele care se întîmplă în el. 
Evident, putem să spunem „semnele timpului”, dar aceasta nu 
însemnează că semnele sint ale timpului, ci ale complexului 
de împrejurări sau ale stării de lucruri care se întîmplă în timp. 


5. Dacă aşa se petrec lucrurile în realitate şi dacă ceea ce 
ne preocupă şi trebuie să ne preocupe sînt evenimentele şi nu 
ceea ce am putea bănui că este resortul intim al acestor eve- 
nimente, dacă în adevăr particularul este real şi nu mecanis- 
mul, pe care unii îl bănuiesc lăuntric, dar care poate să fie sau 
poate să nu fie mecanismul lăuntric, atunci preocuparea noas- 
tră către acest particular merge. 
Dar cercetarea particularului sau a evenimentului de la care 
| plecăm în studiul nostru nu se poate face, propriu-zis, în el 
i însuşi. Se face şi în el, în elementele lui, dar se face şi în com- 
paraţie cu alte evenimente concrete: obiectele istoriei sînt pa- 
sibile de comparare şi trebuie să fie comparate, pentru ca să 
poată fi cunoscute şi înţelese. Aceasta“însemnează că metoda, 
pe care trebuie să o întrebuinţăm în cercetarea istorică, deci şi 
în istoria logicii, este tot descrierea. Descrierea evenimentelor 
este metoda fundamentală a ştiinţelor istorice, pe care o vom 

i întrebuința şi noi în istoria logicii. Dar descrierea presupune 
anumite alte metode de lucru, care au ca principiu, ca meca- 
nism lăuntric, compararea şi care, în cea mai caracteristică formă, 
sint cunoscute sub numele de clasificare. 

Împotriva clasificării se ridică o mulţime de obiecţii, şi ci- 
neva dintre d-voastre, care este de faţă, făcea o observaţie foarte 
judicioasă şi foarte adîncă, spunînd că clasificarea este totuşi 
o metodă foarte fecundă, atunci cînd interesul nostru merge la 
obiect şi la gradul de realitate a obiectului; pentru că, dacă 
există o ierarhizare a obiectelor după gradul de realitate, după 
Cantitatea de realitate pe care o închid, atunci este evident că 
clasificarea obiectelor este mai mult decît o clasificare meca- 

nică: este o clasificare ce ne pune pe urma sensului şi esenţia- 
lităţii existenţei. 

Dar, chiar lăsînd deoparte acest fel de a considera lucrurile, 
care este foarte Just, clasificarea încă este revelantă pentru cer- 
cetările istorice, deoarece cu ajutorul ei putem stabili anumite 
asemănări între evenimente, independent de timpul în care 
evenimentele s-au produs. 

Faptul că există asemănări între evenimente a izbit întot- 
deauna mintea istoricilor, care au căutat să găsească tot felul 
de explicaţii. Dar, cum prejudecata fundamentală a tuturor 
istoricilor este înserierea în timp a evenimentelor, ei caută o 
explicaţie care să ţină seamă şi de asemănarea evenimentelor, 
şi de curgerea timpului; şi atunci a venit, după cum şiiţi, teoria 
lui Vico, „corsi e ricorsi "4, adică întoarcerile ciclice ale isto- 
riei, şi mai tirziu teoria lui Kant, evoluţia helicoidală, spirală 
a istoriei. Eu nu Ştiu dacă în adevăr este nevoie şi de ciclurile 
lui Vico şi de helicoidala lui Kant, dar cred că ceea ce se poate 
spune cu precizie şi cu oarecare siguranţă este că există anu- 
mite asemănări între evenimente, independent de timpul în ca- 
re ele se produc. Şi, atunci, asemănările de evenimente trebuie 
să creeze tipuri de evenimente, adică realităţile se manifestă 
în diferite locuri Şi în diferite timpuri cam în acelaşi fel. Există 
înfăţişări tipice ale realităţii. 

Prin urmare, compararea diferitelor evenimente ne pune pe 
urma constatării unor tipuri de evenimente. Există aceste tipuri 
în realitate? Impresia mea este că da; că mai degrabă există 
aceste tipuri decit evenimentele concrete; că realitatea esenţială 
revine mai degrabă tipului decît evenimentului concret. Dar 
aceasta este o altă chestiune, care depăşeşte cadrul metodic al 
consideraţiilor de astăzi. Noi trebuie să reținem numai că, de 
îndată ce există tipuri, ele urmează să fie studiate ca atare. 


6. Deci, casă ne întoarcem la obiectul care ne preocupă, 
la logică, la gîndirea în cadrul logicii, aşa cum s-a făcut ea în 
istoria omenirii, trebuie să căutăm evenimentele caracteristice 
şi pe urmă să vedem dacă ele se subsumează în adevăr şi par- 
ticipă oarecum la anumite tipuri. 

Înțelegerea pe care noi vrem s-o aducem, prin urmare, în 
istoria logicii este ceea ce se obţine prin mergere la tip. Ca să 
prejudecăm asupra lucrurilor despre care ne vom întreţine mai 
tirziu: dacă, de pildă, constat că, într-un anumit moment, există 
un anumit tip de judecată, voi parveni să înţeleg mai bine acest 
fel de judecată dacă voi găsi, în alt timp şi în alt loc, un fel 
de judecată asemănător cu acel care mă preocupa pe mine pînă 
acum. Cu alte cuvinte, metoda aceasta, a tipurilor logice, nu 
duce la o înţelegere, la o explicare cauzală a realităţii, ci, dim- 
potrivă, la o explicare obiectivă, la descrierea realităţii şi la 
înţelegerea ei oarecum intuitivă. Ceea ce urmăresc eu este să 
văd obiectul şi să am datele cunoaşterii, să am pregătirea aper- 
ceptivă pentru ca să pot vedea aceste evenimente. Cu o ana- 
logie mai grosolană, lucrurile stau cam aşa: dacă eu, de pildă, 
sînt miop sau presbit, trebuie să pun un anumit fel de lentile, 
pentru ca să văd mai bine decît cu ochiul meu liber. În acelaşi 
fel trebuie să înţelegem şi atitudinea noastră faţă de faptul isto- 
ric: eu trebuie să am pregătirea ca să pot vedea acest fapt. 

Un fapt absolut nou nu pot să văd. Pentru ca să-l văd bine, 
trebuie să mă uit de mai multe ori la el. Cu cît faptul e mai 
nou, cu atît pot să-l văd mai puţin bine. Este foarte cunoscută 
observaţia că, dacă voi vedea doi negri pe stradă, unul astăzi 
şi altul mîine, niciodată nu voi şti dacă este acelaşi negru sau 
sînt doi negri deosebiți, pentru că noi nu sintem obişnuiţi cu 
chipurile de negri şi nu putem stabili anumite trăsături speci- 
fice. Ceea ce ne izbeşte pe noi este culoarea de negru şi o 
anumită conformaţie generală, structurală, care este aceeaşi la 
toţi negrii. La prima vedere, noi nu deosebim decit ceea ce am 
numi caracteristic şi general, sau, într-un anumit fel, caracterul 
esenţial al tipului. Deci ceea ce cunoaştem noi mai întîi, într-un 
obiect oarecare, este tipul obiectului şi pe urmă obiectul însuşi. 
Aceasta urmărim noi aci: să căpătăm destule elemente pentru 
ca să putem vedea tipurile logice. Şi vom izbuti să înţelegem, 
să cunoaştem istoria logicii atunci cînd vom izbuti să vedem 
cu precizie cum se îmbină evenimentele în logică. În explica- 
rea cauzală, istoria are pretenția că lămureşte: cauzele lucruri- 
lor. Eu v-am spus-o şi altădată: n-am înţeles niciodată ce este 


45. 


DR 


cauzalitatea şi n-am înţeles niciodată care este valoarea expli- 
cativă a Cauzalităţii;, pentru că, în afară de o anumită formă 
metafizică a cauzalităţii, care este creaţiunea, nu există putinţă 
de explicare cauzală a lucrurilor. Ceea ce numim noi cauzali- 
tate este, de fapt, întotdeauna o corelaţie între evenimente. Eu 
pot să spun că acest ceas merge, pentru că l-am întors. Exact, 
eu trebuie să spun altfel: că întorc ceasul şi el merge, că în 
adevăr aceste două fenomene sînt corelate. Nu spun: merge 
ceasul pentru că l-am întors, sau, am întors ceasul, deci el tre- 
buie să meargă, fiindcă mişcarea aceea ar fi cauzată de întoar- 
cere. Nu. Ci spun: mişcarea aceea se leagă, într-un anumit fel, 
cu fenomenul întoarcerii; atit şi nimic mai mult. Eu nu pot să 
spun de pildă că, dacă întorc comutatorul, se stinge lumina, 
deci întoarcerea comutatorului este pricina stingerii luminii; ci 
spun, pur şi simplu, că stingerea luminii este corelată cu întoar- 
cerea comutatorului. Aceasta este ceea ce îmi este permis să 
spun în chip controlat. Deci ceea ce lumea numeşte explicaţie 
prin cauză, eu aş numi pur şi simplu corelaţie. Dacă corelaţia 
are şi un resort intim, o necesitate lăuntrică, este o altă ches- 
tiune. În orice caz, explicarea ştiinţifică, sau cauzalitatea ştiin- 
ţifică, nu poate să fie „explicare”, ci este pur şi simplu înfăţişare. 


Ei bine, în acelaşi fel se urmăreşte înfăţişarea şi aceeaşi 
este metoda pe care o vom întrebuința la cursul de istorie a 
logicii: vrem să înfăţişăm înaintea d-voastre tipuri sau eveni- 
mente din istoria logicii, pentru ca să înţelegem, pe cit se poa- 
te, aceste evenimente, în funcţie de tipurile cărora li se subsu- 
mează. Despre o interpretare evolutivă şi dinamică a tipurilor 
şi a eforturilor la oameni nu poate să fie nici un fel de vorbă, 
şi aceasta pentru motivul pe care vi l-am înfăţişat încă de la 
început, pentru motivul că nu putem să considerăm timpul ca 
motor al evenimentelor, ci pur şi simplu ca loc în care ele se 
petrec. 

1. Problema prelegerii precedente. 2. Orice clasificare închide un 

element subiectiv. 3. Clasificarea istoriei universale şi clasificarea 

istoriei filozofiei. 4. Caracterul arhitrar al epocilor din istoria filo- 

zofiei. 5. Renaşterea, linie de demarcaţie în istoria culturii în genere 

şi în istoria logicii. 6. Vremea noastră, a doua linie de demarcaţie 
în istoria omenirii. 


1. Am încercat, în convorbirea trecută, să vă înfăţişez me- 
toda şi punctul de vedere pe care le voi urma în această schiţă 
de istorie a logicii. 

Ceea ce era caracteristic, în acest punct de vedere, era fap- 
tul că nu pot să înţeleg istoria în funcţie de timp, ci numai în 
funcţie de evenimente; că, prin urmare, nu există un suport al 
evenimentelor care se numeşte timp şi care ar fi dătător de 
seamă pentru însuşirea evenimentelor, ci că întimplările sînt 
acelea care, întru cît sînt întîmplări, se plasează pur şi simplu 
în timp. Unităţile mari, care se pot stabili în aceste întîmplări, 
nu rezultă, prin urmare, din înserierea lor în timp, ci din ase- 
mănările, din identitățile principiale şi structurale pe care aces- 
te evenimente le prezintă între ele. 

Metodei hegeliene de interpretare dinamică a istoriei îi 
opunem, prin urmare, un punct de vedere esenţial static şi 
ajungem la încheierea că, din acest punct de vedere, se pot 
desprinde, în pluralitatea şi diversitatea evenimentelor, anumi- 
te tipuri. N-am stăruit asupra naturii şi funcţiei acestor tipuri, 
pentru că ele constituie o clasă de obiecte aparte, fără îndoială 
de foarte mare însemnătate, a căror cercetare duce în adevăr 
la rezultate surprinzătoare pentru înţelegerea şi valorificarea 
realităţii, dar care nu face parte propriu-zis dintr-uri curs de 

istorie a logicii şi nici măcar din propedeutica acestui curs; 
locul unei asemenea cercetări este într-un curs de metafizică. 


2. Ceea ce trebuie să urmărim noi, în cursul de istorie a 
logicii, este, prin urmare, cum spuneam, stabilirea unor anu- 
mite tipuri. Este însă adevărat că tipurile acestea se plasează 
în timp şi că în fapt avem să lucrăm, într-un oarecare fel, şi 
cu timpul, adică sintem ţinuţi să facem anumite împărțiri, care 
trebuie să aibă corespondentul lor în timp. 

Nu trebuie să confundăm însă aceste împărțiri în timp cu 
realitatea însăşi. Această rezervă trebuie făcută de la început. 
Orice împărţire a evenimentelor închide în ea ceva arbitrar, 
pentru că întotdeauna clasificările de soiul acesta implică un 
punct de vedere. Fenomenele, evenimentele, faptele se pot clasa, 
dar întotdeauna există un criteriu de clasificare a lor. Acest 
criteriu reprezintă întotdeauna o atitudine personală a opera- 
torului asupra realităţii, reprezintă un coeficient de spontanei- 
tate al acestui operator, şi ca atare clasificarea nu-şi are în- 
dreptăţirea numai în obiecte; pentru că aceleaşi obiecte pot fi 
clasate în diferite categorii, după sistemul de clasificare în care 
pot intra; există însă, într-o bună clasificare — ceea ce ştiţi 
din logică —, un singur loc pe care-l ocupă un obiect, dintr-un 
punct de vedere. Vasăzică, de îndată ce există o multiplicitate 
de puncte de vedere, alegerea unuia din ele este întotdeauna 
un act de iniţiativă personală, şi ca atare un element subiectiv 
intră întotdeauna într-o clasificare. 

În ceea ce priveşte stabilirea grupelor mari de fapte, aşa 
cum ele se succed în timp, şi despre ea trebuie să spun că nu 
este pur obiectivă, mai întîi pentru că orice clasificare sau îm- 
părțire de asemenea natură închide în ea un element de arbi- 
trar. Faptele, fără îndoială, pot să se aşeze in aceeaşi grupă, 
dar nu se pot aşeza fără nici un rest. Există, cu alte cuvinte, 
un coeficient de personal pentru fiecare fapt concret. 


3. Dar mai este ceva. Atunci cind facem o împărțire în timp, 
prin urmare o împărţire după obiecte, cum vorbeam adineauri, 
iarăşi trebuie să stabilim că există mai multe puncte de vedere 
din care această împărţire se poate face. De pildă, eu pot să 

fac o împărţire a istoriei după felul armelor întrebuințate în 
război, aşa cum pot să fac una după instrumentele de schimb. 
Oricare punct de vedere este tot aşa de îndreptăţit. Ceea ce 
prezintă istoricii în genere ca perioade ale istoriei universale 
este tot ce poate să fie mai arbitrar, pentru că, dacă-l vei intreba 
mai de îndeaproape pe un istoric care a fost criteriul de deli- 
mitare a diferitelor epoci istorice, nici unul nu va putea s-o 
spună cu precizie. În genere, istoria universală are cele mai 
puţin precise criterii de împărţire a epocilor şi de clasificare a 
evenimentelor, tocmai pentru că ea este datoare să se raporteze 
la tot complexul vieţii. Astfel încît, cu cît mergi mai înspre 
istoria universală, cu atit epocile sînt mai arbitrare; cu cit te 
cobori mai înspre o ramură specială de activitate omenească, 
cu atit criteriile de delimitare sint mai precise, cu atit prin ur- 
mare şi epocile determinate închid în ele mai puţin arbitrar. 

În ceea ce ne priveşte pe noi, care sintem preocupaţi de 
felul în care a fost făcută ştiinţa logicii în decursul veacurilor 
— şi nu de felul în care a funcţionat logic mintea omenească, 
pentru că nu facem istoria funcţiilor logice, ci istoria literaturii 
logice —, problema este relativ simplă şi relativ comod de re- 
zolvat. Există însă un impediment, şi anume impedimentul care 
ne vine din aşa-numita istorie a filozofiei: de îndată ce logica 
este o disciplină filozofică, de îndată ce se încadrează în această 
activitate a spiritului uman, filozofia, cel mai simplu lucru ar 
fi să împărţim şi noi istoria logicii după istoria filozofiei: pen- 
tru că, în definitiv, de îndată ce în sufletul omenesc toate fap- 
tele sînt corelative, ar însemna că delimitările, pentru istoria 
logicii, trebuie să fie aceleaşi ca şi delimitările pentru istoria 
filozofiei. 

Aşa ar fi să fie, dacă lucrurile s-ar prezenta logic. 


4. De ce nu-mi convine însă împărțirea făcută de istoria 
filozofiei, care poate să fie bună pentru istoria filozofiei? Pen- 
tru că, după socoteala mea de nespecialist, cînd trag o linie de 
despărţire între două epoci, însemnează că ea trebuie să nu 
mai fie întreruptă de nimic; adică e nevoie ca faptele dintr-un 
cimp şi din celălalt să fie bine deosebite. Că faptele dintr-un 
cîmp pot să aibă rădăcini ascunse în cîmpul celălalt, aceasta 

ar putea să fie aşa; dar cînd ies la suprafaţă, ele trebuie să fie 
într-o parte sau în alta a hotarului. 

În istoria filozofiei, întru cît aş putea eu să judec din punctul 
de vedere al istoriei logicii, lucrurile nu se petrec chiar aşa; şi 
anume, noi am auzit de istoria filozofiei antice, de istoria fi- 
lozofiei medievale, de istoria filozofiei moderne şi contempo- 
rane. Dacă băgaţi bine de seamă, numele sînt cam aceleaşi cu 
cele pe care le întrebuinţează istoria universală; însă nu trebuie 
să vă lăsaţi furaţi de aparenţe: împărțirile sînt altele, pentru că, 
după cîte ştim noi, epoca antică, în istoria universală, se sfir- 
şeşte, parcă, cu căderea Romei, iar epoca antică, în istoria fi- 
| lozofiei, se sfirşeşte cu desfiinţarea şcolii din Atena. Prin ur- 
mare, nu se suprapun, deşi numele sînt aceleaşi, cele două 
epoci antice din istoria universală şi din istoria filozofiei. De 
fapt, n-ar trebui să fie aşa, pentru că de îndată ce este o îm- 
părţire, în istoria universală, atunci această împărţire trebuie 
să aibă caracteristici bine definite, care să străbată tot dome- 
niul realităţii într-un moment dat. Deci străbătind domeniul vieţii 
politice sau al vieţii economice, în acelaşi fel ar trebui să stră- 
bată şi domeniul vieţii spirituale, pentru că este absolut impo- 
sibil să admitem că nu există corelaţie între aceste domenii. 
Orice formă de viaţă economică îşi are corelatul ei precis în 
domeniul vieţii spirituale. 

Există prin urmare un fel de lege a simultaneităţii şi a co- 
relaţiei elementelor constitutive ale vieţii în genere, peste care 
nu se poate trece în nici un chip, aşa că trebuie să fie un fel 
de greşeală de îndată ce epocile istoriei filozofiei nu corespund 
cu epocile istoriei universale. Dacă greşeala este a istoriei uni- 
versale sau a istoriei filozofiei, iarăşi nu pot să spun, pentru 
că n-am dreptul să mă amestec în treburile acestea. Constat 
însă că, pentru istoria logicii, nu-mi convine deloc să admit 
împărţirea istoriei filozofiei, pentru un fapt foarte simplu; şi 
iată, am să vi-l spun: unul din foarte multele care se pot aduce 
în sprijinul afirmației mele. 

Cind faci istoria filozofiei, mergi încetişor de pe la ionieni, 
prin Socrate, Platon şi toţi ceilalţi, şi ajungi cam pînă la anul 
600, aflindu-te tot în istoria filozofiei antice. Cunoaşteţi şcoala 

din Atena, cînd este. Dincolo de şcoala din Atena, toată mis- 
tica alexandrină tot în istoria filozofiei antice greceşti intră. Şi, 
după ce ai ajuns în sfirşit la Porfir, lamblic şi Proclus, te-ai 
oprit şi zici: s-a isprăvit istoria filozofiei antice, şi acum s-o 
încep pe cea medievală! — Zici: la anul 100. — Cum la anul 
100, ca să ajungi la anul 400-500? Zici: nu e nimic, acum 
începe filozofia creştină, iar ea se studiază în istoria filozofiei 
medievale. Orice manual de istorie a filozofiei aceste împărțiri 
le întrebuinţează. 

Şi atunci nu prea înţeleg eu cum pot să las atitea sute de 
ani după Cristos în istoria filozofiei vechi şi pe urmă să-i iau 
iarăşi, după Cristos, cu filozofia medievală; adică nu ştiu ce 
să fac cu aceşti 400 de ani, care sint o dată în filozofia me- 
dievală şi altă dată în filozofia antică. De aceea spun: cum eu, 
spre fericirea şi liniştea mea sufletească, am fost scutit de spe- 
cialitatea istoriei filozofiei — pentru că nu ştiu cum aş fi scos-o 
la capăt cu aceste grave probleme —, mă cantonez în logică 
şi zic: bine, d-voastre faceţi cum ştiţi acolo, ca să rezolvaţi 
această gravă problemă, şi eu o să văd cum am să mă descurc 
în treaba aceasta mai modestă — căci istoria logicii este un 
lucru de nimic. 


5. Atunci vedeţi, schema aceasta de împărţire este fără în- 
doială sintetică. Nu se poate să fie altfel; într-un curs nu se 
poate expune lucrul analitic. Aceasta este operaţie de labora- 
tor, un asemenea lucru se poate face într-un seminar; la un 
curs, trebuie să expunem lucrurile sintetic. Este cam acelaşi 
lucru pe care l-a făcut Kant cu Critica raţiunii pure şi Prole- 
gomenele... : un acelaşi obiect, expus din două puncte de ve- 
dere deosebite. 

Deci, expunînd sintetic rezultatele obţinute într-o serie de 
cercetări, eu zic, mai întîi, că se poate trage o linie de demat- 
caţie, foarte puternică şi bine definită în domeniul logicii, care 
să meargă pe la Renaştere. Această linie de demarcaţie nu o 
aleg avînd în vedere numai faptele logice, sau numai faptele 
pasibile de istorie a logicii, ci privind în general evoluţia cul- 
turii omeneşti. Dacă criteriul meu de împărţire a faptelor s-ar 
sprijini pe o studiere numai a evenimentelor logicii, fără îndo- 

ială că acest criteriu ar putea să fie foarte bun în ceea ce pri- 
veşte aceste fapte ale logicii; dar ar putea să fie mai puţin bun 
| | în ceea ce priveşte înţelegerea altor fapte. 

| | Ceea ce urmărim noi însă este, cum spuneam şi rîndul tre- 
| cut, să ne dăm seama de legăturile structurale ale diferitelor 
| forme de gîndire omenească. De aceea, linia de demarcaţie pe 
| care o trag, în întreg domeniul realităţii, nu porneşte numai de 
| la cercetarea faptelor logicii, ci porneşte în genere de la ob- 
servarea, de sus, a întregii realităţi. De ce, de pildă, această 

linie de demarcaţie poate să ia locul, pe care l-am indicat eu, 
în Renaştere? Eu am ales locul acesta al Renaşterii totuşi ar- 
bitrar — vă spuneam că întotdeauna există un element de ar- 
bitrar în asemenea împărțiri —, am ales locul acesta pentru un 
motiv foarte simplu: pentru că el reprezintă punctul în care se 
separă cele mai multe domenii ale activităţii omeneşti. Renaş- 
terea este o răscruce, în acelaşi fel fundamentală pentru pro- 
ducţia economică a vieţii europene, ca şi pentru viaţa religioa- 
să, ca şi pentru activitatea ştiinţifică. | 
Prin urmare, vedeţi că acest punct prin care trag linia de 
demarcaţie are avantajul că este punctul de separație nu numai 
între faptele logicii, ci şi între alte categorii de fapte. Ceea ce 
însemnează că, oricît de arbitrară ar fi operaţia aceasta de se- 
parare, sînt mai multe şanse ca ea să corespundă şi unei rea- 
lităţi, decît dacă am face-o în alt punct. Pentru că dacă postu- 
latul întregului curs de anul acesta, pe care-l enunţam rîndul 
trecut şi-l repetăm acum: postulatul corelaţiei formelor de viaţă, 
este într-adevăr valabil, este evident că, în momentul în care 
un maximum de forme de viaţă admit o soluţie de continuitate, 
această soluţie este mai degrabă fundată în real decit în arbi- 
trarul nostru; cu alte cuvinte, riscăm mai puţin ca această îm- 
părţire să fie făcută de noi, decît ca această împărţire să fie 
descoperită de noi. Idealul cercetărilor istorice, şi idealul ju- 
decării filozofice a istoriei, este să nu facem nimic, ci numai 
să descoperim ceva. Vasăzică noi să ne ţinem cît mai mult de 
fapte şi să admitem, în acele fapte, toate sistematizările pe care 
le introducem, iar toate să fie admise, pur şi simplu, ca exis- 
tînd în fapte; nu ca introduse de noi. Pentru că în felul acesta 

se pot găsi o mulţime de formule după care să împărţim, să 
sistematizăm aceste fapte. 

Dacă aş lua un obiect şi l-aş măsura de la un cap la altul 
şi apoi l-aş măsura iarăşi de sus în jos şi aş căuta să fac diferite 
combinaţii cu cifrele căpătate, pînă la urmă voi descoperi, într-o 
mie de combinaţii, şi două sau trei care să fie semnificative. 
Însemnează aceasta că semnificaţia există în realitate? Se poa- 
te să fie şi aşa. Dar se poate ca această semnificare să fie pur 
şi simplu întîmplătoare. Vă gîndiţi d-voastre cîte combinaţii 
de acestea cu cifrele s-au făcut asupra marilor piramide egip- 
tene; este o adevărată mistică rezultatul acestor calcule. Vă 
gîndiţi, de asemenea, cîte combinaţii fantastice se pot face stu- 
diind diferitele forme de natură: felul cum cristalizează apa 
îngheţată sau, în alte materii, felul cum se aşază fibrele într-un 
trunchi de pom ş.a.m.d. D-voastre ştiţi, pe de altă parte, iarăşi 
din studiile anterioare, că toate aceste operaţii au fost făcute 
Şi că ceea ce se părea a fi semnificativ a fost punct de plecare 
pentru întregi activităţi. De pildă, aşa-numiţii cavaleri de „Ro- 
se-croix ” („ Rosenkreuz ”), un soi de francmasoni, pornesc de 
la un anumit fel de aşezare a fibrelor într-un trunchi de copac. 
Ei bine, interpretări pentru fapte se pot găsi o mulţime; ima- 
ginaţia noastră lucrează foarte febril, mai ales cînd ea nu lu- 
crează în chip natural, ci sub imperiul unor anumite excitante. 

Aceasta nu însemnează să spunem: ceea ce am introdus 
noi în realitate există într-adevăr în realitatea aceasta. Stărui 
în acest lucru, care pare simplu în aparenţă, pentru că trebuie 
să ne ferim de-a interveni în evenimente şi trebuie să luăm 
toate măsurile pentru ca coeficientul personal din generalizări- 
le noastre să fie redus la minimum posibil. Noi ne dăm seama 
că, omeneşte vorbind, reducerea la zero a acestei spontaneităţi 
e exclusă, dar nu e mai puţin adevărat că, dacă nu putem avea 
o reducere la zero, putem avea o reducere la cît mai aproape 
de zero. De aceea, linia de demarcaţie pe care am ales-o eu, 
Renaşterea, prezintă garanţii de obiectivitate: ea separă mai 
multe domenii de activitate omenească. 

Eu aş fi putut alege căderea Romei. În aparenţă, cel puţin, 
această cădere a Romei este un fenomen foarte important isto- 


53 


k 


e a snan oratoa 


tic. Sau Dumnezeu ştie dacă a fost important! Roma poate că 
o fi căzut cu două mii de ani înainte de a cădea. Pe mine întot- 
deauna mă amuză asemenea lucruri: cum le învăţăm noi şi cum 
sînt în realitate! Cînd te gîndeşti ce-o să se spună despre răz- 
boiul nostru peste treizeci de ani! Cum vorbim noi de barbarii 
care, cu pirjoale sub şaua calului şi cu săbiile în dinţi, făceau 
pîrjol în faţa lor. Cum a fost în realitate? Umblau oamenii cu 
vitele lor. Nu se făcea iarbă aci, treceau mai departe. Ca orice 
oameni de treabă, care aveau ceva de apărat, îşi formaseră un 
fel de poliţie locală, care, ca orice poliţie, era întrebuințată şi 
pentru jaf, şi este foarte probabil prin urmare că aceasta este 
originea năvălirilor, cu cruzimile extraordinare pe care le făceau 
barbarii. Erau cumsecade, nu barbari, pentru că nu erau cruzi, 
ci pentru că erau necăjiţi şi proşti. „Barbar” era „bilbiit”, cel 
care nu vorbea greceşte în virful limbii era bilbiit; li se zicea 
barbari nu pentru că erau cruzi, ci pentru că erau neputincioşi. 

Îmi aduc aminte de un foarte sugestiv tablou pe care ni l-a 
înfăţişat dl prof. Iorga cînd eram student: cum a căzut cetatea 
Gallipoli5. Noi eram învăţaţi că, la anul cutare, turcii au nă- 
vălit dărîmînd zidurile, au intrat în cetate şi au pus mina pe 
ca. Nu e adevărat deloc! Zidurile n-au căzut pentru că le-au 
dărimat turcii, ci pentru că a fost cutremur şi ele erau vechi; 
deci, dacă au căzut ele singure, nu erau ziduri de cetate, ci 
urme, vestigii de cetate. Turcii aceştia, care erau înarmaţi ca 
bandiții pe drumul mare, ceea ce înseamnă că erau nobili, căci 
oarecum aceasta înseamnă nobil, adică vameş, turcii aşa au 
venit în Europa, ca vameşi la drumuri: umblau pe drumuri şi, 
cînd vedeau o caravană, se puneau şi o jefuiau. Pînă ce la un 
moment dat, după ce făcuseră ceva avere, s-au aşezat la nişte 
chei peste munţi, în drumurile care duceau la Bizanţ. Cum tre- 
cea o caravană, o jefuiau. De la o vreme, au cerut să li se 
plătească o dijmă oarecare. Este exact aceeaşi vamă pe care o 
întrebuinţează statul modern. Cînd intri la graniţă, te vămuieşte. 
Numai că te vămuieşte în chip legal, pe cînd turcii în chip 
ilegal, şi numai apoi prin contract, prin bună învoială. Aşa au 
venit turcii în Europa. Nu este adevărat că au năvălit cu capete 
de morţi şi că beau din ţeste! Beau şi ei din pumn. Şi aceasta 

este istoria cu Gallipoli, la care mă întorc, să nu uit vorba. 
Turcii nu aveau voie să se aşeze în cetate, ca astăzi ţiganii, 
după cum nu aveau românii în Ardeal dreptul să se aşeze în 
oraşe. Atunci, turcii îşi făceau casele lor, bieţii, afară de zidu- 
rile cetăţii. Cînd a venit cutremurul mare şi au căzut zidurile 
cetăţii, şi-au căpătat unii dreptul de a înainta, cu casele lor din 
afară, peste ziduri. Cum s-au construit în Paris case peste forti- 
ficaţii, aşa au intrat şi turcii, iar aceasta a fost cucerirea ora- 
şului Gallipoli: au înaintat bietele lor case peste zidurile dări- 
mate. Vedeţi d-voastre: cum se întimplă lucrurile în istorie şi 
cum le aflăm noi sînt două realităţi deosebite. 

După cite ştim noi din realitate, Renaşterea aceasta poate 
să fie aleasă ca un punct de demarcaţie pentru că, după cum 
vă arătam, mai multe domenii de activitate omenească îşi gă- 
sesc răscrucea aci; este un punct care împarte toată istoria gîn- 
dirii europene, deci şi a logicii, în două mari epoci. Nu mai 
există nici un alt punct de împărţire? S-ar putea să mai existe; 
dar alt punct de împărţire, de aceeaşi importanţă cu Renaşte- 
rea, nu văd cu aceeaşi claritate cu care există pentru mine punctul 
acesta al Renaşterii. 


6. Dacă ar fi să admitem un alt punct de împărţire, ar trebui 
să-l aşezăm cam în vremea noastră; dar sint lucruri care se 
petrec sub ochii noştri, asupra cărora nu putem avea perspec- 
tivă, şi deci se poate să ne înşelăm. În orice caz, de la Re- 
naştere şi pînă în vremea noastră, eu nu văd nici un motiv să 
intervenim cu altă împărţire în timp. S-a susţinut că ar fi Re- 
voluţia franceză; dar am mai arătat că Revoluţia franceză nu 
e în nici un fel o răscruce, căci tot ce s-a făcut de atunci încoa- 
ce era condiţionat de vremea de dinainte de Revoluţie pînă la 
Renaştere,; şi tot ceea ce se întîmplă după Revoluţia franceză 
nu face decit să verifice structura spirituală şi economică a 
vremii de dinainte de Revoluţie pînă la Renaştere, cînd a luat 
naştere forma de producţie capitalistă. Cine dintre d-voastre a 
avut curiozitatea să citească lucruri de acestea, ştie că Som- 
bart$ are şapte volume mari în care arată originea capitalis- 
mului, din toate punctele de vedere, şi că aceste origini ale 
capitalismului se pot stabili în Renaştere. În economie, noi am 

dezvoltat mai departe, în Revoluţia franceză, capitalismul. Po- 
liticeşte, am înlocuit domnia absolută prin voinţa constituţio- 
nală, voinţa unuia prin voinţa tuturor. Acesta este adevărul. 
Numai că voinţa unuia era formă de supravieţuire a unei struc- 
turi de dinainte de Renaştere. În Renaştere se găsesc toate ele- 
mentele democraţiei contemporane, iar constituţionalismul en- 
glez, toate lucrurile acestea pe care încercăm să le aplicăm 
astăzi şi să le transformăm în ceea ce se numeşte democraţie, 
au o origine mult mai veche, tot în Renaştere. Deci nici poli- 
ticeşte Revoluţia franceză nu este o răscruce, cum nici econo- 
MIC şi nici spiritual, deşi pare una. 

Revoluţia franceză înseamnă trecerea în practică a carte- 
zianismului, iar tot secolul al XIX-lea nu face decit să împingă 
la limitele ultime raționalismul francez. Religios, este acelaşi 
lucru: toată Europa trăieşte, înainte şi după Revoluţia franceză, 
formula religioasă a protestantismului. Astăzi, s-ar putea să 
avem o nouă răscruce în istorie, pentru că, în ordinea econo- 
mică, capitalismul începe să fie dizolvat pe de o parte de in- 
tervenţia băncii, iar pe de altă parte de intervenţia cooperatistă. 
Politiceşte, de asemenea, pentru simplul motiv că democraţia 
Şi constituţionalismul încep să fie depăşite. Religios, sigur că 
da, pentru că peste tot protestantismul se clatină, iar raţionalis- 
mul lichidează. Astăzi s-ar putea prin urmare să fie într-adevăr 
o răscruce; dar Revoluţia franceză, deloc. 


Vasăzică, stabilim întii o linie de demarcaţie precisă între 
epocile de dinainte de Renaştere şi epoca de după Renaştere, 
Şi stabilim cu oarecare timiditate o altă linie de demarcaţie, 
care cade în vremea noastră, la începutul veacului al XX-lea. 
Această a doua linie de demarcaţie nu are caracterul propriu-zis 
istoric, pentru că, după cum vă spuneam şi rîndul trecut, istoric 
este un eveniment care poate fi încadrat între alte două eveni- 
mente, unul anterior şi altul posterior. În evenimentele acestea 
de care vorbeam, a doua linie de demarcaţie întimplindu-se în 
prezent, evenimentele următoare nu sînt încă la dispoziţia noas- 
tră. Aşa că, mai degrabă, această nouă linie de demarcaţie poate 
fi considerată ca o limită către care evoluează a doua perioadă 
de la Renaştere încoace. Care sînt caracterele celor două pe- 
rioade pe care vi le-am înfăţişat astăzi, vom vedea rîndul viitor. 


III 


„LUMEA VECHE” ŞI „LUMEA NOUĂ”. 
SPIRITUALITATEA LOR 


1. Întrepătrunderea epocilor istorice. 2. Teocentrismul „lumii vechi”. 
3. Antropocentrismul „lumii noi”. 4. Orientarea metafizică a „lumii 
vechi” şi orientarea ştiinţifică a „lumii noi”. 


1. Ajunsesem la încheierea că este mai potrivit să admitem 
o împărţire a întregului timp care ne interesează, cu privire la 
cercetarea logicii, în două, adică o cezură simplificativă, care 
există în momentul Renaşterii. 

Motivele pentru care alegem acest punct al Renaşterii le 
vom vedea astăzi. Trebuie însă din capul locului să vă atrag 
atenţia asupra unui fapt, pe care l-am amintit şi rîndul trecut, 
Şi care trebuie să fie clar pentru d-voastre. Anume, această îm- 
părţire nu o fac pentru că aşa vreau eu sau pentru că o deduc 
din cine ştie ce principiu simetric de împărţire, de îmbucătăţire 
a realităţii. Este evident că expunerea mea urmează unui drum, 
cum spuneam şi altă dată, analitic, adică plecînd de la rezultate 
înspre elementele realităţii. 

De fapt însă, ceea ce vă înfăţişez d-voastre nu este decit 
rezultatul unor cercetări, şi prin urmare ar trebui să fie privit 
tocmai pe dos. Deci, dacă împart toată această perioadă supusă 
cercetării noastre în două subperioade, o fac fiindcă aşa mi s-a 
impus această împărţire, atunci cînd am cercetat totalitatea fe- 
nomenelor care stau în faţă. Şi motivul ar fi că ceea ce s-a 
petrecut înainte de Renaştere şi ceea ce se petrece după Re- 
naştere sint fapte care nu se pot subsuma sub aceeaşi catego- 
rie; există adică o structură spirituală înainte şi o altă structură 
spirituală după Renaştere. Renaşterea insemnează într-adevăr 
o linie de graniţă între două structuri spirituale deosebite. 

Acum, este evident că nu se poate spune ce însemnează, 
istoriceşte, Renaştere: care este punctul precis, anul prin care 
se trage această linie de demarcaţie între cele două perioade, 
a lumii vechi şi a lumii noi. Renaşterea, în ea însăşi, e un fe- 
nomen care ţine aproximativ 150 de ani, dar care îşi are înce- 
puturile cu mult înainte de această perioadă, de ceea ce se nu- 
meşte Quattrocento şi Cinquecento — veacul al XV-lea şi al 
XVI-lea —, şi care are, pe de altă parte, urmări mult mai tirzii 
decît vremea care închide istoriceşte Renaşterea. Vasăzică sînt 
întrepătrunderi între aceste două mari perioade: lumea veche 
Şi lumea nouă. Aş putea să stabilesc elemente analoge struc- 
turii spirituale a Renaşterii, mergînd pînă la inceputurile celui 
de-al doilea mileniu, pe la 1000-1100. 

lată, de pildă, d-voastre ştiţi la ce mă raportez cînd vă voi 
spune că nominalismul franciscan, anglo-saxon, franciscanis- 
mul în mai toate mişcările religioase (celălalt nominalism an- 
glo-saxon este mai mult o mişcare gnoseologică şi metafizică) 
sînt momente spirituale care nu se încadrează în lumea veche 
în nici un fel; dar nu fac încă parte integrantă din lumea nouă, 
reprezintă aurora acestei lumi noi. 

Evident, noi spunem cu toţii: Descartes este părintele filo- 
zofiei moderne. Aşa o fi, dar ceea ce a spus Descartes s-a spus 
cu cinci sute de ani înainte. Dacă este vorba să se stabilească 
elemente de acestea carteziene, ca să nu zicem moderne, în 
gindirea veche, apoi Fericitul Augustin însuşi a fost, într-un 
fel, cartezian. „Cogito ergo sum ”, care este o formulă specific 
modernă, n-a fost inventată propriu-zis de Descartes. Campa- 
nella, în Cetatea Soarelui”, exprimă formula aproape în acelaşi 
fel, iar cu sute de ani înainte, Fericitul Augustin, în Solilocviile 
sale, nişte dialoguri, punea formula exact în aceeaşi formă. 

Ceea ce ştia Descartes era întîi că el cugetă şi al doilea că 
există; el făcea o legătură între a cugeta şi a exista; zicea: cu- 
get, deci sînt, exist. Dar acelaşi principiu, că nu cunosc decit 
că eu cuget şi că eu sînt, îl enunţă şi Augustin. Într-un fel de 
catehism pe care-l înfăţişează el, se găsesc următoarele pasaje 
caracteristice; se adresează maestrul elevului, întrebare şi 
răspuns: „Scisne te esse?” şi răspunsul este „Scio!” — ştii cu- 

tare lucru? nu ştiu; dar cutare lucru? nu ştiu; „Scisne te cogi- 
tare?” — „Scio!” Din toată seria de cunoştinţe ale unei con- 
Ştiinţe omeneşti, numai aceste întrebări fundamentale erau cu- 
noscute pentru Sf. Augustin: „esse "şi „cogitare ”, adică cele 
două elemente din care se constituie mai tirziu „cogito ergo 
sum” al lui Descartes. Se afirmă astfel cunoştinţa (coinciden- 
ta? n. ed. 1941) primordială a două lucruri: a fi şi a cugeta. A 
fi, a cugeta — însemnează că elementele fundamentale pe care 
se construieşte întreaga existenţă omenească reprezintă o cu- 
noştință subiectivă, şi aceasta o afirmă Augustin. De la Augus- 
tin ar fi trebuit să spunem că prima lui cunoştinţă este că el 
cugetă, şi deci ştie că există. Deja Augustin făcea să cadă ac- 
centul fundamental al interesului pe subiect, pe elementul per- 
sonal, individual. 

Aceasta nu este o cunoştinţă care ţine de lumea veche. 
Vom vedea noi ce însemnează lumea veche, prin ce se deose- 
beşte de timpul nou, modern, de ceea ce numim noi Renaştere, 
care este un fenomen complex, cu rădăcini ce preexistă feno- 
menului însuşi. Şi dacă n-am considera chestiunea aceasta în 
chip genetic, în timp, ar trebui să spunem că întotdeauna a 
existat, în gîndirea omenească, această atitudine subiectivă. O 
perioadă se caracterizează într-un fel sau altul nu după exis- 
tenţa fenomenului, ci după precumpănirea lui ca semnificaţie. 
Se poate foarte bine să fi existat „cogito ergo sum” chiar în 
această formă în lumea greacă sau lumea mediteraneană în ge- 
nere. Aceasta nu însemnează că Descartes n-ar mai fi părintele 
filozofiei moderne, sau că grecii erau moderni. 

În privinţa aceasta, pragmatiştii, nişte oameni care fac filo- 
zofie, au descoperit că ei nu spun nimic nou. Nu este adevărat 
că nu spun nimic nou: nu spun nimic bun, dar nou spun! „Pro- 
tagoras zicea că omul este măsura tuturor lucrurilor, şi aceasta 
spunem şi noi: ceea ce afirmăm este o chestiune de bun-simţ, 
care întotdeauna a existat în omenire.” Este aceasta o şiretenie 
a omului care se simte slab şi spune că „şi d-ta la fel ca mine 
gîndeşti, numai că nu-ţi dai seama”, şi te face tovarăş cu el. 
Va fi existat în lumea veche unul care să spună că omul este 
măsura tuturor lucrurilor, dar aceasta nu însemnează nimic. 

Pentru că mă întreb: acest principiu, „cogito ergo sum ”, este 
semnificativ pentru o epocă sau nu? 

Fostul meu profesor, Dimitrescu-laşi, spunea că este greu 
să spui ceva nou, căci le-au spus pe toate grecii: spuneai tu 
da, ei ziceau nu; spuneai tu nu, ei ziceau altceva. Ei au epuizat 
toate posibilităţile logice de soluţionare a problemelor. Aceas- 
ta aşa poate să fie, dar nu enunţarea unui principiu caracteri- 
zează o epocă, ci semnificaţia pe care acest principiu o are în 
viaţa de toate zilele. Dacă eu zic: „cogito ergo sum” şi mă 
duc în fiecare zi la biserică, „cogito ergo sum” nu mai are 
nici o valoare. Dacă mă duc la biserică şi în viaţa banală lucrez 
după indicaţiile lui „cogito ergo sum”, însemnează că dusul 
la biserică nu are nici un sens pentru mine. Protestanţii se duc 
în toate zilele la biserică, dar aceasta nu însemnează că sînt 
religioşi. Ceea ce contează este măsura în care un principiu 
fructifică viaţa, pătrunde viaţa de toate zilele. Aceasta este im- 
portant, aceasta caracterizează o epocă. 

Atunci „cogito ergo sum” caracterizează epoca modermă, 
şi poate să fi existat în 200 de forme înainte de această epocă, 
el nu caracterizează viaţa antică, istoria veche a Europei, pină 
la Renaştere. Deci împărţirea aceasta în epoci nu se poate face 
aşa, pe hirtie; nu se pot trage hotarele, nu se poate face harta 
noastră spirituală sau harta spirituală a vieţii europene, de la 
atitea sute de ani înainte de Cristos pină astăzi. Este o ches- 
tiune de intuiţie, o chestiune de nuanţă; de aceea istoria adevă- 
rată nu poate fi făcută propriu-zis de oameni inteligenţi. Adu- 
narea de documente — aceasta nu cere inteligenţă; dimpotrivă, 
cum eşti inteligent nu mai poţi întrebuința ca lumea un docu- 
ment, pentru că pui întotdeauna ceva de la tine. Istoria trecută 
nu poate fi făcută decit de oameni de intuiţie. 

Îmi aduc aminte de cînd făcea dl Iorga un curs de istorie 
a Turciei, sau aşa ceva: ne-a vorbit într-o oră de o generaţie 
de viziri şi-i descria pe toţi cum arătau la chip şi cum erau 
îmbrăcaţi. Niciodată n-am crezut eu că vor fi fost chiar aşa, 
însă important era, indiferent dacă au fost sau nu aşa, că, în 
acea lecţie la care am asistat, i-am văzut pe viziri în faţa mea, 
iar cu viziunea mea am construit o întreagă epocă istorică. Nu 

era importantă fotografia iataganului vizirului, ci spiritul vre- 
mii care se degaja din acel iatagan. 

Istoria nu înseamnă fapte, ci este un facies? spiritual. Isto- 
ria dă profilul spiritual al unei epoci, care nu se poate fotogra- 
fia, este o chestiune de imponderabil, pe care ea poate mai 
mult să-l sugereze decît să-l spună. Aşa este şi cu formele spi- 
rituale ale celor două epoci de care vorbesc: nu ştii cînd începe, 
nici cînd se termină o epocă. Zici Renaştere, dar ce însemnea- 
ză Renaşterc * Ţine 150 de ani? A inceput acum 500 de ani? 

Renaştere ; este ceva foarte aproximativ şi foarte precis tot- 
deodată. Aproximativ, pentru că nu există delimitare în timp, 
dar foarte precis pentru că reprezintă o formă spirituală pre- 
cisă. Toate aceste definiţii ale noastre sau toate punctele de 
reper pe care le alegem nu sînt decît puncte de reper propriu-zis. 
Cu ajutorul formulelor sau definiţiilor acestora, putem să se- 
lectăm materialul nostru. 


2. Zic deci două epoci: una înainte de Renaştere, alta după 
Renaştere; sînt două epoci, pentru că formula spirituală a lor 
este deosebită. Eu nu pot să spun lume veche, lume medievală, 
lume modernă, pentru că nu văd, propriu-zis, deosebirea spi- 
rituală între lumea veche şi lumea medievală. Eu ştiu, dacă 
cercetez ce a rămas de la lumea veche şi medievală, adică tra- 
tatele negustoreşti, tratatele politice, tablouri, schiţe, statui, cărţi 
scrise ş.a.m.d., şi-mi dau seama că tot ce s-a petrecut înainte 
de Renaştere stă sub egida unei aceleiaşi formule spirituale; 
anume există o dualitate: omul şi ceva în afară de el. 

În această dualitate, omul este dependent de ceva care stă 
în afară de el. Vasăzică, există două elemente constitutive, an- 
tropologic vorbind, ale realităţii spirituale, şi anume două ele- 
mente constitutive în raport de transcendenţă. Există ceva nu 
numai deosebit de om, ci şi deasupra omului. Omul este o anexă 
a Universului, este un element în Univers. Centrul Universului 
este cineva mai puternic decît omul, de care omul depinde şi 
de care e creat. Sînt prin urmare două elemente constitutive, 
antropologic vorbind, ca şi un sentiment de dependenţă a omu- 
lui faţă de celălalt element, mai puternic, întotdeauna, decît 
omul. Vasăzică, toată existenţa se centrează pe o fiinţă puter- 

nică, izvor al întregii existenţe, iar acea fiinţă puternică nu este 
omul, ci altcineva. 

Aşa privite lucrurile, este evident că se poate găsi uşor o 
formulă; este vorba de concepţia teocentrică a realităţii. Aşa 
au judecat egiptenii, aşa au judecat iudeii, grecii, romanii, şi 
la fel s-a judecat şi în Evul Mediu, în aşa măsură încît, în for- 
ma cea mai acută a acestei formule, idealul era negarea omului 
ca atare. Adică opoziţia dintre cele două elemen:e cciistitutive, 
Dumnezeu şi om, era aşa de puternică, încît se ` nţea nevoia 
negării omului, ca să se afirme mai tare celălalt -rmen, Dum- 
nezeu. De aceea şi perioada cea mai puternic: de umilitate 
este tocmai în acest Ev Mediu, care aducea din acest punct de 
vedere sentimentul de dependenţă a omului faţă de Dumnezeu. 


3. Cu ce începe propriu-zis epoca nouă, istoria modernă? 
Începe cu descoperirea omului. Omul care trăia şi care se freca 
unul de altul, în fiecare zi, omul acesta nu era cunoscut. Dar, 
la un moment dat, omul a deschis ochii asupra lui însuşi şi a 
început să se cunoască. În momentul în care a fost descoperit 
omul ca element de importanţă, s-a schimbat dintr-o dată faţa 
spirituală a lumii, şi este caracteristic că începuturile Renaşte- 
rii sînt începuturile unei literaturi de memorii şi, tot aşa, înce- 
puturile portretisticii în pictură. Cu aceasta începe propriu-zis 
Renaşterea, nu cu Divina Comedie a lui Dante. Divina Come- 
die a lui Dante nu face parte nici măcar din inceputurile Re- 
naşterii. Petrarca face parte dintre premergătorii Renaşterii, 
Boccacio de asemenea, dar Dante deloc. În De Monarchia a 
lui Dante, nimic nu are de-a face cu Renaşterea, şi nici în Di- 
vina Comedie. Divina Comedie este Summa theologiae a lui 
Toma d' Aquino, pe care nu o depăşeşte cu un pas. Că ela 
inceput să formeze limba, aceasta este treaba istoriei literare; 
dar din punct de vedere al evoluţiei spirituale, al formelor spi- 
rituale ale omenirii, Dante nu face parte din Renaştere, Dante 
nu este premergător al Renaşterii, ci este formula cea mai per- 
fectă a Evului Mediu. Că a scris în „volgare "10 în loc să scrie 
în limba oamenilor deştepţi, este altceva. Aceasta însemnează 
că spiritul vremii începea să încolţească, dar nu în gîndirea lui . 
Dante. 

Este interesant Petrarca. Petrarca s-a urcat pe un munte, 
odată. Este un lucru extraordinar pentru un om din Evul Mediu 
să se urce pe munte. Un om din Evul Mediu se putea urca pe 

“un munte ca să-l cunoască, dar el nu avea sentimentul naturii, 
pentru el nu exista cosmosul întru cît era cosmos, în nici un 
fel. Petrarca însă s-a urcat, pentru că-i plăceau muntele, pomii - 
şi cerul, iar cînd a ajuns în virful muntelui, a făcut un imn pe 
care l-a scris într-un fel de jurnal de călătorie — lucru iarăşi 
extraordinar pentru Evul Mediu, pentru că nu se mai încadrea- 
ză în structura spirituală a Evului Mediu, ci depăşeşte această 
structură. Petrarca este, din acest punct de vedere, precursor 
al Renaşterii. Un om care-şi scrie jurnalul însemnează că-i un 
om preocupat de persoana sa, de ceea ce se petrece în el. Pînă 
atunci omul nu exista decit ca o creatură a lui Dumnezeu, ca 
o fiinţă care trebuie să-şi ceară scuze că există. 

Acesta este sentimentul întregii lumi vechi: este un păcat 
continuu, o înfruntare continuă a lui Dumnezeu, existenţa noas- 
tră. Tot Evul Mediu spune să ne cerem scuze că existăm, să 
ne ierte Dumnezeu că existăm. Este un sentiment foarte tragic 
să te simţi apăsat de faptul că exişti. Acest sentiment l-a avut 
toată lumea greacă. Ce este optimismul grecesc pe lingă tra- 
gedia antică? Ce este sentimentul acesta penibil al vieţii, ex- 
primat în cuvîntul uoipall, care ne pîndeşte totdeauna de din- 
colo de viaţă? Nu există propriu-zis bucurie de viaţă pînă la 
Renaştere, şi nicăieri, ci, dimpotrivă, conştiinţa păcatului pe 
care-l făptuieşti în fiecare zi în care exişti şi tragedia că nu te 
poţi sustrage acesţui păcat, pentru că n-ai dreptul să nu exişti; 
de îndată ce s-a impus pedeapsa de a exista, trebuie să duci 
această pedeapsă pină la capăt. 

Petrarca însă se înfăţişează cu totul altfel: se uită la el, se 
place pînă într-atit încît crede că este interesant să spună şi 
altora cine este el; începe să se analizeze, să scrie pe hirtie: 
astăzi am făcut cutare lucru, am fost pe munte, acolo erau nori 
ş.a.m.d. Aceasta este mare lucru! La istorie vă învaţă nu ştiu 
cine războaiele, de pildă marea luptă de la Crécy. Dar uitaţi-vă 
şi pe partea cealaltă: această scriere a lui Petrarca e mare lucru! 

Hotărit, cu totul altceva însemnează că există omul ca fe- 
nomen demn de interes. Atunci vedeţi, de unde toţi plecau de 

la oameni înspre Dumnezeu, în momentul în care îşi descoperă 
omul existenţa ca demnă de interes, atunci într-adevăr toată 
firea începe să concurgă înspre om. De unde pină în momentul 
acesta noi trăiam profilul spiritual al epocii, care era teocen- 
trist, din acest moment el devine antropocenitrist; omul devine 
un centru al tuturor lucrurilor. 

Kant a răsturnat, cu mişcarea copernicană, această orientare, 
dar de fapt nu este deloc mişcare copernicană în kantism. Kan- 
tienii nu fac decît să tragă consecinţele Renaşterii. Ce însem- 
nează că reduc totul la fenomen, iar ceea ce există nu există 
ca un lucru în sine; sau există în sine, dar ceea ce există pentru 
mine este fenomenul? Aceasta o ştiam de mult, de cînd a fost 
descoperit omul; aceasta era consecinţa. 

Dar, răstumindu-se perspectiva teocentristă, şi înlocuindu-se 
cu cea antropocentristă, se schimbau o mulţime de alte lucruri. 
Ceea ce se întimplă în viaţa noastră nu este izolat, ci totul se 
ține legat. Cînd în centrul întregului univers exista Dumnezeu, 
era simplu, căci Dumnezeu era ceva necondiţionat. Nimeni dintre 
muritori nu se putea potrivi lui, căci era o fiinţă atotputernică. 
Ceea ce putem afirma despre noi nu putem afirma despre El. 
Despre El nu putem să afirmăm nimic, pentru că, dacă afir- 
măm ceva, însemnează că L-am determinat, şi nu poate fi de- 
terminat de ceva din afară de El. El este perfect liber şi pu- 
ternic. Aceasta însemnează că măsura tuturor lucrurilor fiind 
Dumnezeu, o fiinţă atotputernică, de care depind toate, ierar- 
hizarea întimplărilor şi ierarhizarea din domeniul realităţilor 
se făceau pe măsura absolută. 

În momentul însă în care omul a devenit centrul întregului 
univers şi tot interesul mergea înspre el, în momentul în care 
relua vechea observaţie? că, dacă boii şi-ar picta zeii lor, i-ar 
face cu coarne, reluînd această veche zicală, Europa de Apus 
a spus că noi îl facem pe Dumnezeu să trăiască atit cit ne con- 
vine şi ne trebuie nouă. De la Renaştere, se schimbă lucrurile: 
de unde totul se rinduia pînă acum după Dumnezeu, acum s-a 
„ajuns să se rinduiască Dumnezeu după om. Unii îl făceau cu 
barba mai lungă, mai puneau sau mai luau, era un Dumnezeu 
al grecilor, al franţujilor, al protestanților, al catolicilor, iar 

Dumnezeul acela singur nu mai exista nicăieri, pentru că totul 
se măsura pe om — deşi lui nu i se poate acorda un caracter 
absolut, omul cunoscindu-se condiţionat, ca fenomen istoric. 
Dar cît s-a căznit bietul Kant să inventeze ceea ce se nu- 
meşte conştiinţa în genere, adică ceva care să nu fie condiţio- 
nat în concret, să nu existe în timp şi spaţiu! Noi n-am înţeles 
nimic despre conştiinţă în genere, şi n-am văzut un om să-mi 
spună ce este conştiinţa în genere. Cînd întreb, mi se spune că 
este schematism; cînd întreb de schematism, se răspunde că 
este conştiinţă în genere. Între acestea două, schematism şi 
conştiinţă în genere, n-am putut să mă descurc; nici acela care 
a scris o carte despre Conştiinţa în genere n-a înţeles nimica. 


4. Prin urmare, încercarea aceasta de a-l absolutiza pe om 
este o încercare penibilă, care n-a dus la nici un rezultat real. 
Omul trebuie să se recunoască legat de timp şi de spaţiu, deci 
noua măsură pe care epoca modernă o impunea realităţii era 
o măsură relativă, spre deosebire de cea dintii, care era abso- 
lută. Atunci, întregul drum care s-a desfăşurat în istoria noas- 
tră spirituală şi întregul conspect al lucrurilor era condiţionat 
de absolut. De îndată ce epoca veche era o orientare teocen- 
tristă şi o valorificare în absolut a existenţei, ceea ce interesa 
în primul rînd era ceea ce există ca atare, în sine însuşi, iar 
ierarhizarea realităţii se făcea pornind de la ceea ce vedem noi, 
de la ceea ce simţim noi, înspre ceea ce este. Vasăzică, se 
mergea de la aparenţa lucrurilor înspre esenţa lor, cu nădejdea 
că, la un moment dat, s-ar putea ajunge la stăpînirea ultimă a 
existenţei. Vasăzică, tot ceea ce apărea simţurilor noastre, pu- 
tinţei noastre de cunoaştere, în lumea aceasta a realității sensi- 
bile, era pentru cei vechi mai mult apariţie a unei lumi ascunse; 
era un fel de semn al acestei lumi ascunse. Fiecare împreju- 
rare, fiecare condiţie concretă a existenţei ascundea ceva, 
ascundea un sens mai adinc. Realitatea aceasta se dubla, se 
tripla, se multiplica cu o sumă de realităţi. Trăiam toţi într-un 
mister continuu, de la naştere pînă la moarte. De la naştere 
pînă la moarte, totul era mister în jurul nostru, pentru că la 
spatele realităţii, al aparenţei, se ascundea sensul adevărat al 
existenţei. Atunci toată lumea aceasta trăia în simbol. Obiectul 

acesta, de exemplu, nu este masă, ci altceva. Masă este ceea 
ce vedem noi, dar ea mai are o semnificaţie oarecare. 

D-voastre nu citiţi lucruri interesante, le citiţi pe cele care 
trebuie la examen. Aşa trebuie, căci, dacă le-aţi citi pe cele 
interesante, aţi cădea la examen. Dar este foarte interesantă 
literatura noastră religioasă: n-aţi citit niciodată ceea ce se nu- 
meşte un acatist. Citiţi Acatistul Maicii Domnului, Epistolia 
Maicii Domnului şi alte lucruri, de care rideţi. În Acatistul Maicii 
Domnului veţi vedea ce însemnează lumea veche, a esenţelor 
şi a simbolurilor, şi lumea în care tot ceea ce se petrece are 
două, trei, zece, infinit de multe semnificaţii. Este o perpetuă 
stare de graţie în care trăieşte omul vechi — o stare de graţie 
pe care am pierdut-o noi cu toţii —, pentru că întotdeauna era 
în contact cu materialul care stă în spatele realităţii sensibile. 

Toată orientarea, ca să rezum, a lumii vechi este calitativă: 
porneşte de la concret şi merge înspre esenţial. Ceea ce există, 
există într-un fel real, şi lucrul acesta este deosebit de lucrul 
de alături de el; nu există posibilitate de a-l confunda; fiecare 
are o existenţă şi un rol separat. Doi copaci sînt doi copaci, 
nu însemnează acelaşi lucru în două exemplare, ci două lucruri 
deosebite, care există amîndouă, întru atît întru cît participă la 
ceva de deasupra lor. În toată lumea, pînă la Renaştere, întil- 
neşti principiul fundamental al participării. Existenţa este con- 
diţionată de participarea la ceva superior: la Platon este parti- 
ciparea la Idei, iar creştinismul spunea că lucrurile nu există 
decit în Dumnezeu, exact acelaşi lucru pe care îl spunea Pla- 
ton. Dar acele lucruri există fiecare separat, nu în acelaşi mo- 
ment în mai multe exemplare: uniformizarea n-o cunoaşte lu- 
mea veche, de aceea ea nu este cultivată. Lumea veche este, 
într-un fel, lumea primitivă, pentru că nu sînt dezvoltate func- 
tiile de simplificare logică. 

Observam odată, cînd făceam un curs de gramaticăl3 la 
Universitate, acum zece ani, că este foarte caracteristic de spus: 
eu vorbesc, tu vorbeşti, el vorbeşte; schimb pronumele şi flexi- 
unile, dar „vorb” rămîne. Primitivul nu spune aşa. Pentru el, 
„eu vorbesc” se spune într-un fel, şi „tu vorbeşti” cu totul alt- 
fel, pentru că „eu vorbesc” este un fapt deosebit, şi „tu vor- 

beşti” cu totul altul. Primitivul nu face reducţie logică. Lumea 
calitativă nu cunoaşte reducţia logică, şi toată lumea de dinain- 
te de Renaştere nu se sprijinea pe procesul de abstractizare, 
pe reducţia logică, ci se sprijinea pe procesul de esenţializare 
a realităţii sensibile; ea mergea înspre esenţa realităţii sensibi- 
le, nu înspre conceptul care se abstrage din această realitate şi 
este semnul ei. 

Aceasta este una din deosebirile fundamentale dintre lumea 
veche şi lumea nouă. Lumea nouă raportează totul la om, care 
în realitate înlocuieşte calitativul lucrului prin cantitativ. Lu- 
mea nouă abstrage din calitatea individualului şi merge la con- 
cept, la forma generală, la legea generală a mai multor obiecte, 
nu la esenţa creatoare a lor, nu la participarea lor creatoare, ci 
la formula, la legea lor generală, statică. Lumea nouă lucrează 
cu concepte, lumea veche lucrează cu esențe. Lumea nouă lu- 
crează cu cantitatea, pentru că reprezintă momentul în care 
omul a făcut abstracţie de calitatea individuală. În acelaşi mo- 
ment, multiplicitatea de obiecte de acelaşi fel devin exemplare 
diferite ale aceluiaşi concept, care concept se dă, ca în mate- 
matică, factor comun. Eu nu mai zic Plăvan, Duman şi Joian, 
cum zice țăranul, eu zic „bou” pur şi simplu; cind zic trei boi, 
inlocuiesc calitatea prin cantitate. Nu mă interesează ce este 
boul, ci mă interesează cum fac să recunosc obiectul. De unde 
pină acum căutam esenţa obiectului, de acum înainte caut mă- 
sura obiectului. s | 

Ceea ce a urmat de la Renaştere încoace se sprijină nu pe 
realitate, ci pe măsura realităţii. Este foarte caracteristic iarăşi: 
ştiinţa matematică n-a fost de la început inductivă, ci s-a dez- 
voltat cu scopuri metafizice; dar matematicile care se fac de 
la Renaştere nu mai au scopuri metafizice; cu scopuri metafi- 
zice se fac iarăşi de acum douăzeci de ani, de cînd încep să 
devină din nou metafizice. De aceea spuneam că acum există 
germenii unei lumi noi, să începe o lume nouă. De la Renaşte- 
re pînă acum, matematica nu avea alt scop decit de a stabili 
raporturi, pentru că realitatea nu mai era compusă din esențe, 
din realităţi, ci din raporturi între lucrurile concrete: ştiu cum 
găsesc lucrurile din realitate, ştiu cum le măsor, şi pentru fie- 

care capăt un semn; de aci încolo nu mai mergem înspre 
esenţa lucrurilor. 

Aceasta este fundamentala deosebire. De aceea afirmam că 
se opune lumea veche lumii noi şi lumea nouă lumii vechi, 
sprijinindu-mă pe axa aceasta a Renaşterii; pentru că lucrurile 
pe care le spun, formula aceasta a lumii vechi pe care o dau, 
verifică lumea veche şi Evul Mediu în acelaşi timp. Nu există 
deosebire structurală, spirituală, între Evul Mediu şi lumea ve- 
che: este aceeaşi formulă, şi, pentru că este aceeaşi formulă, 
le cuprindem într-o singură categorie. 


Vom vedea cum, din interpretarea acestor formule, a lumii 
vechi şi a lumii noi, putem să desprindem un fel de ritm, care 
să ne explice cum se grupează propriu-zis funcţiile logice în 
istoria spiritului. 


IV 


TIPURI DE VIAŢĂ SPIRITUALĂ 
„ŞI TIPURI DE CULTURĂ 


1. „Lumea veche” şi „lumea nouă”, forme caracteristice de viaţă 

spirituală. 2. Elementele constitutive ale vieţii spirituale. 3. Proble- 

ma „culturii” şi problema „salvării”. 4. Forme tipice de viaţă spiri- 
tuală şi tipuri de cultură: romantism, clasicism. 


1. Am încercat să lămurim pentru ce am crezut noi că îm- 
părţirea cea mai bună a întregii istorii spirituale a Europei, atît 
cît cade sub înţelegerea noastră, este împărţirea aceasta, obţi- 
nută prin considerarea Renaşterii ca un fel de răscruce a vieţii 
noastre spirituale; şi aţi văzut anume care sint deosebirile 
esenţiale între o perioadă: aşa-numita lume veche, şi cealaltă 
perioadă: lumea nouă, evident uitînd că această lume nouă este 
astăzi sfirşită ea însăşi şi că sîntem în pragul unei alte forme 
de viaţă spirituală, al unui alt tip, aş zice, de orientare meta- 
fizică, tip care nu este răspîntie istorică, aşa cum vă lămuream 
acum cîteva săptămîni, tocmai pentru motivul că nu se Înca- 
drează încă în timp. 

Renaşterea desparte două perioade. Aceste perioade fără 
îndoială că reprezintă, cum am spus, formule de orientare spi- 
rituală, care însă sînt determinate nu numai de evenimente, ci 
şi de gruparea acestor evenimente în timp. Nu era o împărţire 
Strict formală a evenimentelor, ci s-a întîmplat ca ea să însem- 
neze, în acelaşi timp, şi un fel de îmbucătăţire a vremii. Deci 
două elemente constitutive are această împărţire, în lumea ve- 
che şi lumea nouă, a evenimentelor: un suport care este tipul 
comun al evenimentelor, alt suport care e timpul în care se 
plasează aceste evenimente. Aşa că, dacă nu atrăgeam atenţia 
asupra faptului, s-ar fi putut să existe confuzie şi să cădem 
tocmai în păcatul pe care voisem să-l înlăturăm cu primele 

consideraţii asupra istoriei şi perioadelor istoriei: în păcatul de 
a împărţi timpul, considerat nu ca loc al evenimentelor, ci, 
dimpotrivă, ca element dinamic în desfăşurarea lor. 

Aceasta este numai întîmplător. Numai întîmplător cele 
două tipuri împart timpul. Dar, ceea ce ne interesează pe noi 
este că ele sînt forme ale spiritualităţii omeneşti; şi constatăm 
nu numai că sînt forme, dar că integrează în ele toată istoria 
spirituală a Europei. 

Este însă un alt aspect, cel puţin tot aşa de interesant, al 
vieţii spirituale din istoria Europei, un aspect pur formal, cu 
atît mai interesant cu cît el nu mai reprezintă momente unice 
în această istorie a omenirii, ci reprezintă altceva: momente 
tipice în istoria omenirii. 

Lumea veche şi lumea nouă reprezintă formule specifice 
de orientare metafizică, de valorificare a realităţii, a existenţei, 
dar ele sînt cite un lucru: unul lumea veche, unul lumea nouă. 
Fiecare poate fi considerat ca un tip, dar această considerare 
ca tip — tipul „lumea veche” şi tipul „lumea nouă” — are un 
mic defect, anume că dă un tip, fără ca la el să se poată reduce 
o multiplicitate de evenimente. Adică, pot să spun că am o 
masă tip sau un scaun tip, pentru că la această masă tip şi la 
acest scaun tip pot să reduc o mulţime de mese şi de scaune, 
obiecte realizind oarecum tipul respectiv. Dar lumea veche şi 
lumea nouă nu se pot numi tipuri, nu sînt propriu-zis tipuri, 
pentru că nu există mai multe lumi care să realizeze tipul aces- 
ta de lume veche şi lume nouă. 

Aşa că lumea veche şi lumea nouă sînt, propriu-zis, mai 
degrabă forme specifice ale vieţii spirituale, nu forme tipice 
ale vieţii, pentru că tipul — şi aceasta este caracteristică lui 
— este realizat de o multiplicitate de obiecte. Lumea veche şi 
lumea nouă sint obiecte unice, în ceea ce priveşte cel puţin 
istoria spirituală a Europei. Formele de care vreau să mă ocup 
eu acum sînt într-adevăr tipice, şi veţi vedea de ce. 


2. În definitiv, toată activitatea noastră spirituală constă în 
a primi indicaţii dintr-o lume obiectivă, în a valorifica aceste 
indicaţii în raport cu fiinţa noastră. spirituală şi în a formula 
rezultatul acestei valorificări. Adică există o fiinţă a noastră 

spirituală: ea există ca o realitate, care este un fel de măsură, 
un fel de criteriu de apreciere, un fel de piatră de încercare a 
tot ceea ce există. 

Indicaţiile obiective ale realităţii nu se răsfring în fiinţa noas- 
tră spirituală numai cum s-ar răsfringe într-o oglindă; căci, 
chiar dacă s-ar răsfringe ca într-o oglindă, această răsfringere 
nu este ultima operaţie în care cad indicaţiile realităţii obiec- 
tive, ci, o dată răsfrinte — presupunînd că tot procesul de cu- 
noaştere este o răsfringere —, această răsfringere urmează să 
fie întotdeauna prelucrată, ea fiind confruntată cu fiinţa noas- 
tră spirituală. 

Această fiinţă este mai întîi de toate un lucru viu — acolo 
unde ea este —, un fel de centru, un fel de focar, care adună 
tot ceea ce se întîmplă în lumea din afară şi care răsfringe în 
lumea din afară anumite realităţi. Vasăzică, fiinţa noastră spi- 
rituală este într-adevăr un centru de acţiune şi de reacțiune, în 
multiplicitatea fenomenelor reale ale existenţei. Ea are un pro- 
fil foarte bine desenat. Chiar dacă forma acestui profil nu este 
conturată pentru noi, ea nu există mai puţin, şi aceasta se vede 
prin faptul că, în anumite împrejurări, noi reacţionăm în anu- 
mite feluri. Faptul, de pildă, că noi reacţionăm în acelaşi fel 
în aceleaşi împrejurări faţă de aceleaşi impresii însemnează că 
fiinţa noastră are o configuraţie, căci, dacă n-ar avea o confi- 
guraţie, dacă n-ar exista drept ceva bine conturat ca acţiune şi 
reacțiune, n-ar avea nici conştiinţa acţiunii şi reacţiunii şi nu 
s-ar dovedi existenţa profilului bine definit al fiinţei noastre 
spirituale. 

Să transpunem: ce însemnează un om de caracter? Un om 
de caracter este cel care lucrează întotdeauna în acelaşi fel. 
Caracterul este felul conştient de stăpinire, de reacţie în faţa 
realităţilor;, vasăzică, deduc existenţa caracterului din conştiin- 
ţa acţiunii mele. Aşa este şi cu fiinţa noastră spirituală. Cine 
are vreme şi tragere de inimă, dar şi necesitatea de a se mai 
uita la ce se petrece în el, cu timpul ajunge să-şi vadă această 
fiinţă spirituală foarte bine şi s-o definească în chip precis. Eu 
însă, dacă d-voastre nu sînteţi convinşi de existenţa acestei 
fiinţe — un lucru care vă priveşte —, eu postulez, în consi- 

deraţiile mele, existenţa acestei fiinţe spirituale şi zic că ceea 
ce se răsfringe, ca indicaţii, din realitatea obiectivă este con- 
fruntat cu această fiinţă spirituală a mea, şi, după felul în care 
fiinţa spirituală reacţionează, noi valorificăm existenţa. Prin 
urmare, nu este vorba numai de cunoaştere, ci şi de valorificare 
a existenţei. lar în momentul în care valorificăm existenţa, 
atunci căutăm şi o formulă care să exprime în chip general 
felul nostru de a reacţiona în faţa existenţei. 

Această formulă, care exprimă în chip general felul nostru 
de a reacţiona în faţa existenţei, este ceea ce se numeşte: filo- 
zofie. Cind auziţi d-voastre pe oamenii aceia care îşi încruntă 
faţa şi-şi aşază ochelarii pe nas ca să vorbească de filozofie 
ştiinţifică, să vă uitaţi bine la ei, să vedeţi ce vor să spună, 
pentru că şi eu m-am uitat la dînşii şi n-am înţeles nimic. Fi- 
lozofia ştiinţifică nu există!4. Filozofia este un lucru foarte 
personal, eminamente subiectiv. Ea nu poate să fie studiată ca 
altceva decit ca lirică. Filozofia este un fel de lirică. Ea nu 
poate să fie studiată obiectiv decît pentru că este pasibilă de 
depăşire, pentru că sînt formule tipice de filozofare, cu alte 
cuvinte pentru că sînt formule tipice de fiinţe spirituale. Numai 
de aceea putem noi să studiem filozofia şi ceea ce se numeşte, 
cu un termen abracadabrant, istoria filozofiei. 

Aceasta este filozofia: valorificare a existenţei, formularea 
valorificării existenţei. O asemenea formulare conţine totdeau- 
na o notă caracteristică, un fel de tendință înspre absolut. Mai 
toată filozofia este propriu-zis o acţiune sau un drum înspre 
absolut, înspre ceva în afară de noi, imuabil, incoruptibil, deo- 
sebit de noi, ideal, pentru fiinţa noastră spirituală. Din acest 
punct de vedere, filozofia este exact la acelaşi nivel cu arta; 
ca şi aceasta, aruncă în afară de fiinţa spirituală existenţele 
absolute. Orice operă de artă reprezintă, în intenţia şi în struc- 
tura ei formală, nu o realitate, ci o existenţă absolută. Aceasta 
îinsemnează Că în zadar se tot căznesc esteticienii, se învirtesc 
ca pisoii împrejurul oalei cu terci ferbinte, şi nu ştiu să spună 
ce este opera de artă în sine, nepieritoare. Opera de artă nu 
este nepieritoaye în ea însăşi, ci porneşte din tendința omului 
înspre nepieritor, 

Îmi aduc aminte cum s-a supărat cineva pe mine — eram 
student aci, la facultatea d-voastre — cînd discutam foarte gro- 
zav nu ştiu ce problemă definitivă, şi respectivul meu făcea 
ce făcea şi mă pleznea peste ochi cu Homer, pînă cînd m-am 
plictisit şi am spus: Ce este Homer? — Cum, nu ştii cine e 
Homer? Iliada este nepieritoare! — Nu este adevărat! — 
Atunci el făcu ochii mari, căscă gura şi spuse: lată unul care 
zice că nu-i adevărat că Homer este nepieritor. Cum el nu pu- 
tea să dovedească aceasta, nici n-avea dreptul să impună lu- 
crurile pe care eu nu puteam să i le impun lui. Îmi aduc aminte 
că am făcut un fel de glumă filozofică, pe care am publicat-o 
şi în care mă făceam că nu înţeleg nimic din Homer, iar cei 
care zic că înţeleg ceva sînt cel puţin anormali!5. Este un gră- 
unte de adevăr în această glumă, dacă admitem multiplicitatea 
tipurilor de fiinţe spirituale şi tipurile de valorificare a esențe- 
lor: este natural ca aceea ce e valabil pentru un tip să nu fie 
valabil pentru altul şi este, pe de altă parte, natural ca o operă 
de artă, care se încadrează într-un moment istoric, să nu mai 
răspundă necesităţilor unui alt moment istoric; şi atunci este 
absurd să se spună că opera de artă, respectiv sistemul filozo- 
fic, trebuie să reprezinte un absolut, adică o valoare obiectivă. 
Nu se poate. 

Opera de artă, ca şi sistemul filozofic, este un rezultat al 
necesităţii noastre de absolut şi reprezintă, pentru fiecare din 
noi, în felul nostru, un absolut, dar care este un absolut al nos- 
tru, subiectiv, adică este fructul necesităţii universal umane de 
absolut, dar nu absolutul însuşi. În artă şi în filozofie n-ai să 
găseşti niciodată absolutul. Ca să mergi la absolut trebuie să 
depăşeşti şi arta, şi filozofia, şi să treci în religie. 

Aceasta însemnează filozofie: valorificare a existenţei, îm- 
pinşi de necesitatea noastră de absolut. Deci am cunoştinţa, 
am valorificarea acestei cunoştinţe în raport cu mine însumi 
şi am formularea acestei valorificări. Acestea sînt elementele 
constitutive ale vieţii spirituale omeneşti în general, pe planul 
realităţii sensibile, cu limitele cele mai ridicate, metafizice; 
prin urmare, activitatea spirituală avînd, ca cel mai larg cadru, 
perceperea metafizică. Jocul acestor elemente constitutive ale 

vieţii spirituale determină anumite tipuri de valorificare, anu- 
mite tipuri formale de valorificare a activităţii spirituale. 

În definitiv, nu poţi face filozofie — şi aceasta este valabil 
şi pentru artă, este valabil pentru cultură în genere, nu pentru 
civilizaţie şi nu pentru religie —, nu poţi să faci filozofie dacă 
nu ai de spus ceva. Facultatea sau necesitatea aceasta de a for- 
mula are ca suport o anumită conştiinţă pe care tu o ai; adică 
s-au aşezat lucrurile în tine. Tot ceea ce ai primit ca indicaţii 
din lumea obiectivă se aşază în tine şi face ca un fel de drojdie 
a ta. Trebuie să ai această drojdie ca să poţi să spui ceva, şi, 
cînd spui, nu spui decît ceea ce există în tine. 

Filozofie şi artă se pot face în toate felurile; dar aceasta nu 
este filozofie, nici artă, ci numai exerciţiu amuzant pe marginile 
absolutului. Filozofia şi arta, cultura propriu-zisă nu se pot fa- 
ce decît acolo unde există un precipitat al confruntării fiinţei 
noastre spirituale cu realitatea. Dar precipitatul acesta nu este 
o constantă: fiinţa noastră spirituală reacţionează în chipuri 
deosebite la realităţile obiective. Sînt momente în care fiinţa 
aceasta spirituală este mai încăpătoare şi alte momente în care 
este mai meschină, mai sărăntoacă, tăiată mai cu economie. 

Ce determină aceste momente? Cînd este mai bogată, mai 
adincă şi mai cuprinzătoare fiinţa noastră spirituală şi cînd este 
mai puţin cuprinzătoare? Noi putem să constatăm cind, într-ade- 
văr, sînt momentele în care această ființă spirituală este mai 
cuprinzătoare; aş putea să zic, într-o altă formă, că sînt epoci 
în care sîntem mai aproape de Dumnezeu şi altele în care 
sîntem mult mai îndepărtați de Dumnezeu. De ce? Dumnezeu 
ştie. Eu nu explic lucrurile, numai constat cum se întîmplă şi 
fac, propriu-zis, morfologie, şi atunci spun: fiinţa noastră este 
mai adincă, mai cuprinzătoare, mai deschisă pentru acest mis- 
ter al existenţei, cînd acel precipitat este mai bogat. 

Vasăzică, există o diferenţă — şi vom vedea imediat, ca 
să nu credeţi că eu scornesc şi inventez, ci mă refer la tipuri 
precise de cultură, de filozofie şi de artă —, există o diferenţă 
cantitativă, aş zice, între reziduurile acestea, între impresiona- 
bilităţile diferite ale fiinţei noastre spirituale. 

3. Pentru ca să spui ceva însă, îţi trebuie un anumit instru- 
ment de exprimare. Este natural. Numai atunci intri propriu-zis 
în domeniul culturii: cînd mergi la formulare. Poţi să trăieşti 
în viaţa spirituală, să valorifici existenţa, să te plasezi în mij- 
locul acestei existenţe; dar atita vreme cît n-ai formulat, nu 
eşti încă în domeniul culturii. Ceea ce germanii numesc das 
Gestalten, modelarea sau fiinţarea, transformarea în fiinţă, for- 
mularea aceasta este absolut necesară pentru existenţa culturii. 
Adică, nu poţi să valorifici obiectul de cultură decît atunci cînd 
ai trecut în această operaţie de gestalten, de formulare. 

Acum fac o digresiune, căci pină acum n-am făcut nici una. 
Nu spun că cultura este un bun necesar: ne putem lipsi de cul- 
tură; valorificarea realităţii însă este un lucru de care nu ne 
putem lipsi. Stăm întotdeauna sub imperativul valorificării rea- 
lităţii externe obiective. Acestei operaţii nu ne putem sustrage; 
pe cînd celei de a doua operaţii, de formulare, care constituie 
cultura, acesteia ne putem sustrage. 

De aceea, să nu credeţi d-voastre despre cultură că poate 
să fie un ideal. Am văzut multă lume care creează din cultură 
un ideal. — Aud că eşti om deştept, dacă eşti deştept, de ce 
nu scrii, domnule? — De ce să scriu? — Am auzit că gândeşti 
cu capul dumitale. — Gindesc. — Atunci de ce nu scrii? — 
De ce să scriu, domnule? — Nu înţeleg: dar cultura?! — Ce 
am eu cu cultura? — Atunci dumneata gîndeşti, dar nu eşti 
om de cultură? — Păi sigur că gîndesc. — Atunci cum? 

El nu-şi dă seama că cultura este ceva propriu-zis adăugat 
vieţii spirituale, că formularea aceasta este un proces la care, 
de cele mai multe ori, se poate să ajungem, dar care rămîne 
totuşi adăugat vieţii spirituale, fără să-i fie esenţial. Este ade- 
vărat că, prin această formulare, prin acest bun al culturii, pot 
să iau cunoştinţă, să comunic cu viaţa spirituală a altora, dar 
nu este adevărat că bunul culturii este țelul către care se în- 
dreaptă cu necesitate viaţa spirituală. 

Deci aşa-numita filozofie şi aşa-numita artă sînt elemente 
constitutive ale culturii umane, dar nu sînt elemente absolut 
necesare ale salvării umane: un om poate să fie mintuit fără 
să fie om de cultură. Nu deşteptăciunea şi nu creaţia în ordine 

spirituală te salvează. Mai degrabă s-ar putea spune că creaţia 
în ordine spirituală te pierde, căci te face să confunzi neesen- 
ţialul, epifenomenul, cu faptul esenţial însuşi, pentru că de la 
un moment dat începi să devii servitor al acestui epifenomen 
al culturii: mai fac un roman, mai scriu o carte de filozofie, 
mai scriu una. — Câte? Încă una, şi uiţi de unde ai plecat. Uiţi 
că biata carte de filozofie pe care ai scris-o tu, oricît de genială 
ar fi, nu este decit un reflex, întotdeauna cu mult mai palid, 
cu mult mai puţin viu decit viaţa spirituală din care a plecat. 
O să spuneţi d-voastre că sînt nihilist. — Dacă sînt: ce? Mie 
îmi este bine aşa! 


4. Vasăzică, dacă am ceva de spus şi pentru că uneori tre- 
buie să spun, am nevoie de un instrument de exprimare. Aceasta 
însemnează că orice operă de cultură este constituită din două 
elemente, pe care le învăţaţi d-voastre la politică sau la este- 
tică, sub numele de fond şi formă — lucruri pe care le ştiţi, 
numai că eu le spun altfel. Ei bine, raportul acesta dintre fond 
şi formă nu este un raport constant. Adică, o formă este per- 
fectă atunci cînd exprimă fără rest fondul. Dar puterea de ex- 
primare a formei nu stă întotdeauna în raport de perfecţiune 
faţă de fond. Sînt momente în care forma stă sub bogăţia fon- 
dului, sînt momente în care se echilibrează cu fondul şi sînt 
momente în care forma stă deasupra bogăției fondului. 

Acesta este iarăşi un adevăr simplu de tot, pe care d-voastre 
singuri puteţi să-l verificaţi. Cînd se întîmplă că fondul este 
mai bogat decît forma? Probabil în momentele despre care vor- 
beam eu că ştiinţa noastră spirituală este mai cuprinzătoare. De 
altfel este un lucru foarte ciudat că adincimea noastră stă, de obi- 
cei, în raport invers cu puterea noastră de exprimare, cu forma; 
adică, cu cît viaţa noastră lăuntrică este mai puternică, cu atît 
forma este mai insuficientă. 

Pe noi aci nu ne preocupă, propriu-zis, atît forma, cît ceea 
ce se petrece în noi, iar ceea ce iese în afară iese din plinătatea 
fiinţei noastre spirituale. Primele manifestări de artă sînt un 
scîncet, o exclamaţie, o interjecţie, fie că este vorba de arta 
plastică, de lirică, de muzică sau de filozofie. Primele mani- 
festări culturale sînt scîncete. Aceasta însemnează că prea pli- 

nul nostru ne face să gemem de plinătatea noastră spirituală, 
iar acest geamăt este primul semn. D-voastre sinteţi la o vîrstă 
în care puteţi verifica aceasta; cînd sînteţi îndrăgostiţi — acei 
care sînteţi —, gemeţi de bucurie lăuntrică; cînd începi să te 
plictiseşti, geamătul acesta se transformă în versuri, dar, la 
început, vă asigur că nu aveţi nici unul vreme de versuri: este 
un prea mare tumult în tine pentru ca să poţi şti şi organiza 
mijloacele de exprimare. Se potrivesc acestea şi în filozofie, 
şi în cultură, şi în artă în genere. Întotdeauna cînd această 
operă de cultură, filozofie sau artă spun puţin şi sugerează 
mult, adică fondul depăşeşte cu mult forma, forma plesneşte 
sub presiunea fondului. Iar formula aceasta se cheamă roman- 
tism. 

Îmi aduc aminte că dl Iorga, cu definițiile lui geniale, de 
stă mintea în loc cîteodată, dă o extraordinară definiţie a ro- 
mantismului. Dl Iorga, la un curs de istorie, căci şi dinsul face 
digresiuni ca mine — sau eu fac digresiuni ca dinsul —, ne 
spunea că romantismul nu cunoaşte decit două culori: roşu şi 
negru; nu cunoaşte decît noaptea şi sîngele curgînd. În această 
glumă se cuprinde tot romantismul: este noapte şi curge singe. 
Este formula pasiunilor tari şi neclare sau o viaţă lăuntrică pu- 
ternică, învolburată, vijelioasă şi neclară, care n-a ajuns încă 
la formulare. Forma este mai săracă întotdeauna faţă de fond. 
Luaţi d-voastre istoria literaturii şi vedeţi ce însemnează ro- 
mantismul: nu se verifică formula aceasta a unui fond care 
depăşeşte în intensitate forma? Nu există perfecţiune formală 
în romantism. Nu este perfecțiune formală nici în Victor Hugo, 
nici în Alfred de Musset, nici în Petrarca, nici în Tieck, nici 
în Novalis, nici în Hesiod şi nici în Homer. Nu există perfecţiune 
formală în literatura rusească, ci toată literatura rusească, din 
a doua jumătate a veacului al XIX-lea, este complet amorfă 
din punctul acesta de vedere. 

Presupuneţi d-voastre că, la un moment dat, fondul şi for- 
ma se echilibrează, cum ar fi sonda de la Moreni, care arde, 
dar începe să se isprăvească, iar ce arde se poate capta. Cind 
forma şi fondul se ţin în echilibru perfect, avem formula cla- 
Sică. 

În sfîrşit, presupuneţi că perfecțiunea formală merge crescînd, 
pentru că omul încearcă mereu să-şi perfecționeze instrumen- 
tul de exprimare, şi această perfecţiune formală sau această 
excelenţă formală merge crescînd, pe cîtă vreme fondul lăun- 
tric sărăceşte; atunci avem o a treia formă, un al treilea tip de 
cultură, pe care eu l-aş numi baroc, şi în care precumpăneşte 
elementul formal asupra fondului. 

Parnasianismul din literatură este baroc; Spătrenaissance 
(isprăvitul Renaşterii), isprăvitul goticului, stilul flamboiant, este 
baroc. Cum se face că barocul este totdeauna curb, întrebuin- 
tează foarte mult linia curbă? Tot aşa, prin precumpănirea ele- 
mentului formal. 

Toate se explică: ionic, doric şi corintic însemnează ro- 
mantic, clasic şi baroc; romantism, clasicism şi parnasianism, 
în literatură, însemnează acelaşi lucru; în filozofie, se verifică 
perfect: barocă este toată filozofia universitară, pentru că oa- 
menii n-au să spună nimic, pentru că ei vorbesc „despre” ce 
a spus cutare; ce spun ei nu auzi niciodată, iar aceasta este 
baroc, formula cea mai caraghioasă, a filozofiei. Romantică 
este o filozofie de început şi neintelectualistă, tocmai pentru 
că raţiunea, instrumentul de exprimare, este insuficient pentru 
exprimarea fondului. Toţi filozofii antiintelectualişti sau nein- 
telectualişti sint romantici: Bergson este un romantic, Hegel a 
fost romantic, Giordano Bruno a fost romantic, Socrate a fost 
romantic, Aristotel, profesor de filozofie, este baroc, Platon a 
fost clasic, Kant, Descartes au fost clasici prin excelenţă; tot 
raționalismul este clasic. 

Vasăzică, ceea ce spun eu nu sînt lucruri luate din vînt, ci 
se verifică în realitate; şi pretind că există aceste trei tipuri 
speciale de cultură, tipuri speciale în încercarea noastră de a 
prinde absolutul: romantic, clasic şi baroc. Toţi epigonii în fi- 
lozofie fac parte din baroc. În sensul acesta, Schopenhauer 
este pe de o parte romantic, dar pe de altă parte este baroc. 
Malebranche este şi el, într-un oarecare fel, baroc. Postaristo- 
telismul este baroc. Neoplatonismul pot să spun că este ro- 
mantic într-un oarecare fel, de fapt, el este baroc. Ş.a.m.d. 

Zic deci: există trei forme tipice în viaţa spirituală. Aceste 
forme tipice nu sînt unice, ci revin în istoria vieţii spirituale. 

Şi ele sint caracteristice pentru diferite momente ale acestei 
istorii a lumii vechi şi a lumii noi, fără îndoială, dar înăuntrul 
lumii vechi şi al lumii noi. Tipuri ca baroc, clasic şi romantic 
revin neîncetat, revin ritmic, se succed unul după altul, fără 
ca să se înserieze pe o singură linie, ci suprapunindu-se într-un 
oarecare chip — căci eu pot să suprapun istoria nouă pe cea 
veche şi să clasez elementele clasice, romantice şi baroce din 
acele două istorii. 

Aceasta însemnează tipuri de spiritualitate romantică, cla- 
sică şi barocă, tipuri de spiritualitate care rezultă din dozarea 
deosebită a raportului dintre fond şi formă, în opera de cultură. 
Cu ajutorul acestor elemente, adică lumea veche şi lumea nouă, 
precum şi cu aceste trei tipuri: romantic, clasic şi baroc, cred 
că am creat instrumentul suficient necesar pentru ca să înţele- 
gem într-adevăr ceea ce se numeşte istoria logicii; aşa că, după 
Sărbători, vom începe să analizăm, în lumina sau cu ajutorul 
acestor elemente generale, aşa-numita literatură logică. Vom 
vedea ce însemnează propriu-zis istoria logicii, nu aşa cum o 
găsiţi d-voastre înşirată pe sfoară, ca covrigii, ci aşa cum 
răsfringe în adevăr momente din viaţa noastră interioară. Pen- 
tru că fondul şi activitatea spirituală din această literatură lo- 
gică reprezintă un aspect care trebuie să le verifice pe toate 
celelalte. Este un aspect al spiritualităţii umane în genere; şi, 
dacă acest aspect al spiritualităţii umane în genere este un tot 
organic, atunci ceea ce trebuie să spunem despre logică trebuie 
să se poată spune despre toate aspectele spiritualităţii umane. . 
D-voastre aţi văzut că am arătat cum se pot verifica romantis- 
mul, clasicismul şi barocul în domeniul artei, în domeniul plas- 
ticii, în domeniul literaturii şi în domeniul filozofiei. 


Vasăzică, acesta este postulatul întregilor mele considera- 
ţii: anume că există o corespondenţă între diferitele aspecte ale 
spiritualităţii umane. Istoria logicii, prin urmare, nu mă intere- 
sează numai ca să ştiu ce a scris cutare şi cum a scris cutare, 
ci mă interesează întru atît, întru cît este un fel de şiră a spi- 
nării a istoriei spiritului european în genere. Vom vedea deci 
care este istoria logicii. 


V 
ÎNDREPTĂŢIREA ISTORIEI LOGICII 


1. Obiectul „cursului de istorie a logicii”: istorie a concepţiilor asu- 

pra logicii. 2. Tipuri de logică. 3. Tipuri de logicieni. 4. Caracterul 

social al „gîndirii formulate” face posibile tipurile de logică şi de 

logicieni. 5. „Logica pură” este un concept şi nu o realitate. Ele- 

mentele „impure” sînt revelante pentru determinarea tipurilor de lo- 
gică şi logicieni. 


1. În cele cîteva ore cît ne-am întreţinut pînă acum asupra 
istoriei logicii, am avut prilejul să lămurim citeva concepte 
fundamentale în legătură cu istoria. Dacă vom lămuri anumite 
lucruri, iarăşi elementare, dar de primă necesitate, în legătură 
cu logica, vom avea tot materialul necesar ca să procedăm la 
o schiţă a istoriei logicii. 

Cînd vorbim de istorie a logicii, nu ne gîndim la logica 
omenească, aşa cum se prezintă ea în diferitele manifestări, ci 
la reflexiile oamenilor asupra gîndirii omeneşti. Vasăzică este 
vorba nu de structura spiritului omenesc, ceea ce ar fi de ase- 
menea o chestiune interesantă, ci mai ales de părerile pe care 
oamenii le-au avut, la un moment dat, asupra structurii acestui 
spirit. 

Este evident că există diferite mentalități logice. Faptul exis- 
tenţei acestor mentalități este pus în legătură cu o putinţă de 
evoluţie a spiritului omenesc în genere: adică şi în domeniul 
structurii logice a omenirii se face evidentă uneori necesitatea 
de a interpreta evolutiv lucrurile. Aceeaşi tendință de a înşira 
lucrurile pe sfoară, pentru ca să le poţi purta mai comod, şi 
pe urmă aceeaşi confuzie între comoditatea înşirării lucrurilor 
pe sfoară şi felul cum se întimplă aceste lucruri în realitate. 

Pentru motive pe care n-am nevoie să le expun aci — şi 
care fără îndoială că-şi vor găsi locul, poate anul viitor, într-un 

curs de metafizică —, eu nu împărtăşesc această metodă şi 
această părere evoluționistă. Spiritul omenesc este aşa cum l-a 
făcut Dumnezeu, o dată pentru totdeauna, iar posibilitatea de 
a trece de la aşa-numita mentalitate primitivă la mentalitatea 
evoluată este foarte redusă. Cine s-a născut cu mentalitatea 
primitivă, cu ea rămîne toată viaţa — poate el să ajungă chiar 
profesor de filozofie; şi cine s-a născut cu mentalitatea evo- 
luată, evoluat este, chiar dacă rămîne la scaunul de cizmar, 
toată viaţa şi generaţie de generaţie. 

Vasăzică, pentru mine, după cum există specii de animale 
bine distincte — aşa le-a făcut Dumnezeu o dată pentru tot- 
deauna —, tot aşa există specii de oameni bine distincte. Tre- 
cerea de la o specie la alta este o imposibilitate. De aci şi 
impenetrabilitatea care există între oameni, ca înţelegere şi ca 
întovărăşire, ca afinitate spirituală. Nu admit prin urmare — 
pur şi simplu pentru că nu vreau, deocamdată; cind va fi să 
explicăm, vom explica —, nu admit teoria evoluționistă în ma- 
terie de structură logică, ci admit existenţa unor tipuri logice 
deosebite, structural deosebite. 

Ceea ce ne interesează pe noi, aci, nu este însă existenţa 
tuturor acestor tipuri, ci tipurile care se aseamănă cu noi. Ştiţi 
că se fac studii, astăzi, asupra mentalităţii primitive şi se spu- 
ne: aşa a fost toată lumea la început. Este fals. Dacă aceste 
populaţii primitive sînt cum a fost lumea la început, de ce nu 
s-au dezvoltat şi ele să ajungă aşa cum sîntem noi astăzi? Nu 
se poate spune că populaţia primitivă de astăzi — un oarecare 
trib din Africa — reprezintă o fază anterioară spiritului nostru; 
pentru că, dacă în adevăr aşa ar fi, atunci şi această fază an- 
terioară ar reprezenta o soluţie de echilibru şi ar trebui să fie 
depăşită. Noi însă constatăm că spiritul cutărui trib din Africa 
s-a anchilozat în formele acelea, n-a avut germenul evolutiv, 
am zice în limbajul de astăzi, aşa că nu se poate face o analo- 
gie între mentalitatea „primitivă” şi mentalitatea noastră ante- 
rioară. Nu putem cerceta aceste mentalități şi pentru alt motiv: 
nu ne interesăm de altă mentalitate, de altă structură logică, 
decît de a noastră. Nu facem deci istoria structurilor logice, ci 
istoria părerilor oamenilor asupra structurii logice de tipul nos- 
tru. Aşa se încercuieşte materialul pe care-l avem de studiat. 


81 


2. Acum, evident că teoriile de logică sînt foarte deosebite. 
Noi ştim aproximativ ce însemnează logică şi ce însemnează 
o teorie asupra logicii omeneşti. În forma ei cea mai pură, dis- 
ciplina logicii se ocupă cu studiul gindirii omeneşti sau, mai 
exact, cu studiul şi descoperirea legilor gîndirii formulate. Va- 
săzică, nu mintea omenească, în mecanismul ei, ci rezultatul 
activităţii acestei minţi, gîndirea, şi nu gîndirea în genere, ci 
o anumită gîndire: gîndirea formulată. Nu exprimată, ci for- 
mulată; pentru că, dacă cineva va face un semn, de exemplu 
semnul „leşi afară!”, aceasta nu este încă o gîndire formulată. 
Înţeleg perfect ce vrei să spui, însă aceasta încă nu se numeşte 
o gîndire formulată: ea este exprimată într-un fel oarecare, dar 
nu este formulată. 

Vasăzică, logica se ocupă cu cercetarea legilor gîndirii for- 
mulate. Aşa fiind, ceea ce ne interesează pe noi este gindirea 
formulată, ca un obiect gata, existind înaintea noastră, şi care 
n-are nici un fel de legătură cu aşa-numitele ştiinţe psihologice 
sau discipline anexe. Pe noi ne interesează rezultatul activităţii 
minţii omeneşti, şi anume al unei activităţi determinate: acti- 
vitatea de gîndire — pentru că mintea omenească mai are şi 
alte activităţi —, şi ne interesează acest rezultat nu în rapor- 
turile lui, de pildă, cu ceea ce el exprimă, ci în el însuşi. De 
aceea, logicianul operează oarecum asupra unui material închis 
în el însuşi. Că acest material închis în el însuşi are tendinţa 
de a evada, că închide în el anumite indicaţii care-l depăşesc, 
aceasta este iarăşi adevărat, dar este o problemă care nu inte- 
resează disciplina logicii ca atare, ci interesează alte discipline. 
Logica propriu-zisă se mărgineşte, prin urmare, la acest obiect 
precis: gîndirea formulată, în ea însăşi. Veţi spune că gindirea 
formulată, în ea însăşi, fiind un obiect precis, cu contururi bine 
definite, fiind ceva dat nouă în mod obiectiv, trebuie să ducă 
la anumite rezultate, care sînt valabile o dată pentru totdeauna. 
În cazul acesta, este evident că n-am mai avea de-a face cu 
istoria logicii, pentru simplul motiv că, fiecare văzind acelaşi 
lucru în acelaşi obiect, soluţiile ar fi o dată pentru totdeauna 
date în chip precis şi, soluţia fiind una, nu mai poate fi vorba 
de istorie. 

De fapt, lucrurile nu se petrec aşa, şi aceasta din mai multe 
motive. Mai întîi, pentru că nu vedem întotdeauna acelaşi lu- 
cru în acelaşi obiect; şi, al doilea, pentru că ceea ce numim 
noi acelaşi obiect nu este întotdeauna acelaşi obiect. Dacă am 
o vioară, O vioară este pentru toată lumea aproximativ acelaşi 
lucru. Nu insist asupra faptuiui că această vioară poate să ia 
diferite forme, pentru că, chiar dacă ar lua diferite forme, ajun- 
gem la un moment dat la o formă optimă, care este tipul şi 
rămîne forma definitivă. Dar mă gîndesc, de pildă, că pot să 
cînt mai mult, la vioară, pe două coarde, şi altul pe trei coarde. 
Veţi zice că sînt anumite reguli sau anumite poziţii, cum se 
numesc la vioară, şi, prin urmare, că fiecare notă trebuie să * 
fie luată într-un anumit loc. Da, după regulă, fiecare notă tre- 
buie să fie luată într-o anumită condiţie. Numai că lucrurile 
nu se întimplă întotdeauna după regulă. Există un coeficient 
personal care intervine în toate acţiunile noastre şi care face 
ca eu să iau o notă într-un fel, iar altul în alt fel. De aceea, 
cînd asistați la un concert de orchestră, vedeţi că, oricît de dis- 
ciplinată ar fi ea, arcuşurile nu merg întotdeauna la fel — deşi 
se întîmplă cîteodată să meargă la fel —, dar aceasta nu în- 
semnează nimic, pentru că, dacă închideţi ochii, nu veţi con- 
stata ceva rău în orchestră. Căci d-voastre ştiţi că orchestra 
este pentru urechi, nu pentru ochi. 

Vasăzică, acelaşi instrument poate să fie întrebuințat în feluri 
diferite; adică există fără îndoială un instrument de gîndire, 
există fără îndoială anumite elemente care intră în exerciţiul 
acestui instrument de gîndire; dar elementele n-au o întrebuințare 
fixată şi, tocmai din această cauză, în gindirea formulată, găsim 
urmele acestei variate întrebuinţări de elemente. Şi pe cînd, de 
pildă, într-un anumit moment, mintea omenească întrebuinţează, 
să zicem, cu preferinţă un anumit tip de judecăţi, într-un alt 
moment ea poate să întrebuinţeze alt tip de judecăţi; sau pe 
cînd, de pildă, eu, astăzi, întrebuinţez de preferinţă un raţio- 
nament, mîine altul, poimiine pot să întrebuinţez de preferinţă 
alt raţionament. Pe de o parte, obiectul însuşi al logicii nu rămîne 
întotdeauna acelaşi; pe de altă parte, nu văd în acelaşi obiect 
intotdeauna acelaşi lucru. Este iarăşi un adevăr fundamental 
pentru justificarea existenţei acestei preocupări a istoriei logicii. 

3. Într-adevăr, ceea ce văd eu în lucru este mai ales ceea 
ce pun eu în lucru. Aceasta o ştiţi d-voastre de la psihologie. 
Cînd mă prezint în faţa unui obiect pentru ca să-l cercetez, 
pentru ca să-l cunosc, aduc deja cu mine un anumit material. 
Acest material îl proiectez înainte, îl proiectez în afara mea şi 
încadrez, cu ajutorul lui, obiectul care-mi stă în faţă. Eu nu 
ştiu cum învăţaţi la psihologie, însă mie mi-a rămas de multă 
vreme un cuvint în cap, pe care nu pot să-l scot, — este 
adevărat că nici n-am încercat prea mult să-l scot. Ideea mea 
este, anume, că determinarea obiectului din afara noastră se 
face prin negaţie, nu prin afirmaţie; adică eu arunc înaintea 
mea o seamă de cunoştinţe, o experienţă a mea, şi pe urmă 
încerc să potrivesc obiectul care-mi vine din afară în această 
experienţă. Este ca şi cum aţi avea, de pildă aci, găuri de di- 
ferite forme, aţi mai avea o bilă şi aţi purta această bilă peste 
toate găurile, ca să vedeţi unde se potriveşte. Cam aşa se în- 
tîmplă cu cunoştinţa noastră. Faptul acesta, vedeţi, nu este evi- 
dent atunci cînd obiectul ni se prezintă în condiţii optime de 
cunoştinţă; el însă devine, dacă nu evident, cel puţin o pro- 
blemă de îndată ce condiţiile de cunoştinţă sînt minime. Dacă, 
de pildă — dau un exemplu pe care l-am mai dat —, ieşi pe 
cîmp şi vezi departe un obiect, zici că este o căpiţă de fin, şi, 
dacă te uiţi mai bine, zici că este un om călare, iar, dacă te 
uiţi şi mai bine, zici că este o cumpănă de puț ruptă sau alt- 
ceva. Ce faci? Încerci anume să potriveşti imaginea neclară pe 
care o ai de la obiectul din afară pe experienţa ta trecută; im- 
presiile din afară le încadrezi în cunoştinţele tale. Vasăzică, 
nu sînt impresiile din afară pe care le consideri în ele însele, 
ca să spui că este cutare lucru, ci sînt impresiile din afară pe 
care le compari cu ceva existent dinainte. Este un fel de opera- 
ție de ordonare, în acelaşi fel în care această operaţie de ordo- 
nare se face în matematică: la fiecare obiect faci să corespundă 
un alt obiect. Cam aşa se întîmplă şi în cunoştinţa noastră. 
Fiecare imagine din afară o faci să corespundă unei experienţe 
pe care deja o ai, iar cînd cunoştinţa a avut loc şi cînd obiectul, 
pe care-l cunoşti acum, este ceva nou, această noutate constă 
în diferenţa pe care o stabileşti între impresiile pe care le pri- 

meşti acum proaspăt şi experienţa pe care o ai. Vasăzică, nou- 
tatea este un fenomen diferenţial. 

Prin urmare, în adevăr, tot ceea ce primim noi din afară se 
raportează la ceva de la noi. Cunoştinţa noastră este întotdea- 
una în funcţie de ceea ce avem în noi. Vă închipuiţi însă că 
experienţa personală a fiecăruia variază de la om la om şi, ca 
atare, noi ne prezentăm în faţa unui obiect fiecare în cu totul 
altă atitudine, adică ne prezentăm cu atitudinea care ne este 
hotărită de experienţa noastră personală, a fiecăruia. Aceasta 
însemnează că eu voi raporta imaginile mele la o grupă de 
fapte, şi vecinul meu la o altă grupă de fapte. Un copil care a 
trăit pînă la virsta de 12 ani la ţară are o cu totul altă expe- 
rienţă şi cu totul alt vocabular decît un copil de la oraş. Prin 
urmare, de îndată ce experienţa noastră este deosebită, iar cu- 
noştinţa noastră este în funcţie de experienţă, însemnează că 
tot ceea ce nu este clar, tot ceea ce are nevoie de o completare 
a noastră variază de la individ la individ, după experienţa fie- 
căruia. 

Apoi, în filozofie şi în logică, pentru ca să ne oprim la 
cazul nostru, avem de-a face cu lucruri neclare, care au nevoie 
de împlinire din partea noastră, iar această împlinire o facem 
fiecare aşa cum vrem noi, după experienţa noastră; şi după 
cum un obiect, situat în afara facultăţii noastre de percepţie 
sigură, este pentru un orăşean un om călare, şi pentru un ţăran 
o cumpănă de puț, tot aşa se poate ca, în privinţa considerării 
structurii logicii a spiritului omenesc, pentru o epocă sau pen- 
tru un tip de cunoaştere a lucrurilor să însemneze ceva, şi pen- 
tru alt tip de cunoaştere să însemneze altceva. Există, prin ur- 
mare, în afară de deosebirea de care vorbeam adineauri şi care 
este obiectivă, deosebirea funcţională înăuntrul structurii logi- 
ce, există şi o altă deosebire în teoriile pe care le facem asupra 
logicii omeneşti: deosebirea subiectivă, care porneşte de la 
acela care face constatările. Două motive sînt, ca atare, care 
fac posibilă existenţa istoriei logice. 


4. Din consideraţiile de pînă acum, încă nu sînteţi prea lă- 
muriţi;, pentru că, de îndată ce, pe de o parte, există o mulţime 
de elemente constitutive ale spiritului omenesc şi deci o infi- 

nitate de combinaţii posibile ale acestor elemente, iar, pe de 
altă parte, există o infinitate de observatori ai acestor elemen- 
te, atunci, fără îndoială, veţi zice că nu mai ştiţi ce este logică 
Şi ce nu este logică. Soluţiile în domeniul problematicii logice 
sînt infinite, şi atunci însemnează că nu este posibil să facem 
o istorie a logicii, pentru că nu avem de-a face cu elemente 
care să fie pasibile de a intra în ştiinţă. Cu haosul nu se poate 
face nimic. 

Lucrul acesta chiar aşa grav nu este, pentru că şi individul 
este pasibil de a fi încadrat în cunoştinţa ştiinţifică; şi, probă 
că este aşa, este că există în genere istorie. Numai că, în cazul 
nostru, nu trebuie să mergem aşa de departe şi nici nu trebuie 
să luăm apărarea pe o poziţie aşa de radicală. Pentru că, chiar 
dacă în teorie există o infinitate de combinaţii ale elementelor 
constitutive ale gîndirii omeneşti, iar, pe de altă parte, dacă 
există, iarăşi teoretic, o infinitate de subiecte care să cunoască 
această structură, adică să facă logică, totuşi în practică lucru- 
rile nu se întîmplă aşa. Nu se întîmplă, pentru că, pe de o par- 
te, există tipuri înăuntrul structurii logice, iar, pe de altă parte, 
există tipuri înăuntrul observărilor asupra acestei structuri. Că 
există tipuri, adică forme analoge, forme asemănătoare înăun- 
trul structurii logice, este oarecum explicabil: structura noastră 
Spirituală nu este totdeauna o realitate care se manifestă numai 
pentru sine. Eu, cînd, gîndind, ajung la formularea unui gînd, 
însemnează că gîndesc nu pentru mine, pentru că a gîndi pen- 
tru mine îmi este suficient şi fără să formulez şi fără să ex- 
prim; eu gîndesc pentru mine şi fără imagini, gindesc pentru 
mine şi fără să ajung la forme definitive, la formulare, la for- 
mare, la operaţia de gestalten, de a forma. Cînd ajung să for- 
mulez gîndirea, însemnează că sînt împins la aceasta de o ne- 
cesitate, care este transmiterea gîndirii mele. Dar, dacă în 
operaţia de gîndire este închis oarecum acest germene al trans- 
miterii, gindirea formulată este o realitate, nu individuală, ci 
o realitate socială. Adică, cu toate că ea se naşte în mintea 
mea şi cu toate că operaţiile care se fac pînă să ajung la for- 
mulare sint făcute de mine personal, ele nu pot să fie prea 
deosebite de acelea ale semenilor mei, tocmai prin schimbul 

acesta de gîndiri formulate, datorită căruia ajungem să ne roa- 
dem asperităţile individuale. Coeficientul personal al gîndirii 
scade şi ajungem oarecum la un fel de formulă medie. 

Vasăzică, într-un anumit moment, diferitele gindiri formu- 
late trebuie să fie cam de aceeaşi structură, în virtutea faptului 
că ele sînt instrumente de schimb între diferite conştiinţe; şi, 
ca atare, trebuie să reprezinte oarecum o unitate de schimb. 
Este ceva analog cu ceea ce se petrece în comerţ: fără îndoială 
că în Germania plăteşti cu mărci, în România cu lei, dar eu 
trebuie să am o unitate pentru ca să pot să fac o plată şi în 
Germania, şi în România, în speţă etalonul aur. Cam aşa se 
întîmplă şi cu gîndirea noastră, numai că, în loc să fie etalonul 
aur, este altceva, deşi etalonul este tot ceva arbitrar. Pe vre- 
muri, unitatea de schimb era mielul. Este foarte interesant că, 
după revoluţia rusească, s-a introdus ca unitate de schimb mie- 
lul de un an. Cumperi sare în valoare de un miel de un an şi 
vinzi doi boi pe atiţia miei de un an. Şi ştiţi că pe latineşte 
moneda se zice pecunia, cuvînt care vine de la pecus. 

Vedeţi cum se repetă evenimentele! Credeţi d-voastre că 
mujicul din Rusia ştia de pecunia şi pecus? Vedeţi cum se 
creează tipurile? Împrejurările creează tipurile. Aşa se întîm- 
plă şi în structura noastră spirituală: se stabileşte o unitate şi, 
de aceea, în anumite momente, anumite elemente din această 
claviatură a gîndirii omeneşti sînt mai întrebuințate. 

Prin urmare, tipuri, tipuri logice, există. Pe de altă parte 
însă, există şi tipuri de interpretare, adică noi toţi, care stăm 
aplecaţi deasupra materialului aceasta: gindirea formulată, ca să-i 
studiem legile, nu sîntem infinit deosebiți — sîntem aşa teo- 
retic numai. Nu sîntem infinit deosebiți, pentru că există, în 
virtutea convieţuirii noastre, în virtutea participării noastre 
aproximativ la aceeaşi experienţă, anumite asemănări structu- 
rale. În afară de asemănarea structurală fiziologică, mai există 
între noi şi o asemănare structurală provenită din experienţa 
noastră, care este aproximativ aceeaşi. Vasăzică, şi aci se pot 
stabili tipuri: tipuri în întrebuinţarea diferitelor elemente consti- 
tutive ale structurii noastre logice şi tipuri printre observatorii 
gîndirii formulate; deci tipuri printre logicieni şi tipuri între 

logici. Cu crearea acestor tipuri, se face posibil şi studiul ştiin- 
tific al fenomenului acestuia. 


5. Vasăzică, vedeţi încă o dată, istoria logicii este posibilă. 
De ce vă spun eu însă toate aceste lucruri? Ceea ce am definit 
noi, propriu-zis, a fost logica î în forma ei pură. În forma ei 
pură, logica nu există nicăieri; nu există nici un manual de 
logică şi nici o lucrare a unui logician care să facă logică abso- 
lut pură. Experienţa fiecăruia dintre noi este aşa de hotăritoare 
asupra a ceea ce spunem şi a ceea ce cunoaştem, încît nu se 
poate vorbi de o detaşare a acestui obiect de toate contingenţele. 
Logica pură nu există nicăieri, n-a existat niciodată, în acelaşi 
fel în care nu există nicăieri, în realitate, tipul de om pe care-l 
învăţăm noi în fiziologie. Nu există de pildă om sănătos. Noi 
ştim ce ar fi să însemneze un om sănătos: este acela la care 
echilibrul funcţiilor merge după formula cutare, cum învăţăm 
în fiziologie. Dar acest om sănătos nu există nicăieri. Există 
om căruia noi îi zicem sănătos, care este perfect sănătos, dar 
care se depărtează mai mult sau mai puţin de acest tip pur 
ştiinţific: abstracţie, nu realitate. Aşa se întîmplă şi în logică. 

Numai că, în forma aceasta pură, logica nu se prezintă nici- 
odată; şi apoi trebuie să inţelegeţi ce însemnează că ea se pre- 
zintă amestecată. Sint unii oameni care spun că logica se poate 
face cu teoria cunoștinței sau că logica se poate face cu meta- 
fizica ori cu psihologia, ca şi cum ai spune că o rață se poate 
găti cu măsline, cu păstirnac sau cu castraveți. In logică, nu 
este aşa: logica nu se face cu teoria cunoștinței, cu metafizica 
sau cu psihologia, ci logica iese dintr-o preocupare metafizică 
Sau dintr-o preocupare psihologică sau dintr-o preocupare 
gnoseologică; adică experienţa mea anterioară este precumpă- 
nitor metafizică, psihologică sau gnoseologică. Eu interpretez 
realitatea logică în cadrul acestei experiențe a mea, ceea ce 
însemnează că logica creşte pe un anumit teren, dintr-un anu- 
mit teren, are anumite rădăcini. Aceasta ne duce la concluzia 
că, în istoria logicii, ne interesează foarte mult de ce anume 
ştiinţă-anexă — cum se zice fals în lecţiile elementare de lo- 
gică — este întovărăşită logica într-un anumit moment, pentru 
că tocmai această ştiință-anexă este elementul hotăritor pentru 
structura spirituală din momentul acela. Poate să spună cineva 

dispreţuitor, un logician pur, care habar nu are de realitate, că 
logica greacă este toată metafizică, sau că logica pozitivă din 
veacul al XIX-lea este toată psihologică, şi că nu mai scăpăm 
odată de scoliile acestea. Dar acestea nu sînt scolii. Sint faptele 
principale, consideraţia logică s-a adăugat pe aceste scolii, cum 
le zic eu; consideraţia sau preocuparea logică creşte din această 
structură spirituală, metafizică, pozitivistă sau mai ştiu eu cum. 
Vasăzică, ceea ce ia lumea de obicei drept anex şi consideră 
drept un fel de musafir nepoftit trebuie să fie considerat nu ca 
anex, ci, dimpotrivă, ca indicator de cea mai mare importanţă 
pentru coloratura spirituală a unui anumit moment. Întrucît dar 
nu există nicăieri tipul pur de consideraţie logică, elementele 
de impuritate din teoriile logice sînt de cea mai mare impor- 
tanţă în istoria logicii. Aceste elemente de impuritate nu provin 
însă, după cum vedeţi, din obiect, ci din subiect, aşa că dife- 
renţa între tipurile logice rezultă din întrebuinţarea deosebită 
a claviaturii logice, şi diferenţele de tipuri logice rezultă din 
structura spirituală deosebită a observatorilor asupra logicii. 
Este evident că în consideraţiile noastre care vor urma nu 
vom cerceta deosebit partea întîi şi partea a doua, ci punctele 
acestea de vedere se vor amesteca întotdeauna. Ce ne intere- 
sează pe noi este tipul logic, iar în acest tip logic va trebui să 
arătăm care este elementul de diferenţiere provenit din struc- 
tura spiritului uman în acel moment şi care este elementul de 
diferenţiere provenit din structura observatorilor asupra aces- 
tui fenomen. 


Dar veţi zice: dacă ţii seamă de toate lucrurile acestea, nu 
te contra2ici? Dacă există diferite tipuri logice, nu există şi o 
evoluţie a lor? Nu mă contrazic deloc, pentru că pe mine nu 
mă interesează şi nu cred că există o legătură între aceste tipuri 
logice; în orice caz, nu sînt obligat să fac legătura aceasta. Prin 
urmare, să nu credeţi deloc că voi studia o curbă a acestor 
tipuri. Că ele se înşiră într-un anumit fel — se poate. Aceasta 
rezultă însă nu din natura lor, ci din necesitatea noastră de sis- 
tematizare; iar înşirarea lor din necesitatea impusă de o lege 
a spiritului omenesc o contest în chip categoric, şi concluzia 
aceasta, în orice caz, nu o găsesc la sfirşitul prelegerii de faţă. 


VI 


APARIŢIA PREOCUPĂRII FORMALE: 
| SOFISTICA 


1. Condiţiile de existenţă a activităţii filozofice. 2. Atitudine 

ştiinţifică şi atitudine filozofică. 3. Opoziția obiect—subiect: resort 

al activităţii filozofice. 4. Ivirea preocupării formale: sofistica. 5. 

Interesul formal dialectic al sofiştilor. 6. Poziţia formală a sofiştilor: 
bază a problematicii logice. 


1. Este natural că, pentru ca să existe o încercare de teo- 
retizare asupra logicii, adică asupra schemelor fundamentale 
ale gîndirii omeneşti, întrucît această gindire este gata făcută, 
deci formulată şi exprimată, trebuie ca conştiinţa omenească 
să ajungă într-o fază în care să-şi pună în adevăr problema 
aceasta. Dar, pentru ca să-şi pună problema, trebuie ca mate- 
rialul să existe; pentru că, în materie de logică şi de filozofie 
în general, nu poate să fie vorba de descoperirea unui material, 
ci trebuie ca materialul să fie, oarecum, creat. 

Despre ce gîndim noi în logică? Asupra gîndirii formulate. 
Gindirea formulată există, fără îndoială, de la începutul activi- 
tăţii omeneşti, dar conştiinţa existenței gîndirii formulate este 
un fapt cu totul nou. Adică, nu este de-ajuns să existe mate- 
rialul ca atare: trebuie ca el să existe pentru conştiinţa noastră. 
Însă acesta nu este un fenomen care se întîmplă de la sine şi 
este oricînd perceptibil conştiinţei noastre; adică nu în orice 
fază a Spiritului omenesc există o activitate a conştiinţei re- 
flectate. Filozofia în genere ia naştere prin răsfringerea noastră 
asupra noastră înşine. În măsura în care noi ne putem răsfrînge 
asupra noastră, în măsura în care avem interes de noi înşine, 
în care ne diferenţiem prin urmare, ca o lume, ca un univers 
aparte în existenţa obiectivă, în măsura aceasta, şi în acest mo- 
ment, putem vorbi în genere de filozofie şi, prin urmare, şi de 

logică. Cu alte cuvinte, filozofia este o activitate specific 
umană şi ea este în directă legătură cu calitatea — cum zice 
Pascal — de „roseau pensant”, de trestie care gîndeşte. Aceas- 
tă calitate însă de trestie care gîndeşte şi care se poate răsfriîn- 
ge asupra ei înseşi pînă la cunoştinţa de ea însăşi nu este in- 
dispensabilă omului; ea face parte din elementele constitutive 
ale omului, dar nu toţi oamenii îşi pun problema aceasta. Şi, 
după cum nu toţi oamenii îşi pun problema aceasta, nu şi-o 
pun nici toate timpurile. Aşa, de pildă, a doua jumătate a vea- 
cului al XIX-lea a descoperit teoria cunoștinței. A fost o mare 
revoluţie, pentru filozofi, că s-au gindit să formuleze aceste 
probleme ale teoriei cunoștinței, şi a fost aşa de mare surprin- 
dere pentru ei, încit au zis: cine spunea că nu există filozofie 
metafizică? Cine spunea că totul este absorbit de preocuparea 
ştiinţifică? lată că există metafizică, pentru că există teoria cu- 
noştinţei. De fapt, problemele de teorie a cunoștinței s-au dis- 
cutat întotdeauna, de cînd există omenirea; dar teoria cunoş- 
tinţei ca atare: cunoştinţă a unităţii de structură a diferitelor 
probleme şi a posibilităţii sistematizării unui grup de probleme 
într-o anumită unitate, acesta este un lucru nou. 

Cam acelaşi lucru s-a petrecut altădată şi cu activitatea fi- 
lozofică în genere. Nu se poate spune că, pînă la un punct, 
omenirea nu uzează de conştiinţa reflectată şi apoi începe să 
uzeze; iar cînd începe în adevăr să uzeze, pe urmă o ţine întruna. 
Nu este aşa. Există perioade, în istoria spirituală a omenirii, 
în care lumea ia cunoştinţă de ea însăşi, şi altele, în care refuză 
să ia cunoştinţă de ea însăşi. 

Care sînt condiţiile, nu istorice, nu cauzale, ci structurale, 
în care se pune problema aceasta filozofică în genere şi uneori 
problema logică în special? Indicasem pe cea mai importantă 
Şi revin asupra ei. Nu se poate să existe filozofie în momentul 
în care nu se face separaţia între realitate şi imaginea acestei 
realităţi în conştiinţă. Dar veţi spune: apoi n-a existat o filo- 
zofie presocratică, adică nu există ionieni, eleaţi etc.? Desigur 
că au existat, însă nu ştiu dacă v-aţi întrebat vreodată şi v-aţi 
pus această problemă elementară: credeţi d-voastre în adevăr 
că ceea ce citim noi în cărţi despre ionieni face parte din isto- 

ria filozofiei? Adică orice gindire sistematică asupra realităţii 
trebuie să intre în cadrul filozofiei? Ştiţi că există o veche con- 
troversă, rezolvată mai mult sau mai puţin, care spune că, la 
început, n-a fost nici o deosebire între filozofie şi ştiinţă; că 
gîndirea greacă, la începutul ei cel puţin, închide în ea şi filo- 
zofie, şi ştiinţă. Nu ştiu dacă afirmaţia aceasta este chiar aşa 
de valabilă. 


2. În definitiv, deosebirea dintre filozofie şi ştiinţă trebuie 
să fie, între altele, şi deosebirea de atitudine, a noastră, faţă 
de materialul pe care-l gîndim. Este evident că ştiinţa presu- 
pune un fel de încercuire, un fel de individualizare a obiectu- 
lui. Pentru ca un material oarecare să poată fi obiect de cer- 
cetare ştiinţifică, se cere ca el să existe pentru noi, să existe 
ca atare într-o unitate perfectă. Care sînt elementele prin care 
se construieşte această unitate a materialului ştiinţific, aceasta 
este o problemă deosebită. Spuneam rîndul trecut, de pildă, că 
elementul constitutiv este atitudinea noastră faţă de obiect; 
alţii pot să spună că obiectul însuşi închide în el o unitate anu- 
mită, sau cel puţin resorturile unei unităţi. Aceasta este indi- 
ferent pentru ceea ce avem noi să stabilim acum. Fapt este 
însă că materialul care formează obiectul ştiinţei noastre tre- 
buie să fie individualizat, adică trebuie să se poată oricînd tra- 
ge o linie de demarcaţie între ceea ce este obiectul ştiinţei me- 
le şi ceea ce nu este obiectul ştiinţei mele. 

Dar individualizarea materialului care intră în cercetarea 
it mea nu presupune, n-are nevoie să presupună o deosebire între 
| acest material, între existența individuală a materialului şi mine, 
| conştiinţa care cercetează acest material. Pot să iau cunoştinţă 
de un obiect care este în fața mea fără să-mi dau seama că eu 

sînt acela care iau cunoştinţă de acest obiect. Întru atît întru 
l cît nu dublez realitatea prin conștiința răsfrîngerii acestei rea- 
| | lităţi într-o realitate alta decit cea observată, în măsura aceasta 
eu nu fac filozofie, ci fac ştiinţă. Deci se poate foarte bine ca 
începuturile gîndirii greceşti să se fi orientat asupra lumii ex- 
terioare, să fi considerat această lume într-o unitate organică 
şi să fi încercat să-i desprindă anumite caractere generale; 
aceasta însă nu însemnează că gindirea greacă făcea, în acel 

moment, filozofie. Dacă cineva afirmă că elementele consti- 
tutive ale realităţii sînt două, trei, patru şi că ele se cheamă A, 
B, C, aceasta este o afirmaţie asupra realităţii pur şi simplu; 
dacă cineva afirmă că ceea ce văd eu în realitatea sensibilă nu 
este ceea ce există în realitate, ci că adevărata realitate este 
constituită altfel, după alte legi şi din altceva, aceasta încă nu 
însemnează că eu fac filozofie. Cînd, în genere, se vorbeşte 
de filozofia greacă, se spune că era numai un sistem al ob- 
servării în realitatea sensibilă. Gindiţi-vă, de exemplu, că io- 
nienii căutau să surprindă elementele constitutive ale acestei 
realităţi şi că deci ar face filozofie. Dar nu ştiu dacă este aşa. 
Fizica de astăzi, de pildă, care urmăreşte problema constituţiei 
materiei şi care afirmă că ceea ce există în adevăr, din punct 
de vedere ştiinţific, cu încercuirile necesare, nu este materia 
aşa cum ni se oferă nouă, ci sînt alte elemente, de altă natură, 
face această fizică filozofie? Nu. Dar ce este caracteristic în 
toată atitudinea fizicianului faţă de materialul pe care-l stu- 
diază? Caracteristic este faptul că acest material există înaintea 
lui ca ceva dat, ceva existent, şi că el, fizicianul, n-are nici un 
moment impresia că ar fi necesar să studieze cam în ce raport 
se află acest material dat cu ceea ce vede el, cu ceea ce cu- 
noaşte el; nu simte nici un moment necesitatea de a constata 
că în afară de acest material mai există un altul, care este con- 
ştiinţa mea. 


3. Prin urmare, specific atitudinii ştiinţifice este faptul că 
nu se pune problema obiect—subiect; nu se consideră că ar 
exista două realităţi, opozabile una celeilalte. Cînd începe să 
se pună problema filozofică? Atunci cînd omul ia cunoştinţă 
de faptul acesta elementar: că tot ceea ce pot eu să cunosc 
constituie o lume deosebită de mine. Vasăzică, activitatea fi- 
lozofică începe propriu-zis cu opoziţia obiect—subiect, prin 
urmare cu postularea existenţei a două elemente esenţial deo- 
sebite, dar cu foarte strinsă legătură între ele. 

Problema aceasta n-a apărut în filozofia greacă chiar de la 
început, cum se pare în genere, cînd se vorbeşte de aurora fi- 
lozofiei greceşti. De aceea, filozofia greacă nu poate să încea- 
pă cu ionienii; sau, dacă vreţi, trebuie să înceapă înainte de 

ionieni. Cu alte cuvinte, nu există nici un motiv, aşa cum se 
aleg criteriile de clasificare, ca să se oprească filozofia gre- 
cească la ionieni: poţi să mergi mai înainte, poţi să mergi în 
problemele greceşti la prima afirmaţie pe care au făcut-o gre- 
cii, Şi care poate să fie anonimă sau necunoscută, asupra rea- 
Jităţii; întrebarea este: în totalitatea acestor afirmaţii se poate 
stabili un punct în care să se pună problema obiect—subiect, 
a existenţei a două elemente esenţial deosebite, paralele şi to- 
tuşi cu foarte strinsă legătură? Cînd apare această preocupare, 
în ce împrejurări? 

Fără să fie nevoie să vă raportați la cunoştinţele d-voastre 
din materia filozofiei vechi — la care eu mă jenez să apelez, 
pentru că nu ştiu cît ştiu din ceea ce ştiţi d-voastre —, este 
foarte natural ca geniul grec să fi luat cunoştinţă de existenţa 
acestei lumi ideale în momentul în care a existat conştiinţa di- 
vergenţei de păreri asupra realităţii. Cu alte cuvinte, faptul că eu 
afirm despre un obiect un lucru şi că altul afirmă despre ace- 
laşi obiect alt lucru trebuie, cu timpul, să mă ducă la necesi- 
tatea de a formula o problemă: de ce eu şi tu nu ne spunem 
acelaşi lucru despre unul şi acelaşi obiect? De obicei, existenţa 
unei divergențe nu însemnează şi punerea problemei. Se spune 
că omul gîndeşte. Eu cred că omul gîndeşte foarte puţin. În 
genere, omul răsfrînge foarte mult, dar gîndire într-o atitudine 
conştientă, aceasta este o activitate foarte slabă a omenirii. 
Pentru că, dacă omul ar gîndi în adevăr asupra a tot ceea ce 
face, atunci, cu siguranţă, cu totul alta ar fi înfăţişarea lucru- 
rilor, adică ar exista în omenire mai mult spirit critic decit 
există, şi noi ne-am da cu mult mai mult seama de ceea ce se 
întîmplă în jurul nostru decît ne dăm azi. Impresia mea este 
că, propriu-zis, ne lăsăm furaţi într-un fel de curent al senzaţiilor, 
impresiilor şi locurilor comune, că ne controlăm foarte puţin 
în activitatea noastră spirituală, în activitatea noastră de gîndi- 
re. Trecem prin viaţă cum umblă un cîine înecat pe firul apei: 
îl duce apa unde vrea. Cam aceasta este activitatea noastră de 
gindire; pentru că este clar că, în momeniul în care eu afirm 
ceva despre un obiect şi altul afirină altceva despre acelaşi 
obiect, dacă faptul acesta ar deveni conştient pentru mine, ar 

exista în momentul acela o problemă de filozofie, care ar tre- 
bui rezolvată într-un fel, ar exista în momentul acela teoria 
cunoștinței. Dar d-voastre ştiţi cît de comozi sîntem noi: cînd 
există divergență de păreri, spunem despre celălalt că e prost 
şi am isprăvit! Nici un moment nu ne vine ideea să ne gindim 
de ce spun eu într-un fel, şi celălalt în alt fel şi ce însemnează 
acest lucru. Acesta este, cum i se zice în sistematica filozofică, 
realism naiv, adică incapacitatea de a deosebi între realitate 
sensibilă şi subiectul care percepe această realitate. Realismul 
naiv este, fără îndoială, din punct de vedere filozofic, o pacos- 
te, din punct de vedere practic, fără îndoială, o fericire, pentru 
că vă închipuiţi ce nenorocire ar fi dacă toţi ne-am apuca să 
gindim. Numai aşa putem să trăim cum trăim, ca vai de noi, 
pentru că nu gîndim; altfel, ar trebui ca fiecare acţiune a noas- 
tră să suporte tot felul de frine din partea conştiinţei, şi ar fi 
să ne încurcăm într-o adevărată pădure, în hăţişuri de proble- 
me care ni s-ar pune înainte, la fiecare pas. Aceasta nu însem- 
nează însă că filozofia există şi altfel decit în momentul în 
care se pune problema de care vorbim. Evident că puteţi să 
răspundeţi, şi cu drept cuvînt, că filozofia este un mare impe- 
diment; cine ne-a mai pus să o scornim şi pe aceasta! Sigur 
că da, pentru că nu este chiar aşa de simplu să te opreşti la 
fiecare pas, pentru ca să-ţi dai seama de ceea ce faci şi de ceea 
ce ştii. Şi evident că, din punctul de vedere al vieţii, această 
conştiinţă adăugată, acest element adăugat realităţii sensibile 
este o frînă, iar conştiinţa, care probabil s-a născut ca un fel 
de instrument de înlesnire a vieţii, se întoarce chiar împotriva 
vieţii şi-i pune friu. 


4. Acestea sînt lucrurile, dar ele nu însemnează nimic pen- 
tru consideraţiile noastre. Pentru noi rămîne clar că, pentru ca 
să existe filozofie, trebuie să existe conştiinţă, trebuie să existe 
două lumi deosebite, iar această conştiinţă, a existenţei a două 
lumi deosebite, trebuie să pornească în primul rînd de la con- 
Ştiinţa cunoștinței omului, care conştiinţă cred eu că o pot sur- 
prinde în momentul în care îmi dau seama de diversitatea afir- 
maţiilor omeneşti asupra realităţii. Această diversitate a 
afirmațiilor omeneşti asupra realităţii s-a produs, în filozofia 

greacă, în momentul în care existau deja destule afirmaţii asu- 
pra realităţii. Adică au fost filozofia ioniană, filozofia eleată 
şi celelalte, pe care le ştiţi d-voastre, iar din confruntarea re- 
zultatelor acestor filozofii s-a născut surpriza: cum se face că 
afirmăm diterite lucruri? Şi, atunci, prima problemă a fost: 
afirmăm diferite lucruri asupra realităţii, deci există o posibi- 
litate de afirmare asupra realităţii, deci există o lume a afir- 
maţiilor, deosebită de lumea realităţilor. Ce este această lume 
a afirmațiilor? Este tocmai lumea cunoștinței, lumea conştiin- 
tei. Aceasta este prima separație. 

Problema pusă aşa este, fără îndoială, clară şi precisă, dar 
răspunsurile care s-au dat nu puteau să fie din capul locului 
tot aşa de clare şi precise. Aceeaşi lene de care vorbeam, sau 
aceeaşi incapacitate a noastră de a gindi repede şi precis asupra 
tuturor problemelor care ni se pun a făcut să se amine oarecum 
încercuirea, delimitarea clară a problemei şi a soluţiei. Faptul 
de la care au plecat, la un moment dat, ginditori greci era 
acesta: fiecare, cînd gîndeşte despre realitate, spune lucrurile 
pe care le vede el. Natural ar fi fost, poate, ca, din această 
constatare, să urmeze întrebarea: de ce fiecare face alte afir- 
maţii? 


5. Întrebarea pe care şi-au pus-o gînditorii greci n-a fost 
aceasta, ci alta, care nu avea nimic de-a face cu constatarea 
noastră; întrebarea era următoarea: dat fiind că fiecare dintre 
noi facem asupra realităţii afirmaţiile noastre personale, cum 
putem ajunge ca fiecare dintre noi să impunem părerea noastră 
altora? Aceasta a fost prima problemă filozofică greacă; este 
o probiemă care rezultă nu dintr-un spirit metafizic, ci dintr-un 
spirit negustoresc. Grecii erau metafizicieni, dar erau şi negus- 
tori. (De aceea probabil se zice, la Paris, despre anumiţi oameni: 
„C'est un grec”16) Problema, vasăzică, nu urmărea anumite 
rezolvări esenţiale, obiective, ci urmărea un interes practic 
imediat. Dumneata spui că a este b, iar eu că este c; nu se 
întreba nimeni cine are dreptate, ci toată lumea se întreba cum 
să fac ca părerea mea să prevaleze. Şi, atunci, din această 
preocupare de a impune părerea mea celorlalţi, s-a născut ceea 
ce cunoaşteţi d-voastre sub numele de sofistică. 

Este adevărat că, istoriceşte, ar putea să existe o explicaţie 
pentru faptul acesta. Faptele pe care vi le povestesc eu se în- 
timplă cam cu patru sau cinci sute de ani inainte de Cristos, 
adică într-o epocă ce corespunde cu pulverizarea cetăților gre- 
ceşti, cu pulverizarea conştiinţei colective, cu afirmarea drep- 
turilor individului şi, prin urmare, cu concentrarea preocupării 
asupra individualului. A fost deci o excrescenţă a personalului 
şi a individualului care a încurajat punerea problemei în aşa 
fel, incit toate împrejurările acestei probleme fals puse au avut 
un rezultat precis, pentru filozofie şi pentru logică în special. 
A pune fals o problemă însă nu însemnează a face o pagubă 
gîndirii omeneşti; uneori însemnează, dimpotrivă, a fi de mare 
folos. Importă nu că ai pus problema bine sau rău, ci să pui 
problema, adică importă să sileşti pe om să gîndească într-un 
fel. Evident, fals a fost pusă problema cînd, în loc să se preo- 
cupe: cine are dreptate dintre noi?, grecii au început să se gîn- 
dească: cum fac eu să-mi impun celuilalt părerea? Era fals pusă 
problema, adică sărea peste cîteva etape, peste cîteva trepte. 
De aci însă a rezultat, cum spuneam adineauri, un mare folos 
pentru gîndirea omenească: presupunerea, neprecis formulată, 
că afirmaţia mea este măsura tuturor lucrurilor; adică nu există 
realitate în sine, ci există ceea ce afirmăm noi, fiecare, despre 
această realitate. Presupoziţia acestei afirmaţii era de natură 
sceptică, fără îndoială: adică se afirma pur şi simplu imposi- 
bilitatea existenţei unei cunoştinţe obiective. 

Dacă, prin urmare, fiecare dintre noi avem un fel de a cu- 
noaşte şi facem anumite afirmaţii proprii nouă asupra realităţii, 
atunci obiectivitatea cunoștinței însemnează măsura în care 
această afirmaţie a mea este împărtăşită de ceilalţi oameni. O 
cunoştinţă n-are valoare dacă este acceptată numai de mine, 
ea are valoare dacă este acceptată de toată lumea. Prin urmare, 
nu cunoştinţa în ea însăşi, ci mărturisirea tuturor celorlalţi, ca 
părtaşi ai aceleiaşi cunoştinţe, aceasta dădea valoarea cunoaşterii 
şi aceasta construia şi obiectivitatea. Este — transpus altfel — 
un soi de criteriu democratic al cunoaşterii: cel mai deştept 
om din ţara românească este cel care capătă mai multe voturi . 
în alegeri. Vasăzică, nu este vorba de cine este realmente cel 

mai deştept, ci de cine este considerat ca atare de cei mai mulţi 
oameni. Aceasta era şi obiectivitatea cunoștinței în vremea so- 
fiştilor: cît mai mulţi oameni să facă aceeaşi afirmaţie, iată ce 
constituia valoarea cunoștinței. Dacă aceasta însemnează cu- 
noştinţă valabilă, atunci întrebarea imediată care se punea era: 
cum fac eu ca să impun cunoştinţa mea la cît mai mulţi oa- 
meni? Vedeţi, aci nu se mai poate face comparaţie cu viaţa 
publică, cu viaţa politică, pentru că chiar pentru sofişti exista 
o anumită corectitudine care nu există în viaţa publică. Lor nu 
le era suficient să poată căpăta asentimentul unui om printr-o 
protecţie, numind în slujbă un cumnat sau un nepot al omului 
aceluia; grecul căuta, pentru obiectivitatea cunoștinței lui, anu- 
mite metode în adevăr nepersonale, căuta adică să generalizeze 
o afirmaţie, prin anumite elemente care sînt de natura afirma- 
tiei aceleia. Adică: este afirmaţia mea din domeniul cunoştin- 
tei? Elementele cu care eu am generalizat această afirmaţie a 
mea trebuie să fie tot din domeniul cunoştinţei. Vasăzică, era 
o anumită preocupare de omogenitate, ceea ce reprezintă o 
deosebire categorică faţă de omul politic democrat, care vrea 
să capete certificat de inteligenţă, dind unor muncitori un pa- 
har de vin, lucru care poate să fie adeseori contrariul inteli- 
genţei. Din necesitatea aceasta de a crea obiectivitatea unei 
afirmaţii prin elementele analoge şi omogene s-a născut pro- 
priu-zis sofistica. 


6. Ce era sofistica? Era o artă de a argumenta: te duceai 
la şcoala sofiştilor şi învăţai să argumentezi, adică învăţai să 
impui părerea ta. Din necesitatea practică de a-ţi impune păre- 
rea ta s-a constituit propriu-zis baza problematicii logice; pen- 
tru că, în momentul în care vreau să învăţ arta de a convinge, 
trebuie să-mi dau seama de schema generală a gîndirii mele. 
Primii logicieni sau prima atitudine logică, dar absolut pură, 
mai pură decit cea care a urmat în filozofia greacă, prima ati- 
tudine logică, în istoria gîndirii europene, este aceea a sofişti- 
lor, pentru că sofiştii sînt primii gînditori care încearcă să pri- 
vească gîndirea omenească sub raportul structurii ei formale. 
Pe sofişti nu-i interesează întru nimic conţinutul afirmației. Ei 
spun: meşteşugul meu trebuie să se potrivească pentru orice 

afirmaţie ; orice afirmaţie poate să fie dovedită, deci pentru 
orice afirmaţie trebuie să construiesc sistemul meu de impu- 
nere. Aşa fiind însă, nu conţinutul afirmației mele mă intere- 
sează, ci structura generală, cadrul în care această afirmaţie 
intră. Deci, pentru ca să pot construi aparatul meu de impunere 
a unei afirmaţii, trebuie să cunosc structura formală a conşti- 
intei omeneşti. lată care este atitudinea strict logică, aşa cum 
s-a ivit ea pentru prima oară în istoria filozofiei greceşti. 

Acum, este adevărat că sofiştii n-au adus soluţii logice. Cu 
alte cuvinte, necesitatea de a avea în faţă structura formală a 
procesului de gîndire a existat, activitate care să desprindă însă 
această structură formală n-a existat, cel puţin ` atematic vor- 
bind. Adică sofiştii au construit instrumentul care le trebuia 
lor. Pentru că aveau nevoie de un instrumei.i, ei l-au creat. 
Contribuţia lor proprie la logică nu este decit această atitudine, 
această orientare a spiritului omenesc asupra realităţi: logice; 
pentru că, în ceea ce priveşte afirmaţiile lor substanţiale, ele 
priveau — cum am spus — mai mult meşteşugul. Altfel zis, 
sofiştii încercau o artă, nu o ştiinţă a logicii, care pînă la sfir- 
şitul ei a fost înlăturată, deoarece procedeul lor fusese fals. Ei 
erau prea grăbiţi să ajungă 'a soluţii, şi nu şi-au dat seama de 
faptul fundamental că arta »e care voiau s-o construiască ei 
nu se putea construi decit pe bazeie unei ştiinţe. Punctul de 
plecare al ştiinţei îl aveau: era atitudinea de care vorbeam adi- 
neauri. Normal ar fi fost ca ei să meargă mai departe pe acest 
teren şi să construiască ştiinţa însăşi. N-au făcut aşa, ci au tre- 
cut dintr-o dată la aplicările acestei ştiinţe, care pentru ei nu 
exista decit ca punct de plecare. 


Faptul acesta este foarte important, pentru că el reprezintă 
un moment de o deosebită însemnătate pentru evoluţia logicii, 
moment care a fost pierdut pentru gindirea omenească. Dacă 
sofiştii şi-ar fi dat seama în adevăr de problema care li se pu- 
nea, este foarte probabil că toată desfăşurarea logicii de mai 
tirziu ar fi fost alta. Ei însă au ignorat această problemă, au 
trecut la artă şi au izbutit să dezguste pe toată lumea de sofis- 
tica lor, de consideraţiile logice propriu-zise. Rezultatul a fost 
că, în momentul în care problema logică s-a pus din nou, ea 

nu s-a pus în cadrul acesta formal minunat, cea mai minunată 
poziţie pentru cercetarea logică, ci s-a pus cu un mare ocol, 
pe bază de metafizică: Socrate, care preia problema gîndirii 
omeneşti din mîinile sofiştilor, o preia nu în forma ei structu- 
ral-formală, ci în forma ei metafizică. Veţi spune că aceasta 
s-a întîmplat din cauză că preocuparea lui era metafizică. 
Preocuparea lui nu era de fapt metafizică, însă dezgustul de 
vorbărie, dezgustul de subiectivismul exagerat al teoretizărilor 
sofistice l-a împins pe Socrate, la care preocuparea era în primul 
rînd logică, pe calea metafizicii. De aceea spuneam că această 
neclaritate în punerea problemei de către sofişti însemnează o 
mare pierdere pentru progresul logicii. Pentru că, dacă în ade- 
văr ei îşi dădeau seama că punctul de vedere structural-formal, 
în considerarea gîndirii, poate să însemneze punctul de plecare 
pentru o ştiinţă, atunci cu siguranţă că Socrate, Platon şi Aris- 
totel, întru atît întru cît teoretizau în logică, ar fi făcut cu totul 
alte consideraţii. Aşa, noi sîntem siliți — şi veţi vedea cum 
— să desprindem, din toată gîndirea ulterioară sofiştilor, ce 
este logic şi ce este metafizic; şi, ceva mai mult, vom fi siliţi 
să constatăm, la fiecare moment, cum punctul de vedere me- 
tafizic falsifică gîndirea logică. Despre aceasta însă în prele- 
gerea viitoare. 


VII 


REACȚIA ANTISOFISTICĂ: 
LOGICA SOCRATICĂ 


1. Contradicţia internă a sofisticii. 2. Centrul gîndirii socratice: sta- 

bilirea elementelor permanente ale gîndirii. 3. Problemele socratice: 

maieutica, artă a definiţiei. 4. Conceptul. 5. Principiul identităţii. 
6. Caracterul substanţialist şi staticist al logicii socratice. 


1. Nu ştiu dacă aţi reţinut concluzia convorbirii noastre tre- 
cute. Încercam să stabilesc un lucru destul de dificil din istoria 
gîndirii, trecut cu vederea de cele mai multe ori; încercam anu- 
me să stabilesc că, o dată cu sofiştii, gîndirea atinsese o culme 
aproape ameţitoare prin puterea de abstracţie care stătea la ba- 
za întregii activităţi filozofice din vremea aceea, şi că sofistica, 
în genere, izbutise să desprindă caracterul formal al gîndirii 
de toată activitatea propriu-zisă de cunoaştere, a minţii ome- 
neşti. 

„ Vasăzică, faptul că activitatea gîndirii nu se mai aplica, 
pentru sofişti, la prinderea realităţii, la cunoaşterea adevărului 
— deoarece, pentru ei, acest adevăr nu exista propriu-zis —, 
a făcut ca principala lor preocupare să fie de a descoperi mai 
ales meşteşugul de transmitere sau meşteşugul de impunere a 
unei anumite afirmaţii. Procesul acesta de gîndire nu mai 
există, pentru ei, ca un proces de însuşire a unui conţinut 
obiectiv, real, ci, pur şi simplu, ca o activitate formală, care 
nu era condiţionată de anumite realităţi, ci crea ea însăşi aceste 
realităţi. 

Adică, ceea ce exprim este indiferent: nimic nu este ade- 
vărat şi totul este adevărat. Important este cum izbutesc eu să 
impun o afirmaţie a mea, deci care este structura formală a 
judecății mele. Cu sofiştii se desprinsese, prin urmare, elemen- 
tul formal de elementul material din gîndire şi, după cum spu- 

neam şi rîndul trecut, era un moment unic pentru istoria spi- 
ritului omenesc. Un moment unic, pentru că materialul logic 
exista pur, adică desprins de orice alte preocupări decît cea 
formală. Din nefericire, aceste rezultate, din punctul de vedere 
al cercetărilor logice, obținute de către sofişti, nu au fost între- 
buinţate ca atare. 

Ceea ce urmăreau sofiştii propriu-zis nu era cunoaşterea 
critică a gîndirii formale, ci altceva; era ciştigarea, aş zice, a 
unor reţete cu ajutorul cărora filozoful sau retorul, în cazul 
special, caută să-şi impună părerea lui. Deci sofistica era, în 
intenţia ei, o artă, nu o considerare ştiinţifică a realităţii. Şi, 
tocmai pentru că era o artă, accentul fundamental cădea pe 
reţeta practică. Însă această reţetă practică, oricărui om de 
bună-credinţă şi oricărui om care avea necesitatea să creadă 
în ceva precis, în ceva fix, îi repugna, pentru că un om deştept 
fără îndoială că este amuzat de această artă prin care se poate 
dovedi orice, oricînd; un om cinstit însă caută în activitatea 
lui altceva decît îndemiînare şi vorbărie. 

Întotdeauna preocuparea de elementele formale a însemnat 
o slăbiciune, o sărăcie de viaţă interioară. Deci, pentru că so- 
fiştii ţinteau să dovedească orice, ei nu aveau o poziţie trai- 
nică, ci o poziţie inferioară, căci orice om de bună credinţă 
trebuie să stea puţin la gindire în faţa acestei eventualităţi că 
se poate dovedi orice şi că nimic nu este adevărat. 

Există o unitate a omului, a personalităţii umane, unitate 
care este considerată o valoare obiectivă. Această unitate im- 
pune fiecăruia dintre noi o anumită piedică: nu ne putem con- 
trazice de azi pe mîine în ce priveşte culoarea unui obiect. 
Acesta este un fel de postulat moral, însă el decurge, pe de 
altă parte, din realitatea unităţii noastre personale. Eu nu mă 
pot contrazice de astăzi pe miine, de ieri pe azi, pentru simplul 
motiv că eu, de ieri, de azi şi de miine, mă consider acelaşi, 
adică mă consider ca o unitate spirituală identică cu mine însumi 
în timp. Vasăzică, acesta era dezavantajul pe care îl oferea po- 
ziţia sofistică. Arta lor trebuia, încet-încet, să repugne lumii. 
Erau oameni care nu puteau să uite de unitatea lor spirituală 
şi de necesitatea lor de a putea afirma întotdeauna acelaşi lu- 
cru. 

Atita vreme cît nu ai preocupări metafizice — şi acesta 
este un lucru care trebuie reţinut, pentru că de aci se desfă- 
şoară întreaga filozofie greacă de mai tîrziu —, poate să existe 
orice, nu te interesează propriu-zis conţinutul afirmațiilor tale; 
cînd însă începi să ai preocupări metafizice, cînd începi să 
cauţi puncte de sprijin, fixe, în afară de tine, în momentul ace- 
la toată gîndirea ta are tendinţa de a se orienta după un princi- 
piu al stabilităţii, după principiul identităţii. Iar, faţă de acest 
principiu al identităţii, sofistica ar reprezenta tocmai antipodul. 

Deci reacţia la sofistică, reacţia faţă de ţelurile practice 
ale sofiştilor trebuia să ducă spiritul grec la afirmarea unei rea- 
lităţi imobile, la afirmarea unor puncte de reper în lumea 
obiectivă. La o formulă strict formală se opunea, metafizic, o 
formulă materială. Toată reacţia filozofiei greceşti porneşte 
din această problemă de unitate: recunoaşterea identităţii mele 
cu mine însumi postulează anumite poziţii care se opun în chip 
categoric sofisticii, scopurilor sofistice. 

Sofistica avea ceva contradictoriu în ea. Ea spunea: mie 
îmi este necesar să dovedesc orice; nimic nu există, de fapt, 
adevărat; deci, dacă nu este nimic adevărat şi dacă adevărul 
este relativ, eu pot să dovedesc orice, şi-mi este necesar să 
dovedesc orice. Vasăzică, sofistica punea un fel de artă care 
se sprijinea pe relativism în serviciul, totuşi, al unei realităţi 
absolute, căci acela care vroia să dovedească orice era el în- 
suşi o ființă unitară. Aci era contradicţia fundamentală a între- 
gii activităţi sofistice. 


2. Reacţia a venit, cum ştiţi d-voastre, în primul rînd cu 
Socrate: dar, vă spun, această reacţie are la bază o necesitate 
metafizică, nu una logică. Anume, faţă de instabilitatea, faţă 
de relativismul sofisticii, se afirma o anumită realitate absolută, 
definitivă şi mai exactă. Aşadar, tot ce urmează în gîndirea 
greacă năzuieşte către unul şi acelaşi lucru: să desprindă din 
realitate nu atît răscrucile procesului de cunoaştere, cît, mai 
ales, puncte stabile. 

Socrate însă nu vine la un moment în care gîndirea critică 
nu exista, cum au fost de pildă ionienii peste fizicieni, peste 
eleaţi; ci activitatea sofistică făcuse examenul critic al proce- 


103 


sului de cunoaştere, adică luase faţă de conştiinţa omenească 
o atitudine critică. Sofiştii erau conştienţi de procesul de cu- 
noaştere care se întimplă în noi. Nu mai era, prin urmare, ati- 
tudinea aceea a omului naiv, care judecă asupra realităţii brute. 
Sofiştii făcuseră acest pas foarte însemnat în gindirea ome- 
nească: luaseră cunoştinţă de activitatea de gîndire a omului. 

Cînd Socrate, prin urmare, era împins mai mult de nece- 
sităţi metafizice, să ia poziţie împotriva sofiştilor, el avea în 
conţinutul conştiinţei lui acest pas înfăptuit de către sofistică, 
adică luarea de conştiinţă a procesului de gîndire. Procesul era, 
în momentul acesta, un fapt natural, care putea să fie studiat 
exact în acelaşi fel în care puteau să fie studiate celelalte fapte 
naturale din lumea fizică. Exista cu alte cuvinte: cunoştinţa 
reflectată. 

Prin urmare, cînd Socrate şi-a pus problema realităţii sau 
problema existenţelor, stabilea un punct de reper şi orientare. 
El nu şi-a pus problema cum şi-o puneau ionienii sau filozofii 
de la începutul gîndirii greceşti; şi-a pus-o altfel. Că trebuie 
să existe ceva în realitate, era un lucru de care el nu se îndoia. 
Problema care se punea, pentru el, era: cum ajung la ceea ce 
există în realitate. Problema era propriu-zis de filozofie: nu de 
filozofie şi ştiinţă, cum era pentru începuturile vremii greceşti, 
nu de formalistică, cum era pentru sofişti, ci o problemă de 
filozofie, care ţinea pe de o parte de teoria cunoaşterii şi de 
logică, iar, pe de altă parte, de metafizică; nu de fizică, pentru că 
punctul acesteia de vedere era deja înlăturat de acea conştiinţă a 
operaţiilor noastre de gindire pe care o realizează sufletul. 

Deci nu mă interesează propriu-zis ce este în realitate — 
aceasta am să văd; nu mă interesează pe de altă parte nici cum 
gindesc eu — şi aceasta am să văd. Primul lucru care mă in- 
teresează este: care este în gîndire corespondentul substanţei? 
Că există o realitate, de aceasta nu se îndoiau grecii. Această 
realitate a lumii, a substanţelor, condiţionează într-un oarecare 
fel gîndirea mea. Eu vin în contact cu această lume a sub- 
Sstanţelor — care, unde o fi şi cum o fi, nu ştim încă —, vin 
în contact prin cunoştinţă, care este precipitatul gîndirii. Ce 
anume din gîndirea mea corespunde substanţei? Adică, dacă 

substanța reprezintă elementul permanent şi stabil din realitate, 
ce corespunde în gîndire acestui element permanent şi stabil? 

Vasăzică, problema care se punea pentru Socrate era, în 
chip precis, descoperirea elementelor de permanentă din gîn- 
direa noastră. Ceea ce îl interesa pe el, prin urmare, nu era 
procesul de gîndire, ci materialul conscienţial, aş zice, al gîn- 
dirii, sau materialul acesta de ordine ideală a gîndirii. 


3. După cum ştiţi d-voastre din lecturile de pină acum, So- 
crate întrebuința, cu şcolarii lui, o metodă a convorbirilor. 
Această metodă a convorbirilor consta în a pune întrebări şi 
în a forţa răspunsul. Întrebările însă erau de aşa natură, încât 
nu se putea să se dea alt răspuns decit acela pe care-l voia 
Socrate. Şi, dacă citiţi dialogurile, aveţi să vedeţi că, de cele 
mai multe ori, răspunsul este: da, nu, sigur, evident ş.a.m.d. 
Aceasta însemnează că dialogurile nu erau propriu-zis o con- 
vorbire între doi oameni. Ceea ce citim noi în dialogurile aces- 
tea dintre Socrate şi alţii nu este propriu-zis o discuţie, ci este 
un fel special de a forţa pe interlocutor să asculte ceea ce îi 
spui, adică: „Fii bun şi urmăreşte-mă în raţionamentul meu, în 
ceea ce am să-ţi spun eu.” Aceasta însemnează dialogul so- 
cratic. 

La Platon, metoda se schimbă: dialogurile sînt diferite de 
cele socratice. Exista această maieutică socratică? Socrate spu- 
nea că scoate adevărul din gura adversarului cum scoate moa- 
şa copilul din pintecele mamei. Eu nu văd propriu-zis în ce 
constă arta aceasta, cind, de cele mai multe ori, interlocutorul 
răspunde: „Da, nu, sigur, evident, ai dreptate” ş.a.m.d. Aceasta 
însemnează că eu vorbesc, avînd numai eu cunoştinţă de ceea 
ce vorbesc. Nu este propriu-zis o discuţie, un schimb de ar- 
gumente. Din cind în cînd, intervin obiecții; obiecțiile însă nu 
sînt de natură formală, ci de natură materială. De pildă, dacă 
afirm că lumina electrică are un voltaj de 220, şi altul răspun- 
de: „Dar ştii că în oraşul Vaslui e numai de 1207”, şi atunci 
explic ce este un voltaj de 120 — aceasta nu este o argumen- 
tare, ci este pur şi simplu urmărirea unei argumentări. 

În ce constă argumentarea? 

Sînt unii oameni care pun dialectica în sarcina lui Socrate, 
ceea ce nu este îndreptăţit. Ce face propriu-zis Socrate? El re- 
stringe cercul, face o afirmaţie largă şi, prin afirmaţii succesive, 
introduce propoziţii din ce în ce mai restriînse, restringînd mereu 
cercul realităţii asupra căreia s-a făcut afirmaţia şi ajungînd la 
o dată ultimă, pentru care are o formă echivalentă, expresivă. 
Adică, ce face Socrate? Defineşte. Toată operaţia aceasta, pe 
care o numeşte arta moşitului în filozofie, constă în a defini. 
Foarte interesant şi bine de reţinut, pentru că definiţia este toc- 
mai operaţia corelativă a ceea ce numim noi „concept”. Prin 
definiţie ajungem la concept. 


4. Vasăzică, de îndată ce toată strădania lui Socrate era să 
definească, însemnează că toată preocuparea lui era să ajungă 
la concept; dar conceptul este, pentru gîndirea noastră, element 
fix, constanţă logică, aş zice. Consideraţia aceasta verifică, după 
cum vedeţi d-voastre, afirmaţia pe care o făceam la început, 
că preocuparea fundamentală de după sofişti se orinduieşte 
după necesitatea metafizică de a stabili diferite constante. Deci 
operaţia logică fundamentală a lui Socrate este definiţia, iar 
rezultatul definiţiei este conceptul. Conceptul este corespon- 
dentul, analogul logic al substanţei. După cum în domeniul 
realităţii există substanţa, care însemnează o constantă, într-un 
fel sau altul, tot aşa există în domeniul gîndirii conceptul, care 
Şi el este o constantă. 

Ce cîştigă gindirea greacă cu această teorie a conceptului? 
Ciştigă o anume bază, sau vrea cel puţin să cîştige o bază co- 
mună de operaţie. Socrate spunea: foarte bine, să admitem 
drept adevărat ceea ce spui dumneata, că se poate argumenta 
orice teză; nu este însă mai puţin adevărat că trebuie totuşi să 
existe ceva comun între noi. Însuşi faptul că eu pot să-ţi trans- 
mit dumitale o cunoştinţă a mea, că eu pot să-ţi dovedesc sau 
Să-ţi impun o afirmaţie a mea însemnează că există posibili- 
tatea de circulaţie, de comunicare între noi, iar această posi- 
bilitate de comunicare între noi trebuie să admită ceva comun 
mie şi dumitale. Ce este acest ceva comun? Acest ceva comun 
trebuie, în orice caz, să aibă o valoare obiectivă, căci altfel nu 
mai poate fi comun; iar, dacă nu este comun, nu mai există 

putință de transmitere a unei cunoştinţe; adică sofiştii erau 
bătuţi cu propria lor armă. Plecîndu-se de la posibilitatea de 
dovedire a unei afirmaţii, se stabilea că trebuie să existe o dată 
obiectivă, adică ceva valabil pentru mai multe cunoştinţe, 
măcar pentru cei doi care stau faţă în faţă. Dar existenţa unei 
date obieciive însemna tocmai răsturnarea sofisticii. Şi această 
dată obiectivă era conceptul. 

Nu este vorba, la Socrate cel puţin, de o problemă gnoseo- 
logică a conceptului: nu este vorba să ştim ce se ascunde în 
realitate, în dosul unui concept, şi cît reprezintă un concept 
dintr-o realitate. Problema aceasta se va pune, intr-o formă pre- 
cisă, abia mai tirziu, timid încă la Platon, precis abia la Aris- 
totel. Pentru Socrate, legătura dintre concept şi substanţă, 
adică ceea ce reprezintă din realitate conceptul, nu era o pro- 
blemă de primă importanţă. Pentru el, de primă importanţă era 
descoperirea conceptelor logice. Vasăzică, spre a preciza: punc- 
tul de plecare este, la Socrate, metafizic. El porneşte de la ne- 
cesitatea afirmării identităţii lui individuale. Punctul de plecare 
este metafizic, însă punerea în problemă este logică. Pentru că 
tot interesul lui se îndreaptă înspre stabilirea unor conţinuturi 
în domeniul gîndirii, fără să-şi pună în chip explicit şi formal 
problema ce anume din realitate reprezintă aceste conţinuturi 
ale gîndirii. 


5. Pentru Socrate, de îndată ce conceptul era o problemă 
fundamentală — aţi văzut că definiţia era calea prin care se 
ajungea la concept —, problema imediată care se punea în le- 
gătură cu conceptul era: cum se garanta conceptul şi care era 
graniţa conscienţială a conceptului? Aci intervine a treia pro- 
blemă socratică: principiul identităţii. 

Un concept este ceea ce ştim noi într-un anumit fel. Noi 
cădem de acord cu toţii că anume lucru se defineşte în cutare 
fel; rezultatul acestei definiţii este o realitate de ordine con- 
scienţială, asupra căreia cădem de acord cu toţii, în momentul 
în care are loc discuţia. Este aceasta suficient? Vedeţi, con- 
sensul asupra unei afirmaţii creează un fel de obiectivitate a 
acelei afirmaţii, însă nu se creează o obiectivitate absolută. 

Dacă am pleca de la lucrurile supuse principiului indivi- 
duaţiei, care, cu un termen scolastic, se enunţă hic et nunc 
(adică lucrul acesta, în momentul de faţă), evident că consen- 
| sul creează o lume obiectivă; dar lumea aceasta obiectivă este 
li condiţionată de timp şi de spaţiu, de răscrucea la care s-ar în- 
tilni timpul şi spaţiul, de combinaţia acestor două categorii, a 
locului şi a duratei. Ce mă asigură însă pe mine că un acord 
stabilit între doi sau toţi oamenii, în momentul de faţă, mai 
există şi după ce s-a trecut acest moment de faţă? Adică, între- 
barea la care răspundea, propriu-zis, Socrate, suna: obiectivita- 
tea aceasta care rezultă din consensul nostru asupra unei afir- 
maţii, este ea condiţionată de consensul nostru, sau consensul 
nostru este forţat de existenţa obiectivă a acelei afirmaţii? 
Dacă eu cad de acord cu cineva să numesc un lucru într-un 
fel, atunci acel nume, de exemplu numele de masă, ne dă po- 
sibilitatea să ne înţelegem. Dacă spun: „Bagă masa în buzu- 
nar”, ştii despre ce este vorba. Însă valoarea obiectivă a acestei 

afirmaţii este condiţionată de consensul nostru; consensul nos- 
| tru creează, oarecum, valoarea obiectivă a afirmației. 

Cînd este vorba însă de forma acestui obiect pe care-l ve- 
dem cu toţii în momentul de faţă, consensul nostru este forţat 
| de realitatea obiectivă. Se înţelege deosebirea: există o reali- 

tate obiectivă, care mie, ţie şi lui îi impun aceeaşi afirmaţie. 

Vasăzică, lui Socrate nu-i era suficient consensul nostru, căci 
un asemenea consens el îl dobîndise prin arta sa, dar aceasta, 
| în definitiv, puteau s-o facă şi sofiştii. El cerea ceva mai mult: 
i şi atunci trebuia să facă un pas mai departe. Prin întrebările 
sale, a ajuns la definiţie, prin definiţie a creat obiectul, dar 
aceasta o pot face şi sofiştii. Socrate oferă ceva mai mult : 

| oferă certitudinea că acest obiect, asupra căruia sintem de 
acord, el, prin realitatea lui, ne impune definiţia. Definiţia pe 
care a dat-o nu este scormnită de sine, ci impusă de această rea- 
litate. Deci conceptul pe care-l defineşte Socrate are o exis- 
tenţă în sine, independent de loc şi independent de timp. Con- 
ceptul acesta este în acelaşi fel întotdeauna; oriunde şi oricind, 
conceptul este acelaşi. Prin urmare, noi sîntem de acord să fa- 
cem aceeaşi afirmaţie asupra conceptului cutare, fiindcă acest 

concept are o existenţă în afară de noi. Existenţa aceasta 
obiectivă a lui în afară de noi condiţionează consensul nostru, 
şi nu consensul nostru condiţionează valoarea obiectivă a afir- 
maţiei. 

Eaistenţa obiectivă a unui concept nu se garantează însă 
decit într-un singur fel: prin afirmarea identităţii acelui obiect 
în toate timpurile şi în toate locurile; adică orice s-ar întîmpla, 
orice am crede noi, care trăim în contingent, conceptul asupra 
căruia am căzut are o realitate obiectivă, întotdeauna aceeaşi. 
Prin urmare, dacă noi nu vedem întotdeauna acelaşi lucru, nu 
lucrul este de vină, ci noi sîntem de vină. Ce făcea Socrate? 
Răsturna cu totul problema sofiştilor. Sofiştii aşezaseră centrul 
de greutate în conştiinţa individuală. Socrate, dimpotrivă, 
aruncă centrul de greutate afară din conştiinţa individuală, în 
lumea obiectivă, şi, dacă eu nu pot să afirm acelaşi lucru de- 
spre acelaşi obiect, nu obiectul e de vină, ci eu sînt de vină. 

Se relativiza, prin urmare, conştiinţa şi se absolutiza obiec- 
tul. Vedeţi deci ce însemnează principiul identităţii la Socrate: 
însemnează afirmaţia că un obiect, respectiv un subiect, este 
totdeauna aşa cum este el, adică un concept reprezintă o rea- 
litate conştiută; principiul identităţii, aşa cum este exprimat în 
forma lui cea mai bună. Poate că acum se întrebuinţează acest 
cuvînt de identitate într-un sens derivat. D-voastre ştiţi că se 
spune: nu pot să existe mai multe obiecte identice. Aceasta 
este însă o contradicţie. Cum pot să fie identice mai multe 
obiecte, dacă sint mai multe? Nu sînt identice, căci trebuie să 
le deosebesc prin ceva; dacă nu s-ar deosebi, nu le-am putea 
percepe ca atare. Prin urmare, sau sînt mai multe şi nu sint 
identice, sau sînt identice şi nu sînt mai multe. Deci identitatea 
a două obiecte este o contradicţie, pentru că, din două puncte, 
ca să le deosebesc că sînt două, trebuie să-mi dau seama că 
unul este la dreapta şi unul la stînga; trebuie să existe o deo- 
sebire de loc, de timp, de orice, ca să poată fi două. De îndată 
ce sînt identice, însemnează că toate notele lor corespund; 
dacă toate notele corespund, trebuie să se suprapună din toate 
punctele de vedere, deci nu pot să fie două, ci unul singur. 
Socrate pusese bine problema aceasta. El nu a definit identi- 

tatea ca un raport, ci ca o calitate intrinsecă a obiectului. Noi, 
relaţionişti de la Renaştere încoace, relaţionişti prin structura 
ştiinţifică a timpului nostru, definim realitatea prin relaţii. Gre- 
cii, după Socrate, defineau identitatea ca o calitate a obiectu- 
lui, şi aveau dreptate. 


6. Deci, ca să rezumăm: ordinea gîndirii lui Socrate este 
metafizică, punctul de plecare este metafizic, şi anume consta 
în necesitatea de a descoperi un conţinut, pentru a pune un fel 
de zăgaz acestei prăvăliri generale în care pornise întreaga ac- 
tivitate omenească, prin sofistică. Punctul de plecare este me- 
tafizic, însă punerea în problemă este logică, pentru că ceea 
ce caută Socrate este consensul asupra afirmațiilor noastre, şi, 
pentru ca să ajungă la un consens, el caută anumite constante. 
Constantele acestea logice sînt conceptele. 

De aceea, problemele fundamentale pe care le punea filo- 
zofia lui Socrate sînt: problema definiţiei, problema concep- 
tului ca atare şi problema garanţiei conceptului, care este pro- 
blema principiului identităţii. Recunoaşteţi însă, dintr-o dată, 
că, prin însuşi faptul că Socrate mergea la conţinut, la fix, ca- 
racterul gîndirii lui este eminamente static şi substanţialist. 
Deci logica socratică este metafizică, şi anume substanţialistă, 
în originea şi preocupările ei; şi este statică. Este interesant de 
stabilit lucrul acesta, pentru că arată deosebirea fundamentală 
între ceea ce a urmat mai tirziu, în filozofia greacă, şi începu- 
turile acestei filozofii. 


Deci metafizică substanţialistă şi staticistă: acestea sint 
presupoziţiile materiale ale logicii socratice. De aceea, toată 
logica socratică se învirteşte în jurul probiemei conceptului, 
pe care voia s-o stabilească. Stabilirea acestei probleme a con- 
ceptului nu se întîmplă însă decît mai tirziu, cu Platon. 


VIII 


PROBLEMELE DE LOGICĂ ÎN GÎNDIREA 
LUI PLATON 


1. Poziţia socratică. 2. Problemele logicii lui Platon: „teoria Ideilor” 

ieșită din substanţializarea conceptului. 3. Obiectul şi Ideea stau în 

raport de ratio essendi!”. 4. Ideea platonică corespunde ipotezei din 

logică. 5. Metode de verificare: reducerea la absurd. 6. Metoda di- 

viziunii. 7. Caracterul static-contemplativ şi substanţialist al plato- 
nismului. 


1. Am încercat, în convorbirea noastră trecută, să stabilim 
ce însemnează gîndirea lui Socrate sau care e aportul lui 
Socrate la ştiinţa logicii propriu-zise; şi am arătat că contri- 
buţia lui constă în încercarea de a stabili anumite puncte fixe, 
de a opri oarecum curgerea generală în care este prinsă întrea- 
ga realitate sensibilă, şi de a oferi conştiinţei noastre cîteva 
elemente pe care se poate construi. 

Principalul merit, sau principala problemă pe care a izbutit 
s-o rezolve Socrate, şi care este de cea mai mare însemnătate 
pentru putinţa noastră de a judeca, de a gîndi în genere, a fost 
pusă de el în forma principiului identităţii. Aceasta alcătuieşte 
sîmburele gîndirii logice a lui Socrate: problema identităţii. 
Prin stabilirea faptului că toată gîndirea stă sub egida princi- 
piului identităţii, el a încercat să dea oarecum o justificare, pe 
de o parte a materialului, de-a dreptul, pe de altă parte gîndirii. 
Numai în virtutea faptului că noi putem gîndi identitatea unui 
obiect există pentru noi posibilitatea de judecată şi de cunoaş- 
tere. Principiul identităţii ducea, după cum aţi văzut, la crearea 
unor realităţi fixe, în înţelesul că sînt mereu identice cu ele 
însele, realități care pentru Socrate înseamnă însuşi simburele 
existenţei. 

Sîmburele existenţei era însă conceptul, la Socrate, într-un 
fel logic, sau mai exact într-un fel metodic, nu real, adică noi 
lucrăm cu concepte, şi conceptele acestea sint în adevăr ele- 
mente statornice. Ce reprezintă ele din realitate? Esenţa. În ce 
fel esenţa realităţii? În sens ontologic? Nu. Pentru Socrate, 
conceptele acestea erau, într-un fel, prototip al existenţelor din 
lumea sensibilă, dar prototip nu în înţeles de lege şi de normă 
a lor, ci în înţeles de precipitat al unei operaţii de abstracţie, 
care lasă la o parte toate elementele schimbătoare, îndreptînd 
atenţia asupra elementelor de permanenţă. . 

Nu este propriu-zis o problemă epistemologică, gnoseolo- 
gică, cum se punea în legătură cu teoria principiului identităţii, | 
la Socrate, ci o problemă strict logică, în înţelesul că ceea ce 
caută să stabilească prin concept este un fel de garanţie, pentru 
putinţa activităţii noastre de gindire şi de cunoaştere în genere. 
Prin urmare, conceptul rezultă — nu în chip explicit, dar aşa 
cum se desprinde din toată filozofia lui Socrate — dintr-un 
proces de simplificare, de reducere a impresiilor pe care le 
căpătăm de la diversele obiecte, reducere care se face înspre 
o sumă de elemente constante, care sumă de elemente con- 
stante nu este propriu-zis o sumă, ci o îmbinare organică şi 
armonică, toate la un loc constituind o unitate. 

Elementele acestea sînt constante din punctul de vedere al 
procesului de abstracţie. Pentru că elementele constatate la di- 
versele obiecte se pot îmbina într-o unitate organică, ele capătă 
într-un fel ființă. Dar ce fel este această fiinţă — aceasta este 
o altă chestiune; adică este, propriu-zis, o chestiune pe care 
Socrate n-a rezolvat-o. El constată existenţa unităţilor organi- 
ce, pentru mintea noastră; iar constantele acestor unităţi stau 
într-un oarecare raport, într-un fel de raport regulativ, am spu- 
ne noi astăzi, faţă de celelalte obiecte: adică, impresiile pe care 
le am eu de la un obiect din lumea sensibilă se adună toate 
într-un tot unitar. Acest tot unitar întru atit întru cit este în 
directă legătură cu impresiile din lumea sensibilă dă imaginea 
unui obiect din această realitate. | 

Cum însă în realitate nu există propriu-zis identitate, cum 
obiectul, pe care-l văd eu acum, nu mai poate fi acelaşi cu 

obiectul pe care-l văd peste un minut, cum obiectul pe care-l 
văd aci nu mai poate fi acelaşi cu obiectul pe care îl văd alături, 
cum prin urmare realitatea nu verifică în nici un fel principiul 
identităţii, Socrate crea o lume, sau simţea necesitatea exis- 
tenţei unei lumi în care principiul acesta al identităţii să fie 
valabil cu ultima stringenţă. Această lume o găsea el în lumea 
conceptelor, în lumea noţiunilor, cum le-am mai zice. 

Ce legătură este, propriu-zis, între lumea aceasta a concep- 
telor şi lumiea obiectelor din realitatea sensibilă? Gnoseologic, 
nici una; logic, conceptul este un fel de măsurătoare, un fel 
de normă — nu lege —, un fel de obiect de reperare, de recu- 
noaştere, element cu ajutorul căruia se identifică un obiect din 
lumea sensibilă. Evident, ceasornicul acesta de aci, cu cel de 
peste o secundă şi cu cel de dincoace nu sînt unul şi acelaşi 
obiect din punctul de vedere al imaginilor sau al realităţii sen- 
sibile, însă ele pot să devină unul şi acelaşi obiect dacă le re- 
perezi la un obiect-tip. 

Vasăzică, propriu-zis, pentru Socrate, care nu urmărea de- 
cît o problemă logică, adică urmărea crearea posibilităţii mele 
de a ajunge la cunoştinţe exacte şi la cunoştinţe statornice, 
pentru Socrate acesta era conceptul: un fel de mijloc de iden- 
tificare a imaginilor din lumea sau realitatea sensibilă. 

Însă, aşa cum era pusă problema de către Socrate, ea închi- 
dea un element de instabilitate. Propriu-zis, fundamentul pe 
care construia Socrate era de natură metafizică: resorturile in- 
time ale gîndirii socratice sînt metafizice; însă felul în care 
rezolvă el problema nu aduce în nici un fel o contribuţie la o 
problemă metafizică. Adică în nici un fel nu se punea raportul 
dintre ceea ce cunosc eu şi ceea ce este în realitate. El zice: 
o cunoştinţă a mea nu este posibilă decît prin intermediul con- 
ceptului. Dar ce reprezintă acest concept din realitate, aceasta 
era o problemă care cădea alături de preocupările lui. Şi totuşi 
era aproape de mintea omului să cugete că, de îndată ce o 
imagine din realitatea sensibilă nu poate fi valabilă pentru cu- 
noştinţa mea, decît în măsura în care eu pot s-o reperez la un 
element fix, statornic, trebuia să se facă o legătură existenţială 
între concept şi obiectul din realitatea sensibilă. 

2. Atunci a intervenit, în gindirea greacă — gîndirea care 
are o unitate impresionantă din acest punct de vedere —, pozi- 
ţia platonică. Punctul de plecare, la Platon, este că noțiunea, 
conceptul, ideea, adică tot ce este fix, stabil, incoruptibil, tot 
ce nu se poate schimba, reprezintă realitatea adevărată şi eter- 
nă. Lumea greacă a avut într-un grad foarte înalt simţul corup- 
ceea ce venea prin simţuri era coruptibil, schimbător, nestator- 
nic; şi, la un moment dat, au început să fie înlăturate toate 
cunoştinţele acestea care ne veneau prin simţuri din lumea obiec- 
tivă, tocmai pentru că ele nu închideau nimic veşnic în ele. 

Prin urmare, gindirea greacă face, cu Platon, această deo- 
sebire fundamentală între ceea ce este statornic şi ceea ce este 
schimbător. Numai că aci se întîmplă o alunecare foarte ca- 
racteristică, explicînd toată gindirea de fapt, pe care noi nu 
prea o putem înţelege: intervine anume un fel de confuzie între 
caracterele permanente ale conceptului şi caracterul de eterni- 
tate a ceea ce este neschimbător. 

Socrate afirma întîi că, în concept, se află o existenţă oare- 
cum logică, verificind perfect principiul identităţii; al doilea, 
că imaginile pe care le avem din lumea sensibilă nu pot fi 
făcute valabile decit dacă le reperăm la acest concept. Ceea 
ce se întîmplă în lumea sensibilă stă sub categoria timpului, 
este în continuă prefacere, este schimbător, ceea ce se întîmplă 
în lumea conceptelor este neschimbător, nu stă sub categoria 
- timpului — lucru foarte exact —, deci este etern. 

Vedeţi, aci este alunecarea: a nu sta sub categoria timpului. 
Poate să fie ceva etern, incontestabil, dar nu însemnează că şi 
există în chip ontologic; poate să existe ca obiect de gindire, 
dar nu în chip ontologic, adică realiter, aşa cum am zice noi. 
În doctrina platoniciană a Ideilor este o deformaţie: prin faptul 
că Ideea este justificarea şi oarecum explicarea unei imagini 
din realitatea sensibilă, Platon este adus să afirme că Ideea este 
cauza realităţii sensibile. De fapt, nu de cauză este vorba aci; 
ar putea fi vorba şi de cauză, dar nu este neapărat nevoie să 
fie vorba de un raport cauzal între Idei, justificarea imaginii 
din realitatea sensibilă şi imaginea din realitatea sensibilă care 
se justifică prin Idee. 

Adică, printr-o analogie cam grosolană: obiectul acesta se 
cheamă masă; cu ajutorul numelui de masă, eu identific acest 
obiect; numele este totdeauna acelaşi, este identic cu el; masa, 
întru atit întru cît este obiect care există în realitatea sensibilă 
nu este unul identic cu el însuşi. Însemnează că numele este 
cauza obiectului? Nu, ci numele este, într-un oarecare fel, mij- 
locul de identificare, de recunoaştere a obiectului, iar nu cauza 
lui. Cam acelaşi lucru se întîmplă şi cu doctrina Ideilor la Pla- 
ton. Prin faptul că Ideea este justificarea şi metoda de identi- 
ficare a imaginii din realitatea sensibilă, ea a fost luată drept 
cauză a ei, şi nu numai drept cauză, ci şi drept ceea ce, în 
adevăr, există în realitate. 

De îndată ce, spunea el —- şi toată lumea greacă face, în 
această privinţă, platonism —, ceea ce există în chip perma- 
nent este Ideea, însemnează că un obiect oarecare va exista cu 
atit mai permanent, sau caracterul de permanenţă al unui 
obiect va fi cu atît mai mare, cu cît el se apropie mai mult de 
Idee; adică: cu cît notele care au căzut prin abstracţie sînt mai 
multe, note prin înlăturarea cărora ne ridicăm de la concret la 
abstract, cu atit ceea ce a rămas este mai aproape de Idee, 
adică de ceea ce este de neschimbat. Nu există obiectul ca 
atare, pentru că obiectul este ceva trecător, există însă Ideea. 

Nu ştiu dacă înţelegeţi bine lucrurile acestea, care nu sînt 
prea uşoare: se petrece o alunecare din planul unei existenţe 
metodice, aş zice, în planul existenţei reale. Pentru Socrate, 
conceptul era un instrument de identificare. Fiind instrument 
de identificare, depăşea cu totul realitatea sensibilă, era cu to- 
tul alături de această realitate. Dacă n-ar fi fost alături, nu mai 
putea servi de instrument pentru obiectele sensibile; depăşin- 
du-le însă, le depăşea ca instrument, nu ca realitate. 

Prin faptul că imaginilor din lumea sensibilă s-a ajuns să 
nu li se mai acorde realitate din pricina caracterului lor schim- 
bător, s-a recurs la lumea cealaltă: a Ideilor. Aceasta este reali- 
tatea pe care o găseşte Platon. Ideea este ceva care există în 
sine, fiind absolută, eternă, desprinsă de contingenţa simţurilor, 
de schimbător, de caduc, de ceea ce moare. Lumea are cu atit 
mai multă existenţă, cu cît participă în mai mare măsură la 

Idee. Cu cît o imagine pe care o am în mine conţine mai multe 
note din realitatea concretă, cu atit ea conţine un mai mare 
coeficient de pierdere; cu cît are mai puţine note din această 
realitate, cu atît coeficientul de etern creşte. Cu cît, anume, se 
acoperă conţinutul unei imagini a mea cu conţinutul unei Idei 
din lumea ideală, cu atit obiectul este mai aproape de arhetip. 
Ideea aceasta, arhetipul, era, prin urmare, nu un fel de instru- 
ment de identificare, ci o realitate absolut incoruptibilă. 

De unde, la Socrate, ideea se născuse din necesitatea de 
cunoaştere, la Platon Ideea aceasta se ipostazează şi populează 
un univers propriu, care singur îşi asumă realitate. De aceea, 
materia, pentru Platon, primeşte acest nume de neexistenţă, 
uħ Ov; pentru că materia este ceva care cade sub simţurile 
noastre. Cu cît te apropii mai mult de materie, cu atit eşti mai 
mult în nerealitate. Vedeţi că lucrurile sînt absolut întoarse. 
Socrate căuta posibilitatea să ne descurcăm din impresiile pe 
care le primim din lumea din afară şi căuta să reducă această 
realitate curgătoare la anumite elemente pasibile de a fi gîndi- 
te; căuta, cu alte cuvinte, să construiască o lume în care să fie 
valabil principiul identităţii, de care vorbeam aci. 

Acum lucrurile se schimbă cu totul: Platon nu mai încearcă 
să se descurce în realitatea sensibilă, ci caută să depăşească 
această realitate sensibilă, ca una ce formează o lume a înşelă- 
ciunii, pentru a se instala de-a dreptul în eternitate, în ceea ce 
este în adevăr. Pentru Socrate, conceptul era esenţa logică a 
imaginilor; pentru Platon, Ideile sînt esenţa ontologică a reali- 
tăţii sensibile. Vedeţi că este cu totul altă problemă, decît aceea 
care s-a pus la Socrate, aceea care se pune la Platon, printr-o 
alunecare din planul logic în planul ontologic. Vasăzică, expli- 
caţia pentru postularea, pentru ipostazarea ontologică a Ideilor, 
se găseşte, la Platon, prin această alunecare de care v-am vorbit. 

Nu este mai puţin adevărat însă că, o dată această alune- 
care săvirşită, se face o separație netă între lumea care există 
în adevăr, a Ideilor, şi lumea care există în aparenţă, graţie 
Ideilor. Vasăzică, lumea Ideilor nu este un instrument de cu- 
noaştere, ci un principiu de existenţă; instrument de cunoaştere 
era pentru Socrate. 

3. Acum, evident, mai este încă o împrejurare care lămu- 
reşte alunecarea aceasta a lui Platon. Şi la Socrate se pune, 
într-un oarecare fel, problema cauzalităţii între concept şi ima- 
gine. Se pune însă în sensul logic. Este un fel de rațiune de a 
cunoaşte: conceptul este raţiunea de cunoaştere a obiectului 
Sau a imaginii. La Platon iarăşi intervine principiul cauzalităţii, 
dar nu în forma aceasta de principiu de cunoaştere, ci în forma 
de principiu de existenţă. Era ratio cognoscendi 18, cum se va 
spune, mai tirziu, la Socrate; este ratio essendi la Platon. 
Adică nu există o legătură de cauzalitate eficientă între Idee 
Şi obiect, Ideea nu naşte obiectul, nu din Idee se naşte obiectul; 
nu intervine nimic dinamic, în platonism, şi aceasta este iarăşi 
caracteristic pentru lumea veche: nu este un raport dinamic 
între Idee şi imagine sau obiect; este însă un raport de justifi- 
care, în înţeles existenţial. 

Exist, eu, ca imagine, întru atît întru cît eu, ca imagine, 
particip la Idee, adică întru atit întru cît ceva din Ideea pură 
este realizat în mine, este trecut în mine, în forma aceasta în 
care exist eu, sub raţiunea locului şi a timpului. Vasăzică, prin- 
cipiul raţiunii suficiente forma baza gîndirii şi la Socrate, şi la 
Platon, numai că într-un loc aveam de-a face cu ratio cognos- 
cendi, în locul celălalt cu ratio essendi; justificare a existenţei, 
nu justificare a cunoaşterii. 


4. Nu ştiu, propriu-zis, cît a cîştigat logica din această trans- 
formare platoniciană a problemei; pentru că, de fapt, conside- 
rațiile acestea ale lui Platon — tot în ceea ce priveşte conceptul, 
Ideile, cum zice el — aruncă dintr-o dată preocuparea noastră 
într-un alt domeniu decit cel logic. Numai că, dacă nu aci este 
cîştigul pentru logică propriu-zis, nu este mai puţin adevărat 
că această teorie a Ideilor a fost fructuoasă indirect pentru logică. 

Într-adevăr, nici Platon nu trăia chiar aşa în cetatea cucilor 
din nori, cum spuneau grecii. Şi pentru el se punea problema 
cunoștinței, nu numai problema realităţii sensibile. Anume, şi 
el încerca să se descurce în lumea de imagini. Socrate încerca 
să se descurce pur şi simplu pentru a se orienta; Platon încerca 
cu un alt scop: cu scopul de a depăşi această lume. Adică, din 
momentul în care afirma că există o lume a Ideilor, care este 

lumea adevărată, sau lumea eternă, el trebuia să caute, în pri- 
mul rînd, să ajungă din lumea impresiilor, din lumea imagini- 
lor, în această lume a Ideilor. 

Drumul pe care-l urmează mintea omenească, în această 
privinţă, se numea, pentru Platon, dialectică. Aceasta însem- 
nează dialectica platoniciană: metoda cu ajutorul căreia depă- 
şim realitatea sensibilă şi intrăm în lumea Ideilor. Cînd am o 
sumă de impresii din lumea din afară, eu trebuie să ştiu — şi 
aceasta este problema specific platoniciană — care este Ideea 
ce stă dedesubtul acestor impresii, care este, cu alte cuvinte, 
centrul la care se raliază această grupă de impresii din lumea 
sensibilă. Şi, atunci, metoda pe care Platon o întrebuința era, 
alături de abstracţia socratică, una proprie. 

El făcea observaţii în realitate, abstrăgea, iar abstracţiile, 
pe care trebuia să le ipostazeze, erau considerate de el ipoteze, 
deocamdată. Făcea, prin urmare, o operaţie oarecare; rezulta- 
tul acestor operaţii îl ipostaza, însă numai sub beneficiu de 
inventar, cum am zice noi astăzi. Rezultatul gîndirii mele, în 
ceea ce priveşte drumul acesta înspre lumea eternelor, nu este 
din capul locului bun. Aceasta este poziţia platonică. 

Este o primă operaţie pe care o fac asupra materialului din 
lumea sensibilă, dar această primă operaţie îmi dă ipoteze, nu 
realităţi. Ipotezele, pentru ca să am siguranţa că sînt într-ade- 
văr reale, trebuie să fie verificate. Cum se verifică ele? 


5. Vedeţi, de fapt este o oarecare asemănare între metoda 
pe care o întrebuința Platon şi inducția noastră. Toate adevăru- 
rile ştiinţifice pe care le descoperim sînt ipotetice, adică ele 
trebuie verificate, şi sînt adevărate atita vreme cît toată exis- 
tenţa noastră le verifică. Dacă eu fac o afirmaţie oarecare, ple- 
cînd de la o experienţă, această afirmaţie este adevărată pentru 
mine, pentru uzul meu, atîta vreme cît nimic din experienţa 
mea nu contrazice acest adevăr. În momentul cînd l-a contra- 
ZIS, îl dau la o parte, trebuie să caut alt adevăr, care adevăr să 
cuprindă toate cazurile anterioare, plus cazul meu cel nou. 
Aceasta este valoarea afirmațiilor ştiinţifice: ele sînt conside- 
rate ca adevăruri, dar nu sînt, de fapt, decît ipoteze; sînt vala- 
bile pentru că sînt verificate. 

ege nu... 


tinţa noastră de a le verifica. Faptul că se verifică le conservă 
calitatea de adevărate, de reale. De aceea, este absurdă legea 
care spune: excepţia confirmă regula. De îndată ce există o 
excepţie, regula este anulată. Toată lumea spune: „e o excepţie 
şi deci întăreşte regula”. Lucrul acesta nu l-am înţeles niciodată. 
Numai în domeniul unde regulile sînt aproximative, acolo ac- 
cept excepţia, dar nu zic că excepţia confirmă regula, ci că 
aceasta nu intră în regula mea; regula mea este valabilă cu 
excepţia acestor cazuri, atit, şi nimic mai mult. Dar, ca să spui 
că întăreşte regula, aceasta este absurd. Vedeţi, cam aşa pro- 
cedează, de fapt, şi Platon. El zicea: am ajuns la un oarecare 
rezultat, în încercarea mea de a ieşi din domeniul neexistenţei, 
dar rezultatul acesta îl primesc deocamdată numai ca ipoteză, 
şi rămine să-l verific. Şi cum îl verific? 

Îl verific în două feluri. Un fel care este caracteristic şi 
care are ceva din prospeţimea modernă de după Renaştere. Îl 
verific prin întrebuințare; adică rezultatul pe care l-am obţinut 
îl pun în diferite poziţii, ca să îndeplinească diferite funcţii. 
Dacă îndeplineşte bine aceste funcţii, atunci rezultatul este 
bun. De pildă, eu spun că apa se compune din oxigen şi hi- 
drogen. Ştiind acest fapt, eu mă apuc să iau oxigen şi hidro- 
gen, le pun într-un dispozitiv oarecare, ca să creez un corp 
nou din aceste două corpuri. Acestui corp nou îi zic apă, pen- 
tru Că aşa ştiu, că apa se compune din oxigen şi hidrogen, şi, 
dacă fac o sinteză între oxigen şi hidrogen, trebuie să obţin 
apă. Cind am obţinut corpul acesta, el este numai ipotetic apă 
pentru mine. El devine apă dacă rezistă la anumite încercări, 
adică dacă are o anumită densitate, dacă are anumite efecte în 
anumite combinaţii, dacă are o anumită culoare şi dacă pot 
să-l descompun din nou în oxigen şi hidrogen, cum ştiu că se 
descompune apa. 

Prin urmare, rezultatul obţinut de mine este ipotetic; el de- 
vine certitudine, sau devine adevăr, atunci cînd îşi face proba 
prin anumite funcţii pe care le îndeplineşte. Aşa proceda şi 
Platon; el pleca de la realitatea sensibilă şi mergea înspre Idei, 
zicînd: acesta este rezultatul aproximativ al operaţiei mele, pe 

care îl numesc Idee. Ce fac eu ca să mă conving că operaţia 
mea, prin care am ajuns la această Idee, drumul meu dialectic, 
a fost bun şi a fost urmărit cu precizia legii? Pun această Idee 
să îndeplinească anumite funcţii. Dacă le îndeplineşte, este în 
adevăr simburele de realitate al imaginilor de care vorbeam; 
dacă nu le îndeplineşte, dacă ajung la alte rezultate, la rezultate 
absurde, însemnează că operaţia pe care am făcut-o eu n-a fost 
bună, n-a fost exactă. 

Vasăzică, prima verificare a Ideilor, aşa cum o face Platon, 
se îndeplineşte printr-un fel de metodă a reducerii la absurd, 
care este o metodă de argumentare. Platon desemnează cu pre- 
cizie suficientă această metodă a reducerii la absurd. Dar el 
mai are o metodă. După cum s-a văzut, drumul dialectic pe 
care l-a urmat el, psihologiceşte vorbind, a fost un fel de pro- 
ces de abstracţie: acest obiect îl confrunt cu altul şi iau partea 
comună din aceste două obiecte, adică las să cadă, din bogăţia 
de note a obiectului meu iniţial, cîte o notă. De pildă, plec de 
la om. Confrunt omul cu un animal oarecare, să zicem cu un 
cal. Deja, ca să fac din cal şi om o singură grupă, trebuie să 
las anumite elemente în afară: staţiunea verticală, posibilitatea 
de a vorbi. Zic mamifer. Dacă vreau să fac din om şi din cal, 
împreună cu alt lucru, un obiect, adică să am o idee a acestor 
două obiecte împreună cu un al treilea, le confrunt cu un ne- 
mamifer, în cazul de faţă cu un crap, şi mai las alte elemente 
în afară. Acum zic vertebrat. Apoi, confrunt vertebratul cu altă 
fiinţă, nevertebrată, şi zic animal în genere. Prin urmare am: 
om, mamifer, vertebrat, animal. 

Cînd ajung la animal, care este o Idee, pentru Platon, şi o 
idee destul de largă, ca sferă, pentru ca această operaţie a mea 
să fi fost bună, se cere să pot face calea întoarsă: după cum 
m-am ridicat de la obiectul concret la Idee, să mă pot cobori 
de la Idee înspre obiectul concret, şi dacă, făcînd operaţia in- 
versă, am să ajung la locul de unde am plecat, atunci, zice 
Platon, operaţia mea este bună. 


6. Vasăzică, primul fel de verificare este cel de reducere 
la absurd; cel de al doilea este urmărirea inversă a drumului 

dialectic urmărit la stabilirea Ideii. Această operaţie inversă 
ştiţi că, în logică, se cheamă diviziune. 

Plecînd propriu-zis de la o alunecare din domeniul logic în 
domeniul ontologic, gîndirea omenească a făcut totuşi un pro- 
gres, în ceea ce priveşte logica, cu Platon. Progresul acesta, 
din punctul de vedere al logicii formale, care ne interesează 
pe noi, este următorul: s-a stabilit că există o metodă dialectică 
şi că există mijloace de verificare a operaţiilor noastre logice, 
adică, am zice noi cu alte cuvinte, că există două metode; s-a 
făcut teoria a două metode de argumentare, cea a diviziunii 
şi cea a reducerii la absurd — lăsînd la o parte faptul că Pla- 
ton, alături de teoria, care este metafizică, a Ideii, a construit 
poziția logică a ipotezei. 

Dacă citiţi alte studii despre Platon, poate găsiţi şi alte in- 
terpretări ale platonismului. Există şi interpretări strict dinami- 
ce ale platonismului. Aceste interpretări nu le pot împărtăşi. 
Eu văd, în primul rind, la gîndirea platonică, necesitatea de a 
se opri în domeniul static; însuşi raportul dintre idee şi obiect, 
care este esenţial pentru toată gîndirea platonică, este un ra- 
port, cum v-am spus, de ratio essendi, nu de ratio fiendi!”,; 
vasăzică, este un raport care rezultă dintr-o atitudine contem- 
plativă. 


7. Acestea sînt elementele dătătoare de seamă, în atitudinea 
filozofului. Ce alcătuieşte profilul lui spiritual? Cînd tot plato- 
nismul este contemplaţie, cînd tendinţa întregii poziţii platoni- 
ce este să pună pe om în stare de a se bucura de contemplaţia 
Ideii supreme, în acest act de contemplare a Ideii supreme mie 
îmi vine greu să admit o interpretare dinamică a gîndirii logice 
a lui Platon. De aceea, dintre cele două interpretări, statică şi 
dinamică (şcoala de la Marburg, cu Natorp), prefer să aleg in- 
terpretarea care se integrează în atitudinea generală a gîndirii 
Sale; căci atitudinea aceasta, fiind statică, se integrează în gin- 
direa platonică, cealaltă cade alături de structura de gindire 
platonică, sau de sistemul lui de gîndire. 

Ceea ce dau eu aci sint numai puncte de reper în istoria 
logicii. Prin urmare, acum avem două elemente: întîi, necesi- 
tatea de a ajunge la principiul identităţii (Socrate); al doilea, 

necesitatea de a depăşi lumea actualului înspre lumea etemului, 
cu ajutorul unei metode care face parte din mecanismul nostru 
logic. Vasăzică, în cazul întîi, materialul; în cazul al doilea, 
sistemul; în cazul întîi, punctul către care mergem; în cazul al 
doilea, procesul cu ajutorul căruia mergem. Are să vi se pară 
foarte curios, dar aceste două elemente epuizează într-adevăr 
întreg domeniul logic. 


Cu Platon, prin urmare, toate datele logicii sînt teoretic pu- 
se. Tot ceea ce urmează de aci înainte, de la Aristotel şi pină 
în ziua de astăzi, nu este decit prelucrarea acestui material. 
Aceşti doi gînditori, Socrate şi Platon, dau tot materialul de 
care dispune logica. Peste acest material nu se poate adăuga 
nimic. În acest material, se pot însă vedea o mulţime de lu- 
cruri; şi vom vedea noi ce este de văzut. 


© 


IX 


LOGICA LUI ARISTOTEL: 
CONCEPTUL ŞI JUDECATA 


1. Afirmaţii greşite despre logica lui Aristotel: sistem definitiv. 
2. Sistem de logică pur formală. 3. Teoria conceptului la Aristotel. 
4. Conceptul, corespondent al substanţei, punct de plecare în pro- 
cesul logic de cunoaştere. 5. Predicaţia, tipul judecății aristotelice. 


1. Cu consideraţiile lui Platon asupra conceptului în genere 
şi cu înţelegerea lui a realităţii, oarecum pe dos faţă de înţele- 
gerea simțului comun, adică cu punerea accentului fundamen- 
tal nu pe ceea ce vedem, ci pe ceea ce este, după părerea lui, 
gîndirea grecească a adunat toate datele necesare pentru o con- 
struire sistematică a logicii. 

Această construire sistematică a logicii s-a şi înfăptuit cu 
Aristotel, filozoful care ne înfăţişează primul sistem complet 
de logică şi, într-un oarecare fel, ultimul sistem complet de 
logică, în înţelesul că toate problemele care se pot pune într-o 
asemenea disciplină au fost puse de către ginditorul acesta şi 
rezolvate într-un oarecare fel. Din acest punct de vedere, s-ar 
putea într-adevăr accepta afirmaţia pe care o face Kant cînd 
spune că, de la Aristotel, logica n-a mai făcut nici un pas şi 
că nici n-ar fi putut să facă. Afirmația aceasta este complet 
falsă din punctul de vedere al conţinutului de adevăruri ale 
logicii ca ştiinţă, dar este valabilă din punctul de vedere al 
Sistematicii logice. Logica aristotelică cuprinde, prin urmare, 
toate aşa-zisele capitole ale disciplinei logice, şi le cuprinde 
oarecum în forma clasică, în înţelesul că toţi gînditorii care au 
lucrat în logică, după Aristotel, au păstrat marile secţiuni cre- 
ate de el acestei discipline. 

Despre. logica lui Aristotel, se spun însă anumite lucruri 
care nu sînt întotdeauna exacte. Primul e tocmai afirmaţia lui 

Kant că Aristotel ar fi realizat un sistem definitiv de logică. 
Afirmația aceasta nu poate fi exactă, între altele pentru simplul 
motiv că nu există sisteme definitive în nici o ştiinţă omeneas- 
că, necum în logică, o preocupare a spiritului omenesc ceva 
mai îndepărtată de ştiinţele propriu-zise de cum ar fi, de pildă, 
matematica. Adică, progres poate să existe în orice ramură de 
activitate omenească, nu în înţeles de mai bine, ci în înţeles 
de schimbare, care se leagă într-un oarecare fel cu timpul; 
schimbarea, prefacerea aceasta, fără nici un înţeles de valori- 
ficare, se vădeşte şi în logică, dacă nu altfel, cel puţin prin 
schimbarea substratului pe care s-au clădit, în diferite epoci 
ale spiritului omenesc, sistemele de logică. Nu este necesar să 
stărui mai mult asupra acestei afirmaţii. Nu poate să fie imua- 
bil, definitiv, decît un sistem de dogme. Logica însă nu poate 
în nici un caz să ia înfăţişarea unor afirmaţii dogmatice. Nu 
poate, pentru motivul pe care l-am dezbătut de multe ori înain- 
tea d-voastre, şi care este acela că logica se clădeşte întot- 
deauna pe un material de observaţie care este gata făcut, care 
este dat. 

De îndată ce, psihologiceşte vorbind, operaţia fundamen- 
tală pe care se clădeşte logica este observarea unui material, 
trebuie să se presupună că rezultatele acestei observări sînt şi 
ele condiţionate în timp, sînt condiţionate de structura metafi- 
zică a observatorului respectiv şi de structura subiectivă a ace- 
luiaşi observator. 


2. Altă afirmaţie care s-a făcut în legătură cu logica lui 
Aristotel este că filozoful acesta grec ne-a dat un sistem de 
logică formală . Asupra cuvîntului „formal”, a existat întotdea- 
una discuţie. În ceea ce priveşte însă afirmaţia aceasta funda- 
mentală că logica lui Aristotel ar fi o logică formală, nu pot 
să existe prea multe păreri. Impresia mea este că se poate do- 
vedi foarte uşor, şi în chip aproximativ peremptoriu, că nu 
poate fi vorba de un punct de vedere strict formal în logica 
lui Aristotel. Din mai multe motive: întîi fiindcă există multe 
presupoziţii metafizice care stau la baza logicii lui Aristotel, 
Şi, al doilea, pentru că există anumite probleme pe care Aris- 

totel le introduce în domeniul logicii şi care, propriu-zis, nu 
fac parte din acest domeniu. 

D-voastre ştiţi, poate, că Aristotel defineşte logica drept un 
fel de ştiinţă a demonstraţiei. Dacă ne oprim la această simplă 
formulare a definiţiei logicii, evident că în ea nu găsim nici o 
indicație, nici pentru caracterul formal, nici contra caracterului 
formal al acestei ştiinţe. Şi nu uitaţi că Aristotel era, înainte 
de toate, grec, şi, în al doilea rînd, un grec care urma epocii 
speculative =>cratice şi platonice; adică un grec pentru care 
prima proble.nă ce se punea era stăpînirea adevărului. Ceea 
ce urmăreşte Aristotel în logică este drumul univoc şi sigur 
înspre adevăr, este vechea problemă socratică, ce se continuă 
încă. Din acest punct de vedere, Aristotel se înglobează în re- 
acţia împotriva sofiştilor, care relativizaseră adevărul, pentru 
a-l transforma într-un fel de părere subiectivă, pe de o parte, 
într-un fel de problemă indiferentă, pe de altă parte. 

De îndată ce centrul logicii aristotelice este adevărul şi stă- 
pînirea adevărului, această logică trebuie să fie o ştiinţă a de- 
monstraţiei, şi anume ştiinţa demonstraţiei adevărului. Toată 
logica aristotelică, şi în cele dintii Analitice, ca şi în cele din 
urmă, mergea înspre această problemă a certitudinii, în ce pri- 
veşte afirmaţiile noastre cu valoare obiectivă. Aceasta vrea să 
descopere Aristotel: legile după care putem să facem, cu o certi- 
tudine deplină, o afirmaţie cu valoare obiectivă. Vasăzică, el 
pune, de fapt, problema pe ambele laturi: şi pe latura, aş zice, 
psihologică a certitudinii, şi pe latura logică, după înţelesul 
său, a adevărului. 

Ştiţi însă că, propriu-zis, nici una, nici cealaltă din cele 
două probleme nu se încadrează, în chip potrivit, în logică, 
pentru că problema certitudinii este o problemă de psihologie, 
iar cea a adevărului depăşeşte punctul de vedere strict logic, 
presupunînd considerarea raportului care există între cunoştin- 
ţa formulată, materialul propriu al logicii, şi realitate. Proble- 
ma adevărului depăşeşte logica, pentru că este o problemă de 
valoare; problema certitudinii rămîne sub logică, pentru că 
este o problemă subiectivă. 

Vasăzică, felul în care concepe Aristotel logica este mai 
larg decît acela strict formal, şi anume mai larg în amîndouă 


125 


D | | 


sensurile: trece dincolo de logică, pe de o parte, iar, pe de alta, 
rămîne mai jos de ea. Această logică a lui Aristotel nu se poate 
socoti o poziţie strict formală, pentru motivul că ea nu consi- 
deră propriu-zis gîndirea formulată, ci, în afară de conside- 
rațiile de pînă aci, este interesată de procesul adevărului, adică 
este interesată de mecanismul prin care ajungem în stăpînirea 
adevărului. 

Pentru noi, problema logică are astăzi un aspect cu mult 
mai static, cu mult mai descriptiv; pentru noi, + : stă gîndirea 
formulată şi exprimată, şi există posibilitatea no. stră de a con- 
sidera această gindire formulată în ea însăşi, 11 în raport cu 
ceea ce reprezintă ea faţă de conştiinţa înăuntrul căreia ia naş- 
tere sau înăuntrul căreia există. Ei bine, această demarcaţie, 
această delimitare nu se face de către Aristotel; el rămîne încă 
în cadrul convingerii şi în cadrul adevărului, deci amalgamea- 
ză problemele de logică propriu-zise cu problemele de psiho- 
logie şi cu cele de gnoseologie, de teorie a cunoștinței. 

Ceea ce i-a făcut pe oameni să creadă că se poate acorda 
epitetul de „formală” logicii aristotelice este, pe de o parte, 
caracterul brutal, curat ştiinţific al Analiticii... lui, iar, pe de 
altă parte, prețuirea deosebită pe care o dă el raţionamentului 
în genere. Pentru că Aristotel crede că raţionamentul este un 
instrument precis de cunoaştere a adevărului şi pentru că la el 
se degajează, din acest proces de cunoaştere a adevărului, ra- 
ționamentul sub aspectul formal — numai în aparenţă, vom 
vedea noi —, pentru aceasta s-a spus că logica aristotelică este 
o logică formală. ; 

3. În afară de motivele pe care vi le-am expus pînă acum, 
sînt şi altele, care se leagă de-a dreptul cu problemele pe care 
le discută logica aristotelică. Prima problemă care ne preocupă 
este cea a cunoaşterii realității, a instrumentului cu care putem 
să fixăm pentru cunoştinţă realitatea, vechea tendință socratică 
de a introduce în realitate principiul identităţii, de a capta, de 
a înjuga întreaga realitate la principiul identităţii. 

Această operaţie se face pentru Aristotel, ca şi pentru cei 
de dinaintea lui, cu ajutorul conceptului. Numai că este o deo- 
sebire între conceptul platonic şi conceptul aristotelic. Dacă 


126 


Aristotel ar fi avut un punct de vedere strict formal în consi- 
derarea realităţii logice — pe lîngă faptul că nu putea să con- 
sidere problema conceptului ca problemă fundamentală —, nici 
rezultatul la care ar fi ajuns consideraţiile sale asupra realităţii 
logice nu ar fi fost cel la care a ajuns în fapt. Căci s-a observat 
că, din punct de vedere formal, conceptul nu se poate defini 
decît ca un fel de lege a unui grup de obiecte, lege a unei 
multiplicităţi de obiecte. Pe cînd, la el, conceptul nu este aceasta. 
Nu este, fără îndoială, realitatea ultimă, în înţelesul în care de- 
finea Platon Ideea, dar nu este nici legea formală a unei va- 
rietăţi sau diversităţi de obiecte oarecare. 

Conceptul are, fără îndoială, şi la Aristotel, existenţă, dar 
nu o existenţă din realitate; adică nu ontologic se pune pentru 
el problema conceptului. Conceptul nu are o existenţă în rea- 
litate, ci o existenţă care închide două elemente deosebite: el 
spune unui element „formă”, celuilalt „materie”. Ce însemnea- 
ză una, ce însemnează alta? Este conceptul propriu-zis numai 
formă? — Nu. — Este conceptul propriu-zis numai materie? 
— Nici asta. Dacă ar fi numai formă, s-ar putea spune, cu 
oarecare aproximaţie, că, în adevăr, punctul de vedere aristo- 
telic este formal. Pentru el însă, elementul acesta „formă” nu 
este ceea ce am înţelege noi prin formă — în sens logic, nu 
morfologic — a unui obiect, ci este altceva, un fel de principiu 
creator al realităţii, un fel de lege; dar nu lege de exprimare, 
ci lege dinamică de creare a conceptului în genere. Adică, 
dacă vreau să fac un scaun, am nevoie de un anumit material 
din care fac scaunul şi de un plan după care să pot face acest 
scaun. Elementul acesta, planul după ca'e modelez materialul, 
este forma propriu-zisă. Dar, veţi spune, forma aceasta nu este 
la Aristotel tocmai conceptul? Sint unii care au vrut să spună 
că această formă a însemnat la el concept. Lucrul nu se poate 
susține însă pentru simplul fapt că există, la Aristotel însuşi, 
o ierarhie a conceptelor, care nu poate fi strict formală, pentru 
că, de îndată ce există o ierarhie, există putinţă de clasificare, 
putinţă de înglobare şi, pentru că există această putinţă de în- 
globare, trebuie să existe un material de înglobat pe care eu îl 
las în afară, atunci cînd mă ridic din ce în ce mai sus pe scara 

conceptelor. Însă forma propriu-zisă este o unitate de sine stă- 
tătoare, imuabilă şi necompusă din elemente. 

Pentru Aristotel, conceptul are o existenţă, dar nu în înţeles 
ontologic, unitar şi definitiv. Nu se poate presupune deci că 
există o ierarhie a formelor, pentru că, dacă ar exista o ierarhie 
a formelor, ar trebui să existe şi posibilitatea de a lăsa în afară 
ceva, ierarhizare însemnează izolare graduată după compre- 
hensiune. Ei bine, în concept intră şi un element material oa- 
recare. „Material” are două înţelesuri: de materie şi de mate- 
rial. Întotdeauna cînd este vorba de materie, în Aristotel, el 
vorbeşte de formă şi de materie. Dacă înţelegem prin materie 
ceva concret, pipăibil, cum zic ei în filozofia grecească: VAN, 
atunci ar trebui să deducem că orice existenţă care poate să 
fie gîndiiă trebuie să conţină materie. Conceptul nu mai este 
pentru Aristotel o realitate care depăşeşte şi forma, şi materia, 
în înţelesul că nu există, ca materia, în pipăibil, ci o realitate 
care sintetizează forma şi materia după o logică specială. 

Ei bine, conceptul acesta, care nu este obiect din lumea 
sensibilă şi care nu poate face parte, prin urmare, din realitatea 
pipăibilă, conceptul acesta este totuşi obiect pentru gîndire, în 
acelaşi fel în care obiect pentru gindire este şi orice obiect din 
lumea sensibilă. Deci conceptul are o existenţă; nu una mate- 
rială, ci una logică, după cum zicem noi. De aci, trebuie să 
deducem că materialul nu este tot una cu materia; poate să existe 
material care să nu fie materie. Deci, nu se poate spune că în 
orice concept există materie, se poate spune însă că în orice 
concept există material. În dualitatea aristotelică materie-for- 
mă, termenul materie nu poate fi luat ca materie, ci, într-un 
înţeles mai larg, ca material, prin urmare ceva din care se face 
altceva. Dar acest ceva din care se face altceva nu este deloc 
obligatoriu să facă parte din realitatea aceasta sensibilă, să fie 
materie. Este un lucru care nu e aşa de clar la Aristotel şi care 
trebuie reţinut totuşi în forma aceasta. 


4. Ceea ce este interesant, pentru întreaga sistematică lo- 
gică a lui Aristotel, este că el grupează toate consideraţiile sale 
în jurul conceptului. Ce este conceptul, pentru Aristotel? Este, 
în primul rînd, ceva despre care se poate afirma ceva; nu un 

lucru precis, nici n-are nume propriu-zis, adică nu are definiţie 
care să-i creeze o realitate, măcar de imagine; pentru Aristotel, 
conceptul este ceva. Acest ceva îndeplineşte o funcţie: polari- 
zează; la el se raportează nu numai afirmaţiile noastre, dar se 
raportează anumite evenimente din realitate; cu alte cuvinte, 
are calitatea de a avea calităţi. 

Despre concept, se poate afirma ceva; conceptul este, ca 
atare, pentru gindirea logică a lui Aristotel, suport, subiect. 
Vasăzică, aşa cum este conceptul, cum l-am schiţat, mai mult 
prin discuţie decit prin descriere, el este, în logica aristotelică, 
centrul de polarizare şi suportul pentru realitate. Cînd vrea să 
ştie ce poate să cunoască despre lume, atunci Aristotel pleacă 
nu de la evenimentul propriu-zis, ci de la lucruri, lucruri care, 
pentru el, reprezintă cunoaşterea adevărului, existînd în forma 
de concepte. El se întreabă: ce este lucrul acesta? cum este 
lucrul acesta? unde este lucrul acesta? ce face lucrul acesta? 
ş.a.m.d.; adică, atunci cînd vrea să cunoască propriu-zis, să 
facă un inventar al realităţii şi, paralel cu aceasta, un inventar 
al cunoştinţelor noastre asupra realităţii, el pleacă întotdeauna 
de la lucru, nu de la eveniment. Pentru el există ceva, şi de la 
acest ceva, existent ca suport al unor realităţi şi ca subiect al 
unor afirmaţii, despre acest ceva, sau în jurul acestui ceva, în- 
cearcă să construiască totul. Clasele pe care le construieşte el 
înăuntrul conceptului, sau, cu un limbaj mai modern, funcţiile 
pe care crede că le poate descoperi în cazul conştiinţei ome- 
neşti aplicate la cunoaştere, toate aceste funcţii formează tot 
atitea categorii de calităţi sau feluri de comportare a ceva care 
există. 


5. Din acest caracter de lucru a tot ceea ce există pleacă 
teoria judecății lui Aristotel. Dacă există ceva despre care se 
poate afirma ceva, atunci este clar că, de îndată ce o judecată 
este o afirmaţie, ea trebuie să cuprindă afirmaţia despre ceva, 
ea trebuie să cuprindă, prin urmare, un centru, ceva asupra 
căruia se face afirmaţia şi încă un termen care este afirmat 
despre cel dintii. 

Există, prin urmare, în teoria aristotelică, doi poli, doi ter- 
meni ai judecății, subiectul, suportul judecății, şi predicatul, 

calitatea subiectului, ceea ce se poate afirma despre subiect 
(calitatea în înţelesul cel mai larg al cuvîntului). De pildă, 
„lampa luminează” sau „masa este galbenă” sînt, fără îndoială, 
judecăţi. Caracterul lor este că cea dintii afirmă ceva despre 
lampă, lampa face ceva, îndeplineşte o funcţie oarecare, cea 
de a doua afirmă o culoare a mesei; „luminează” converge 
înspre lampă, „este galbenă” converge înspre masă. Deci 
lampă şi masă, acestea sînt elementele pe care se bazează ju- 
decata, după Aristotel. 

Pentru noi însă este altfel: pentru noi, „lampa luminează” 
nu afirmă ceva despre lampă, ci constată, pur şi simplu, ceva 
care se întîmplă, un eveniment. „Lampa luminează” nu arată 
o calitate a lămpii, ci arată o stare de lucruri pur şi simplu. În 
„lampa luminează” şi „lampa este albă”, nu este aceeaşi lampă. 
Ni se pare nouă că, în cazul întîi, se vorbeşte de o acţiune a 
lămpii, şi, în cazul al doilea, de o calitate a lămpii. Noi abstra- 
gem, din „lampa luminează” şi „lampa este albă”, ceva co- 
mun, dar nu însemnează că acestui proces de abstracţiune îi 
corespunde şi ceva din realitate. 

De pildă, dacă pot să extrag din corpul omului carbon, nu 
însemnează deloc că în corpul omului se găseşte carbon. Se 
găseşte, în schimb, bioxid de carbon, însă bioxidul de carbon 
este cu totul altceva decit carbonul. Tot aşa, din judecăţile 
„lampa luminează” şi „lampa este albă”, extrag lampa, dintr-o 
parte şi din alta, dar nu însemnează că am „lampa” şi „lumi- 
nează”, ci „lampa luminează” reprezintă un fenomen de sine 
stătător şi într-o legătură indisociabilă, în momentul în care 
zic „lampa”, pe de o parte, şi, „luminează”, de cealaltă parte, 
nu mai pot să zic „lampa luminează”. De asemenea, oxigenul 
şi carbonul există, dar nu însemnează că bioxidul de carbon 
este oxigen şi carbon. 

Atunci cînd Aristotel, împreună cu ceilalţi filozofi de mai 
tirziu, pretinde că în judecata „lampa luminează” este ceva ca- 
re se adună spre lampă sau că lampa polarizează calitatea de 
alb — aceasta nu este o afirmaţie valabilă. Aristotel putea să 
facă afirmaţia aceasta, fiindcă pentru el existau lucrurile; tot 
universul se reducea, pentru el, la lucruri; totul exista în exis- 

tenţe deosebite, universale şi discontinue, într-un oarecare fel, 
aşa cum sînt discontinue pentru cunoştinţa noastră logică. 


Pentru că el reducea totul la lucruri, la existenţe de acestea 
cu caracter substanţial, de aceea făcea ca toate calităţile să se 
centreze asupra lucrurilor. Dar aceasta nu înseamnă că el avea 
şi dreptate; ci că toată teoria predicaţiei pleacă, la Aristotel, 
dintr-o presupoziţie metafizică, care nu are nici o legătură cu 
logica. Subiectul este corespondent, în domeniul logic, sub- 
stanţei din metafizică. Aşadar, nu un punct de vedere formal 
a fost acela care a prezidat la constituirea logicii aristotelice; 
lucru asupra căruia vom insista cînd vom vorbi despre teoria 
raționamentului. 


X 


LOGICA ARISTOTELICĂ: 
TEORIA RAŢIONAMENTULUI 


1. Dovedirea adevărului, scop principal al logicii lui Aristotel. 

2. Raționamentul apodictic. 3. Raționamentul epagogic. 4. Inducţia 

aristotelică şi inducția modernă. 5. Nesiguranţa cunoștinței epago- 

gice (inductive). 6. Logica aristotelică, ştiinţă de demonstraţie şi nu 

de descoperire a adevărului. 7. Raționamentul, instrument de trans- 
mitere a adevărului dat şi garantat prin intuiţie. 


1. V-am vorbit, în rîndul trecut, foarte pe scurt şi, prin ur- 
mare, destul de greu de urmărit, despre două probleme funda- 
mentale în legătură cu logica lui Aristotel, şi anume despre 
problema conceptului şi a judecății. Am încercat să vă arăt că, 
şi în problema conceptului, şi în aceea a judecății, sînt anumite 
presupoziţii şi anumite puncte de plecare care nu ne îndrep- 
tăţesc să socotim că, în adevăr, Aristotel ar fi autorul unui tra- 
tat de logică formală; adică am încercat să arăt că există anu- 
mite presupoziţii metafizice care condiţionează, pe de o parte, 
întreaga structură a logicii aristotelice, iar, pe de altă parte, 
dau acestei logici un caracter cu mult prea materialist faţă de 
idealul de logică formală, care este, pur şi simplu, urmărirea 
formelor, a legilor generale ale procesului de gîndire, ale gîn- 
dirii formulate şi exprimate, mai bine zis, şi care nu poate să 
presupună deci nici un fel de punct de contact cu aşa-numita 
problemă a adevărului. 

Aţi înţeles însă din ceea ce am spus rîndul trecut că, pentru 
Aristotel, logica este, în primul rînd, o demonstraţie a adevă- 
rului. Acelaşi caracter pe care l-am stabilit, în legătură cu pro- 
blema conceptului şi a judecății, se desprinde, pentru logica 
aristotelică, şi din teoria raţionamentului. | 

Ceea ce urmăreşte Aristotel în teoria raţionamentului este, 
fără îndoială, desprinderea formelor generale de gindire după 
care se poate demonstra un adevăr. Formularea aceasta a raţio- 
namentului trebuie s-o reţineţi, pentru că vom reveni asupra 
ei, ea fiind o caracteristică pentru însuşi sistemul de logică aris- 
totelic. 


2. Aristotel descoperă două forme generale pentru demon- 
strarea unui adevăr: forma apodictică, cum îi zice el, şi forma 
epagogică. În cunoştinţa apodictică, cunoştinţa căpătată pe ca- 
lea raţionamentului apodictic, avem de-a face cu ceea ce nu- 
mim noi astăzi deducție; în cealaltă cunoştinţă, epagogică, 
avem de-a face cu cunoştinţa inductivă. Demonstrația apodic- 
tică se face, pentru Aristotel, plecînd de la o afirmaţie generală 
Şi încercînd să fundeze, prin această afirmaţie generală, o afir- 
maţie particulară. Cu alte cuvinte, raţionamentul deductiv, 
cum îi mai zicem noi, însemnează pentru Aristotel fundarea 
unei cunoştinţe particulare prin una generală. De aceea i se 
spune „deducţie”, pentru că se scoate prin diferenţiere; adică 
scot noua cunoştinţă oarecum prin substracţiune, o deduc, o 
scot din ceva cu ajutorul a ceva, ca parte a unui tot mai mare. 
Aceasta însemnează că, în cunoştinţa deductivă, eu am o cu- 
noştinţă generală care se raportează la un gen, cu alte cuvinte 
care se raportează la un concept mai larg, şi această cunoştinţă 
generală este valabilă, oarecum, pentru un caz special. 

Cam aceasta este, de fapt, demonstraţia deductivă: aplica- 
rea unei cunoştinţe generale la un caz special. Sau, dacă voiţi 
în alt fel: subsumarea unui caz special, necunoscut mie ca atare, 
la o formulă generală, cunoscută ca atare. În cunoştinţa aceasta 
apodictică pornesc de la un gen şi merg înspre individual. 
Cum însă întotdeaun a, pentru Aristotel, genul reprezintă o 
certitudine mai mare decit particularul — nu o realitate mai 
puternică, cum era la Platon —, însemnează că această demon- 
stratie mă duce, în adevăr, la rezultate sigure. De aceea i se 
spune acestui fel de raţionament: ànóðeičiç. 

Cunoştinţa apodictică ştiţi ce însemnează: nu numai o cu- 
noştinţă care corespunde unei realităţi, ci cunoştinţa unei reali-- 
tăţi care nu poate fi altfel. Nu numai că faptul care se întîmplă, 

pe care-l am în cunoştinţa mea, este aşa cum este, dar nici nu 
poate să fie altfel. Vasăzică, o cunoştinţă care închide nota de 
realitate, la care se adaugă nota de necesitate. Realitatea este 
sigură, pentru că este în virtutea faptului că este. Cunoştinţa 
care se capătă pe calea raționamentului deductiv, apodictic, nu 
numai că reprezintă pentru Aristotel realitatea, ci şi imposibi- 
litatea realităţii de a fi altfel de cum este. Deci realitatea însăşi 
capătă o fundare. Noi, oamenii din ziua de astăzi, spunem, pur 
şi simplu, că nu se poate ceva mai adevărat decît realitatea 
însăşi, fiindcă pentru noi, dacă un lucru se întimplă cum se 
întîmplă, înseamnă că nu se putea întimpla altfel. Deci realul 
închide şi ideea de necesitate, în ordinea ontologică. Dar, pen- 
tru Aristotel, garanţia necesităţii realului stătea nu în real, ci 
în altceva, care era deasupra realului: în gen. 

Vasăzică, în adevăr, se poate spune că, pentru Aristotel, 
generalul reprezintă legea realului, adică necesitatea realului 
de a fi aşa cum este; realul nu îşi avea justificarea prin exis- 
tenţa sa, ci, tot ca la Platon, prin participarea sa la necesar, la 
gen. Întru atît întru cît realul putea fi dedus dintr-un gen, el 
era nu numai real, ci şi necesar, şi numai întru atît era şi apo- 
dictic. Este un lucru foarte interesant, pentru că, din acest punct 
foarte delicat şi greu de surprins, se vede că aşa-numitul con- 
ceptualism aristotelic, „universalia in re”20, nu este chiar con- 
ceptualism, ci el acordă, în adevăr, dacă nu o realitate mai ma- 
re genului, în orice caz o necesitate mai mare, şi condiţionează 
cunoştinţa realului de cunoştinţa genului. Deci, preexistenţa, 
în ordinea logică, a generalului asupra realului; nu numai pre- 
existenţa în ordine metafizică a planului care trebuie să preexiste 
lucrului pe care-l realizez; ci preexistenţa şi în ordinea logică. 


3. Teoria raţionamentului deductiv şi cunoştinţele apodictice 
la Aristotel dovedesc precumpănirea genului asupra realului, 
„în toată logica şi metafizica aristotelică. Procesul care se opu- 
ne, care este invers cunoștinței apodictice, dar care este şi el 
tot o demonstraţie, procesul acesta, care se numeşte Enoy0y1), 
porneşte de la particular şi încearcă să construiască din parti- 
cular generalul, adică de la real să meargă la gen, de la eve- 

niment la lege. Noi numim acest procedeu inducţie, Aristotel 
îi zice epagogă. 

Este caracteristic însă că, pe cind cunoştinţa datorată unui 
raționament deductiv era apodictică — închidea certitudinea 
şi necesitatea, adică realitatea şi necesitatea, adăugînd ceva 
realităţii, graţie cunoaşterii genului —, cunoştinţa aceasta epa- 
gogică rămîne nu numai sub necesitate, rămîne chiar sub reali- 
tate. Adică, pentru Aristotel, cunoştinţa inductivă nu este certă, 
nu are aceeaşi certitudine cum ar avea, de pildă, cunoştinţa 
cealaltă, deductivă, şi nu are această certitudine, nu numai în 
| ceea ce priveşte necesitatea, dar nici măcar în ce priveşte rea- 
| litatea. Şi acum veţi înţelege că aceea ce Aristotel numea in- 
| ducţie s-ar putea reduce, cu oarecare aproximaţii, la ceea ce 
numim noi astăzi „inductio per enumerationem simplicem”?! 
Adică generalizarea care stă la baza inducției aristotelice era 
o generalizare prin enumeraţie exhaustivă. Dacă eu am în cla- 
sa aceasta 25 de bănci, atunci pot să constat că banca aceasta 
are culoarea galbenă, banca a doua are culoarea galbenă, ban- 
ca a treia are culoarea galbenă, deci toate băncile din această 
sală au culoarea galbenă. Am făcut o generalizare şi am dat 
conceptului de bancă, din această sală, nota „galben”. Această 
notă reprezintă o calitate pe care o atribui acum tuturor obiec- 
telor care sint inaintea mea. Pentru Aristotel însă, afirmaţia 
aceasta nu are o valoare apodictică, spune el, ci una pur şi 
simplu de constatare. Prin urmare, constatarea unei realităţi 
este, pentru Aristotel, mai puţin decit deducerea ei. 


4. Aci însă avem de-a face cu o serie de judecăţi, grama- 
tical vorbind cu o serie de propoziţii, pe care noi le putem 
suma şi induce: „toate băncile sînt galbene”. Aceasta este o 
inducție, dar mai există şi o alta. Pentru noi, există inducția 
care însemnează generalizare plecînd de la un singur caz: 
adică fac o observaţie şi generalizez această observaţie la toate 
cazurile de acelaşi fel. De pildă, pun o cantitate de apă în anu- 
mite condiţii: constat că apa se descompune în oxigen şi hi- 
drogen şi generalizez: „apa se descompune, în anumite con- 
diţii, în oxigen şi hidrogen”. Deci, de la un singur caz, am 
făcut o generalizare. Pentru noi, generalizarea aceasta, ştiinţi- 

ficeşte vorbind, are, pînă la dovada contrarie, o valoare abso- 
lută; adică eu n-am nevoie să repet experienţa de mai multe 
ori ca să pot generaliza, ci, dacă nu pot tace generalizarea de 
la primul caz, atunci nu mai fac deloc, pentru că nu se mai 
poate face. 

Pentru noi, inducția este o cunoştinţă cu un caracter defi- 
nitiv, pînă la proba contrarie, adică pînă în momentul în care 
voi fi silit, de faptul pe care l-am prins în generalizarea mea, 
să-l prind în altă generalizare, mai mare. Faptul pe care-l ex- 
plica ipoteza ptolemeică, prin învirtirea Soarelui în jurul Pă- 
miîntului, este explicat şi în sistemul copernican. Legea nouă 
este mai largă, iar legea veche a rămas un caz particular pentru 
noi. Mecanica relativistă este o generalizare a mecanicii new- 
toniene, care, la rindul ei, a rămas un caz special al mecanicii 
relativiste. 

Aşadar, pentru noi, inducția este generalizarea plecînd de 
la un singur caz, pentru Aristotel, inducția este generalizarea 
plecînd de la sumarea unui complex de întimplări sau de con- 
Statări. 


5. Ce însemnează însă afirmaţia lui Aristotel că această 
epagogă nu ne duce la cunoştinţe necesare şi cu necesitate 
adevărate, că realitatea pe care o exprimăm noi nu este garan- 
tată propriu-zis de nimic superior ei? Însemnează că nu se 
poate construi genul din cazuri particulare, adică genul nu este 
rezultatul unui proces de abstracţiune, sau, în limbajul meta- 
fizic, genul preexistă logiceşte cazurilor particulare, iar ceea 
ce ne dă nouă sumarea unor cazuri particulare este o aproxi- 
maţie a realităţii, a adevărului. 

O observaţie care trebuie reţinută în legătură cu toată filo- 
zofia aristotelică, şi, mai ales, cu logica, este aceea că nu poţi 
să construieşti conceptul plecînd de la particular, căci procesul 
de la particular la general este un proces de aproximaţie. De 
altfel, ca să facem o incursiune în domeniul logicii actuale, 
noi înşine, în teoria noastră a inducției, susţinem exact acelaşi 
lucru: noi, prin inducţie, nu construim genul şi nu ajungem la 
lege, ci, pentru ca să formulăm legea, trebuie să cunoaştem 
deja genul. Inducţia este propriu-zis un cerc vicios, şi iată de 

ce. Dacă am o sumă de cazuri analoge pe care le observ, de 
exemplu dacă spun că ziua urmează nopții, ziua urmează nop- 
ţii şi azi, şi miine, şi aşa mai departe: eu pot să fac generali- 
zarea că „ziua urmează nopţii”. Dacă se va întîmpla ca, într-o 
bună zi, ziua să nu mai urmeze nopţii, toată generalizarea mea 
-nu mai are nici o valoare. Se poate să nu se întîimple. Dacă, 
din observaţia acestei alternanţe, generalizez că ziua urmează 
nopții, aceasta nu mai este inducţie, ci este deducție. Tot aşa, 
dacă cineva poartă o dată o cravată papion, se poate generaliza 
că el poartă acest fel de cravată, dar se poate ca într-o bună 
zi să vină cu cravate din celelalte, şi deci generalizarea să nu 
mai fie bună. De asemeni, dacă văd un ciine cu coada tăiată, 
pot să generalizez că toţi cîinii au coada tăiată, dar, într-o bună 
zi, mă pomenesc cu un ciine cu coada lungă, şi atunci toată 
generalizarea de la un milion de cazuri nu mai este valabilă. 

Lucrul acesta s-a întimplat cu lebăda: cînd, într-o bună zi, 
într-un lac din Australia, s-au găsit nişte lebede negre, atunci 
inducția că toate lebedele sînt albe, făcută prin enumerare, n-a 
mai fost valabilă. Ce-mi garantează deci că generalizarea mea 
este valabilă? Răspunsul ar fi că nu se poate face o generali- 
zare decit dacă se raportează la nota esenţială a conceptului, 
căci culoarea lebedei nu este esenţială conceptului de lebădă, 
la fel cu coada tăiată a cîinelui. Aceasta însemnează că trebuie 
să cunoşti notele conceptului, ca să ştii ce este esenţial şi ce 
nu este esenţial. Dacă lucrul acesta însemnează să faci o in- 
ducţie, atunci construieşti un concept cunoscut dinainte. Aci 
apare cercul vicios. Şi de aceea avea dreptate Aristotel cind 
spunea că cunoştinţa epagogică nu poate să fie sigură. Aşadar, 
din notele particulare, nu putem construi conceptul, căci con- 
ceptul trebuie să preexiste, logiceşte vorbind, şi el este garan- 
ţia pentru cazul special. Acest general afirmat este adevărat 
prin el însuşi, şi el e, în acelaşi timp, garanţia cunoștinței mele. 


6. Ce fac eu prin raţionament? Capăt o cunoştinţă adevă- 
rată, răspunde Aristotel; dacă cunoştinţa nu este adevărată, ea 
n-are pentru el nici o importanţă, nu-l mai preocupă. Preocu- 
parea lui, şi aci, în raţionament, este adevărul, nu problema 
logică a formei raţionamentului. Desprinde şi el, fără îndoială, 


137 


aceste forme ale raționamentului, însă le numeşte apodictice, 
deci reale şi necesare, şi epagogice, adică aproximative, care 
merg în sensul adevărului, dar nu sînt adevărul. Ceea ce îl pre- 
ocupă este deci problema adevărului, de aceea, el dă o mai 
mare însemnătate raţionamentului deductiv şi silogisticii în ge- 
nere, decît raționamentului inductiv. 

Aci intervine însă o problemă iarăşi de natură foarte deli- 
cată. Aristotel zice: plecăm de la anumite adevăruri care ne 
sînt date, care reprezintă pentru noi o convingere ultimă — 
pentru că un fel de cunoştinţă ultimă este genul, alt fel de con- 
vingere ultimă este faptul. În procesul epagogic, vasăzică, plec 
de la anumite fapte, de la convingeri ultime, şi, cu ajutorul 
acestor fapte, demonstrez alte afirmaţii ale mele. În cazul aces- 
ta, nu creez nimic. Procesul de creaţie nu apare nicăieri în pre- 
ocupările logicii, la Aristotel, şi aceasta trebuie reţinut, pentru 
că este un lucru care face parte din capitalul nostru de cunoş- 
tinţe aproape veşnice: Aristotel nu se preocupă de problema 
progresului adevărului. Pentru el, logica este ştiinţa demon- 
straţiei; de aceea, cînd am făcut cursul de logică?2 şi cînd am 
vorbit de raţionament, n-am spus că este vorba de un progres 
al adevărului, ci de o dovedire a afirmației. Aceasta este logica 
aristotelică: ea nu descoperă adevărul ci, posedindu-l, îl dove- 
deşte. Ea este, prin urmare, ştiinţa demonstraţiei, nu a desco- 
peririi adevărului: adică eu posed adevărul şi vreau să-l arăt 
şi altuia, îl prezint şi altuia, cu întreg aparatul necesar, pentru 
ca el să fie convins ca şi mine; nu urmăresc să descopăr un 
adevăr nou, ci urmăresc să justific un adevăr pe care-l posed 
dinainte. 

Deci în logica aristotelică avem de-a face cu adevăruri pe 
care le posedăm, la care am ajuns şi pe care vrem să le trans- 
mitem. Tot raţionamentul este, prin urmare, la Aristotel, un 
mecanism de transmitere, de mediere a unui adevăr. Cum po- 
sed acest adevăr, aceasta este o chestiune de care logica nu se 
interesează. Ea aparţine teoriei cunoștinței, care stabileşte că 
toate adevărurile fundamentale sînt date printr-o situaţie de 
fapt, sint intuitive. Dacă toate axiomele sînt intuitive prin de- 
finiţie, însemnează că procesul de cunoaştere este un proces 

| de intuiţie. Teoria cunoștinței este aceea care se ocupă cu pro- 
cesul de cunoaştere, pe cînd logica se ocupă cu procesul de 
transmitere a cunoştinţelor intuitive. 

Aceasta spune Aristotel, atunci cînd defineşte logica nu ca 
o şiiinţă de descoperire a adevărului, ci ca o demonstraţie a 
adevărului; pentru el, adevărul există pentru că există genul, 
Şi există demonstraţia adevărului pentru că există posibilitatea 
de garantare a particularului prin gen. Garanţia adevărului stă, 
la el, în existenţa genului, care existenţă a genului este dată 
intuitiv. Că nu poţi construi genul, o dovedeşte teoria lui asu- 
pra raţionamentului epagogic. 

Deci Aristotel se preocupă, în toată teoria raţionamentului, 
de adevăr şi, ca atare, problema lui nu este o problemă for- 
mală. Este greşit să se spună, mai departe, că teoria raţiona- 
mentului, la Aristotel, este o teorie a deducţiei propriu-zise; 
pentru că silogistica nu reprezintă un instrument de înaintare 
a cunoștinței mele. 


7. Pentru el, adevărul este garantat prin existenţa genurilor, 
iar genurile sînt date intuitiv, nu discursiv. De îndată ce genul 
e dat intuitiv, garanţia adevărului stă în intuiţie. Pe de altă par- 
te, demonstraţia însemnează transmiterea adevărului în cele 
două feluri: sau în chip stringent, subsumînd cazul special 
cazului general pe care-l cunosc ca avînd calitate de adevărat 
— şi atunci adevărul afirmației particulare decurge în chip me- 
canic din primul adevăr, care nu este mecanic, ci este trăit; 
sau plecînd de la o serie de cazuri particulare înspre genul care 
le subsumează — şi atunci încep să pun şi pe altul pe calea 
adevărului, prin exemplificare. Aceasta este semnificaţia epa- 
gogicii propriu-zise, a inducției: exemplificarea. Construiesc o 
ipoteză care rămîne să fie verificată, pentru mine, fiecare caz 
reprezintă un caz special, căci exemplificarea nu este în acelaşi 
timp şi o dovadă pentru afirmaţia generală. De aceea epagoga 
nu dă rezultate definitive, pentru că toate cazurile speciale nu 
sînt constitutive generalului, ci exemplificări ale generalului, 
cazuri pe care generalul le verifică, dar nu cazuri pe care le 
conţine cu necesitate şi din care el s-ar construi. 

lată ce însemnează raţionamentul la Aristotel: însemnează, 
pur şi simplu, transmitere a unei cunoştinţe, care există inde- 
pendent de această transmitere, care este anterioară acestei 
transmiteri şi a cărei garanţie nu stă în raţionamentul însuşi, 
ci în cunoştinţa mai generală, care preexistă în afirmaţia mea; 
iar această cunoştinţă a generalului îmi este dată mie nu dis- 
cursiv, cu necesitate, ci intuitiv. De unde, urmează că, în ade- 
văr, şi la Aristotel este vorba de trăirea realităţii, de intuiţie, 
iar nu de o deducere discursivă a acestei realităţi. 


Aceasta este o afirmaţie care trebuie reţinută, mai ales în 
cadrul consideraţiilor generale care se fac cu privire la Aristo- 
tel şi care vor să-l scoată pur şi simplu un filozof deductiv. 
Deductiv nu este, pentru că altfel nu ar fi denumit teoria ge- 
nerală a raţionamentului teorie a demonstraţiei, ci i-ar fi zis în 
alt fel. Faptul că el vorbeşte de demonstraţie şi nu de înaintare 
a adevărului mă îndreptăţeşte să cred că felul în care l-am înţeles 
eu pe Aristotel şi pe care vi l-am expus corespunde în adevăr 
intenţiilor lui Aristotel. 


XI 
LOGICA STOICĂ 


1. Sfirşitul perioadei metafizice a logicii greceşti. 2. Ivirea tendin- 

telor formaliste: stoicismul. Teoria stoică a formei ipotetice a silo- 

gismului. 3. Conceptele stoice: lecta. 4. Cele trei supoziţii: reală, 

logică, gramaticală. 5. Critica logicii stoice: operaţiile logice depă- 

şesc domeniul conceptelor. 6. Urme de preocupări materiale în lo- 
gica stoică: lecta necomplete şi lecta complete. 


1. Aţi văzut că problema în jurul căreia s-au concentrat toate 
eforturile logicienilor din şcoala clasică a filozofiei greceşti a 
fost, într-un oarecare fel, problema adevărului; adică, se încerca 
să se găsească o metodă de stăpinire a adevărului, într-un fel, 
de transmitere a adevărului, în altul. Tocmai de aceea toate 
consideraţiile pe care le-am desprins din filozofia greacă, în 
legătură cu preocupările logice ale acestor filozofi, au fost so- 
cotite de noi ca depăşind oarecum cadrele logicii propriu-zise 
şi ancorîndu-se în problema realităţii ca atare. 

Acest substrat, aş zice metafizic, al logicii greceşti, în pe- 
rioada care ne-a preocupat în special, se concentrează oarecum 
în teoria conceptului, pe de o parte, în teoria judecății în func- 
ție de acest concept, pe de altă parte, şi în teoria raţionamentu- 
lui în funcţie de judecată. Caracterul substanţialist al acestei 
filozofii a fost hotăritor pentru forma pe care a luat-o efortul 
logic, în gîndirea greacă de pînă aci. Cu Aristotel, ale cărui 
vederi în materie de logică le-am expus în ultimele două con- 
vorbiri ale noastre, se încheie o perioadă caracteristică, perioa- 
da propriu-zis metafizică a logicii greceşti. 

Vasăzică, ar trebui să deosebim, pînă acum, o preocupare 
strict formală, care n-a ajuns la deplină valorificare, în cadrele 
filozofiei sofiste, şi o preocupare materială, în orice caz me- 

tafizic-psihologică, în cadrul şcolii clasice greceşti, cu Socrate, 
Platon, Aristotel. 

După această perioadă, gindirea greacă ia forme diverse. 
Marea perioadă de înflorire, miracolul grec, cum i s-ar spune, 
se destramă; se destramă într-o mulţime de şcoli, care sint, pe 
de o parte, reprezentate de epigoni ai şcolii clasice, pe de altă 
parte, din soluţii oarecum mai coborite ca spiritualitate, printr-un 
fel de oboseală a gîndirii care nu rămînea fără o anumită în- 
semnătate pentru preocuparea logică propriu-zisă. 


2. Aş ţine să vă fac atenţi asupra unui fapt caracteristic: 
niciodată ca în perioadele de decadenţă filozofică şi metafizică 
nu ajunge la valorificare preocuparea logică; adică, cu cit ele- 
mentul formal este mai accentuat şi mai preferat în gîndire, cu 
atit preocuparea logică este mai intensă; iar cu cît conţinutul 
de spiritualitate al unci epoci este mai bogat, mai suculent, mai 
adînc, cu atît preocuparea logică se încarcă de anumite balas- 
turi metafizice. Prin urmare, vom căuta întotdeauna punerea 
logicii, în forma ei cea mai proprie, tocmai în perioadele de 
decădere a gîndirii. 

Acum, se poate foarte bine ca, cu această perioadă de de- 
cădere, să coincidă altă perioadă de început. De pildă, epoca 
noastră trebuie să fie considerată ca o răscruce spirituală: în 
actualitatea noastră filozofică, există sămînţă pentru dezvoltări 
spirituale care pot să dea tot felul de surprize, dar, în aceeaşi 
perioadă a noastră, există şi o preocupare logică foarte accen- 
tuată, care rezultă din lichidarea unei direcţii filozofice, în vre- 
me ce germenii aceştia de spiritualitate nouă de care vorbim, 
se creează pe un plan oarecum alăturat acestei gîndiri. Nici- 
odată o perioadă romantică, în filozofie, nu are aptitudini de 
formalism, aptitudini logice; întotdeauna, aceste aptitudini 
apar în ceea ce numeam noi, cu alt prilej, barocul formei de 
cultură, în civilizaţia omenească. 

Ei bine, cam aşa se întîmplă după Aristotel. Cred că nu 
este inexact ceea ce am afirmat eu şi cu alte împrejurări — cu 
toate că nu este un adevăr cu valoare de circulaţie obişnuită 
—, că forma cea mai pură a preocupărilor logice, în toată fi- 
lozofia grecească, este dată de stoicism. 

Stoicismul este, din punct de vedere metafizic, o şcoală nu 
prea respectabilă: are o gîndire uneori prea grosolană, alteori 
prea superficială. Este foarte caracteristic că, dintre toate for- 
mele de gindire greacă, cea care a convenit mai mult romani- 
lor, care, din punct de vedere metafizic, erau categoric nişte 
proşti, a fost stoicismul. Vasăzică, însuşi faptul că metafizica 
stoică a fost imediat împărtăşită de Roma, este un fel de ca- 
pitis deminutio?? pentru valoarea acestei forme metafizice. 
Stoicismul nu reprezintă o etapă de dezvoltare spirituală; în- 
săşi forma morală a stoicismului este inferioară: ea reprezintă 
un fel de neutralitate a moralității umane şi se încadrează în 
idealul poliţist al moralității în genere. 

Din punct de vedere logic însă, stoicismul reprezintă în 
adevăr o poziţie originală şi de cele mai multe ori însemnată, 
pentru că în logica aceasta stoică, la Hrysip, de pildă, teoria 
raţionamentului silogistic ia o formă ipotetică. El nu spune nici- 
odată: A este B, B este C, deci A este C; ci spune: dacă A 
este B şi B este C, atunci A este C. 

Vedeţi, nu este vorba propriu-zis de teoria silogismului 
ipotetic. O teorie a silogismului ipotetic a existat în peripate- 
tismul grec, la Eudem între alţii; adică raţionamentul ipotetic 
era, alături de raţionamentul disjunctiv, o formă oarecare de 
raţionament. Dar nu de aceasta vorbesc stoicii şi Hrysip, ci de 
cu totul altceva. 

Crisip spune că toată garanţia de adevăr, în concluzia pe 
care o capăt prin raţionamentul deductiv de formă silogistică, 
este condiţionată de adevărul cuprins în premise; cu alte cu- 
vinte, ceea ce interesează, în operaţia aceasta logică, nu este 
dacă afirmaţiile mele sînt adevărate sau nu; ci eu, întru cît sînt 
logician, afirm că schema generală, mecanismul de deducere 
a judecăților una din alta este bun, este corect. Atit afirm eu 
în calitate de logician. Dar, dacă adevărul conţinut în conclu- 
zie este valabil sau nu, aceasta este o chestiune care nu pri- 
veşte pe logician, ci stă în funcţie, totdeauna, de valoarea de 
adevăr pe care o reprezintă premisele, valoare de adevăr care 
cade în afară oarecum de preocuparea logicii propriu-zise. 
Aceasta însemnează forma ipotetică sub care prezintă şcoala 

filozofică a stoicismului raționamentul deductiv: înlăturarea 
problemei adevărului din preocupările logice. 

Este evident, nu se poate spune că această înlăturare a pro- 
blemei adevărului din preocupările logicii este clar exprimată 
şi clar încercată în stoicism. Adică este adevărat că ceea ce 
afirmăm noi despre stoicism reprezintă o lucrare de epuraţie, 
pe care o facem asupra teoriilor stoice; dar nu este mai puţin 
adevărat că această transformare a oricărui silogism în genere 
într-un silogism ipotetic reprezintă o tendinţă de formalizare 
a preocupărilor logice, în această perioadă. 

Vasăzică, tendinţa de a degaja o problematică propriu-zisă 
a logicii, din domeniul speculațiilor omeneşti, se poate observa 
categoric în preocupările stoicismului. Aceste preocupări se 
pot identifica, de altfel, şi cu alt prilej. 


3. Aţi văzut ce însemnează propriu-zis concept, noțiune, în 
logica greacă de pînă acum. Conceptul sau noţiunea era o ga- 
ranţie a adevărului; dar concept sau noţiune reprezenta, pentru 
metafizica greacă în timpurile ei de strălucire, un fel de reali- 
tate, şi, ceva mai mult, în cadrele metafizice platoniciene, 
însăşi realitatea. Este adevărat că, înăuntrul peripatetismului, 
această realitate decade din caracterul ei ontologic, dar nu este 
mai puţin adevărat că îşi păstrează acest caracter ontologic 
prin faptul că există şi la Aristotel un fel de ierarhie a noțju- 
nilor, a conceptelor. 

Ei bine, în stoicism, noțiunea aceasta a realității logice, 
cum am numit-o noi acum, capătă o aşezare şi o calitate cu 
totul specială: este ceva analog cu ceea ce credea Platon de- 
spre geometrie, credinţă după care figurile geometrice nu erau 
nici realităţi sensibile, dar nici Idei propriu-zise, ci ocupau un 
loc de mijloc; lumea geometrică era o lume care nu ţinea de 
lumea realităţii sensibile, şi nici propriu-zis de lumea Ideilor, 
de realitatea adevărată, de realitatea pură, ci era situată între 
ele. Tot aşa creează teoria stoică o poziţie specială pentru con- 
cept, pentru noţiune — şi aceasta este foarte caracteristic, pen- 
tru că se verifică în toate preocupările de mai tirziu ale logicii 
—, îi creează un loc între lucru şi cuvînt. 

Ştiţi că, în generalitatea ei, metafizica aceasta stoică este 
senzualistă şi, prin urmare, vă puteţi da seama că se ţine foarte 
strîns legată, ca tot senzualismul şi tot pozitivismul în genere, 
de lucrurile din lumea concretă. Pentru tot ceea ce se întîmplă 
în mintea noastră şi există înăuntrul conştiinţei noastre ca fapt 
de cunoştinţă, senzualismul construieşte oarecum un corespon- 
dent în lumea lucrurilor. Deci el nu pleacă propriu-zis de la 
ceea ce este în mine, de la conștiința mea, de la realitatea aceasta 
de percepţie, ci, întrucît vorbeşte de adevăr transmisibil, lucrează 
cu anumite realităţi, care sînt şi pentru stoici conceptele, noțiu- 
nile. 

Aceste concepte posedă, în metafizica stoică în genere, o 
realitate specială. Ele se numesc lecta (AekTOv AEyeiv însem- 
nează a citi, lecta ar fi „lucrurile care sînt citite”, lucruri a 
căror esenţă este de a exprima ceva; nu însăşi exprimarea, căci 
mijlocul de exprimare material este cuvintul vorbit, este aceas- 
tă adunare de sunete, rezultate din anumite flexiuni ale vocii, 
care dau cuvintul propriu-zis). Lecta reprezintă, pentru stoici, 
o realitate aparte, o.realitate de sine stătătoare, nu aceste cu- 
vinte, ci ceea ce se ascunde sub aceste cuvinte; dar ceea ce se 
ascunde sub cuvinte nu ca realitate din lumea simțurilor noas- 
tre, ci ca răsfringere a realităţii în conştiinţa noastră. 

Într-un fel, lucrurile nu sînt aşa de clar exprimate. Aceste 
lecta ar fi cunoştinţele noastre, cunoştinţe nu cu caracter psiho- 
logic propriu-zis, ci logic, pentru că reprezintă realitatea su- 
pusă principiului identităţii. Deci nu percepţia care se toarnă 
pe realitate şi variază ca atare de la o experienţă la alta, ci 
ceva oarecum deasupra acestor percepții; deasupra percepţiilor 
în sensul că este un fel de esenţializare a lor înspre ceva fix 
— nici înspre ceva esenţial, pentru că, dacă ar fi, în adevăr, 
ceva esenţial, am avea de-a face cu o foarte interesantă expu- 
nere a conceptului în funcţia lui metafizică. Este noţiunea noastră 
din logica aceasta de toate zilele, noţiunea noastră turnată pe 
concepţia pozitivistă, noţiune care poate să însemneze ceva 
din realitate, o inducţie din realitate, altă dată o indicație asu- 
pra realităţii, pur şi simplu un semn, dar, în orice caz, ceva 
fix, ceva care trăieşte închis în sine, de sine stătător şi neva- 

riabil, adică verificînd principiul identităţii de care vorbeam. 
Acestea sînt lecta. 


4. Cu descrierea acestui tip de realităţi, stoicismul pune 
problema foarte interesantă, care a fost reluată în scolastică şi 
care are valoare circulatorie şi astăzi, problema celor trei pla- 
nuri de realităţi, a celor trei supoziţii ale cunoștinței în genere. 

Cînd spun, de exemplu, „masă”, această masă are trei înţe- 
lesuri: întîi, este indicaţia pe care cuvintul „masă” o dă asupra 
realităţii. Scolasticii spuneau că orice concept intenţionează un 
obiect care este în afară de el, iar noi spunem astăzi că un 
concept este ceva care subsumează o anumită categorie de 
obiecte, deci unui concept îi corespunde întotdeauna o catego- 
rie de obiecte; el închide în el un fel de tendinţă centrifugă, 
adică o indicație în afara lui. Vasăzică, întîi am supoziţia 
obiectivă, supoziţia materialului: orice cuvint indică în lumea 
obiectivă un obiect care corespunde acestui cuvint şi care se 
subsumează oarecum acestui cuvint: aceasta este supoziţia ma- 
terială. 

A doua supoziţie, opusă acesteia, este, pur şi simplu, su- 
poziţia verbală, supoziţia gramaticală: cînd spun „masă”, am 
o adunare, într-un anumit fel, de anumite sunete. Între aceste 
două supoziţii, se află o a treia, ceea ce numim noi propriu-zis 
concept. Această a treia supoziţie este fixată, în funcţiile ei 
logice, de stoicism. 

Vedeţi, prin urmare, la ce problemă ajungea preocuparea 
logică înăuntrul stoicismului. Problema aceasta a supoziţiei lo- 
gice este, din mai multe puncte de vedere, interesantă. Dacă 
o coroborăm cu cealaltă contribuţie, a transformării silogismu- 
lui în genere într-un silogism ipotetic, atunci am putea să de- 
ducem că stoicismul creează în adevăr un plan al realităţilor 
logice. 

Aceasta este o problemă de cea mai mare însemnătate, căci 
a crea un plan al realităţilor logice însemnează a admite un 
domeniu propriu logicii, un domeniu determinat, nu printr-o 
anumită atitudine luată de conştiinţa noastră faţă de realitate 
în genere, ci un domeniu determinat de o anumită categorie 
de obiecte. Dacă lucrurile ar fi aşa, indicaţia ar fi foarte preţi- 

oasă, dar ar contrazice toate eforturile pe care le-am făcut noi 
de a determina domeniul unei ştiinţe prin obiectele de care se 
preocupă: căci nu există o categorie de obiecte care determină 
cadrele unei ştiinţe, ci o anumită atitudine a noastră faţă de 
obiecte, orientarea noastră, punctul de vedere din care cercetăm 
obiectele, Aceasta este caracteristica oricărei ştiinţe în genere. 

Dar, dacă, pe de o parte, caracterul formal exclude proble- 
ma adevărului din cadrele logicii şi dacă, pe de altă parte, vom 
Susţine existenţa acestor lecza, înăuntrul cărora se întimplă toate 
operaţiile logice, atunci logica este determinată, pur şi simplu, 
de obiecte, nu de atitudinea noastră, nu de punctul de vedere 
pe care-l aplicăm realităţii. 

De aceea, este important de stabilit dacă în adevăr logica 
stoică, punînd pentru prima oară o asemenea problemă a rea- 
lităţilor logice, este îndreptăţită în afirmarea acestor existenţe 
logice; dacă este îndreptăţită în reducerea întregului domeniu 
la cercetarea acestor obiecte logice, lecta. 

Este adevărat că supoziţia logică există, adică este adevărat 
că o seamă de obiecte, care nu sint nici obiecte din realitatea 
sensibilă, şi nu sînt nici obiecte din lumea gramaticală, există; 
este adevărat, cu alte cuvinte, că există concepte. Întrebarea 
este: operaţiile pe care le facem, şi care sînt totdeauna operaţii 
logice, se aplică ele numai conceptelor? Dacă s-ar aplica nu- 
mai conceptelor, s-ar putea pune principial problema existenţei 
unei lumi a logicii, problema domeniului logicii, prin obiectele 
pe care ea le defineşte. Impresia mea este însă că e fals să se 
afirme că logica nu are de-a face decît cu conceptul şi cu ra- 
porturi între concepte, că jâdecăţile au loc între concepte şi 
raţionamentele au loc între judecăţi, adică la baza tuturor ope- 
raţiilor logice stau conceptele şi numai conceptele; că există, 
prin urmare, o lume de operaţii care se grefează numai pe aceste 
obiecte logice. 


5. Nu ştiu ce ar fi răspuns logicienii de acum 2000 de ani, 
Sau ce ar răspunde astăzi, dacă am pune problema precis. Fap- 
tul este de la sine înţeles că toate operaţiile logice se fac asupra 
conceptelor, numai asupra conceptelor. Însă că la baza tuturor 


147 


operaţiilor logice stau lecta, nu este o părere pe care s-o pot 
împărtăşi. 

Este adevărat că, în operaţiile noastre logice, nu intră obiecte, 
nu intră vorbe, ci intră concepte. Dar nu este adevărat că nu intră 
altceva decît concepte. Este adevărat că, atunci cînd într-o jude- 
cată a mea am un cuvînt ca subiect al acestei judecăţi, el înce- 
tează să funcţioneze în calitatea lui de supoziţie gramaticală 
şi devine concept. Dar nu este adevărat că obiectul ca atare, 
obiectul direct, nu poate să intre în operaţiile noastre logice. 
Aceasta nu este adevărat, şi am s-o dovedesc imediat. 

În definitiv, ce însemnează obiect propriu-zis? Obiect din 
lumea reală însemnează un obiect care stă sub determinarea 
precisă a timpului şi a spaţiului. Conceptul se deosebeşte de 
acest obiect din lumea reală tocmai pentru că nu este sub de- 
terminarea temporală şi spaţială, ci are o existenţă care depă- 
şeşte această determinare. Este adevărat că, de îndată ce am 
de-a face cu două elemente deosebite ale unui obiect sau cu 
două locuri deosebite ale unui obiect, în momentul în care voi 
vorbi despre acel obiect, nu mă mai raportez la obiectul însuşi, 
ci mă raportez la conceptul obiectului. Dar este adevărat iarăşi 
că, în raţionamentele mele, pot să aplic cu ultima stringenţă 
principiul individuaţiei unui obiect. Cînd zic „ceasul acesta”, 
„Ceasul acesta“ poate să fie un concept. Cind zic „ceasul de 
acum”, poate să fie un concept. Cînd zic „ceasul acesta de 
acum”, nu mai am de-a face cu un concept, pentru că „ceasul 
acesta de acum” însemnează o precisă determinare temporală 
şi spaţială, adică însemnează, pur şi simplu, o referinţă directă 
la obiect. 

Principiul individuaţiei, Aic er nunc24, aplicat cu ultima 
precizie, face ca noi să realizăm oarecum o priză directă asu- 
pra realităţii, în conştiinţa noastră, fără intermediul conceptu- 
lui. Dacă această aplicare a principiului individualităţii este 
posibilă, atunci evident că raţionamentul nostru nu întotdeauna 
se raportează la concepte, pentru că nu există încă o teorie 
logică, de orice natură, care să vorbească de un concept al in- 
dividului. Proba indirectă că e aşa este că, în matematică, unde 
numerele se definesc drept concepte, ca legi ale unei clase, nu 

există definiţia numărului unu, care este oarecum postulat. Nu 
există definiţia numărului unu, pentru că nu există, prin ana- 
logie, posibilitatea de a stabili un concept de individual. Indi- 
vidualul nu se poate depăşi pe el însuşi, individualul nu se 
poate subsuma, individualul există, pur şi simplu, ca atare; in- 
dividualul, întrucit este unul singur, este impasibil de esenţiali- 
zare, fiind, într-un fel, esenţă el însuşi. De aceea, propriu-zis 
nici nu se poate vorbi de un concept al lui Dumnezeu, ci nu- 
mai de o existenţă reală, obiectivă, a lui Dumnezeu. Pentru că 
orice individual, întru atit întru cît este pasibil de conceptua- 
lizare, însemnează că ar fi într-un fel pasibil de esenţializare, 
iar în alt fel de simplificare, de reducere la ceva; însă indivi- 
dualul este ireductibil şi de aceea este individual, şi nu mai 
este pasibil de esenţializare, pentru că tot ceea ce este închis 
în el este esenţial lui. Individualului, sau, mai exact, singuru- 
lui, nu i se poate crea o schemă, fiindcă, spre a exista o sche- 
mă, trebuie să existe multiplicitate; pentru a exista esenţă, tre- 
buie să existe, iarăşi, multiplicitate; deci numai unde există 
multiplicitate este posibil să existe scheme şi esențe, iar numai 
acolo este posibil să se vorbească de concepte. 

Prin urmare, cînd se fac aceste determinări precise, prin 
aplicarea la limită a principiului individuaţiei, eu mă raportez 
de-a dreptul la obiecte, pentru care nu există concepte; există 
concepte pentru aceste obiecte comparate cu ele însele în altă 
Situaţie sau comparate cu ele însele în alt moment, dar nu exis- 
tă concepte pentru aceste obiecte reduse la ele însele, prin apli- 
carea precisă a principiului individuaţiei. Dacă există, pentru 
mine, posibilitatea de aplicare a principiului individuaţiei, 
atunci există posibilitatea de a face judecăţi şi de a face raţio- 
namente asupra obiectului, nu însă asupra conceptului. În mo- 
mentul în care eu exclud conceptul, într-o operaţie logică, 
însemnează că conceptul nu este un obiect logic propriu-zis, 
care determină însăşi existenţa logicii. 

Noi zicem conceptului existență logică, pentru că ne-am 
învăţat să spunem aşa, dar nu pentru că conceptul ar fi un fe- 
nomen care ocupă tot domeniul logicii. Prin urmare, nu este 
aşa de exact — cînd se spune că există un plan al logicii, al 
supoziţiei logice —, că există un domeniu al acestor lecta, 

înăuntrul cărui domeniu se mişcă, în genere, toate operaţiile 
noastre logice; ci trebuie să ajungem la concluzia că logica nu 
se poate determina prin obiectele la care se referă, ci tocmai 
prin punctul de vedere pe care-l aplicăm realităţii în genere. 


6. După cum observam adineauri că degajarea punctului 
strict formal nu este completă în cadrele gîndirii stoice, tot aşa 
şi în legătură cu lecta există anumite impreciziuni, care arată 
încă un fel de ancorare a logicii stoice în vechea tendinţă me- 
tafizicizantă a filozofiei greceşti. Anume, stoicismul vorbeşte 
de lecta care ar fi complete şi de lecta care ar fi necomplete. 

Cînd enunţ un concept oarecare, am de-a face cu un lecton, 
dar acest lecton nu este de sine stătător, începînd să devină 
aşa atunci cînd i se dă o judecată. Cînd spun „ceasornicul este 
galben”, acesta este un /ecton complet. Ce însemnează aceas- 
ta? Observaţia este foarte interesantă, dar nu a sărit în ochi 
logicienilor. Complet şi necomplet însemnează existent şi 
neexistent. Cînd zic „ceasomic”, acesta n-are existenţă; cînd 
zic „ceasornicul este galben”, adaug o notă existenţială obiec- 
tului acestuia. Stoicii erau încurcaţi în faţa deosebirii dintre 
„ceasornic” şi „ceasornicul este galben”. În cazul întîi, avem 
de-a face cu conceptul, în cazul al doilea — cu judecata. ` 

Ce însemnează judecata? Căci judecata nu este, în defini- 
tiv, deosebită de concept — observaţie pe care o facem şi noi 
astăzi. Stoicii nu puteau reduce judecata, ca Aristotel, la o ra- 
portare de noţiuni. Această definiţie a judecății ca o raportare 
de noţiuni este insuficientă pentru stoici, cum este şi pentru 
noi, astăzi. Dacă există o asemănare foarte mare între „ceasor- 
nic” şi „ceasornicul este galben”, atunci există o asemănare 
foarte mare şi între concept şi judecată. 

Ce deosebire este între plouă şi ploaie? Una este concept, 
Şi cealaltă este judecată. Unde este raportarea de noţiuni? 
Nicăieri. Stoicii spuneau că una este completă, şi cealaltă este 
necompletă;, conceptul este un lecton necomplet, judecăţile 
Sînt lecta complete. Pe cînd, noi spunem: conceptul este ex- 
primarea unui conţinut oarecare, a unei stări de fapt, iar jude- 
cata este exprimarea unei Stări de fapt cu o notă existenţială. 

Ei bine, stoicii n-au putut să facă această deosebire. Ei ve- 
deau că există ceva analog cu obiectul, în judecată, dar nu-şi 
dădeau seama întru cît această analogie depăşeşte sau nu depă- 
şeşte cadrele logicii. Ei au crezut că aceste lecta complete au 
o oarecare legătură cu problema adevărului şi spuneau că nu- 
mai de aci începe să fie adevărată sau neadevărată o afirmaţie. 
Insă, pentru noi, judecata, chiar aşa, cu notă existenţială, nu 
pune încă problema adevărului şi nu are nevoie s-o pună. 

Vedeţi, prin urmare, că ei se încurcau în această problemă 
a realităţii şi a adevărului, şi ziceau că o afirmaţie începe să 
fie adevărată cind lecton nu mai este lecton, ci lecta complete, 
adică în momentul cînd intră în domeniul judecății. Ei pun 
chestiunea exactităţii afirmației, pe care o regăsim în a doua 
jumătate a veacului al XIX-lea, că problema adevărului începe 
o dată cu problema judecății. Noi spunem că problema adevă- 
rului nu începe o dată cu problema judecății. Noi constatăm 
că problema judecății închide nota existenţială, dar nu înţele- 
gem că această notă existenţială ne dă putinţa de a verifica 
veracitatea unei afirmaţii. Existenţă nu însemnează adevăr, ci 
adevăr însemnează corespondenţa dintre nota existenţială pe 
care o dăm unui conţinut şi realitatea ca atare. Atunci, avind 
o notă existenţială într-o judecată, nu însemnează că avem 
adevăruri, adică şi corespondenţa acestei note existenţiale cu 
obiectul corespunzător. 


Aci, fără îndoială, logica stoică dovedeşte încă o dată ră- 
măşiţele de materialism ale logicii aristotelice. Cu toate aces- 
tea, trebuie să recunoaştem că, transformînd raţionamentul si- 
logistic într-un raţionament ipotetic în genere, pe de o parte, 
şi punînd problema existenţei de sine stătătoare a acestor lecta, 
pe de altă parte, gîndirea stoică face ca logica să se precizeze, 
în adevăr, ca o ştiinţă de sine stătătoare, cu o remarcabilă ten- 
dinţă spre logica pură, adică spre descoperirea caracterului 
strict formal al tuturor preocupărilor logice. 


XII 
LOGICA SCOLASTICĂ 


1. Originile răsăritene ale scolasticii. 2. Absența preocupării formale 

în scolastică. Frecvența utilizării formelor schematice de gindire. 

3. Formalismul logic apare o dată cu nominalismul, la sfirşitul sco- 
lasticii. 4. Scolastica încheie prima perioadă din istoria logicii. 


1. Ritmul teoriilor logice a atins, cu speculaţia stoică, pe 
care aţi văzut-o în prelegerea noastră ultimă, un maximum, în 
înţelesul că această cugetare în legătură cu problemele logice 
trebuie considerată ca un efort suprem al gîndirii omeneşti. În 
problematica generală a logicii, aşa cum era ea amestecată cu 
temele metafizice sau de simplă practică retorică, eforturile de 
a degaja specificul logic trebuie considerate ca ajunse la ma- 
ximum, fără ca rezultatele să se poată ridica la înălţimea lor. 
După momentul stoic, disciplina logicii nu are o desfăşurare 
prea strălucită, şi numai după citeva sute de ani ne vom afla 
în faza perioadei scolastice. După lumea greacă, prin urmare, 
al doilea punct de reper în istoria logicii trebuie să fie consi- 
derată scolastica. 

Scolastica nu este un lucru prea clar. Conceptul acesta are 
o seamă de semnificaţii, şi valoarea care se acordă acestui mo- 
ment este foarte diferită. Scolastica, din punct de vedere logic, 
pune o problemă de tipologie, pe care o vom rezolva astăzi şi 
poate şi cu alt prilej. Ceea ce vreau să vă spun deocamdată 
este că, aşa privită desfăşurarea teoriilor logice, cum am înfă- 
țişat noi lucrurile pînă acum, scolastica, adică speculaţia filo- 
zofică în legătură cu logica, din preajma anului 1000, nu ada- 
ugă nimic caracteristic şi nou, la eforturile lumii greceşti, din 
punct de vedere logic. 

Scolastica este considerată în genere ca o apariţie apusea- 
nă. Este încă unul dintre lucrurile care sînt adevărate numai 

ani, 


fiindcă le afirmă toată lumea. Pentru că originea apuseană a 
gîndirii scolastice nu este, de fapt, un lucru dovedit. 

Dacă ar fi să ne urmărim toate impresiile, aşa cum urmă- 
resc teoreticienii scolasticii care afirmă originea apuseană a 
acelei perioade de gindire omenească, dacă ar fi să vorbim tot 
după impresii, eu aş spune mai degrabă că scolastica este, fără 
îndoială, un moment al Apusului, de origini însă categoric ră- 
săritene. 

Faptul că afirm o origine răsăriteană scolasticii şi că alţii 
afirmă o origine apuseană acestei perioade din istoria filozofiei 

“nu este lipsit de semnificaţie: nu este indiferent dacă Răsăritul 
sau Apusul a pus bazele scolasticii şi a iniţiat această mişcare. 
Nu este indiferent, pentru că scolastica nu este numai o perioadă 
în istoria filozofiei, ci este o formă tipică de gîndire, care poate 
să fie apuseană, care poate să fie şi răsăriteană, dar care poate 
să fie mai caracteristică unei părţi din lume decît celeilalte. 

Impresia mea este că un punct de vedere formal, care să 
precumpănească, este mai degrabă răsăritean, prin esenţa 
structurii spirituale, decît apusean. Este mai degrabă răsăritean, 
pentru că orice preocupare de formal porneşte mai înainte de 
toate dintr-o atitudine statică şi dintr-o atitudine care are simţ 
pentru ceea ce este ierarhic, pentru ceea ce este linie de repaus, 
pentru ceea ce este gata făcut. 

Apusul, în ceea ce are el caracteristic, este o realitate în 
continuă fierbere. Tot ceea ce se întîmplă în omenire, pentru 
apusean este mai degrabă un proces, o curgere, o frămintare, 
decit o formulă de echilibru. 

Chiar dacă scolastica ar fi să-şi aibă originile în Apus, eu 
cred că aceste origini ar trebui mai degrabă legate cu lumea 
veche, adică cu Imperiul Roman, cu formalismul juridic ro- 
man, decît propriu-zis cu viaţa spirituală a Apusului. Vasăzică, 
structural vorbind, considerind spiritul apusean în ceea ce are 
caracteristic, formula scolasticii nu se încadrează în Apus. 
Istoric vorbind, eu aş zice că cel puţin tot atîta drept la pater- 
nitatea scolasticii are de pildă un Psellos25 — un cugetător 


bizantin, după cum ştiţi —, ca şi Petrus Hispanus26, un cu- 
getător apusean; cel puţin tot atitea drepturi, pentru că tratatul 

de logică a cărui paternitate o revendică aceştia doi şi care este 
la baza edificiului scolastic are, prin structura lui lăuntrică, mai 
multe puncte de asemănare cu Răsăritul decît cu Apusul. 

Despre paternitatea lui Psellos şi despre tratatul lui de lo- 
gică, nu vă voi întreţine eu. Vă semnalez însă că, deşi există 
ceartă asupra paternităţii acestui tratat de logică — de struc- 
tură grecească şi cu preocupări de enciclopedizare a unor anu- 
mite cunoştinţe —, al cărui autor nu e bine stabilit, după structura 
spirituală el aparţine mai degrabă Răsăritului decit Apusului. 

Interesul de a stabili că scolastica îşi are originea în Răsărit 
este multiplu. Cea mai interesantă latură a problemei o văd 
însă în înlăturarea prejudecăţii unei precumpăniri a activităţii 
spirituale apusene în dezvoltarea filozofică a Europei. De sco- 
lastică nu se leagă numai probleme de logică — acelea care 
ne interesează şi la care ne vom întoarce —, ci se leagă şi 
probleme de concepţie generală a existenţei. Scolastica nu este 
numai o formă de gindire, ci este o formă de civilizaţie, şi nu 
este numai o formă de civilizaţie, ci un resort pentru dezvol- 
tarea întreagă a vieţii spirituale a omenirii, într-un moment dat. 

Eu vreau să pun în discuţie originea apuseană a scolasticii, 
pentru că vreau să pun în discuţie dreptul de paternitate al 
Apusului pentru anumite forme de viaţă. Tot ceea ce se leagă 
de principiul autorităţii, adică tot ceea ce este opus cugetării 
moderne, îşi are fundarea în scolastică. Dar, tocmai pentru că 
principiul autorităţii este caracteristic pentru viaţa de astăzi şi 
pentru că acest principiu al autorităţii cadrează cu viaţa noastră 
a Răsăritului, tocmai de aceea vă spun că pot găsi originea 
scolasticii în altă parte decit în Apus, pentru că Apusul a creat 
alte forme de gîndire, care nu au nimic de-a face cu principiul 
autorităţii. 

Dar să ne întoarcem la problema noastră logică. Psellos do- 
vedeşte, în lucrările sale, preocupări logice de natură scolas- 
tică, prin urmare se poate pune originea acestei scolastici la 
noi, în Răsărit, nu numaidecit în Apus. 


2. Ce însemnează scolastica pentru cugetarea logică? Ea 
n-a adăugat nimic nou la vechea cugetare grecească. Că n-a 
adăugat nimic nou este însă un fel de a vorbi ceva cam crud, 

care contrazice anumite idei curente. Cineva, cînd zice istoria 
logicii, este dispus să se refere la această perioadă a scolasticii 
şi să scoată material de acolo. 

Interesul pentru logică, în această perioadă, a fost foarte 
mare, dar logica n-a făcut nici un progres. Nu este vorba în 
ea de un progres al logicii, ci de o întrebuințare mai frecventă 
a adevărurilor stabilite de ştiinţa logicii. Deci, dacă este vorba 
de un maximum de preocupare logică, în scolastică, maximu- 
mul acesta este evidenţiat, în spiritul omenesc, în funcțiunea 
lui, şi nu de cugetarea omenească, în realizările ei. Ca să dau 
un exemplu: automobilul a fost inventat acum cităva vreme, 
însă întrebuinţarea automobilului este mult mai frecventă astăzi 
decit a fost la inventarea lui; efortul făcut de mintea omenească 
ca să inventeze automobilul a fost mult mai mare atunci cînd 
l-a inventat decit astăzi, cînd l-a perfecţionat. Se poate spune 
că astăzi trăim într-un deceniu al automobilului, nu se poate 
spune că progresul în automobilistică este mai mare astăzi decit 
la început, pentru că trecerea de la nimic la automobil este 
mai mare decît trecerea de la automobilul rudimentar la cel 
perfecţionat. 

Cam aşa s-a întimplat şi în epoca scolasticii: lumea a făcut 
mult mai mult recurs la adevărurile stabilite de logicieni mai 
înainte, dar noile adevăruri, stabilite de perioada scolastică în 
materie de logică, sint foarte reduse ca conţinut şi ca valoare 
faţă de vechile rezultate obţinute de gîndirea filozofică în le- 
gătură cu logica. 

Se spune că, pe de altă parte, caracterul formal al logicii a 
atins iarăşi un maximum în această perioadă scolastică; dar 
nici afirmaţia aceasta nu este adevărată. Ceea ce este adevărat 
e că ştiinţa care se făcea în vremea aceea a scolasticii lua o 
formă logică, felul de expunere ţinind mai mult seamă de anu- 
mite capitole ale logicii. Cînd cineva vroia să înfăţişeze un 
rezultat obţinut, întrebuința o metodă evident tipică. Aceasta 
este adevărat, dar progresul gîndirii nu depindea de progresul 
logicii, sau nu progresul logicii a adus progresul gîndirii. 

Concluzia aceasta este necesară pentru noi şi nu are nevoie 
de demonstraţie, pentru că am stabilit în mai multe rinduri că 

logica nu ajută la progresul adevărului, că nu cu ajutorul lo- 
gicii ajungem la stabilirea unor anumite adevăruri, că formele 
logice în care se îmbracă gîndirea sînt formele unor fenomene 
deja închegate. Vasăzică, în adevăr, nu se poate spune că re- 
zultatele obţinute în vremea scolasticii sint superioare sau că 
scolastica este o perioadă cu preocupări eminamente logice, 
pentru că în această vreme s-a făcut uz de formele tipice sta- 
bilite de logică. Este adevărat că s-a făcut mai mult uz, dar 
aceasta nu însemnează că s-a realizat şi un progres mai mare. 
Scolastica se poate caracteriza ca o perioadă eminamente lo- 
gică, pentru că formele tipice au fost mai mult întrebuințate, 
şi tocmai în forma lor uscată, în forma teoretică. 

Fiecare dintre noi întrebuinţăm forme logice, dar noi, as- 
tăzi, şi grecii, înainte de scolastică, erau mai liberi, nu umblau 
după tipic; tipicul nu însemnează pentru noi nimic. Ei bine, 
scolasticul însemnează precumpănirea tipicului — din punctul 
de vedere al istoriei logice şi nu din punctul de vedere al for- 
melor de cultură. 

Dar, dacă admitem această definiţie, atunci spiritul scolastic 
este oriental, pentru că este stăpinit tocmai de tipic. lar viaţa 
noastră religioasă, în care tipicul îşi are însemnătate, nu este o 
operă abnormă, sortită să dispară. Elementul formal, din punctul 
de vedere al cercetărilor noastre, nu defineşte scolastica; şi n-o 
defineşte pentru că, cel puţin în prima perioadă, în cea mai 
mare parte a scolasticii, nu elementul strict formal a interesat 
preocupările logice: adică nu exista o atit de mare preocupare a 
scolasticii de problematica logică, încît oamenii să-şi fi dat seama 
că problema adevărului cade în afară de preocupările logicii. 

Aceasta nu exista, şi probă că nu exista este că demon- 
straţiile de realitate care se făceau atunci se făceau, toate, în 
virtutea mecanismului logic, în virtutea mecanismului silogistic 
al gîndirii noastre. Pentru ei, era suficient să poţi pune într-o 
formă silogistică o afirmaţie, pentru ca acea afirmaţie să fie şi 
adevărată. Există, prin urmare, o confuzie, în scolastică, între 
valabilitatea înşiruirii raţionamentelor din punct de vedere lo- 
gic şi valabilitatea de adevăr în raport cu realitatea; prin urma- 
re, a concluziilor căpătate prin această înşiruire de raționamente. 

Numai identificarea rezultatului unui raţionament logic cu 
adevărul ca atare a făcut posibilă dezvoltarea scolasticii. Şi se 
poate ca noi să descoperim, în înfăţişarea gîndirii din vremea 
aceasta, o precumpănire a caracterului logic. Dar precumpăni- 
rea elementului formal are la bază tocmai ignorarea caracte- 
rului strict formal al logicii. Dacă ginditorii aceştia şi-ar fi dat 
seama că înşiruirea valabilă a raţionamentelor nu însemnează 
numaidecit căpătarea adevărului, este probabil că ar fi căutat 
o altă metodă de gîndire. Ei bine, ei erau convinşi de caracte- 
rul realist al raţionamentelor logice, de adevărul pe care îl în- 
chideau raţionamentele logice, şi numai pe baza acestei con- 
vingeri s-a dezvoltat caracterul formal al scolasticii. 


3. Vasăzică, rezultatele formaliste ale scolasticii au la bază 
o convingere nu formalistă, ci realistă, un caracter realist pe 
care-l luau cercetările logice. Adevărata problemă formală nu 
s-a pus în scolastică decît mai tirziu, către sfîrşitul ei, adică în 
momentul în care a început să aibă valabilitate — dar nu o 
valabilitate de discuţie, ci o valabilitate de Weltanschauung??? 
— nominalismul; pentru că nominalismul apare tirziu. 

Nominalismul, însemnînd o precumpănire a cuvîntului, a 
vorbei, în consideraţiile noastre de gîndire, o precumpănire a 
semnului, neglijează propriu-zis aspectul metafizic al preocu- 
părilor noastre. În momentul în care devii nominalist, ceea ce 
este în realitate cade pe planul al doilea — între altele, din 
motivul că cunoaşterea a ceea ce este în realitate devine mai 
grea sau, pentru unele cazuri, imposibilă. Nominalismul pro- 
priu-zis închide o poartă înspre realitatea ontologică, înspre 
metafizică, şi, închizînd această poartă, mărgineşte considera- 
tiile noastre în elementul pur şi simplu al gîndirii; dar, mărgi- 
nind consideraţiile noastre în acest element al gîndirii, începe 
să neglijeze problema de gnoseologie a raportului dintre gîndire 
şi realitatea propriu-zisă. Nominalismul sfirşeşte deci, în fapt, 
prin a exclude problema realităţii şi problema adevărului din 
speculaţiile filozofice, şi dă, pe această cale, o importanţă deo- 
sebită elementului formal. Aţi văzut că pretutindeni, în gîndi- 
rea greacă, ceea ce împiedica dezvoltarea logicii formale, în 
toate tendinţele ei, a fost tendinţa metafizicii greceşti de a des- 

coperi, în spatele raţionamentului şi al cuvîntului, realitatea 
însăşi. În momentul în care această descoperire a realităţii de- 
vine mai grea sau chiar imposibilă, în acest moment îi este 
mai uşor logicii să devină logică formală, logică pură. 

Prin urmare, scolastica, după părerea mea, nu adaugă nimic 
nou sau caracteristic faţă de ceea ce realizase cugetarea greacă. 
Cred că scolastica însemnează precumpănirea tipicului, fără 
îndoială, şi tocmai de aceea nu cred că reprezintă o mişcare 
de origine apuseană, şi nu cred iarăşi că scolastic însemnează 
logică formală; dar cred că, în legătură cu noua mişcare gno- 
seologică a nominalismului, către sfirşitul acestei perioade a 
scolasticii, începe să se desprindă o preocupare strict formală 
în logică. 

Că efortul înspre strict formal poate fi, structural, conco- 
mitent cu apariţia nominalismului, aceasta se mai vede şi din 
faptul că maximumul de formalism, în logica greacă, este toc- 
mai în perioada stoică, fiind şi ea, dintr-un anumit punct de 
vedere, tot nominalistă. 

Deci, după cum logica metafizică, adică cea care cuprinde 
Şi în ea problema realităţii, este concomitentă cu realismul, tot 
astfel logica formală este concomitentă cu nominalismul. Dacă 
se poate vorbi de un formalism al scolasticii, acest formalism 
nu este al scolasticii ca atare, ci al aceleia care la sfirşit a devenit 
nominalistă. Să nu facem, prin urmare, confuzie între forma- 
lism şi scolastică, ci să stabilim că concomitenţa sau concor- 
danta stă între nominalism şi formalism, nu între scolastică şi 
formalism. Scolastica este precumpănirea tipicului, dar această 
precumpănire a tipicului nu prejudecă propriu-zis asupra solu- 
țiilor metafizice şi gnoseologice, pentru că precumpănirea ti- 
picului este numai în domeniul instrumentelor de lucru, nu în 
domeniul soluţiilor problemelor. Adică, la un anumit moment, 
gindirea omenească a crezut că poate să întrebuinţeze mai 
multe forme de gîndire, nu în ceea ce au ele viu, ci în ceea ce 
au schematizat. Din acest punct de vedere, trebuie să spunem 
că şi Spinoza este scolastic, pentru că şi el are tendinţa de a 
pune în silogism raţionamentele. 

Şi noi facem raționamente silogistice în fiecare moment, 
dar aceste raționamente nu iau forma uscat silogistică. Ei bine, 

în scolastică ele luau această formă schematică, silogistică; dar 
nu însemnează că scolastica are, de fapt, un caracter formalist. 
Eu pot să spun: închide fereastra. Aceasta e o judecată care 
nu dă decît rezultatul unui raţionament pe care-l poate face 
oricine: dacă este fereastra deschisă, pătrunde zgomotul din 
afară; aci noi vorbim; cînd vorbim, trebuie să ne auzim; dacă 
intervine vreun zgomot, atunci nu ne auzim; fiind fereastra în- 
chisă, zgomotul nu mai pătrunde, deci: închide fereastra. Ei 
bine, noi nu vorbim în silogisme. Facem silogisme, dar, în fe- 
lul cum le exprimăm noi, sînt întotdeauna prescurtate. Scolas- 
ticii nu întrebuinţau silogisme prescurtate, ci le spuneau în faţa 
oricăruia cînd vorbeau; nu doar că gindeau astfel, ci se expri- 
mau astfel. Deci nu era preocuparea de elementul formal — 
aceasta nu însemnează preocuparea formalistă a unei epoci —, 
ci întrebuinţarea expresă a tipicului. 

Acum, şi această întrebuințare a tipicului are o semnifica- 
ție. E greşit să se afirme că Evul Mediu este o perioadă de 
întuneric; pentru că Evul Mediu este o epocă de adincă viaţă 
spirituală. Apoi, este adevărat că Evul Mediu este ò perioadă 
în care au fost valabile foarte mult şcolile. (Şcoala este un lu- 
cru foarte bun şi un lucru foarte rău: foarte bun pentru cei care 
n-o iau în serios şi lucru foarte prost pentru cei care o iau în 
serios. Şcoala este o nenorocire prin care trebuie să trecem 
întotdeauna; important este să n-o luăm în serios.) Evul Mediu 
a fost evul şcolilor: spiritul omenesc păstrează, în această vre- 
me, tara şcolii. Şcoala este regula învățată pe dinafară. Aşa se 
făcea înainte, la noi, cu cartea Gradus ad Parnassum, după 
care se învățau regulile de versificaţie şi ţi se cerea să faci 
poezii28. În Evul Mediu, şcoala a teoretizat spiritele. În litera- 
tura Evului Mediu este mult aur, dar trebuie căutat, căci se 
ascunde sub acest tipic, sub aceste reguli ale şcolii. Dar aceas- 
ta nu însemnează deloc că scolastica este formalistă, că repre- 
zintă un summum de formalism, ci însemnează precumpănirea 
incidentală a unei metode de lucru şi de expunere. 


4. Precumpănirea aceasta a tipicului nu este revelatoare nici 
pentru conţinutul de adevăruri noi ale acestui timp, şi nici pen- 
tru structura timpului ca atare; atunci scolastica se încadrează 

în chip armonic în cadrele lumii vechi, adică, cu scolastica se 
termină în adevăr o perioadă. 

Din punctul de vedere al formelor de cultură, fără îndoială 
că scolastica este un moment armonic, în dezvoltarea cugetării 
logice, în lumea veche. Din punctul de vedere însă al cugetării 
logice ca atare, este o excrescenţă căreia nu-i prea găsim locul. 
Adică, din momentul în care au apărut teoriile logice ale stoi- 
cilor şi pînă în momentul în care logica ia o nouă înfăţişare, 
cum s-a întîmplat în Renaştere, speculaţia logică se defineşte, 
nu mai găseşte noi poziţii, nu mai găseşte noi mijloace de 
orientare şi noi perspective asupra realităţii. 

Nu aveam să spun prea multe lucruri despre logica scolas- 
ticii, pentru motivul pe care l-am expus, ci aveam să spun mai 
mult despre pretenţia scolasticii în materie de logică. Ţin însă 
să stabilesc că, cu scolastica, sfirşim, în adevăr, o perioadă în 
care logica s-a constituit în chip perfect, în care, adică, toate 
problemele logicii au fost puse, în care canavaua, cadrele aces- 
tei ştiinţe au fost completate, în care însă toate soluţiile sînt în 
funcţie de viziunea Antichității. 


Scolastică sau socratism, formalism stoic sau realism pla- 
tonician, toată speculaţia logică de la sofişti şi pînă la primele 
luciri ale Renaşterii, cînd se începe a doua perioadă, toate aceste 
preocupări logice stau sub egida unei valorificări substanţialis- 
te a realităţii. 

Prin urmare, această primă perioadă din istoria logicii se 
poate caracteriza ca o perioadă de judecăţi predicative şi este 
condiţionată, în resorturile ei intime, de o viziune substanţia- 
listă a realităţii ultime. Dacă urmează un moment în care sco- 
lastica a fost lichidată, aceasta o vom vedea cu începere din 
lecţia viitoare. 


4 

XIII 
NOUA ORIENTARE SPIRITUALĂ A RENAŞTERII 


1. Caracteristicile Renaşterii: antropocentrism subiectivist. 2. Origi- 

nile lui istorice. 3. Practicism. 4. Antropocentrismul anonim al creş- 

tinismului. 5. Personalismul modern. 6. Logica Renaşterii: judecata, 

element central în mecanismul logic. Faptul, obiect de constatare 
prin judecată. 7. Caracterul inventiv al logicii moderne. 


1. Cu consideraţiile noastre în legătură cu scolastica, am 
încheiat, după împărţirea pe care am făcut-o în istoria filozo- 
fiei şi în istoria logicii, prima perioadă a gîndirii europene. 
Poate că ar fi potrivit să facem cîteva consideraţii generale, 
desprinzînd liniile caracteristice şi definitorii ale acestei prime 
perioade. Impresia mea este că asemenea consideraţii se fac 
mai convenabil prin comparaţie, şi de aceea vom trece astăzi 
la cea de a doua perioadă, care începe cu Renaşterea. 

Ceea ce caracterizează, în genere, perioada aceasta, cu care 
începe propriu-zis noua istorie a spiritului omenesc, este, în 
primul rînd, un fel de orientare a tuturor preocupărilor înspre 
om, orientare care nu se leagă numai cu interesul problemelor 
strict omeneşti, ci se leagă, oarecum cosmologic, aş zice, cu 
întregul fel de înțelegere a existenţei. Adică, de unde în epoca 
veche Dumnezeu este, cosmologic, centrul existenţei, punctul 
de plecare a tot ceea ce este, de aci înainte omul devine acest 
centru. lar această alunecare de la Dumnezeu la om, cu aşeza- 
rea omului în centrul preocupărilor şi în centrul existenţei, se 
face şi cu schimbarea generală a problemelor. Epoca veche 
era preocupată mai mult de existenţă; în epoca veche, era pre-. 
cumpănitor interesul ontologic, şi, ca atare, este evident ca în 
centrul preocupărilor să se plaseze problema existenţei. Epoca 
a doua nu este caracterizată prin interesul ontologic al exis- 
tenţei, ci prin interesul mai degrabă epistemologic al înţele- 

gerii; de aceea poate fi aşezat omul în centrul preocupărilor şi 
în centrul noului mecanism al cosmosului. 

Vasăzică, dacă, în adevăr, ne-am fi preocupat de tot ceea 
ce există, de tot felul de principii în baza cărora se întimplă 
lucrurile aşa cum se întîmplă, ar fi fost greu să-l aşezăm pe 
om în centrul preocupărilor noastre, pentru simplul motiv că 
omul nu poate fi luat ca origine a existenţei. Cu deplasarea de 
la Dumnezeu la om, se face şi o transformare în cadrul general 
al problematicii. Putem spune că aceste două schimbări sînt 
concomitente. Evident că trecerea omului pe primul plan al 
interesului însemnează o subiectivizare a universului, conside- 
rarea universului nu în ceea ce este el, ci în felul în care el se 
leagă cu existenţa noastră individuală. Noua istorie spirituală 
a omenirii este antropocentristă; dar nu un antropocentrism în 
înţelesul existenţei, ci un antropocentrism în felul în care se 
grupează problemele spiritului omenesc. De obicei, se constru- 
ieşte o opoziţie: teocentrism şi antropocentrism. Nu este înte- 
meiată această opoziţie, pentru că este lipsită de omogenitate: 
altele sînt problemele la care se raportează antropocentrismul 
şi altele sînt cele la care se raportează teocentrismul. Nu este 
mai puţin adevărat că, din punctul de vedere al evoluţiei spi- 
ritului în genere, evoluţie care închide o deplasare a problemelor 
şi transformarea cadrelor generale, este necesar şi este intere- 
sant să deosebim, ca notă distinctivă a antropocentrismului, şi 
o nouă spiritualitate. 

Subiectivizarea, care stă la baza acestei noi orientări a in- 
teresului teoretic al omenirii față de existenţă, nu este însă un 
fapt nou. Aceasta poate să vă înlesnească d-voastre înțelegerea 
aşa-numitelor perioade istorice. Se spune că perioada Renaşte- 
rii este o perioadă nouă faţă de tot ceea ce fusese pină la ea. 
Totuşi, elementele constitutive ale Renaşterii, care sînt dătă- 
toare de seamă pentru noua perioadă, nu sînt apariţii noi, ci 
sînt elemente care au preexistat acestei perioade, adică au existat 
totdeauna în patrimoniul spiritualității omeneşti; numai că — 
şi aceasta este revelator — accentul fundamental al interesului 
cădea, într-o epocă, pe anumite elemente şi, în altă epocă, pe 
alte elemente. Toate elementele sint coexistente, totul există 

de la început pînă la sfîrşit, spiritualitatea umană nu inventea- 
ză probleme şi nu inventează atitudini, căci ele sînt de la înce- 
put într-un depozit general. Ceea ce caracterizează deci o 
epocă este elementul pe care cade accentul fundamental. 

Ei bine, subiectivismul la care se reduce, în ultima analiză, 
concepţia antropocentrică în general, acest subiectivism nu 
este o apariţie nouă. El a existat, ca tendinţă, şi înainte, numai 
că a apărut, în dezvoltarea sa, printre alte elemente, care erau 
mai interesante în epoca anterioară. Ştiţi că spiritualitatea 
omenească, de la începuturile gîndirii greceşti pînă la sfirşitul 
scolasticii, a fost canalizată, oarecum, încetul cu încetul, înspre 
gindirea creştină, gindire creştină care în Apvc, adică acolo 
unde descoperim noi începuturile Renaşterii, a zăpătat un ele- 
ment de consistenţă prin romanism. Ideea de stat romană şi 
ideea de lege sînt elemente hotăritoare în concepţia asupra exis- 
tenţei. În Apus, această idee de stat roman a dus la precum- 
pănirea unei forme de viaţă supraindividuale, formă generală 

| în care viaţa individuală se desfăşoară, fără îndoială, după cri- 
teriile ei proprii, dar fără a putea depăşi, în vreo direcţie, 

| cadrele formale generale, cadrele legii. Precumpănire deci a 
generalului asupra particular ilui sau oprimare a individualului 
în această epocă; dar partici larul sau individualul există. 


2. Noi spunem în genere, cînd vorbim de noua spirituali- 
tate, că părinte al filozofiei moderne este Descartes. De ce este 
Descartes părintele filozofiei moderne? Pentru un motiv foarte 
simplu: pentru că a spus „cuget, deci sînt”, şi aceasta însem- 
nează că nu există nimic altceva, ca primă dată a activităţii 
mele umane, decît faptul intuiţiei mele lăuntrice. Primul fapt 
precis, pozitiv, care se oferă speculaţiei mele în genere, sau 
prima treaptă pe care o păşesc eu, în operaţia mea de înţele- 
gere, este existenţa mea personală, dedusă nu de la actul trăirii 
acestei existenţe, ci de la actul trăirii activităţii mele cugetătoa- 
re. Aşa fiind, evident că totul porneşte de la mine. Mai este şi 
Dumnezeu, dar, pe acest Dumnezeu, cartesienii nu-l consideră 
ca Dumnezeu, decit tot pentru că-l găsesc în faptul intuiţiei 
lăuntrice. Deci, nu numai că nu deduc existenţa mea din exis- 

tenţa lui Dumnezeu, dar iau cunoştinţă de existenţa lui Dum- 
nezeu prin existenţa mea. 

Dar aceasta nu este o teorie modernă. Este o teorie foarte 
veche, şi aşa de veche, încît o găsim tocmai la Augustin, care, 
precum ştiţi, este un părinte al bisericii şi este, în acelaşi timp, 
fondatorul juridic al catolicismului. Nu există doctrină mai 
destrămătoare, pentru disciplina catolică, decît individualismul 
Renaşterii, cu subiectivismul cartesian. Şi totuşi acest subiecti- 
vism cartesian îl descoperim în Augustin, adică tocmai la pă- 
rintele catolicismului. Explicaţia istorică a acestui fapt se poa- 
te găsi. Se poate constata, de pildă, că Augustin era un african, 
jumătate barbar, jumătate roman, un om frămîntat de pasiuni 
puternice, cu o viaţă interioară foarte bogată, în care se zbăteau 
tot felul de influenţe. Vă închipuiţi cîte curente de cultură îşi 
disputau locul în Africa de Nord, acum 1 500 de ani. În mediul 
acesta a trăit Augustin, care era, prin urmare, un hibrid. S-ar 
putea spune că această concrescenţă a catolicismului, subiec- 
tivismul lui Augustin, nu este de origine catolică, ci de in- 
fluenţă străină, fiind o realitate abnormă în cadrele generale 
ale catolicismului. Dar se poate şi nu se poate spune; pentru 
că, de pildă, tot aşa de subiectivistă ca atitudinea lui Augustin 
este şi atitudinea anumitor ordine de călugări cerşetori, în ca- 
tolicism. Este cazul Sfintului Francisc din Assisi, care a fost, 
în interiorul bisericii catolice, un fel de corp neasimilabil. Ac- 
tivitatea lui aprinsă a început liric, şi nu se ştia ce să se facă 
cu el. Pînă la sfirşit însă, i s-a zi» că este al bisericii, a fost 
făcut sfint şi. îngropat, fireşte, cam pe sub mînă, pentru că nu 
există nici un fel de legătură între subiectivismul franciscan şi 
doctrina catolică propriu-zisă. 

Vreau să spun că curentele acestea subiective, care apăreau 
în biserica de Apus şi care nu erau izolate, nu se pot pune pe 
socoteala unor influenţe alogene, cum s-ar putea spune despre 
Augustin. Elementul subiectiv a preexistat Renaşterii, şi a pre- 
existat în chip activ. În epoca Renaşterii însă, el a devenit pre- 
cumpănitor (iar aceasta însemnează Renaştere).. Sau: am avut 
Renaşterea, cînd a devenit precumpănitor elementul subiectiv. 
Cele două fapte sînt reversibile: nu se poate spune că precum- 

pănirea elementului subiectiv a provocat Renaşterea, nici că 
venirea Renaşterii a provocat accentuarea elementului subiectiv. 
Ci trebuie să se spună că precumpănirea elementului subiectiv 
este Renaşterea. 


3. Cînd elementul subiectiv a devenit, aşadar, precumpăni- 
tor, în viaţa în genere a omenirii totul pleca de la subiect, totul 
se orienta spre subiect. Dar ceea ce este caracteristic subiec- 
tului, în primul rînd, este seria de raporturi sub care se înglo- 
bează el. Subiect însemnează suport pentru ceva. Acest ceva 
este, în marea majoritate a cazurilor, de aceeaşi natură cu 
obiectele care i-au servit drepi suport. Prin urmare, din empi- 
ricitatea subiectului se deduce interesul noii epoci pentru em- 
piricitate în genere. Subiectul este o realitate de experienţă. 
Tot aşa, realitate de experienţă este tot ceea ce se raportează 
sau trebuie să fie raportat la subiect. Deci, cu transpunerea in- 
teresului de la general la particular sau individual, de la Dum- 
nezeu la om, de la obiectiv la subiectiv, cu această transpunere 
creşte şi interesul pentru realitatea imediată, pentru empirie, 
pentru practic. Acestea sînt cele două caracteristici fundamen- 
tale pentru Renaştere: interesul pentru om şi interesul pentru 
practic; iar interesul pentru om şi interesul pentru practic, sau 
coroborareâ acestor două interese, dau o determinantă pentru 
primul din ele, adică pentru om. 


4. Dar „om” poate să însemneze o mulţime de lucruri. Pre- 
ocuparea de om exista şi înainte de Renaştere. Toată această 
epocă, de la venirea lui Cristos, a fost interesată la problema 
mintuirii. Problema mîntuirii este o problemă antropologică, 
ceea ce însemnează că a existat un interes foarte viu pentru 
om în această epocă. Atunci întru cit se deosebeşte lumea ve- 
che de noua spiritualitate? 

Omul vechi era omul anonim; omul vechi era omul în ge- 
nere, nu doar ca omul abstract al ştiinţei, al sociologiei de mai 
tirziu, ci un om concret, însă către care te îndreptai cu un in- 
teres general. Totul se petrece, în creştinism, pentru om, şi anume 
pentru omul concret. Dar pentru omul anonim. Nu există, după 
cum ştiţi, în creştinism, nici un fel de sentiment special care 

ne leagă de Vasile, de Ion, de Maria sau de altcineva; nu există 
acest interes personal special. Toţi indivizii există în concret, 
dar nu au pentru noi nici un semn distinctiv. Atitudinea noas- 
tră faţă de semenii noştri este o atitudine de perfectă egalitate. 
Aceasta însemnează că exista omul concret înainte de Renaștere, 
în epoca aceasta creştină, dar nu exista omul care să poarte un 
nume; exista omul concret, nu în calitate de subiect concret, 
ci în calitate de om viu. Omul dinaintea Renaşterii trăia, el era 
însă anonim. De aceea, şi sentimentele de caritate creştină, ca- 
re n-au rostul pe care li-l acordă catolicismul şi protestantis- 
mul, nu ţin seamă niciodată de obiectele individuale către care 
se îndreaptă. Iubirea noastră creştină este aceeaşi dacă se in- 
dreaptă către un frate sau un străin, un om frumos sau unul 
urit, către unul sănătos sau altul bolnav. Există o bucurie a 
imbrăţişării, în creştinism, dar această bucurie a îmbrăţişării 
este aceeaşi dacă are ca obiect un exemplar minunat de frumu- 
sefe omenească sau un lepros. Vasăzică, în adevăr exista inte- 
resul pentru omul concret în epoca aceasta, dar el era lipsit de 
notă personală: un sentiment personal nu e în această echili- 
brare sau în această gospodărire a existenţelor umane. 


5. Nu se întîmplă aşa în Renaştere. Renaşterea este prin 
excelenţă epoca personalismului. Interesul pentru concret ia for- 
mă personală, pentru că omul este interesat întîi de el însuşi, 
aşa cum este el, cu toate tendinţele lui, cu toate necesităţile 
lui, cu toate caracteristicile lui, şi apoi pentru că acest senti- 
ment al persoanei umple tot universul, toată existenţa. Mai 
este încă ceva caracteristic în acest om al Renaşterii. Este anume 
opoziţia dintre eu şi ceilalți semeni ai mei. Creştinismul nu 
cunoştea această opoziţie. Tendinţa fundamentală a creştinis- 
mului a fost întotdeauna şi este anihilarea personalităţii pro- 
prii, ştergerea persoanei proprii şi înşiruirea ei în rîndul celorlalţi 
oameni existenţi. „lubeşte pe aproapele tău ca pe tine însuţi” nu 
însemnează un act pozitiv de dragoste pentru aproapele tău, ci 
însemnează un act negativ faţă de aproapele tău. Nu eşti cu 
nimic mai mult decît aproapele tău, nu-ţi acorzi mai multă im- 
portanță decît aproapelui tău, durerea sau plăcerea ta este tot 
atît de importantă ca plăcerea sau durerea aproapelui tău. Deci 
plăcerea şi durerea nu se distingeau, înainte de Renaştere, 

după sentimentul propriu, iar sentimentul persoanei trebuia să 
fie anulat. 

Ce însemnează toată practica iezuită? Ce însemnează aceas- 
tă practică a umilinţei? Însemnează anularea coeficientului 
personal. Renaşterea nu vrea să mai recunoască lucrul acesta. 
Pentru Renaştere, oamenii ceilalţi sînt toți egali, dar egali prin 
opoziţie cu mine însumi. Sînt şi ei toţi de o parte, iar eu singur 
de partea cealaltă. Există deci o dualitate nouă în Renaştere: 
eu şi semenii mei. Creştinismul spunea că eu sînt semenul meu 
însumi, eu şi semenul meu nu sîntem deosebiți întru nimic; 
Renaşterea spune că eu, fiind eu, sînt deosebit de toţi ceilalți. 
Aşa se explică faptul că, în epoca Renaşterii, fiecare om se 
simţea mai tare, în virtutea meritelor sale personale, în virtutea 
calităţilor sale proprii, şi fiecare om simţea nevoia să se ducă 
la un pictor şi să-i spună să-i facă „portretul”. Epoca Renaşte- 
rii însemnează epoca portretelor. Înainte de Renaştere, din 
punct de vedere omenesc exista tipicul, iar acum, după Re- 
naştere, nu există tipicul, ci conceptualul pentru ceilalţi şi per- 
sonalul pentru mine. Toţi oamenii ceilalţi sînt concepte, reali- 
tatea vie sînt eu însumi. În catolicism, lucrul acesta nu era 
cunoscut; de aceea, arta creştină de dinainte de Renaştere mer- 
ge întotdeauna la tipizare, nu la individualizare, iar arta Re- 
naşterii ignorează tipicul şi devine personală. Madona lui Ra- 
fael nu este o madonă oarecare, ci este o fată frumoasă, pe 
care el a iubit-o, a pus-o pe pînză şi despre care a zis; „aceasta 
este Maica Domnului”. Înainte de Renaştere, omul cerea pic- 
torului să-i facă un chip frumos, pe cînd în Renaştere cerea 
portretul său, pentru că el era şi frumos, şi deştept, şi bun; el 
era de toate. 

Aceasta însemnează Renaşterea: introducerea elementului 
personal. Deci, ca să caracterizăm Renaşterea, avem, deocam- 
dată, trei elemente: 1) trecerea accentului fundamental de pe 
obiectiv pe subiectiv, de pe Dumnezeu pe individ; 2) răsfrîn- 
gerea sau transformarea interesului, din metafizic, în interes 
practic, de minuire: interes ştiinţific; 3) colorarea personală a 
omului. Antropocentrismul, personalismul şi practicismul (uti- 
litarismul), acestea sînt caracteristicile noii epoci a Renaşterii. 

6. Cum se comportă, faţă de noua epocă, logica din această 
vreme? Logica, după cum v-am spus de atitea ori, este un lu- 
cru, consideraţiile logice sint alt lucru. Tratatele de logică din 
epoca Renaşterii mai că nu se deosebesc de cele de dinaintea 
lor, adică din scolastică, pentru că în vremea Renaşterii nu se 
prea cunosc tratate de logică practică. Circulă tot vechile tra- 
tate de logică scolastică, ca al lui Pomponazzi2? etc., ca şi mai 
tirziu, de altfel. Logica de la Port-Royal, în înfăţişarea ei, 
aproape că nu se deosebeşte de vechile tratate de logică; şi 
notaţi că această Logică de la Port-Royal vine tirziu, după în- 
cheierea Renaşterii. 

Consideraţiile izolate asupra logicii însă sînt altele: acestea 
se apropie mai mult de diferenţierea spirituală a Renaşterii, 
faţă de epoca veche, care se încheia cu scolastica; iar meca- 
nismul propriu al gîndirii omeneşti este categoric nou. Numai 
că pe noi nu ne interesează mecanismul propriu al gîndirii 
omeneşti, ci ne interesează teoria logică asupra acestui meca- 
nism propriu al gîndirii omeneşti. Ce se poate spune despre 
acest mecanism? 

Eu nu vreau să mă opresc nici la gîndirea umană, nici la 
primele formulări logice, în legătură cu gindirea omenească, 
din vremea Renaşterii. Vreau să merg de-a dreptul la un tratat 
care sintetizează, la un moment dat, toată gindirea asupra lo- 
gicii. Acest tratat este, după cum ştiţi, mult mai tirziu decit 
Renaşterea şi se cheamă Novum Organum, al lui Bacon. 

Bacon nu este marele reformator al logicii, ci marele ei 
edificator, în acelaşi fel şi mai puţin decit a fost Aristotel pen- 
tru lumea veche. Adică, giîndirea logică progresase, de la înce- 
puturile Renaşterii pînă la el, în chip simţitor, iar, cînd a venit 
el, a găsit un material pe care l-a adunat, l-a sistematizat şi l-a 
înfăţişat în formă. Care este structura acestui opus, în care se 
rezumă, în adevăr, toată gîndirea logică de la Renaştere şi pină 
atunci? D-voastre ştiţi că această logică baconiană are patru 
capitole mai mari: invenţia, constatarea, memoria şi elocuţiu- 
nea. Dintr-o dată vedeţi că memoria şi elocuţiunea nu sînt ca- 
pitole care intră în preocupările noastre, ci în cadrele grama- 
ticii; rămîn celelalte două capitole interesante: constatarea şi 
invenţia. 

Epoca veche cugeta, epoca nouă constată; aceasta însem- 
nează că epoca veche mergea înspre esenţa lucrurilor, epoca 
nouă merge înspre fapt. Interesul noii spiritualităţi este faptul, 
aşa cum cade în experienţa individului; nu mai merge, prin 
urmare, la esențe, la ceea ce este sub această realitate. Ceea 
ce este sub realitate nu mă interesează: pe mine mă interesează 
faptul. Eu nu judec, eu nu desfac ca să văd ce este înăuntru, 
ci constat, pur şi simplu, faptul caracteristic, iar mecanismul 
de constatare este judecata. Vedeţi, unul din elementele con- 
stitutive ale logicii este, pentru Francis Bacon, judecata, nu 
conceptul, cum e la cei vechi: Socrate, Platon, Aristotel. Ele- 
mentul constitutiv al operaţiei mele de înţelegere, al activităţii 
mele spirituale, este judecata. Eu nu vreau să cercetez întru cît 
este îndreptăţit Bacon să facă afirmarea aceasta sau nu, întru 
cît poate să lege faptul cu judecata, ci constat numai că, atunci 
cînd Bacon vrea să precizeze care sînt marile încrengături ale 
problematicii logice, el pune constatarea şi vorbeşte de jude- 
cată. Judecata nu mai este, ca înainte, un fel de raport, un fel 
de legătură între concepte, nu mai face parte din procesul dia- 
lectic. Dialectica nu mai există ca atare, ci există numai faptul 
pe care-l constat cu ajutorul judecății. Lucru fundamental nou, 
care într-adevăr defineşte o nouă logică. 

Şi acum, cu ajutorul minţii, eu pot să merg mai departe, 
pentru că, în definitiv, judecata constată, dar constatările acestea 
Sînt pentru mine materialul asupra căruia mintea mea lucrează. 
Eu, omul, sînt centrul dinamic al realităţii, şi deci ceea ce este 
vine din mine. Eu primesc materialul, îl transform şi dau fa- 
bricatul afară, spune Bacon. În cealaltă parte a logicii, el pune 
inducția. Inducţia este operaţia prin care eu inventez. Partea 
cea mai însemnată a logicii este invenţia. Eu constat prin ju- 
decată, dar mintea mea prelucrează constatările judecății şi in- 
ventează. larăşi fapt caracteristic: lumea veche nu inventa 
nimic. Lumea veche avea o judecată care era menită să con- 
State, dar această lume veche, cu ajutorul judecății, nu voia să 
inventeze nimic. Cu ajutorul judecății, lumea veche vroia nu- 
mai să pătrundă în realitate şi să constate ceea ce este înăuntru. 
Lumea veche despica pentru ca să constate; lumea nouă con- 
stată, la început, pentru ca să construiască, pe urmă. 

7. lată, prin urmare, că ceea ce deosebeşte noua logică este 
un caracter demiurgic, un caracter creator, inventiv, construc- 
tiv. Acesta este rostul inducției, în noua logică baconiană, for- 
mulată în chip perfect valabil de către Galileo Galilei. Toată 
epoca Renaşterii, deci dinainte de Bacon, este plină de tratate 
de invenţii. Toată lumea inventa, căuta în logică posibilităţi de 
invenţie. Pascal însuşi este autorul unei maşini. Tot aşa, Ray- 
mundus Lullus în „arta combinatorie”; aceeaşi problemă de 
invenţie se va pune şi la Leibniz. Toată lumea voia să găsească 
o formulă practică, cu ajutorul căreia să inventeze în ordinea 
logicii. Logica devenea, prin urmare, un fel de artă de a in- 
venta, un fel de artă de a descoperi adevărurile şi de a crea 
adevărurile, un univers al gîndirii suprapus universului ju- 
decăţii, universului constatării. Constatarea prin judecăţi por- 
neşte de la faptul individual, iar întrebuinţarea judecății în sco- 
pul de a inventa îşi are originea în caracterul dinamic al noii 
logici. Logica trebuie să invente, trebuie să-mi dea mie un in- 
strument de stăpînire a realităţilor. 


Vasăzică, cele trei caracteristici pe care le-am găsit în Renaş- 
tere, în general, antropocentrismul, practicismul şi personalis- 
mul, îşi au corespondentul lor precis în noua logică. Judecata, 
operaţie a minţii omeneşti, devine, în locul conceptului, cen- 
trul preocupărilor logice şi instrumentul de cercetare al gîndi- 
rii; faptul devine obiectul asupra căruia se îndreaptă funcţia de 
constatare a judecății; şi, în sfîrşit, puterea de invenţie a minţii 
omeneşti, facultatea de a construi personal, pe baza unui ma- 
terial dat, pus la dispoziţie de judecată, ca funcție de constatare 
a faptelor, sub formă de material brut. 

Ce însemnează inducția şi problemele de amănunt care se 
subsumează sub structura aceasta generală a logicii Renaşterii 
vom cerceta în rindul viitor, 


XIV 


TENDINŢE MATEMATIZANTE 
IN LOGICA MODERNĂ 


1. Matematica, ştiinţă simplă, sigură, obiectivă, perfectă şi defini- 

tivă. 2. Matematica, idealul tuturor ştiinţelor. 3. Matematizarea lo- 

gicii. 4. Unitate matematică şi unitate logică. Confuzia dintre ele a 

făcut posibilă identificarea logicii cu matematica. 5. Calcul şi invenție. 
Confuzia lor a prilejuit matematizarea logicii. 


1. Epoca pe care am încercat s-o schiţez înaintea d-voastre, 
în trăsăturile ei fundamentale, în convorbirea noastră trecută, 
şi care începe cu Renaşterea, dar nu se opreşte la ea, pentru 
că Renaşterea nu este decit aurora timpurilor moderne, şi nu 
formează pentru ea însăşi o perioadă închisă, epoca aceasta 
trăieşte, toată, sub egida matematicii. Gîndirea omenească este 
orientată matematic asupra universului şi nu ştie să explice şi 
să exprime, ceea ce cunoaşte din această lume, într-un limbaj 
mai precis decit în cel al matematicii. Am putea spune că ma- 
tematica stăpîneşte totul, nu atît în măsura posibilităţilor ei, cît ` 
în măsura nădejdilor pe care omenirea le leagă de acest nou 
instrument de cunoaştere. Instrumentul era nou numai întru cât 
căpăta o nouă aplicare. Matematica a existat întotdeauna, în 
omenire, şi preocupările matematice de asemenea: numai că 
aceste preocupări aveau, în istoria epocii vechi, cu totul altă 
orientare decit au astăzi. D-voastre ştiţi că marii matematicieni 
ai Antichității, aproape toţi, sînt înrudiţi sufleteşte cu platonis- 
mul. Ei întrebuinţau această metodă pentru descoperirea şi pentru 
fixarea ultimelor adevăruri posibile; de aceea, propriu-zis, toată 
matematica se adăpostea în regiunile ezoterice ale Antichității. 

Matematica nouă este cu totul altceva: este anume un corp 
de adevăruri clare, simple şi evidente prin ele însele, sau care 
sint considerate ca atare cel puţin în punctul lor de plecare. 

Deosebirea este deci fundamentală. Matematică nu aveau voie 
să facă, în vremea veche, decit cei iniţiaţi; în vremea nouă, tot 
ceea ce avea să fie mai puţin de iniţiat erau matematicile, aşa 
cum Sînt ele, şi anume reduse la ultimele elemente, inteligibile 
nu numai pentru iniţiaţi, ci pentru toată lumea. Ceea ce adu- 
cea, prin urmare, matematica în conştiinţa modernă era un ca- 
racter de certitudine şi de simplitate. Matematica era excluziu- 
nea misterului. Că, în vremea veche, de această activitate 
Spirituală se legau anumite mistere şi că, în vremea aceasta 
chiar, a existat o mistică a numerelor, în practica cabalistică 
sau în practica tuturor ocultiştilor de la inceputul Renaşterii, 
este iarăşi adevărat, dar matematica, aşa cum intră în conşti- 
inţa lumii moderne, cea către care se îndreptau cu toţii, nu mai - 
era acea matematică ezoterică, ci, dimpotrivă, cunoştinţa sigu- 
ră şi cunoştinţa simplă. Acesta era primul caracter împărtăşit 
de toţi: cunoştinţa sigură şi simplă. 

Matematica avea şi alt caracter: cunoştinţa sigură şi simplă, 
desprinsă de posibilităţile de greşeală ale subiectului cunoscă- 
tor. În primul fei, matematica era sigură, în al doilea fel — 
eminamente obiectivă. Pe de altă parte, ea se impunea cuge- 
tării moderne, pentru noua dorinţă de a cunoaşte a omenirii, 
Şi se impunea prin repeziciunea procesului gîndirii omeneşti 
lucrînd cu ajutorul ei. lată atitea avantaje sub a căror formă se 
prezintă matematica spiritului modern. Prin urmare, cunoştinţă 
certă şi obiectivă: cunoştinţă care nu se mai poate schimba. 

Acum, vedeţi, certitudine însemnează, de fapt, ceva obiec- 
tiv; obiectivitate însemnează ceva valabil pentru toată lumea. 
Nici unul din aceste calificative, cert şi obiectiv, nu închide, 
propriu-zis, în el o afirmaţie asupra valorii cunoștinței noastre, 
în raport cu ceea ce ea reprezintă, pentru că eu pot să am cer- 
titudine faţă de o cunoştinţă a mea, se poate ca această cu- 
noştință a mea să fie valabilă pentru toată lumea, şi totuşi nu 
este exclus, principial, ca această cunoştinţă certă şi obiectivă 
să nu reprezinte nimic din realitate. Eu, de pildă, am cunoş- 
tinţa certă că acest obiect se cheamă masă. Această cunoştinţă 
certă este şi obiectivă, pentru că noi, toată lumea, numim acest 
obiect masă. Dar ce însemnează masă în ea însăşi şi în ce ra- 

port stă numele de masă, pe care-l poartă obiectul acesta, cu 
obiectul însuşi, în legătură cu aceasta nu ne afirmă nimic cu- 
noştinţa noastră certă şi obiectivă. Şi, cu toate acestea, spiritul 
omenesc alunecă întotdeauna asupra problemelor fundamenta- 
le, mai ales cînd ele sînt dificile. Din faptul că această cu- 
noştinţă este certă şi obiectivă, din acest fapt se deduce o va- 
loare de cunoaştere a ei. Adică, dacă noi nu ne înţelegem cînd 
facem afirmaţii discursive asupra realităţii, ne înţelegem însă 
întotdeauna cînd facem afirmaţii matematice asupra acestei 
realităţi. Valoarea afirmațiilor noastre discursive asupra reali- 
tăţii variază în timp; valoarea afirmațiilor noastre matematice 
asupra realităţii nu variază în timp: deci cunoştinţa matematică 
este preferabilă cunoştinţei discursive. 


2. Toate aceste afirmaţii sînt adevărate, afară de una: că 
afirmaţiile de natură matematică asupra realităţii nu evoluează 
în.,timp. Aceasta nu este exact. Există aceeaşi posibilitate de 
evoluţie a teoriilor, în matematică, cum există în orice dome- 
niu de cercetare ştiinţifică şi filozofică; adică, matematica este 
pasibilă de teorii, în acelaşi fel în care teorii face orice ştiinţă 
mai puţin sigură şi mai puţin obiectivă decit matematica. Ase- 
menea lucruri nu puteau şti, pe vremea aceea, închinătorii ma- 
tematicii, pentru simplul motiv că această nouă ştiinţă la modă 
— care avea alt coeficient de clarificare — încă nu ajunsese 
pînă la ultimele ei încheieturi. Însă afirmaţiile asupra cunoş- 
tintei matematice sint valabile. Ceea ce nu este valabil este, 
Cum vă atrăgeam atenţia, valoarea de cunoaştere efectivă a rea- 
lităţii, a acestui instrument de gindire matematică. Peste pro- 
blema aceasta a trecut omenirea de atunci şi a instituit princi- 
piul, valabil pentru toate raţiunile europene, că o cunoştinţă 
matematică este una sigură şi obiectivă a realităţii. Tot efortul 
pe care-l făcea omenirea, pe timpul acela, a fost de a reduce 
toate ştiinţele la limbajul matematic, efort care a durat de la 
începutul Renaşterii pînă la începutul veacului al XX-lea, prin 
urmare cinci sute de ani, în aşa măsură încît, la un moment 
dat, oricine afirma că atîta adevăr este într-o ştiinţă cîtă mate- 
matică este în ea. 

De îndată ce prestigiul cunoștinței matematice era aşa de 
sus, nu mai încape nici o îndoială că filozofia în genere, şi 
logica în speţă, trebuiau să cadă în raza de acţiune matematică. 
Mai întîi de toate, ştiţi că a fost o epocă în care totul era ma- 
tematică. Spinoza a scris „etică demonstrată după metoda geo- 
metrică”30, iar, cînd a vrut să verifice dacă în adevăr cartesia- 
nismul este un sistem valabil, atunci a încercat să pună toate 
afirmaţiile cartesiene în limbajul matematic, a căutat adică să 
transpună cartesianismul într-un sistem de teoreme. Iarăşi tre- 
buie să fac observaţia că această atitudine nu este neînteme- 
iată. Cînd Spinoza spune că face o etică demonstrată matema- 
tic, o şi face. Într-adevăr, demonstraţia spinozistă păstrează 
toate caracterele demonstraţiei matematice. Unde această afir- 
maţie nu mai are valoare, este acolo unde se caută semnificaţia 
faptului. Matematica este sigură şi obiectivă; eu am expus etica 
mea după metoda matematică, ergo3l etica mea este o ştiinţă 
sigură şi obiectivă. Cum este sigură şi obiectivă matematica, 
am văzut. Ceea ce ignora lumea era valoarea propriu-zisă a 
raţionamentului deductiv. De îndată ce elementele din geome- 
tria lui Euclid sînt înfăţişate în forma pe care o cunoaştem noi, 
geometria se construieşte deductiv, printr-un sistem de silogis- 
me. Tot aşa spunea şi Spinoza: etica mea se construieşte de- 
ductiv, printr-un sistem de silogisme, deci e imposibil să mă 
înşel, pentru că am un sistem strict de deducție şi păstrez toate 
regulile deducţiei acesteia; ergo este exclusă eroarea. 

Eroarea se strecoară totuşi întîi în metodă însăşi. A expune 
deductiv o teorie nu însemnează a inventa deductiv acea 
teorie. Prin urmare, procesul de invenţie şi procesul de expu- 
nere sînt şi rămîn două fapte fundamental deosebite. Euclid îşi 
expunea deductiv teoremele lui, el nu construia însă deductiv 
Ştiinţa aceasta; cel mult putem spune că organiza deductiv aceas- 
tă ştiinţă, acest sistem de adevăruri fundamentale, pe care le 
avea la îndemînă graţie unui proces de invenţie. Sistemul său 
îl transmitea cu ajutorul metodei deductive, dar, pentru insti- 
tuirea acestor teoreme, trebuia să intervină totdeauna elemen- 
tul subiectiv, personal, de invenţie. 

lată ce a ignorat toată această epocă, crezind că poate să 
fundeze pină şi o ştiinţă de arme bazată pe metoda matema- 

tică: a ignorat că, chiar în edificiul matematicii, nu se poate 
înainta cu nimic dacă nu intervine şi un element subiectiv, acela 
al invenţiei, fapt recunocut, între alţii, de Kant — care re- 
curgea însă la construcţia pură şi credea că matematica este o 
ştiinţă pură de orice imixtiune subiectivă. Pentru că însuşi Kant 
întemeia posibilitatea ştiinţei matematice pe construcţie, pe 
facultatea spiritului individual, cum zicem noi, de a construi. lată 
faptul care nu trebuie să ne scape, cînd vrem să înţelegem aceas- 
tă boală matematizantă, care a străbătut toate încheieturile 
gîndirii moderne. Invenţia, care este, în adevăr, foarte rapidă 
în matematici, a furat mintea oamenilor, iar necesitatea de a 
inventa am explicat-o rindul trecut. Ea pornea tocmai din noua 
orientare practică a spiritului omenesc şi din necesitatea de a 
intra, într-un fel, în stăpînirea realităţii exterioare. 


3. Cum s-a transpus în logică această manie matematizantă? 
Ea s-a transpus în forma cea mai generală, printr-un fel de 
identificare a logicii cu matematica. Identificarea logicii cu mate- 
matica este o problemă conştient pusă şi eminamente moder- 
nă. Ea avea să se constituie ca o ştiinţă aparte abia în a doua 
jumătate a veacului al XIX-lea. Însă nu numai germenii, dar 
principiile fundamentale ale acestei identificări, dintre logică 
şi matematică, sînt puse în această epocă, spre sfirşitul Renaş- 
terii şi începutul lumii noi. Iarăşi trebuie să se observe că, şi 
în această tendinţă, există anumite puncte care pot fi justificate 
şi care izvorăsc din nou dintr-o alunecare a spiritului omenesc. 
Logica era pentru toată lumea o ştiinţă formală. Matematica 
tindea să devină, la începutul evului modern, tot o ştiinţă formală. 

Noi, în genere, spunem că ştiinţele sînt sisteme de adevăruri 
Sau sisteme de afirmaţii asupra realităţii, construite prin crea- 
rea unei anumite perspective asupra acestei realităţi. Matema- 
tica, întrucît este ştiinţă la fel cu celelalte ştiinţe, trebuie să 
aibă, şi ea, prin urmare, un material în realitate şi trebuie să 
privească această realitate sub un anumit unghi de vedere. Lo- 
gica are un material al său: este gîndirea umană, căreia îi des- 
prinde formele generale. Matematica, pentru noi, are şi ea un 
material: cantitatea. Matematica este, într-un oarecare fel, rea- 
litatea privită sub raportul cantităţii. Însă, prin progresele 

gîndirii ei, matematica a ajuns la un moment dat să pună, după 
vremea lui Cauchy, problema purificării sale de orice element 
material. Adică, ceea ce este precumpănitor în matematică nu 
este materialul şi nu sînt proprietăţile acestui material, ci anu- 
mite scheme generale. Există o diversitate de obiecte, iar în 
această diversitate de obiecte eu pot să stabilesc o ordine. Atît 
pretindeau matematicienii că este necesar pentru constituirea 
matematicii: noţiunea de obiect, cea de diversitate de obiecte 
şi noţiunea de ordine; cu aceste trei elemente se constituie ma- 
tematica, fără să mai fie necesară intervenţia cantităţii. 

Dacă, în adevăr, lucrurile stau aşa, atunci nu este surprin- 
zătoare apropierea dintre logică şi matematică, pentru că şi lo- 
gica este tot o ordine. Există chiar un foarte interesant filozof 
german, contemporan cu noi (a murit mai anul trecut), Hans . 
Driesch, care numeşte logica teoria sau doctrina ordinii (Ord- 
nungslehre), după cum metafizica o numea Wirklichkeitslehre3?. 
Atitudinea matematicienilor însă nu pare să fie tocmai aşa de 
îndreptăţită. Ea spune că există obiecte, că există multiplicitate 
de obiecte şi că există o ordine în această multiplicitate de 
obiecte. Ce este cantitatea în toată această afacere? Nu este ni- 
mic! Unitatea ce însemnează? Unitatea, spun matematicienii 
de astăzi, este acelaşi lucru cu ceea ce numeşte logica o uni- 
tate, adică însemnează unitate de aprehensiune sau de per- 
cepţie; tot ceea ce poate fi prins ca unul în conştiinţă constituie 
o unitate. Această unitate însă, zic ei, nu are întru nimic con- 
tact cu ceea ce ar putea să fie numit cantitate. Unitatea logică 
Şi unitatea matematică sînt unul şi acelaşi lucru. Atunci nu mai 
vedem unde este deosebirea dintre logică şi matematică. 


4. Este aşa, şi nu este aşa. Este aşa pentru logica absolută; 
nu este aşa pentru logica noastră reală, pentru logica realistă. 
Logica absolută spune că totul se creează prin teză, antiteză 
şi sinteză, Logica aceasta spune că există ceva şi există con- 
trariul lui ceva, că toată realitatea se epuizează în A şi non-A, 
după principiul contradicţiei — ceea ce este adevărat. Ce pre- 
tind însă matematicienii, peste această logică? Ei pretind că 
există o multiplicitate, adică ceea ce se defineşte în raport cu 
non-A şi ceea ce se numeşte A este pasibil de repetare. Vedeţi, 

principiul contradicţiei are un corelativ în principiul identităţii; 
adică „A nu este non-A” îşi are drept corelativ pe „A este A”: 
un lucru este tot ceea ce este el, sau nu poate să fie ceea ce 
nu este el. Aceasta însemnează principiul identităţii şi princi- 
piul contradicţiei. Dar, de îndată ce „A este A” şi de îndată 
ce unitatea este unitate, şi unu este semnul acestei unităţi, dacă 
nimic nu există în afară de unitate, dacă aspectul acestei per- 
cepţii este şi semnul său de apercepţie, atunci nu mai poate să 
existe, propriu-zis, nici multiplicitate, pentru că multiplicitatea 
există acolo unde se poate constitui o deosebire. Unitatea în 
afară de timp şi de spaţiu nu poate să ducă la nimic; unitatea 
din afară de timp şi spaţiu rămine, pur şi simplu, o unitate, nu 
este pasibilă de multiplicare; şi, în adevăr, este aşa, pentru că, 
de îndată ce unitatea stă sub legea identităţii, luată ca unitate, 
în una singură nu pot să fie două. Dacă sînt două, nu mai sînt 
identice; ca să fie identice, trebuie să nu se poată deosebi, deci 
să fie acelaşi lucru. 

Aşadar, unitatea matematică: unu este identic cu unu, aceasta 
nu este o identitate logică, ci o identitate de altă natură decît 
cea logică, pentru că identitatea logică nu este pasibilă de multi- 
plicare: în unu este unu, „este unu” nu poate să fie doi de unu; 
ca să fie doi de unu, trebuie să se deosebească prin ceva, adică 
prin poziţie, prin mărime ş.a.m.d. Aceasta însemnează că, dacă 
se sprijină, în adevăr, pe multiplicitatea obiectelor şi pe ordi- 
nea acestei multiplicităţi, ştiinţa matematicii trebuie să aibă un 
domeniu de existenţă altul decît acela al logicii, pentru simplul 
motiv că logica depăşeşte timpul şi spaţiul, pe cîtă vreme ma- 
tematica, avind de-a face cu două sau mai multe unităţi, nu 
poate să depăşească timpul şi spaţiul. Cu alte cuvinte, unitatea 
începe să existe, în diferite exemplare, în momentul în care se 
repetă, adică se trece în domeniul timpului şi al spaţiului, adică 
în domeniul în care începe să lucreze principiul individuaţiei. 
Pentru logică, distincţia aceasta nu este necesară, căci logica 
depăşeşte timpul şi spaţiul. Matematica nu le poate depăşi, deci 
domeniul logicii şi domeniul matematicii sînt altele. 

Logica nu se poate identifica, prin urmare, cu matematica, 
chiar dacă, aşa cum afirmă matematicienii, matematica nu lu- 

crează cu cantitatea, ci lucrează numai cu conceptul de ordine. 
Pentru ca să ajungem la această formulare, au trebuit o mul- 
time de consideraţii şi a trebuit ca matematica să treacă prin 
diferite procese de dezvoltare şi desfăşurare a aptitudinilor ei. 
Aceasta nu se ştie nici astăzi cu destulă precizie. Deci era 
oarecum îndreptăţită identificarea logicii cu matematica, atita 
vreme cît matematica se desprindea de elementul subiectiv şi 
se întemeia mai mult pe conceptul de ordine. 


5. De ce era însă nevoie de această identificare a logicii cu 
matematica? Pentru un motiv foarte simplu: de îndată ce toată 
epoca aceasta spirituală a omenirii era convinsă că matematica 
este o ştiinţă certă şi obiectivă, şi o ştiinţă pasibilă de progrese 
foarte repezi în domeniul certitudinii şi al obiectivităţii, era 
natural să se încerce o aplicare a metodei matematice la logică, 
pentru că, în toată această vreme, logica era considerată, nu 
cum.0 considerăm noi, ca un sistem de cunoştinţe generale, ci 
ca un instrument de înaintare şi de lărgire a cunoaşterii ome- 
neşti. Vasăzică, logica era privită mai mult sub aspectul posi- 
bilităţilor ei de invenţie. Se căuta deci o identificare a logicii 
cu matematica, pentru o aplicare a metodei inventive a mate- 
maticii în logică, iar această metodă inventivă a matematicii 
era calculul. 

Şi aci este, iarăşi, o mică eroare: calculul este o metodă de 
lucru a matematicii; cu ajutorul calculului, matematica ajunge 
la anumite rezultate; dar calculul este numai un instrument, pe 
cînd invenţia este cu totul altceva decît calcul. Calculul este 
instrument sau limbă. Dar instrumentul acesta, ca să producă, 
trebuie să fie miînuit. Mînuirea instrumentului de calcul este 
furnizată de spiritul inventiv al omului, deci tot de un element 
subiectiv. Calculul, prin el însuşi, nu are virtuţi subiective. Tre- 
buie să fac anumite combinaţii, pentru ca într-adevăr calculul să 
mă ducă la ceva. Ei bine, calculul însuşi nu-mi arată mie ce 
fel de combinaţii trebuie să fac, ci felul combinațiilor pe care 
trebuie să le fac îmi stă la dispoziţia mea şi este în funcţie de 
inventivitatea mea, care iarăşi este o calitate subiectivă. Şi 
acest lucru l-a ignorat epoca modernă, oricît de îndrăgostită 
era de matematică. Atunci şi-a zis că matematica înaintează 

prin calcul, iar prin calcul va înainta şi logica, descoperind o 
mulţime de adevăruri noi. Sint o mulţime de condiţii implicate 
în acest punct de vedere, pe care am căutat să le desprind. 

Marele maestru al acestui punct de vedere, în epoca mo- 
dernă, este Leibniz. El a fost un mare metafizician, fără îndo- 
ială; pe noi ne interesează însă mai ales în latura cercetărilor 
logice. În această latură a cercetărilor logicii, există doi Leib- 
niz: există un Leibniz metafizician, de sursă aristotelică, ce 
merge după logica conţinutului noţiunii, după logica compre- 
hensivă, şi există un alt Leibniz, matematician, care aplică me- 
todele matematicii în logică şi creează logica matematică. 
Această logică matematică nu mai este comprehensivă, adică 
nu mai merge după conţinutul noţiunii, ci este extensivă; nu 
mai merge după calitate, ci după cantitate. Aşa-numita teorie 
a cantităţii judecății, în a doua jumătate a veacului al XIX-lea, 
îşi are originea în calculul logic instituit de Leibniz. 


Am făcut schema acestei epoci, care ducea în chip fatal 
către matematică, şi am căutat să-i desprindem rădăcinile spi- 
rituale, pentru logică. Vom vedea, în rîndul viitor, în ce constă 
această logică extensivă ca şi acest calcul al lui Leibniz, şi 
vom cerceta valoarea lor sistematică. 


XV 


LEIBNIZ: ÎNTRE SUBSTANŢIALISM 
ŞI RELAŢIONISM 


1. Profilul spiritual al lui Leibniz. 2. Teza lui B. Russell. 3. Predicaţie 
Şi relaţie. 4. Importanţa lui Leibniz în istoria logicii. 


1. Leibniz este, în genere, cunoscut ca unul dintre marii 
cugetători ai omenirii. Ca logician însă este mai puţin cunos- 
cut. De altfel, el nici nu a scris un tratat de logică propriu-zis, 
ci numai însemnări răzlețe şi opuscule, care sînt cunoscute mai 
puţin şi într-un cerc mai restrîns33. Pentru a schiţa profilul spi- 
ritual al acestui mare ginditor, trebuie să remarcăm de la înce- 
put una din caracteristicile lui esenţiale. 

Este foarte ciudat, dar aşa este: Leibniz este plin de con- 
tradicţii. Pare că în adevăr ar sta la cusătura a două lumi deo- 
sebite. Pe de o parte, substanţialist şi metafizician; pe de altă 
parte, cap deschis de matematician modern. Adică, el zice: în 
logică trebuie să întrebuinţăm aşa-numita logică a comprehen- 
siunii. Ce însemnează aceasta? Că raporturile dintre două no- 
iuni se stabilesc după conţinutul noţiunilor. În loc să spună 
lucrul acesta, fără îndoială că ar fi fost mult mai normal, mai 
potrivit şi mai firesc ca el, matematician, să întrebuinţeze ra- 
porturile conceptelor după extensiune, după sferă. Ei bine, nu. 
El întrebuinţează, în logica sa, raporturile după comprehensiune, 
dar face, pe de altă parte, după cum vom vedea, calcul logic, 
adică întrebuințează elementele acestea ultime logice drept ceva 
gol de conţinut, care se raportează numai la o anumită clasă 
de obiecte, care cuprinde, sub el, o anumită categorie de indivizi. 


2. Un matematician şi filozof englez, Bertrand Russell, a 
încercat să deducă întregul sistem de gîndire al lui Leibniz, 
toată metafizica leibniziană, din presupoziţia că orice propo- 

ziţie se compune dintr-un subiect şi un predicat. Această ope- 
raţie pe care o face Russell, într-o carte foarte interesantă, tra- 
dusă în limba franceză, poate fi considerată, din punctul de 
vedere al jocului de inteligenţă, ca reuşită; dar, din punctul 
de vedere al desfăşurării istorice a gîndirii lui Leibniz, impre- 
sia mea personală este că drumul pe care l-a urmat acesta este 
tocmai invers. Vreau să spun că substanţialismul metafizic al 
lui Leibniz este tocmai ceea ce determină caracterul predicativ 
al logicii lui, care nu poate fi lămurită numai printr-o presu- 
poziţie, aşa cum face Russell. Russell zice: orice propoziţie se 
compune dintr-un subiect şi un predicat. Aceasta constituie lo- 
gica lui Leibniz? Da şi nu. Da, pentru că Leibniz deosebeşte 
în logică două părţi distincte: o parte este ceea ce am numit 
noi pină acum, pină la scolastici, logică, adică artă de a de- 
monstra. Cu privire la această parte, da. În cadrul logicii ca 
artă de a demonstra, evident, orice propoziţie este compusă 
dintr-un subiect şi un predicat. Dar, de la scolastici pînă la 
Leibniz, s-au întîmplat mari prefaceri: a avut loc prefacerea 
Renaşterii şi ridicarea matematicii la rangul de regină a ştiin- 
telor; s-a ivit pretenţia ca logica să ne ajute la mărirea cercului 
cunoştinţelor, nu la demonstraţia afirmărilor noastre. Prefaceri 
care au dat naştere la celelalte preocupări logice la Leibniz, 
cu privire la care punctul de plecare al lui Russell este absolut 
nefundat. 


3. Spuneam că Leibniz se zbate între logica substanţialistă, 
de structură aristotelică, şi tendinţele nominaliste ale logicii 
moderne. Vom preciza limitele acestei oscilaţii spirituale, ana- 
lizind teoria judecății la Leibniz. Preocuparea lui e de factură 
modernă: să descopere arta invenţiei logice, prin reducerea la 
elemente simple a proceselor logice din mintea omenească. Cu 
aceste elemente ireductibile voia să realizeze o „ars combina- 
toria“. Dar Leibniz, care, fără îndoială, a avut ceva de geniu 
în toată speculaţia sa, şi-a dat seama de la început că nu poate 
să existe posibilitatea de analiză completă a conceptului. Leib- 
niz, care este, în altă ordine de idei, creatorul calculului infi- 
nitezimal, a ştiut că o analiză fără rest a conceptului este o 
operaţie in infinitum?4. Dar, atunci, ce ar putea fi această ope- 

raţie de analiză pe care o propune el? Nu mai este, de fapt, 
ceea ce voia el: o stabilire a elementelor fundamentale ale gin- 
dirii; ci este propriu-zis o regulă de logică obiectivă. Leibniz 
zice: orice judecată se compune dintr-un subiect şi un predicat. 
Judecata este adevărată atunci cînd predicatul intră în subiect. 
Deci pînă unde împing eu analiza? El pornise să facă analiza 
spiritului omenesc, în ultimele elemente. Ca să fac analiza 
conceptului, nu pot; Leibniz însuşi mărturiseşte că este o ope- 
raţie care merge la infinit. El zice: nici n-am nevoie; eu am 
nevoie să fac această analiză numai pînă în momentul în care 
descopăr în subiect conceptul predicatului. În momentul în ca- 
re, tot analizînd conceptul subiectului, descopăr în el, ca ele- 
ment component, constitutiv, predicatul, în momentul acela 
operaţia mea este suficient înaintată, pentru că, avînd dovada 
că predicatul este conţinut în subiect, am dovedit că propoziţia 
aceasta subzistă logiceşte. 

De unde pretenţia aceasta? Din faptul că Leibniz, foarte 
aristotelician în fond, în logică nu vede mai departe decît pre- 
dicaţia. Spiritul lui vioi a descoperit, fără îndoială, şi altfel de 
judecăţi. Cînd zici: „pisica mănîncă șoareci“ — este evident 
că nu mai ai de-a face cu o predicaţie. El însă, printr-o nece- 
sitate pe care nu o putem explica decît prin structura lui emi- 
namente substanţialistă, încearcă să ocolească judecata aceasta, 
de pură relaţie, şi să o transforme într-o judecată predicativă; 
iar, atunci, „pisica mănîncă şoareci“, un lucru foarte clar, pe 
care îl înţelege toată lumea, devine, în baroca transformare a 
lui Leibniz: pisica e ceva care este aşa cum trebuie să fie, atunci 
cînd şoarecele este mincat. „Pisica mănîncă şoareci“ şi „pisica 
este ceva care mănîncă şoareci“ sînt două lucruri deosebite, 
pentru că „pisica mănîncă şoareci“ arată acţiunea care se pe- 
trece în faţa noastră, pe cîtă vreme „pisica este ceva care 
mănîncă şoareci“ arată ce calitate are pisica. „Pisica mănîncă 
şoareci“ este o acţiune definitorie pentru pisică, pe cîtă vreme 
„pisica e ceva ce mănîncă şoareci“ este o încercare de definiţie 
directă a pisicii. Prin urmare, nu înseamnă acelaşi lucru. 

Totuşi Leibniz se munceşte cu orice preţ să transforme fie- 
care judecată de relaţie într-o judecată de predicaţie şi, în ca- 

drul acestor judecăţi de predicaţie, să aplice acea teorie a ana- 
lizei care trebuie să contribuie la demonstrarea adevărului, nu 
la crearea adevărului. Creare a adevărului ar fi în clipa în care, 
dacă într-adevăr ar fi izbutit să analizeze conceptul, ar fi putut 
face, cu aceste elemente ale conceptului, diferite combinaţii. 
Dar el însuşi recunoaşte că această operaţie este imposibilă, şi 
atunci analiza conştiinţei noastre, de unde trebuia să fie un fel - 
de mijloc de lărgire a cunoștinței, de căpătare de noi adevăruri, 
devine şi la Leibniz un instrument de probare a afirmației, ca 
în cadrul logicii vechi. Vasăzică, procesul acesta de analiză, 
pe care începe să-l opereze în domeniul conceptului, îl trans- 
pune dintr-o dată în domeniul propoziției în loc să continue, 
prin urmare, să-l opereze în domeniul conceptului. Cu toate 
acestea — şi aci este tocmai una din trăsăturile de contradicţie 
necontenită, în care se află spiritul cercetător al lui Leibniz —, 
urmăreşte o reeditare a acelei Ars Magna a lui Lullus, prin 
încercarea de creare a calculului logic. Vasăzică, după ce a 
definit propoziţia ca un raport sau o legătură între subiect şi 
predicat, după ce a încercat să reducă toată operaţia noastră 
mintală la un simplu proces de predicaţie — tocmai pentru că 
el era legat de substanţa ce stă la baza întregii metafizici a lui 
Leibniz —, după acestea el încearcă să creeze arta logică de 
a construi adevăruri noi. 


4. Partea care se cheamă arta de a inventa este formulată 
în istoria logicii precis şi oarecum cadrînd cu desfăşurarea is- 
torică a evenimentelor. Pentru primele dăţi se afirmă pretenţia 
lumii moderne de a cere logicii altceva decît simple reguli, 
formulări de gîndire, şi anume reguli pentru descoperirea ade- 
vărului. Ce este această artă de a inventa, la Leibniz? Leibniz 
pretinde, anume, că mecanismul matematicii se poate, în ul- 
timă analiză, aplica şi gîndirii omeneşti. Ce face ea, în defini- 
tiv? O operaţie asupra unor obiecte fundamentale şi ireductibi- 
le, asupra numerelor. Leibniz era dintre aceia care mai credeau 
că matematica este ştiinţa cantităților. Urmaşii lui nu mai cred 
lucrul acesta. Prin urmare, operaţii asupra unor obiecte funda- 
mentale, numerele. Aceste obiecte fundamentale sint, toate, re- 
ductibile la unitate, adică la elemente foarte simple. Prin ur- 

mare, dacă vrem să urmăm o cale analogă în logică, nu în 
înţelesul vechi, ci în înţelesul nou, atunci trebuie ca materia 
asupra căreia lucrăm să fie oarecum redusă la elemente simple. 

Pretenţia lui Leibniz era de a stabili un fel de hartă geo- 
grafică a spiritului omenesc, de a analiza toate conceptele pe 
care le avem în mintea noastră şi de a le reduce la anumite 
elemente simple. Aceste elemente simple trebuie să formeze 
unitatea de calcul. Ce este calculul logic? Este tocmai încer- 
carea de a face calcul, adică operaţii, cu elementele gîndirii. 
Care sînt aceste elemente ale gîndirii? Nu se ştie, nu avem 
nicăieri date precise, concludente. Încercările de stabilire a 
elementelor gîndirii au eşuat. Rezultate pozitive nu există 
nicăieri. Cu toate acestea, Leibniz încearcă un asemenea calcul 
logic. El pretinde, anume, că raporturile dintre diferiţi termeni 
se pot reduce la anumite tipuri şi că, în fiecare dintre aceste 
tipuri de raporturi, termenii joacă un anumit rol. Deci — zice 
el — , dacă eu privesc operaţiile minţii omeneşti aşa cum sînt 
ele, atunci pot să desprind schema generală a acestor operaţii. 
Ea se poate reduce întotdeauna la anumite forme, foarte puţine 
la număr. După cum avem în matematică adunarea, scăderea, 
înmulţirea, împărţirea, ridicarea la putere, extragerea de rădăcină, 
logaritmii etc., avem şi în logică adiţia termenilor, înmulţirea 
etc. Evident că adiţia logică, sustracţiunea logică, multiplicaţia 
logică sînt alte operaţii decît adiţia, sustracţiunea, multiplicaţia 
în matematică, dar nu sînt mai puţin anumite forme precise. 
De pildă, cînd zic: „omul este mamifer biman“, atunci terme- 
nii aceştia: mamifer şi biman, printr-o anumită operaţie, dau 
termenul om. Ei bine, această operaţie, zice Leibniz, este mul- 
tiplicarea logică. Vasăzică, ar constitui un fel de calcul logic. 

Dar nici aci nu merge pînă la ultimele consecinţe. Căci ce 
însemnează aceasta? Însemnează că raportul este totul, ope- 
raţia este totul, iar termenii puşi în prezenţă n-au nici o valoa- 
re. Eu pot să însemnez termenii A, B, X cu un semn oarecare, 
fără să ştiu ce sînt aceşti A, B, X, după cum în cugetare nu 
ştiu ce stă sub A, B, X. Termenul asupra căruia fac operaţia 
este indiferent. Cînd scriu o egalitate oarecare cu o ecuaţie şi 
pun o literă la locul ei, această literă poate să aibă o anumită 

valoare sau oricare valoare, în anumite împrejurări. Vasăzică, 
ce este important aci? Nu este important însuşi subiectul cu 
calculului. Ceea ce stă sub semnul din calcul este absolut in- 
diferent. Ce este important e faptul că anumite operaţii pe care 
le fac eu asupra acelui semn duc totdeauna la acelaşi rezultat. 

Aceasta este posibil în cadrul unei ştiinţe în care propriu- 
zis obiectul este lipsit de conţinut, adică în cadrul unei ştiinţe 
unde caracterul nominalist este foarte accentuat. Dar însemnează 
că eu, ca logician care pledez pentru calculul logic, trebuie să 
admit toate poziţiile intermediare care mă duc, în ştiinţa cea- 
laltă, la crearea obiectului pe calea definiţiei. Cutare lucru îl 
numesc cutare. Se naşte o definiţie. Unde îşi are fundarea această 
definiţie? Nicăieri, propriu-zis. Eu creez obiectul acela prin 
definiţia mea şi condiţia de lucru creează, vasăzică, domeniul 
în care mă voi mişca. Cum vă spuneam şi altădată, cînd zic: 
printr-un punct exterior unei drepte pot să duc o paralelă la 
acea dreaptă, şi numai una singură — mi-am creat spaţiul în 
care voi lucra; adică am de-a face cu un postulat, punctul de 
plecare este un postulat. Adică, întîi construiesc limitele în ca- 
re voi lucra. Am creat această limită, această lume, pe urmă 
lucrez într-însa. 

Tot aşa înţelege Leibniz lucrurile? Adică, definiţia leibni- 
ziană este o definiţie pur nominală? Nu, pentru că, atunci cînd 
Leibniz ajunge să definească un lucru, spre deosebire de no- 
minalistul Hobbes, contemporan al său în Anglia, el zice: eu 
nu pot defini un lucru arbitrar, ci definiţia mea trebuie să co- 
respundă realităţii. Prin urmare, definiţia mea nu este nomi- 
nală, ci este o definiţie reală. Şi aceasta este cu totul normal 
pentru Leibniz, pentru că el zice, pe de altă parte, că lucrează 
în logică după conţinut. Vasăzică, şi definiţia lui se va raporta 
intotdeauna la conţinutul obiectului: el nu creează propriu-zis 
obiectul nou, ci stabileşte caracteristica obiectului existent. 

Prin urmare, atunci cînd este vorba să facă să înainteze lo- 
gica în invenţie, nu în realitate, adică să ajungă la o descope- 
rire a adevărului, Leibniz se pronunţă pentru calculul logic, 
adică pentru identificarea, aproximativ, a logicii cu matemati- 

ca. Cind este însă vorba să-şi dea seama de ce însemnează 
logică şi care sînt elementele cu care lucrează logica, atunci 
trece dintr-odată dincolo, în domeniul pe care-l părăsise, adică în 
domeniul vechii logici tradiționaliste, substanţialiste şi predica- 
tive. Între aceşti doi poli se mişcă necontenit gindirea logică 
a lui Leibniz. El nu este omul desprins în totul de trecut, dar 
este, pe de altă parte, omul care trăieşte din plin în vremuri 
noi. Inventarea calculului infinitezimal nu ar fi putut să existe 
înainte de Renaştere. Leibniz descoperă această nouă metodă 
de precizare de calcul, ceea ce însemnează că trece în el, prin 
toţi porii, viaţa nouă, nominalismul matematic al vremii. Dar 
aceasta numai cu 0 latură a spiritului şi activităţii lui; cu cea- 
laltă, el este încă ancorat în vechea metafizică substanţialistă 
a scolasticii. 

Importanţa logicii leibniziene, aşa cum o redăm în schiţă, 
este, fără îndoială, extraordinară, fiindcă, mai întîi, pentru pri- 
ma oară se afirmă caracterul de lărgire a cunoştinţelor pe care 
trebuie să-l aducă logica şi, apoi, pentru prima oară se afirmă 
caracterul de structură nominalistă a logicii, prin tendinţa de 
a se crea calculul logic. Însă importanţa ei este, propriu-zis, 
în cadrul cercetărilor de completare şi dezvoltare a conceptului 
de logică. Importanţa lui Leibniz nu este aşa de mare în însăşi 
istoria trăită, vie, a logicii, pentru că probabil gindurile aces- 
tea, pe care le-a dezvoltat el incidental şi pe care noi le-am 
sistematizat acum, erau pentru vremea lui cu mult prea înain- 
tate. Ele nu au prins nu pentru că nu le-a publicat: au circulat 
în corespondenţa lui Leibniz, şi ştiţi că, pe vremea aceea, mai 
mult decît o carte tipărită însemna o scrisoare pe care un învăţat 
o trimitea altuia, şi care făcea pe urmă ocolul cercurilor de 
învăţaţi. Prin urmare, nu se poate spune că nu au avut publi- 
citate ideile lui Leibniz; dar, cu toate acestea, urmări imediate 
nu au avut. Logica ce urmează după el se dezvoltă cu totul pe 
alte drumuri decit acela pe care încercase el să o pună. Vasăzică, 
importanţa lui Leibniz este mare, pentru noi, cînd urmărim să 
construim conceptul de logică. Dar importanţa lui Leibniz, în 
însăşi istoria disciplinei logice, adică efectele ce a putut să le 
aibă gindirea lui asupra urmaşilor, importanţa aceasta este 
aproape aceeaşi şi efectul acelaşi ca şi al Eticii lui Spinoza. 

Am încercat să înfăţişăm pe scurt concepţia istorică a con- 
ceptului de logică. Am căutat însă să vă atrag atenţia asupra 
faptului că importanţa pe care o acordăm noi este o importanţă 
pentru noi, adică nu o importanţă istorică, în mijlocul societăţii 
în care a trăit. Lucrurile au o importanţă mai mult sistematică, 
pentru cei care încercăm să împlinim din toate părțile conceptul 
de logică, aşa cum s-a înfăţişat el în speculaţiile tuturor tim- 
purilor. 


XVI 
LOCKE ŞI HUME: NOMINALIZAREA LOGICII 


1. Poziţia lui Leibniz. 2. Locke: dizolvarea „conceptului“. 3. Con- 

ceptul lockeian, prescurtare a realităţii pe calea abstracţiei, devine 

garanţia unei certitudini de fapt. 4. Hume: dizolvarea „legii“. 5. Ca- 

uzalitate şi funcţie. 6. Rezultatul criticii lui Locke şi Hume: nomi- 
nalizarea logicii. 


1. Am stăruit, în convorbirea noastră trecută, asupra carac- 
teristicii logicii leibniziene, din punctul de vedere al evoluţiei 
gîndirii logice şi din punctul de vedere al evoluţiei teoriilor 
logice, şi anume ne-am îndreptat atenţia mai ales asupra cal- 
culului logic, încercînd să desprindem oarecum presupoziţiile 
de structură generală spirituală care stau la baza acestui pro- 
cedeu. 

Cu teoria calculului logic, Leibniz se plasează drept unul 
dintre promotorii logicii moderne. În intenţiile sale, Leibniz 
însă nu este nici pe departe aşa de modernist, cum este înfă- 
tişat în cercetările actuale asupra scrierilor sale. În intenţiile 
sale, nu este modernist, pentru simplul motiv că teoria logicii, 
aşa cum o înfăţişează el, atunci cînd face propriu-zis logică, 
păstrează cu totul trăsătura substanţialistă care este caracteris- 
tică pentru aristotelism în genere şi pentru orice filozofie clă- 
dită pe temeiul viziunii substanţialiste asupra existenţei. Una 
dintre puţinele cărţi pe care le recomand — ştiţi că eu reco- 
mand foarte rareori cărţi — este cartea lui Bertrand Russell 
asupra Filozofiei lui Leibniz, de care v-am pomenit şi data tre- 
cută. Această carte caută să deducă întreaga filozofie a lui Leib- 
niz din afirmaţia că orice propoziţie este compusă dintr-un 
subiect şi un predicat. Dacă, într-adevăr, din această afirmaţie 
fundamentală se poate deduce întreg sistemul leibnizian de 
gîndire, atunci este evident că leibnizianism însemnează sub- 

stanţialism, iar substanţialismul nu poate să dea un sistem de 
logică în stare să depăşească predicaţia şi conceptul. Aşa se 
întîmplă chiar, de fapt, in teoria logicii lui Leibniz. Toată lo- 
gica lui gravitează în jurul conceptului, care, pentru el, nu poa- 
te primi decit o definiţie reală. Condiţia principală pe care o 
pune el unei bune definiţii e de a spune ce este obiectul res- 
pectiv. Vedeţi, prin urmare, că într-adevăr Leibniz, din acest 
punct de vedere, păşeşte pe cărările substanţialismului şi nu 
poate depăşi în nici o direcţie predicaţia. 

Calculul | gic vine, la Leibniz, din preocupările lui nomi- 
naliste ştiinţii:ce, din preocupările lui matematice. După cum 
v-am lămurit şi rîndul trecut, aceste preocupări matematice 
urmăreau inventarea unui instrument de cunoştinţă analog ma- 
tematicii, instrument pe care Leibniz a crezut că-l poate găsi 
în acel tablou al elementelor conştiinţei noastre, cu care să se 
poată face anumite operaţii de ordin mecanic. Sînt, prin urma- 
re, începuturi de nominalism în logica leibniziană, însă teoria 
logicii, aşa cum o înfăţişează Leibniz, nu duce la dizolvarea 
conceptului, care este prima condiţie a unei logici nominaliste. 
El se referă la concept, îl consideră ca o existenţă, exact de 
acelaşi fel ca şi existenţa conceptului scolastic sau aristotelic. 


2. Acest pas înspre nominalizarea găndirii logice este făcut 
concomitent, în filozofia engleză, prin John Locke. Cunoaşteţi 
filozofia lui Locke: este o filozofie de „om prost“. Nu că Locke 
ar fi fost un om prost, dar el făcea filozofie pentru toată lumea. 
La el, filozofia era un lucru simplu, care nu cerea nici un efort, 
nici o frămîntare sufletească. Locke era un popă anglican, trăia 
bine, împăcat cu toată lumea, şi singura lui preocupare era să 
nu se pună rău cu nimeni. Filozofia aceasta a lui Locke lucrea- 
ză mai mult cu elementele simțului comun. Se fereşte să um- 
ble cu teorii primejdioase. Lucrurile sînt aşa cum le vedem 
noi; iar noi le vedem cum sînt. Aceste lucruri ne dau deocam- 
dată o serie de impresii; impresii, prin urmare, care se înregis- 
trează în noi ca pe o placă fotografică. Însă noi avem posibi- 
litatea de a prelucra aceste impresii primare. Deci există o 
primă impresie, pe care o primim de la lucruri şi care se înre- 
gistrează zale quale35. Însă aceste impresii, care există în 


189 


Do SC RI NI O N N II NI NI O 


conştiinţa noastră, pot fi prelucrate; iar rezultatul procesului 
de elaborare este conceptul. Vedeţi, prin urmare, ce este con- 
ceptul la Locke. Nu este, cum era pină acum, cum este într-un 
fel şi pentru noi, o lege a realităţii, o garanţie a cunoaşterii, o 
regulă pe care existenţa însăşi — nu noi — o impune realităţii; 
ci conceptul este un elaborat al conştiinţei noastre, un elaborat 
care se face asupra unui material prim. Dacă conceptul nu e 
decît un elaborat, atunci el este, prin aceasta, mai putin în con- 
tact cu realitatea şi, ca atare, mai puţin sigur f. *\ de intuiţia 
aceea primă. În cazul acesta, conceptul nu mai t „e o garanţie 
a cunoaşterii noastre, ci, dimpotrivă, altceva: ste un fel de 
prescurtare a realităţii. 

Pentru platonism, pentru aristotelism, pentru scolastică 
chiar, conceptul era ceva imuabil: o cunoaştere prin concepte 
era o cunoaştere superioară, din punctul de vedere al valorii, 
al certitudinii, superioară conştiinţei sensibile, primitive, a im- 
presiilor primite de noi din lumea de afară. Cu Locke, con- 
ceptul, devenit un elaborat al conştiinţei noastre, executat pe 
seama unui material prim, este, dimpotrivă, o cunoştinţă infe- 
rioară cunoştinţei sensibile. Toată filozofia de pînă acum căuta 
să scape propriu-zis de datele simţurilor, pentru că erau nesi- 
gure şi schimbătoare. Locke afirmă despre concept, care era 
pentru noi o garanţie de cunoaştere, că este un elaborat, tocmai 
pe baza a celor care pentru lumea veche erau nesigure. Prin 
urmare, ierarhia de valoare a cunoaşterii se inversează. De un- 
de pînă acum valoarea conştiinţei pleca de la cunoştinţa con- 
ceptuală, descrescînd înspre cunoştinţa sensibilă, dimpotrivă, 
la Locke ea porneşte de la cunoştinţa sensibilă şi descreşte înspre 
cunoştinţa conceptuală. Conceptul fiind, ca atare, un elaborat 
al impresiilor primite pe calea simţurilor, decade din funcția 
lui respectabilă. Cunoştinţa conceptuală însemnează o cunoş- 
tință dedusă. Nu mai este realitatea care se supune unor exis- 
tenţe în sine, nu mai este realitatea care se lasă încadrată în 
această existenţă în sine — cum erau Ideile platonice — şi 
care chiar ontologic se deduce de la această existenţă în sine; 
Ci este crearea unei lumi parazitare, pe acest material prim al 
senzaţiei, al impresiei. Lumea ideilor, în chip expres, este de- 

tronată din situaţia ei excepţională şi înlocuită cu lumea sim- 
ţurilor. 


3. Evident că aceasta pune problema certitudinii cunoştin- 
tei, care nu interesează deocamdată aci: dacă conceptele sînt 
mai puţin sigure decît impresiile prime. Noi ştim ce însemnea- 
ză aceste impresii prime, ştim cît de subiectivă este înregistra- 
rea realităţii făcută pe baza acestor impresii, ştim, prin urmare, 
cîtă deosebire este de la realitatea cum ar trebui să fie şi pină 
la realitatea cum se răsfringe în noi, pe baza acestor impresii 
prime. Dacă reducem cunoştinţa noastră cea mai sigură la for- 
ma cunoştintei senzoriale, însemnează că noi pierdem orice 
posibilitate de cunoaştere obiectivă. Este evident că conceptul 
continuă şi după Locke să aibă o funcţie reglatoare, ea devine 
însă foarte aproximativă, pentru că originea conceptului stă, 
după cum am spus, în materialul acesta de impresii prime, iar 
mecanismul de formare al acestor concepte este un fel de sta- 
bilire a unui termen mediu între o sumă de impresii prime, tot 
de natură obiectivă. Un concept este o formulă medie pentru 
anumite realităţi, care, în speţă, sînt impresiile acestea senzo- 
riale. 

Vedeţi, prin urmare, că, pe această cale, conceptut se apro- 
pie de lege, aşa cum este înţeleasă legea în ştiinţa contempo- 
rană. V-am dat de mai multe ori exemplul, care este clasic, al 
teoriei cinetice a gazelor. O moleculă de gaz este ceva care se 
mişcă în nişte forme pe care nu le cunoaşte nimeni. Legea ei 
de mişcare este un lucru cu totul necunoscut. Se cunoaşte însă 
formula medie a tuturor mişcărilor care au loc într-o anumită 
limită, formulă care este formula mol=culei de gaz. Toate 
celelalte mişcări nu sînt cunoscute în ele însele şi, propriu-zis, 
nu se poate afirma că ele au o mişcare regulată. Toate la un 
loc au o formulă medie ca expresie, care este legea moleculei 
de gaz şi, în acelaşi timp, definiţia moleculei de gaz. Cam ace- 
laşi lucru se întîmplă şi cu conceptul acesta, după Locke sau 
prin teoria lui Locke, chiar dacă nu în teoria lui: se întimplă 
că devine o formulă medie pentru o categorie de impresii gru- 
pate după nici un criteriu. Prin aceasta, el pierde, evident, 
Stringenţa; pentru că în ce mod grupez eu fenomenele, sau im- 

presiile în speță, cărora le caut formula medie numită concept? 
Gruparea este fortuită. Un prim element de incertitudine îl dă 
faptul că n-are necesitate, adică adună o mulțime de obiecte 
cu furca, fără nici un criteriu de selecție, fără nici un criteriu 
de grupare. În al doilea rind, aceste impresii le adun eu, şi ele 
siei mele subiective sau a unui subiect cunoscător? Impresia 
mea, coroborată cu impresiile vecinului meu, ale unei fiinţe 
care seamănă cu mine, aceste impresii dau o impresie medie, 
iar această impresie medie este impresia obiectivă. În conse- 
cinţă, garanţia obiectivităţii nu-i nici una, pentru că stabilirea 
caracterului obiectiv al unei impresii se face, propriu-zis, cum 
ştim, după un raţionament de inducţiune per enumerationem 
simplicem35, care adică nu este valabilă decît atunci cînd epui- 
zează cantitatea cazurilor; însă ştiţi că această cantitate a ca- 
zurilor nu se poate epuiza niciodată. 

Dacă confruntarea diverselor impresii este o metodă pentru 


“acordarea unui caracter obiectiv acestor impresii, insemnează 


Că, cu cît vom avea o cantitate mai mare de impresii, cu atit 
impresia mijlocie care rezultă va fi mai obiectivă. Niciodată 
însă nu vom putea epuiza aceste impresii, adică niciodată nu 
vom izbuti să avem toate impresiile posibile, ca să le confrun- 
tăm şi să avem formula lor medie, adică impresia obiectivă. 
Deci o dată subiectivism în impresie, a doua oară incapacitatea 
de a stabili o impresie medie pe baza inducției, pentru că această 
inducţie este per enumerationem simplicem: acesta este mate- 
rialul care-mi servea mie la elaborarea conceptului. Vedeţi dar 
că, într-adevăr, conceptul care se elaborează pe baza acestui 
material cu totul subiectiv, conceptul acesta nu mai poate să 
închidă în el nici un fel de garanţie de certitudine, ci conţine 
o garanţie de fapt. Afirmația mea este bună cîtă vreme nu este 
contrazisă; dar aceasta nu poate să dea, încă, o cunoştinţă cer- 
tă. Conceptul este deci, cum spuneam, formula medie a unui 
corp de impresii, grupate după criterii cu totul întimplătoare 
Şi subiective, adică grupate după o lipsă de criterii. Şi el, ca 
atare, se aseamănă, ca structură generală, cu ceea ce numim 
noi astăzi lege, în ştiinţa modemă, care lege este tot un feno- 

men general, stabilit cu ajutorul metodei statistice, tot o me- 
todă inductivă per enumerationem simplicem. 


4. Această operaţie nouă a conceptului se coroborează, din 
punctul de vedere al gindirii logice, cu alte fapte. Locke a de- 
tronat conceptul din situaţia lui privilegiată; rămînea însă le- 
gea. Ştiţi că, în epoca Renaşterii, toată cugetarea logică s-a 
deplasat de la concept la fapt, şi a făcut să se ridice deasupra 
faptelor o realitate colectivă şi mitică, de aceeaşi natură cu 
conceptul, ca structură generală: realitatea legii sau a princi- 
piului. Această realitate colectivă, a legii sau a principiului, 
ajunsese, graţie progresului gîndirii ştiinţifice şi graţie dem- 
nităţii ştiinţei, să se transforme în ceva aproape de aceeaşi na- 
tură cu conceptul cel vechi: adică legea era, pentru gindirea 
ştiinţifică a Renaşterii, o existenţă în sine. Aşa cum, după ve- 
chea metafizică greacă, conceptul ajunsese să fie o existenţă 
în sine, tot astfel ajunsese legea să se confunde, în epoca aceas- 
ta, cu principiul şi să devină oarecum, dintr-o formă de expri- 
mare a realităţilor, elementul constitutiv al acestei realităţi, 
adică să treacă din cadrul logic în cadrul ontologic. Ei bine, 
gîndirea aceasta filozofică engleză, care a făcut praf conceptul, 
a avut grijă să facă praf şi legea. Bunul-simţ, care este prost-simţ, 
acest bun-simţ nu poate niciodată să se găsească în faţa unei 
realități care depăşeşte realitatea sensibilă. Filozofia bunului-simţ 
este filozofia lucrurilor care se mănîncă; ce nu se mănîncă, nu 
există. Omul care nu înţelege realitatea decit în funcţie de în- 
trebuinţarea ei imediată păstrează un fel de neîncredere, foarte 
îndreptăţită din punctul său de vedere, faţă de tot ceea ce de- 
păşeşte realitatea sensibilă. În acelaşi fel în care Locke dizolvă 
conceptul, Hume va dizolva mai tirziu legea. Pentru că şi legea 
se va reduce la o regulă şi va deveni, din principiu de cunoaş- 
tere, principiu de existenţă, adică trece în planul metafizic. De 
îndată însă ce avea să treacă în planul metafizic, trebuia să se 
izbească de filozofia bunului-simţ, care a şi atacat legea, de- 
venită principiu, în forma cauzalităţii. 

Noi ştim despre cauzalitate că este o legătură între două 
fenomene sau, exprimat în termeni mai vechi, între două lu- 
cruri. Un lucru este cauza altui lucru, vasăzică între aceste două 

lucruri există o legătură, pe care nu o pricepem, dar care este 
pe undeva, pe dedesubt; o legătură de aşa fel încît eu nu pot 
să-mi închipui un obiect decit ca fiind creat de un al doilea 
obiect. Noi nu ne dăm seama, prin urmare, de mecanismul prin 
care un obiect creează pe celălalt, dar ştim că, ontologic, un 
obiect decurge din celălalt obiect. Aceasta era legea cauzali- 
tăţii, principiul cauzalităţii, în domeniul realităţilor. Vasăzică, 
presupuneam, între aceste două lucruri, un fel de legătură di- 
namică, ce se încadra în dinamismul întregii existențe. Uni- 
versul era viu, avea o viaţă lăuntrică, avea un principiu lăuntric 
de viaţă. În virtutea acestui principiu lăuntric de viaţă formele 
de existenţă erau aşa de variate. 

David Hume crede că lucrurile sînt prea complicate în mo- 
dul acesta. El constată că, atunci cînd răsare soarele, se face 
ziuă, cînd dispare soarele — se face noapte; ziua şi noaptea 
sint deci în raport de cauzalitate, şi aceasta însemnează că sînt 
intr-o succesiune constantă. Eu nu ştiu dacă există o legătură 
între ele, însă mă ţin la primele impresii care se răsfring în 
mine, căci nu ştiu ce se întimplă între lucrurile acestea: pre- 
zenţa soarelui — zi, absenţa soarelui — noapte. Atunci, dacă 
există o secvenţă constantă între anumite lucruri, principiul 
cauzalităţii se reduce la un simplu raport de prezenţă. Nu mai 
există principiu, nu mai există vreun raport lăuntric, ci, pur şi 
simplu, legea aceasta a cauzalităţii este redusă la un raport de 
prezenţă. Acest raport de prezenţă, spune Hume, nu este nu- 
mai între lucruri, pentru că lucrurile nici nu există ca atare; 
există numai stări — lucrurile sînt deci generalizări —, impre- 
siile mele reducîndu-se la stări. Ei bine, aceeaşi legătură care 
există între lucruri există şi între stări şi, propriu-zis, forma 
cea mai generală a cauzalităţii nu este o legătură între lucruri, 
între obiecte, ci o legătură între stări. 

Aceasta însemnează, de fapt, teoria funcţiei. Există două 
grupe de fenomene, şi variațiile dintr-o grupă produc variațiile 
dintr-o altă grupă. Prezenţele care se constată între cele două 
grupe stau într-un raport de funcţional. Cauzalitatea devine, 
prin urmare, funcţie. Aceasta însemnează că, din noul concept 
de cauzalitate, cel funcţional, este eliminat orice reziduu de 

gindire metafizică. Nu ne raportăm la nimic din ceea ce se 
petrece în realitatea lucrurilor, ci numai la lumea pe care o 
înregistrăm cu impresiile; iar aceste înregistrări nu sînt pro- 
priu-zis înregistrări explicative, nu ne duc la înţelegerea pro- 
priu-zisă a realităţilor, ci la stabilirea concordanţelor dintre 
stările existente, Prin urmare, după ce s-au eliminat din con- 
cept şi resturile substanţialiste, se elimină din lege ideea de 
cauzalitate şi se înlocuieşte cu ideea de funcţie în genere. 


5. Ce însemnează însă funcţie? Se întilneşte o tendinţă în 
logica modernă de a demonstra că nu există cauzalitate, ci nu- 
mai funcţie; că, în gîndirea noastră, conceptul de cauzalitate 
trebuie să fie înlocuit în totul printr-un concept de funcţie. 

Eu nu cred că afirmaţia aceasta este îndreptăţită. y=f(x) 
însemnează, fără îndoială, un raport, dar y şi f(x), termenii 
aceştia doi ai raportului, au o calitate în plus faţă de termenii 
care stau în raport de cauzalitate. Cînd am spus, de pildă, că 
temperatura este cauza fierberii sau a evaporării, evident că 
pot să exprim aceasta în două feluri. Pot să spun: temperatura 
este cauza fierberii, dar pot să spun şi altfel: o ridicare a tem- 
peraturii provoacă un fenomen de evaporare, adică un feno- 

men de transformare a apei în vapori de apă. Ce însemnează 
aceasta? Cind zic: căldura este cauza evaporării, am, de o par- 
te, căldura şi, de altă parte, evaporarea, prin urmare am două 
fapte. Cînd zic: urcarea temperaturii este cauza transformării 
lichidului în vapori, atunci am două serii de fapte: însă, şi într-un 
caz, şi în altul, există un raport între fapte. În cazul întîi, între 
fapte, în cazul al doilea, între seriile de fapte. Nu se poate nu- 
mi funcţie cazul întîi; funcţie este numai cazul al doilea. 
Funcţia are această calitate, că cei doi termeni reprezintă pro- 
priu-zis posibilităţi de variaţie. Ce însemnează y = f(x)? Însem- 
nează că unei variaţii a lui x îi corespunde o variaţie a lui y. 
Cauzalitatea nu este tocmai aceasta; cauzalitatea afirmă, 
„Pur şi Simplu, că un fapt se datorește altui fapt, de pildă: lam- 
pa este cauza luminii. Lumina este dată de lampă. În cazul aces- 
ta, nu avem nici o idee despre variaţia sau schimbarea care 
S-ar putea întimpla. Dacă întrerup contactul, întorc butonul, nu 
mai am lumină; atunci o anumită transformare, într-un anumit 

loc, aduce o anumită transformare în alt loc. Aceasta este va- 
riaţie. Dar noi, în vorbirea noastră de toate zilele, cînd zicem 
cauză şi efect, nu înţelegem variaţii sau raporturi de grupe de 
variaţii, ci înțelegem, pur şi simplu, fapte care se nasc unele 
prin altele. 

Vasăzică, funcţia este ceva deosebit faţă de cauzalitate, şi 
anume funcţia este un raport între variaţii, pe cită vreme cau- 
zalitatea este un raport între fapte. Deci nu este drept cînd se 
spune, azi, că se poate înlocui, pur şi simplu, raportul de cau- 
zalitate cu raportul de funcţie. lar dacă a fost posibilă această 
afirmaţie, care, în fond, nu este întemeiată, este tocmai că, prin 
critica lui David Hume şi a empirismului englez în genere, 
conceptul de cauzalitate s-a destrămat. 


6. Atunci care este rezultatul criticii lui Locke şi al criticii 
lui David Hume? Este logica lui John Stuart Mill, care spune, 
foarte pe scurt, că anume operaţii pe care le facem cu concep- 
tul, judecata şi celelalte combinaţii logice sînt, fără îndoială, 
operaţii obişnuite în lumea de azi, dar că, în reprezentarea rea- 
lităţii, nu sînt, în fond, în ele însele, altceva decit înfăţişarea 
felului de prezentare a lucrurilor, adică feluri de prezentare a 
evenimentelor în general; vasăzică, nu cunoştinţa realului, ci 
cunoştinţa a ceea ce noi construim pe real, care construcţie 
este un semn anume pentru realitate însăşi. 

Aceasta, pe de o parte. Dar vă amintiţi, de adineauri, că 
Locke, prin distincţia făcută între cunoştinţa aceasta imediată 
şi cunoştinţa cealaltă, grefată pe imediat, face o separație între 
două feluri de cunoştinţe, care nu sînt ambele propriu-zis ne- 
cesare pentru cunoaştere. Necesară este prima. A doua este, 
fără îndoială, un mijloc de a ne uşura legăturile noastre cu 
realitatea, dar nu cunoştinţa însăşi. 

Ce urmează de aci? Urmează, ceea ce a conchis Condillac, 
că, anume, nu există decit cunoştinţa imediată şi nu există de- 
cît o lege de succesiune a acestor cunoştinţe imediate, care 
înfeudează întreaga noastră cunoştinţă. Concept, judecată şi 
cercetare nu există propriu-zis ca procese logice, ca forme ale 
gîndirii noastre, ci singura lege a succesiunii — care este o 

lege mecanică —, singură această lege a succesiunii reglemen- 
tează toate întimplările în cîmpul cunoștinței. 

lată, prin urmare, unde a dus critica lui Locke şi Hume. Ea 
a dus la desfiinţarea conceptului, la scoaterea cauzalităţii din 
cîmpul de cercetare ştinţifică, pe de o parte, iar, pe de altă 
parte, la negarea, pur şi simplu, a tuturor funcţiilor formale ale 
gîndirii logice. De aceea spuneam că perioada aceasta repre- 
zintă în adevăr cea mai critică etapă în evoluţia gîndirii logice. 

Este ceva foarte ciudat; se observă că direcţia empiristă în 
gîndire, care este cea mai opusă spiritului matematic în genere, 
aceea negată cu înverșunare de spiritul matematic, tocmai această 
critică empiristă ajută la fundarea cunoştinţelor matematice şi 
a noii logici nominaliste, către care ne îndreptăm acum. 

Căci, dacă logica a ajuns la un moment dat să nu mai con- 
sidere obiectele puse în prezenţă, ci, pur şi simplu, raporturile 
dintre diferite obiecte, şi dacă logica a ajuns să se dispenseze 
— pe drept sau pe nedrept — de cercetarea raporturilor reale 
dintre obiecte, adică de cercetarea formelor cu ajutorul cărora se 
prind raporturile reale dintre obiecte, dacă logica, vasăzică, a 
ajuns să se potrivească pe tiparul de cugetare matematică, este 
tocmai pentru că ea a avut să suporte influenţa dizolvantă a 
gîndirii empiriste engleze. Căci empiriştii englezi sînt aceia 
care au teoretizat, propriu-zis, instrumentul de gîndire mate- 
matică. Matematicienii n-au lucrat în adevăr cu obiecte, au 
considerat în adevăr obiectele numai în raporturile lor, dar teo- 
retizarea, destrămarea, cum spuneam adineauri, dizolvarea 
realităţii, aceasta nu s-a făcut propriu-zis prin matematică. 
Teoretic, această dizolvare s-a făcut prin empirismul englez. 


lată cum — ceea ce verifică pretenţia celor ce voiesc să 
explice sistemele filozofice prin spiritul vremii, prin corespon- 
denţa formei conjuncturale spirituale —, iată cum două direcţii 
aşa de fundamental opuse, în aparenţă, cum sînt, pe de o parte, 
empirismul englez şi, pe de altă parte, formalismul matematic, 
sau apriorismul matematic, îşi dau mina să meargă împreună 
spre acelaşi rezultat, spre nominalizarea întregii noastre cu- 
noştinţe şi transformarea logicii într-un simplu instrument for- 
mal. 

Despre o înţelegere a realităţii nu mai poate fi vorba. Aceasta 
însemnează, transpus în cadrele logicii, că logica, de aci îna- 
inte, nu mai poate să aibă nici un fel de pretenţie de a fi o 
ştiinţă care să depăşească teoria instrumentului de cunoaştere. 
Se poate, prin urmare, ca filozofia engleză din epoca aceasta 
să fie săracă din punctul de vedere al conţinutului metafizic; 
dar, din punctul de vedere al evoluţiei logice este foarte însem- 
nată, pentru că merge, într-adevăr, înspre logica pură, adică 
înspre logica străină de orice fel de amestec în genere şi de 
amestecul metafizicii în special. Dar, pînă cînd să ajungă lo- 
gica aci, mai are să treacă un fel de reacţie mutilată a bunu- 
lui-simţ, care este Kant. 


XVII 
KANT: REACȚIA ÎMPOTRIVA EMPIRISMULUI 


1. Poziţia nominalistă a empirismului. 2. Reacţia kantiană: logica, 
Ştiinţă normativă care garantează exactitatea gindirii prin raportarea 
ei la legile silogismului şi la principiul noncontradicţiei. 3. Numen 
şi fenomen. Lumea fenomenală, planul de funcţionare a gîndirii lo- 
gice. 4. Imposibilitatea de a distinge între realitatea fenomenală şi 
realitatea de gindire. Fenomenalismul kantian trebuia să ducă la ide- 
alismul absolut. 5. Importanţa lui Kant pentru istoria logicii. 


1. Aţi văzut care este importanţa empirismului englez, în 
genere, pentru progresul gîndirii logice, şi anume aţi văzut că, 
prin acest empirism englez, logica pierde posibilitatea de a so- 
coti cu concepte, aşa cum dovedea Locke, şi, iarăşi, pierde 
posibilitatea de a socoti cu legi, aşa cum dovedea mai tirziu 
David Hume. 

Înlăturînd însă conceptul şi legile, este evident că Hume 
distrugea tocmai ceea ce era material al logicii propriu-zise şi 
arunca gindirea omenească într-un fel de anarhie, anarhie că- 
reia i-a dat o expresie adecvată abia mai tirziu Condillac, cînd 
ridica din umăr la tot ceea ce se petrece în mintea noastră, 
pretențioasă de a surprinde forme fixe, precise, în operaţiile 
noastre de gîndire. 

Condillac zice că există o succesiune şi ea este singura rea- 
litate; iar în ceea ce formează elementele simple ale logicii: 
legea, conceptul — ne descurcăm cu ajutorul acestei succesiuni. 
Vedeţi însă că, distrugindu-se materialul acesta logic, de na- 
tură oarecum generală, cum era conceptul şi legea, noi ne întoar- 
cem cu totul la fapt, făcîndu-se astfel imposibilă existenţa unei 
Ştiinţe în genere. În acelaşi timp, de îndată ce nu mai există 
legi, aşa cum le închipuiam noi înainte, şi nu mai există con- 
ceptul, care într-un fel poate fi şi el lege, nu mai există posi- 

bilitatea studiului formal al gîndirii noastre, pentru că acesta 
însemnează tocmai desprinderea formelor generale ale gindirii 
exprimate. Aşa că senzualismul lui Condillac şi empirismul 
lui Locke şi Hume aveau, ca concluzie imediată şi necesară, 
însăşi suspendarea logicii ca ştiinţă. Nominalismul radical este, 
în această privinţă, împins la ultimele lui consecinţe. 

Acest nominalism radical se găseşte, într-o altă formă — 
care nu ignorează legea, dar care ignorează cu totul existenţa 
reală —, se găseşte realizat în logică prin eforturile matema- 
ticii. Adică empirismul, tot ceea ce este mai antimatematic, şi 
matematica, tot ceea ce este mai antiempiric, mergeau, în acest 
timp, înspre acelaşi punct de ajungere, înspre nominalismul 
logic, care s-ar fi realizat dacă, evident, nu s-ar fi întimplat o 
reacţie caracteristică, în acest timp, anume dacă nu ar fi inter- 
venit reacţia kantiană. 


2. Cînd se vorbeşte despre Kant, se spune că există la el o 
logică obişnuită şi aşa-numita logică transcendentală. Aceasta 
din urmă nu ne interesează propriu-zis, pentru că nu este lo- 
gică, ci teoria cunoștinței. Intrebarea însă este, pentru noi, 
aceasta: întru cit a contribuit Kant la schimbarea ideilor noas- . 
tre despre realităţile logice cu care ne ocupăm? În tratatul de 
logică propriu-zisă al lui Kant, evident că materialul nu este 
aşa de însemnat şi nu este întru nimic revoluţionar. Există însă, 
chiar în acel tratat, o definiţie foarte interesantă a logicii, care 
ar fi, fără îndoială, ştiinţa gîndirii omeneşti şi ar avea două 
scopuri precise: 1) de a controla această gindire, 2) de a o 
măsura oarecum, de a o confrunta cu aşa-numitul principiu al 
noncontradicţiei. Acestea ar fi scopurile logicii, după Kant, 
ceea ce însemnează că, în gîndirea kantiană, logica37 este o 
ştiinţă care răspunde de exactitatea gîndirii. Nu o ştiinţă a 
argumentării, cum era pentru unii în chip practic, nu o ştiinţă 
formală a legilor gîndirii, cum este, de pildă, pentru noi, ci o 
ştiinţă care răspunde de exactitatea gindirii. 

Ce însemnează aceasta? Gindirea este, fără îndoială, o ac- 
tivitate, dar activitatea aceasta lucrează asupra unor realităţi 
specifice. Cînd lumea veche spunea că noi ne uităm la reali- 
tate, o cunoaştem, iar logica trebuie să urmărească raționamentul 

pe care-l facem, era vorba de anumite realităţi care se răsfrîn- 
geau în raţionamentele noastre. Şi datoria noastră era să con- 
fruntăm cunoştinţele noastre cu realitatea. Adevărul rezulta 
deci din corespondenţa cunoştinţelor noastre pure cu realitatea 
însăşi, din corespondenţa a ceea ce credem noi că este în rea- 
litate şi ceea ce se întimplă într-adevăr în această realitate. 

Kant zice că logica controlează gindirea, şi o supune la crite- 
riul noncontradicţiei. Astfel, se schimba cu totul perspectiva. 
Dacă logica controlează gîndirea şi o măsoară cu principiul 
noncontradicţiei, însemnează că ea are un caracter imanent: nu 
se ocupă cu ceea ce ar fi să corespundă gîndirii noastre în reali- 
tate, ci surprinde gindirea noastră, aşa cum s-a formulat ea, şi 
vede dacă această gîndire împlineşte anumite reguli, întii, şi, al 
doilea, dacă aceste reguli verifică principiul noncontradicţiei. 

Care sint regulile pe care trebuie să le prezinte o gindire, 
pentru ca în adevăr să fie o gindire logică sau gîndire acceptată 
de logică? Kant zice: să se poată pune în silogism, adică să 
respecte regulile silogismului. Dacă gîndirea respectă legile 
silogismului, pe de o parte, iar, pe de altă parte, verifică prin- 
cipiul noncontradicţiei, adică dacă nu facem afirmaţii de natură 
contradictorie, atunci gîndirea noastră este valabilă logic. 

Faptul că el pune două condiţii: una de a respecta regulile 
silogismului, alta de a respecta principiul noncontradicţiei, 
este într-adevăr caracteristic. A respecta regulile silogismului 
însemnează că, plecînd de la anumite premise pe care mi le 
iau, împlinind anumite legi propiii conştiinţei mele care lu- 
crează, ajung la afirmaţii care, din punctul de vedere al gîndirii 
logice, sînt afirmaţii valabile. Adică, într-adevăr, Kant închide 
speculaţia logică în cercul strimt al gîndirii şi nu se interesează 
de cîtă realitate reprezintă sau închide această gindire. Cu alte 
cuvinte, într-adevăr, punctul de vedere kantian este, în logică, 
imanentist şi solipsist, aş zice. Imanentist, pentru că se păstrea- 
ză înăuntrul cadrelor conştiinţei. 

De ce natură sînt regulile pe care această gîndire trebuie 
să le respecte? Sînt reguli de mecanism lăuntric. Rezultatul 
acestor reguli de mecanism interor, ne spune Kant, este: o 
gîndire care nu este contradictorie reprezintă nu o realitate, ci 
o posibilitate — de altfel, lucru care se găseşte pretutindeni, 

în toată filozofia, cea scolastică şi cea modernă. O afirmaţie 
care nu este contradictorie nu însemnează o afirmaţie de rea- 
litate, ci reprezintă o posibilitate. Deci gîndirea logică, aşa cum 
o înţelegea Kant, nu reprezintă o afirmare asupra realităţii, ci 
reprezintă, pur şi simplu, un tip corect de cugetare, un tip co- 
rect de gîndire. Vedeţi, prin urmare, că nu se subiectivează 
gindirea, ci, mai degrabă, se conscienţializează logica. Logica 
lui Kant este o logică conscienţialistă. Totuşi nu este aşa de 
complicată. O dată ce regulile pe care trebuie să le împlinească 
logica sînt silogismul şi noncontradicţia, atunci logica aceasta 
kantiană este tot vechea logică aristotelică, în care este vorba 
de un fel de preponderență a principiilor. 


3. Un filozof englez, Hamilton, a găsit interesant ce spune 
Kant, pentru că toată logica, în cazul acesta, se reduce la un 
mecanism al conceptelor, şi anume logica se reduce la o ra- 
portare, din punct de vedere cantitativ, a conceptelor; adică 
este o logică extensivă. Aceasta ar trebui să fie logica kan- 
tiană, plecîndu-se de la cele două reguli pe care le impunea 
Kant: gîndirea logică este o gindire silogistică şi se verifică 
prin principiul noncontradicţiei. 

Concluzia aceasta nu este, logiceşte, nefundată; din neno- 
rocire, ea este real nefundată. Un cugetător care vorbeşte de 
silogistică şi noncontradicţie este pentru logica extensivă; nu- 
mai Că, în cazul special al lui Kant, afirmaţia aceasta, contro- 
lată cu realitatea, nu se verifică, pentru simplul motiv că el 
nici nu cunoaşte conceptul. Orice logică extensivă este una 
constituită dintr-o sumă de consideraţii pornind de la concept. 
Aceasta este categoric şi, de aceea, şi caracterul substanţialist 
al tuturor logicilor extensive. Kant însă nu porneşte, în consi- 
deraţiile sale logice, de la concept. Realitatea de gindire, pen- 
tru el, elementul constitutiv, primul fapt de gindire, nu este 
conceptul, care, pentru el, este un fapt derivat. Ceea ce este 
fundamental, în toată gindirea kantiană, este judecata, care 
însemnează reprezentarea unitară a unei diversităţi. Însă aceas- 
tă reprezentare unitară a unei diversităţi însemnează un act, iar 
actul reprezintă un proces. Vom mai vedea imediat ce însem- 
nează reprezentarea unitară a unei diversităţi. Faptul însă că, 

prin Kant, se aşază această reprezentare unitară a unei diver- 
sităţi în centrul preocupărilor logice a provocat tot psihologis- 
mul în logică. Pentru Kant, această reprezentare unitară nu era 
ceva propriu-zis psihologic şi nu era un act considerat în ca- 
racterele lui procesuale, ci era, pur şi simplu, un fapt care se 
oferea cunoștinței noastre. Pentru ceilalţi psihologi, la origine, 
el s-a transformat într-un proces. De ce însă la Kant nu era 
proces, ci era fapt care se oferea cunoștinței noastre? Pentru 
motivul foarte simplu că, în toată logica aceasta kantiană, ne 
mişcăm într-un domeniu propriu, de realități nemaiîntilnite 
pînă acum. Noi am ştiut pînă acum că există sau o lume în 
afară, căreia i se mulează cunoştinţa noastră, sau lumea 
dinăuntru, pe care o proiectăm în afară. Deci realitatea aceasta 
adevărată era sau în afara noastră, sau înăuntrul nostru, iar cu- 
noştinţa nu făcea decit să răsfringă această realitate din afară 
sau dinăuntru, şi anume în aşa fel încît idealul de cunoştinţă 
însemna identificarea cunoștinței noastre cu această realitate. 
Kant zice însă altceva: există ceva în afară şi există ceva, 
evident, înăuntru; sînt două lumi deosebite, şi aceste două lumi 
deosebite, care au probabil caracterele lor deosebite, de sine 
stătătoare, ne sînt nouă necunoscute în ele însele. Aceste lumi 
deosebite însă se întrepătrund într-un anumit fel, ele fiind 
într-o acţiune reciprocă. Din întîlnirea lor rezultă ceva. Acest 
ceva nou nu mai este totuşi o realitate de sine stătătoare; şi 
anume, acest ceva nou este fenomenul. Vedeţi, fenomenul acesta 
reprezintă, prin urmare, un plan de realităţi între subiect şi 
obiect, anume planul de realităţi care ne cade nouă la înde- 
mînă. Obiectele din afară, ceea ce aducem noi în faţa acestor 
obiecte din afară, sînt lucruri necunoscute şi care nu se pot 
cunoaşte, în condiţii obişnuite, în nici un fel. Ceea ce se poate 
cunoaşte însă este această nouă lume, care este lumea feno- 
menală, lumea fenomenelor. Această lume fenomenală este un 
fel de realitate, pentru că are un fel de existenţă obiectivă, 
existenţă care depinde de noi, dar care nu se confundă cu noi 
înşine, care depinde de lumea din afară, dar care iarăşi nu se 
confundă cu lumea din afară. O nouă realitate, prin urmare. 
Operaţiile noastre de gindire, în genere, se exercită tocmai 
asupra acestei lumi fenomenale. Aci este un fapt asupra căruia 

trebuie să atrag atenţia: lumea fenomenală este o realitate de 
cunoaştere, nu o realitate ontologică, iar cunoaşterea sau ope- 
rațiile acestea ale gîndirii sînt operaţii care se fac tocmai asu- 
pra acestei realităţi de cunoaştere. Adică există, pe de o parte, 
o facultate a noastră, a lumii subiective, de a se lega cu lumea 
obiectivă şi de a da lumea fenomenului, şi apoi există o altă 
| facultate a conştiinţei noastre, de a lua contact cu această lume 
E a fenomenelor. De unde urmează că lumea fenomenelor, fiind 
| o realitate de cunoaştere, este totuşi o realitate de sine stătătoa- 
| 

| 


îi re, căreia cunoştinţa noastră i se aplică în acelaşi fel în care, 

pentru lumea veche, cunoştinţa noastră se aplică de-a dreptul 

la realitate. Deci fenomenele reprezintă, pentru gindirea 

| kantiană, exact ceea ce reprezenta lumea reală pentru gindirea 
i! aristotelică sau pentru gîndirea scolastică. 


' 4. Chestiunea nu este nici aşa de simplă şi nici aşa de clară, 
pentru că este greu să înţelegem noi ce însemnează, propriu-zis, 
ij lumea fenomenelor, deosebită de conştiinţa noastră, de vreme 
ce această lume a fenomenelor porneşte din posibilitatea îm- 
pletirii subiectului cu obiectul. Dar ce aduce acest subiect, în 
procesul de împletire cu obiectul, nu sînt anumite realităţi, ci 
| numai anumite funcţii. Principiile regulative, pe care le intro- 
duce subiectul în impresiile care vin din afară, principiile aces- 
i tea regulative sînt, în acelaşi timp, legi ale lumii fenomenale 
şi legi ale gîndirii noastre ca atare. Vasăzică, propriu-zis, în 
| kantianism, există legi — şi una dintre ceie mai însemnate legi 
| este tocmai aceea a unităţii şi percepţiei unitare a multiplici- 
| tăţii —, există legi, dar despre aceste legi eu nu ştiu niciodată 
| cînd sînt legi ale fenomenelor şi cînd sînt legi ale facultăţii 
noastre de cunoaştere; nu poi să trag o linie netă de demarcaţie 
i între legile fenomenelor şi legile propriu-zise ale facultăţii 
| noastre de cunoaştere. Ce este cauzalitatea? Este o lege a fe- 
| nomenelor, a ceea ce se întimplă în realitate? Evident, este un 
A principiu regulativ, adică este o formă pe care o impunem noi 
materialului amorf din afară; introducem ordine în aceste im- 
presii din afară, cu ajutorul principiului regulativ al cauzali- 
tății. Dar ce deosebire este, din acest punct de vedere al ordinii 
pe care o introducem noi, între principiul cauzalităţii, precum 
şi facultatea aceasta de a introduce ordine după principiul cau- 

zalităţii, şi facultatea noastră de a introduce ordine după posi- 
bilitatea de a percepe unitatea în varietate? Judecata este per- 
cepţia unităţii în varietate, dar această judecată este o realitate 
fenomenală sau este o realitate de gîndire propriu-zisă? Dacă 
este o realitate de gîndire, de ce este? Cum se despică, la acest 
filozof, a cărui manie, al cărui viciu a fost toată viaţa de a 
despica, de a sistematiza şi de a spune lucruri clare, cum se 
despică, în cadrele acestui sistem filozofic kantian, realitatea 
fenomenală de realitatea de gîndire propriu-zisă? 

Kant zice că este criticist, adică nu idealist absolut, ca ne- 
bunii care spun că nu există nimic decit ceea ce există în noi; 
admite existenţa unei lumi din afară şi existenţa unui subiect 
care cunoaşte, adică admite că ceea ce există, în lumea în care 
ne învîrtim noi, este o colaborare între mine, conştiinţă în ge- 
nere, şi numen, realitatea cum este ea. Dar lumea aceasta feno- 
menală, care primeşte, fără îndoială, material din afară, întru 
cît se deosebeşte ea de lumea cealaltă, a idealismului absolut? 

Există posibilitatea de a face vreo deosebire înăuntrul aces- 
tei lumi? Nu. Şi, de aci, toate şcolile vicioase care au urmat 
din kantianism şi care au culminat în conscienţialism, pentru 
că nu există posibilitatea de a face deosebire între lumea fe- 
nomenalismului şi lumea idealismului absolut. Dacă laşi la o 
parte această afirmaţie, atunci lumea fenomenală şi lumea ideală 
Sint identice. Fichte a avut dreptate cînd a lăsat la o parte această 
afirmaţie — că există un material în afară şi unul înăuntru, că 
adică ceva din afară şi ceva dinăuntru se unesc şi dau lumea 
fenomenală —, ca fiind absolut gratuită. 

Dar acest ceva din afară şi dinăuntru cum se compun? Lu- 
mea din afară este cauza lumii dinăuntru. Dar cum? Deoarece 
cauzalitatea este un principiu regulativ, care nu există decit în 
lumea fenomenală şi nu se poate extinde cauzalitatea peste li- 
mitele lumii fenomenale; este, în consecinţă, contradictoriu să 
mai spui că lumea fenomenală este condiţionată de lumea nu- 
menală. Idealismul n-a făcut decit să tragă consecinţa din con- 
tradicţiile lui Kant. 

Ca să ne întoarcem de unde am plecat: nu se poate atirma 
că judecata aceasta este o operaţie pur logică, formală. Nu se 
poate spune, căci judecata este ea însăşi o realitate, adică este 

ea însăşi un fapt. Ea însă depăşeşte faptul, într-un fel; depă- 
şeşte faptul înspre lege. De îndată ce judecata este posibilitatea 
perceperii unităţii în multiplicitate, ea este deja o lege. 


A 


5. Aşa fiind, vedeţi de ce Kant reprezintă într-adevăr, în 
logică, o reacţie faţă de ceea ce fusese înaintea lui, faţă de 
scepticismul lui Hume şi faţă de empirism în genere. Kant re- 
staurează existenţe obiective şi mai restaurează legi. Evident 
că aceste legi obiective nu sînt existenţe reale — dar nu aceas- 
ta ne interesează pe noi. 

Locke destrămase conceptul, Hume destrămase legea; ră- 
mînea, pur şi simplu, individualul, concretul, sensibilul, şi ni- 
mic dincolo de acel sensibil şi deci subiectiv. Kant, făcînd 
această întoarcere la vechea gîndire aristotelică, dar fecundind 
gîndirea aristotelică cu punctul său nou de vedere în legătură 
cu teoria cunoștinței, restaura existenţa unei lumi obiective, 
pasibile de a fi înţeleasă prin legi. 

Vasăzică, reacţia kantiană se poate rezuma, pe scurt, în 
această respingere a scepticismului senzualist şi în instituirea 
unei lumi obiective între cadre fixe, lume obiectivă întru cît 
ea este valabilă pentru toate cunoştinţele deduse din conştiinţa 
în genere. Această conştiinţă nimeni nu ştie ce este; dar Kant 
susţine că există o conştiinţă în genere. Toate conştiinţele îşi 
au o lege, care se numeşte conştiinţă în genere. Iar, pe de altă 
parte, această lume obiectivă nu există decit în funcţie de con- 
ştiinţa în genere. 


Aceasta este importanţa lui Kant pentru logică: că pune sta- 
vilă, la un moment dat, nominalismului excesiv. Această sta- 
vilă nu putea să dureze prea multă vreme, pentru că funcţia 
logicii ca atare este o funcţie nominalistă şi pentru că progre- 
sul gîndirii logice trebuie să meargă înspre nominalism. Aş 
spune chiar că, la limita extremă, la infinit, unde această va- 
riaţie a logicii are o limită, nominalismul se confundă cu for- 
malismul. Logica pură nu poate fi propriu-zis decît nomina- 
listă (logica pură nu ca metodă, nu ca orientare, ci logica pură 
ca conținut ştiinţific). Dar, despre aceasta, rîndul viitor. 


XVIII 
CONSECINȚELE ATITUDINII KANTIENE ÎN LOGICĂ 


1. Poziţia kantiană în logică. 2. Consecințele ei: psihologism şi ge- 

netism. 3. Logica absolută: hegelianism. 4. Neorealismul şi logistica. 

5. Logica gnoseologică. 6. Logica contemporană: atomismul logic 

înlăturat de substanţializarea proceselor logice şi ipostazarea lor într-un 

plan de existenţă propriu şi în tipuri de fapte logice ireductibile. 
7. Comprehensibilitatea logicii contemporane. 


1. Am încercat să arăt ieri că faptul nou şi important pentru 
evoluţia logicii pe care-l aduce Kant în această disciplină este 
ipostazarea faptului de conştiinţă, ca realitate, adică înlătura- 
rea, cel puţin din cadrele cunoștinței, a realităţii ca atare, în ea 
însăşi, şi înlocuirea cu ceea ce el a numit fenomen, care, în 
orice caz, nu poate să fie decit un produs, rezultat dintr-o co- 
laborare a conştiinţei, sau a unui element de natură subiectivă, 
cu realitatea exterioară nouă. 

În legătură cu această afirmaţie, am adăugat ieri că o ase- 
menea atitudine echivalează cu o imanentizare, adică cu o păs- 
trare a logicii în cadrele faptelor de conştiinţă. Evident că am 
arătat, în acelaşi timp, unele dintre contradicţiile şi imprecizii- 
le care întovărăşesc acest punct de vedere, aşa de simplu şi de 
clar în aparenţă. 

Din îngrădirea realităţii la acest „fenomen “, care constituie 
o realitate alta decit realitatea ontologică, aș zice adevărată, şi 
care în orice caz este organizată şi hotărită de anumite princi- 
pii ale unei conştiinţe în genere, adică ale unui subiect, rezultă 
că faptul logic ca atare poate să fie pasibil de o sumă de in- 
terpretări. Atita vreme cît el nu era decit răsfrîngerea unei rea- 
lităţi existente în ea însăşi, iar conştiinţa nu reprezenta decit 
un efort de adaptare a acestei răsfringeri la realitate aşa cum 

se află în ea însăşi, exista un principiu regulativ pentru cu- 
noştinţă; cunoştinţa, adică, se mula întotdeauna pe ceva. 

Din moment ce această realitate exterioară este ceva cu to- 
tul nedeterminat, iar lumea fenomenală este ceva determinat 
în virtutea unor principii subiective, însemnează că faptul acesta 
subiectiv, cel puţin ca origine şi ca structură, este cel care stă 
la îndemîna noastră. Faptul acesta, noi nu putem să-l depăşim 
în nici un fel. Şi, atunci, a fost natural cugetătorilor de după 
Kant să spună că, dacă fenomenul este elementul unei lumi 
determinate de principii subiective, atunci faptul logic, care e, 
într-un fel, răsfrîngere a acestui fenomen, este el însuşi un fe- 
nomen încadrat în această viaţă subiectivă. 


2. Faptul logic este, prin urmare, un fenomen ca toate ce- 
lelalte fenomene. Dar, fiind un fenomen, el trebuie studiat în 
caracterele lui fenomenale, adică din toate punctele de vedere, 
deci şi din punctul de vedere al istoriei sale. De unde urmează 
că judecata, conceptul sau cum vreţi să le spuneţi acestor fapte 
Sau realităţi logice trebuie cercetate şi în felul în care iau naş- 
tere. Aşa a urmat, după noua poziţie kantiană, psihologismul 
în logică. 

Ştiţi că psihologismul este atitudinea prin care se cercetea- 
ză originile unui fapt, procesele faptului sau faptul sub aspec- 
tul procesului. Şi, asifel, logica a început să studieze, la un 
moment dat, cum se nasc conceptul şi judecata, care sint func- 
tiile logice fundamentale şi care este evoluţia acestor funcţii 
logice fundamentale în istorie ş.a.m.d. De aci, logica genetică, 
drept un fei de adaos la logica aceasta psihologică. Eu nu spun 
că logica genetică şi logica psihologică se ocupă cu lucruri 
care nu există; spun însă că se ocupă cu lucruri care nu intră 
în cadrele logicii. 

Este foarte interesant, de pildă, să vedem ce însemnează 
conceptul de cauzalitate pentru european şi ce însemnează 
acelaşi concept de cauzalitate pentru un negru. Totuşi, ştiind 
cum lucrează europenii sau papuaşii în raţionamentele lor, nu 
înţelegem întru cît, prin aceasta, structura gîndirii formulate 
poate să fie mai bine înţeleasă, mai bine desprinsă, mai bine 
descrisă. Deci, în cadrele logicii, noi rămînem întotdeauna 

într-o funcţie nouă. Nu vorbim de gindirea omenească in con- 
creto, ci de ceva pe care-l socotim gîndire omenească, adică 
identificăm conceptul de gindire omenească cu gindirea noas- 
tră, a europenilor. 

Noi nu facem logică diferenţială, ci facem logică pur şi 
simplu. Logica este o ştiinţă formală, deci o ştiinţă care se 
aplică unui material delimitat într-un tip oarecare, arbitrar; dar 
aceasta este în genere soarta tuturor ştiinţelor. Cînd vorbim de 
matematică, înţelegem întotdeauna matematica europeană, nu 
altă matematică. S-ar putea ca în altă parte a globului, sau în 
altă cultură, 2.+ 2 să nu facă 4. S-ar putea ca şi ceea ce noi 
numim Spaţiu empiric, şi pe care îl reprezentăm în forma tri- 
dimensională, să nu fie valabil pentru alte popoare. S-ar putea 
ca regulile noastre de perspectivă să nu fie la fel cu cele din 
alte ţări, ca, de exemplu, cu cele din Japonia. Aţi văzut că, pe 
stampele japoneze, figurile cele mai mari sînt pe planul al doi- 
lea, nu pe planul întîi. În pictura noastră, figurile din adincime 
descresc, pe cînd în pictura japoneză cresc. Totuşi, cînd facem 
matematică, noi nu ne gîndim niciodată la această diferenţă de 
sensibilitate, ci facem matematică ipostazind sau ridicînd această 
matematică la rangul de matematică pură şi simplă. 

Aşa se întîmplă în logică: noi ridicăm gindirea noastră la 
rangul de gîndire pură şi simplă. Deci punctul de vedere de 
genetism, în logică, este foarte justificat din alte perspective, 
cu totul deosebite decit cele logice. Ei bine, psihologismul şi 
genetismul au fost făcute posibile, în veacul al XIX-lea, de 
soluţiile de acest gen special ale problemei care a luat naştere 
prin Kant. 


3. Kant însă n-a pricinuit numai această direcţie în logică. 
Eu spuneam şi altădată că niciodată nu înţelegem un lucru spus 
cum este el; ci întotdeauna vedem, în lucrurile pe care le au- 
zim Sau privim, numai ceea ce vrem sau sintem noi în stare 
să vedem. Adică, deformăm propriu-zis şi realităţile sensibile, 
şi realităţile acestea ideale, le deformăm, schimbînd oarecum 
proporţiile, schimbind structura elementelor constitutive ale unei 
situaţii. Noi facem să cadă accentul fundamental pe un amă- 

nunt sau pe altul, şi din această schimbare a accentului funda- 
mental rezultă o cu totul altă structură a realităţii. 

Aşa se întîmplă cu Kant: unii au pus accentul fundamental 
pe o afirmaţie, alţii pe alta. Pentru că nu se găsea nici un fel 
de justificare a acelei deosebiri pe care o făcea el între numen 
şi fenomen, a acelei afirmaţii — existenţa numen-ului ca atare 
—, au fost unii cugetători care au zis că acesta este o creaţie 
simetrică, de care ne putem lipsi, care nu este prețioasă în sis- 
temul kantian. Ceea ce există nu este în lumea numenală, care 
provoacă în noi ceva, ci ceea ce există e în noi. Toată realitatea 
începe să fie spirituală, spiritul este această realitate, iar tot 
ceea ce vedem în noi este istoria spiritului ca atare, care 
încearcă să ia, după un anumit şi într-un anumit proces, 
conştiinţa de el însuşi. 

Dacă este aşa, atunci faptul logic nu mai este ceea ce era 
pentru noi pînă acum, adică un rezultat; ci faptul logic este 
altceva: este însuşi resortul, sămînţa, elementul generator al 
întregii existenţe. Şi aşa s-a ajuns, tot din kantianism, la aşa-nu- 
mita logică absolută, la hegelianism, de pildă, în care logica 
nu mai este o ştiinţă de constatare sau de cercetare a legilor 
gîndirii formulate, cum era înainte şi cum este pentru noi as- 
tăzi, ci se confundă, într-un oarecare fel, cu cosmologia, pen- 
tru că logica era istoria spiritului, iar istoria spiritului era însăşi 
realitatea ca atare. 


4. Dar nici cu această direcţie nu se încheie influenţa kan- 
tiană asupra gîndirii logice în veacul al XIX-lea şi în veacul 
al XX-lea. Vă aduceţi aminte că aceea ce înţelegea Kant prin 
judecată era posibilitatea de a percepe unitatea în multiplici- 
tate, adică judecata era ceva, dar acest ceva nu era o existenţă, 
ci un raport oarecum ipostazat. Această operaţie de ipostazare 
a realităţilor logice, de transformare a raporturilor şi existen- 
telor logice în existenţe pure şi simple, s-a continuat în direcţii 
foarte deosebite, în logica contemporană, fie în aşa-numitul 
neorealism american, pe de o parte, german, pe de altă parte, 
fie în aşa-numita logistică. 

Logistica şi neorealismul, cu nuanţe deosebite, încearcă să 
facă acelaşi lucru: să obiectiveze, să transforme în lucruri (mai 

exact, din punct de vedere metafizic) ceea ce nu cunoaşte decît 
sub operaţiile noastre logice. Tot ceea ce intră în operaţiile 
noastre logice are o existenţă obiectivă. Existenţă obiectivă, 
însă care depăşeşte existenţa ideal logică şi construieşte, oare- 
cum, un fel de univers, un fel de categorie specială de obiecte 
în univers. Adică, pe această cale a neorealismului, pe de o 
parte, şi a logisticii, pe de altă parte, se alunecă de la logica 
propriu-zisă la metafizică. 

A fost o primă alunecare spre psihologie, o a doua alune- 
care spre metafizică şi cosmologie, prin Hegel, şi o a aeia alu- 
necare, tot în metafizică, prin această ipostazare a funcţiilor, 
a raporturilor şi prin transformarea lor din obiecte, sub rapor- 
tul logic, în lucruri, sub raportul metafizic. 

Problema kantiană însă, după cum vă aduceţi aminte, era 
o problemă clasic logică. Ea într-adevăr imanentiza procesul 
logic şi nu căuta decit să confrunte propoziţia cu anumite legi 
ale ei. Din acest punct de vedere, kantianismul s-a ocupat foar- 
te mult de idealul unei ştiinţe logice, pentru că nu căuta nici- 
odată să depăşească obiectul — ceea ce am arătat, cu alt prilej, 
că este caracterul consideraţiei logice ca atare. 


5. Kant însă a atacat, alături de problemele logice, şi alte 
probleme, iar logica aceasta kantiană n-a rămas pentru unii 
dintre urmaşii săi în cadrele clasice şi în cadrele ei juste, ci a 
alunecat într-o altă direcţie, anume în direcţia consideraţiilor 
de valorificare a cunoștinței. Cunoştinţa kantiană era, din punct 
de vedere logic, o cunoştinţă exactă, o cunoştinţă corectă: ea 
trebuia să se supună principiului noncontradicţiei şi trebuia să 
îndeplinească toate regulile silogismului; adică criteriile de 
apreciere nu depăşeau în nici un fel cunoştinţa. Urmaşii lui 
Kant nu s-au oprit aci, ci au vrut să introducă în logică, şi au 
izbutit să introducă, problema cealaltă: ce reprezintă această 
cunoştinţă faţă de realitate însăşi”? Deşi, pentru sistemul filo- 
zofic al lui Kant, presnpoziţia numen-ului este inoperantă şi 
__nu mai intervine, în nici un fel, în toată filozofia de mai tirziu, 
“ea neintrind în cadrele filozofiei teoretice, cu toate acestea exis- 

tenţa numen-ului i-a urmărit pe gînditori, şi i-a urmărit pentru 
simplul motiv că ea răspundea, psihologiceşte, unei necesităţi 
foarte stringente a spiritului omenesc. 

Spiritul omenesc este uşor înclinat să creadă că ceea ce 
cunoaşte nu este exact realitatea, dar foarte greu recunoaşte că 
mai există ceva care n-ar putea cunoaşte. Cunoştinţa este, pen- 
tru bunul-simţ, un element derivat, nu un element originar. Ca- 
racterul acesta de derivat al cunoștinței postulează, oarecum, 
existența unei realităţi. Iar din existenţa realităţii şi din afir- 
maţia unei discrepanțe între cunoştinţă ca atare şi realitatea 
aceasta, naşte problema valorii cunoștinței, problema limitelor 
cunoștinței. 

Ce reprezintă cunoştinţa noastră din realitate şi pînă unde 
poate fi întinsă această cunoştinţă în realitate este o problemă 
care poate fi justificată, evident, dar care iarăşi extinde logica 
în domenii ce nu-i sînt proprii. Şi această direcţie gnoseologică 
a logicii izvorăşte tot din influenţa gîndirii kantiene. 


6. Deci ceea ce a urmat după Kant, în veacul al XIX-lea 
şi la începutul veacului al XX-lea, a fost o serie divergentă de 
preocupări, plecînd de la Kant, căutînd, toate, să utilizeze afir- 
maţiile fundamentale kantiene, dar alunecînd, toate, în direcţii 
care nu sînt proprii logicii, încălcînd, unele, domeniul empiric 
al psihologiei, încălcînd, altele, domeniul metafizic al reali- 
tăţilor ca atare şi încălcînd, altele, consideraţiile domeniului 
acestuia de limite, între realitate şi cunoştinţă, adică între vir- 
tual şi actual, între metafizică şi psihologie sau istorie. 

Ceea ce este caracteristic, din toate aceste eforturi ale lo- 
gicii din veacul al XIX-lea şi al XX-lea, nu este alunecarea şi 
greşeala în care a căzut logica, ci tendinţa, care devine foarte 
palpabilă în unele din aceste şcoli, de a încercui, de a defini 
faptul logic. Adică consideraţiile logice postkantiene converg, 
toate, înspre un acelaşi punct, înspre delimitarea precisă a fap- 
tului logic şi ipostazarea lui. Cum vă spuneam adineauri, de 
unde pînă la Kant faptul logic era un fenomen derivat, în vea- 
cul al XIX-lea faptul devine ceva de sine stătător, nu din punct 
de vedere metafizic, pentru că aceasta nu ne interesează pe 
noi, ci din punctul de vedere al atitudinii logice faţă de acest 
fapt. Adică nu mai avem de-a face, propriu-zis, cu obiecte, cu 
legi de cunoaştere a acestor obiecte, cu raporturi între aceste 
obiecte. leşim din sfera realităţii care se răsfringe într-o cu- 

noştinţă şi ne plasăm într-un plan special de realităţi, care este 
cel al realităţilor logice. Judecata nu mai este propriu-zis o 
operaţie, adică o raportare a două concepte, ci un fapt în rea- 
litate şi o răsfringere a acestui fapt în conştiinţă; adică judecata 
devine, şi ea, o cunoştinţă oarecare, care, ca orice cunoştinţă, 
are un caracter centrifug sau are tendinţa să se depăşească pe 
ea însăşi şi să meargă înspre un obiect. Prin urmare, judecata 
ca atare sau conceptul ca atare nu mai însemnează doar răs- 
fringerea unei realităţi în conştiinţă sau nu mai însemnează 
realitate de o ordine oarecare, născută prin răsfrîngere asupra 
realităţii. Conceptul nu putea să reiasă ca rezultat al unei ope- 
raţii de abstracţie, ca în veacul al XVIII-lea şi al XIX-lea. Şi 
conceptul ca atare are o realitate obiectivă, iar acest concept 
cu realitate obiectivă are tendinţa să se depăşească pe el însuşi, 
indicînd asupra unei realităţi de altă natură decit el însuşi şi 
exterioară lui. 

Aceasta este foarte caracteristică pentru sfîrşitul veacului 
al XIX-lea şi începutul veacului al XX-lea: că formele logice 
au o existenţă de sine stătătoare şi constituie oarecum un plan 
de realităţi specifice, plan de realităţi care se extind nu numai 
asupra conceptului, cum s-a întîmplat odată, în vechiul realism 
logic, cu Platon sau scolastica de mai tîrziu, ci şi în ce priveşte 
judecata şi raţionamentul. Cu alte cuvinte, sfirşitul procesului 
de precizare a faptului logic duce la o egalare a tuturor faptelor 
de natură logică: nu mai există un fapt elementar, ci conceptul 
__ Şi judecata sînt fapte tot aşa de elementare, din punct de vedere 
| logic; sînt fapte pur şi simplu. 

Vedeţi că se înlătură mecanismul logicii, în acest sfîrşit de 
veac al XIX-lea şi început de veac al XX-lea, şi se înlătură, 
dacă voiţi, cu un termen care jenează în momentul de faţă, se 
înlătură atomismul logic. Este foarte ciudat că, în momentul 
în care se înlătură atomismul logic, apar preocupări de calcul 
logic, care trebuie să meargă tot înspre atomism. 

Dar este o fundamentală deosebire între calculul logic, cum 
aveau să-l facă Raymundus Lullus, Pascal sau Leibniz, şi cel 
nou. Raymundus Lullus stabilea o tabelă a categoriilor şi ele- 
mentelor conceptuale ale gîndirii şi urmărea operaţiile în 

legătură cu aceste eiemente constitutive conceptuale. Noul cal- 
cul logic depăşeşte acest punct de vedere. Noul calcul logic 
admite că există funcţii între concepte, dar admite că există 
funcţii şi între funcţiile conceptelor. Adică aceleaşi operaţii 
care se fac în matematică, prin introducerea calculului funcţio- 
nal, se fac şi în logică, prin ultimele lucrări ale logisticii. Cu 
alte cuvinte, ceea ce era funcţie şi deosebea funcţia de obiect, 
nu mai există astăzi ca deosebire, funcţia devenind ea însăşi 
obiect. 

Aceasta este într-adevăr caracteristică. Vă aduceţi aminte 
că epoca modernă a dizolvat conceptul şi l-a înlocuit prin ra- 
port sau prin funcţie; a dizolvat aşadar ceea ce era element 
absolut şi element substanţialist în logică. Adică logica mo- 
dernă, de la Renaştere încoace, înlocuise sau schimbase carac- 
terul eminamente static al universului logic într-unul dinamic; 
iar acum, la sfirşitul veacului al XIX-lea şi începutul veacului 
al XX-lea, spiritul logic face o întoarcere asupra lui însuşi şi 
ipostazează funcţiile şi raporturile, adică transformă în abso- 
luturi, substanţializează tocmai elementele prin care staticis- 
mul vieţii antice intrase în disoluţie şi trecuse în dinamism. 


7. Acesta este, deocamdată, punctul de ajungere al teoriilor 
logice: aşezarea planului logic într-un fel de existenţă aparte, 
generalizarea faptului logic analog acestui plan de realitate şi 
substanţializarea acestui fapt logic, care nu mai este propriu-zis 
nici concept, nici relaţie între concepte, ci fapt pur şi simplu. 
Conceptul este o speţă de fapte logice, după cum judecata este 
o altă speţă de fapte logice, iar raţionamentul constituie o speţă 
separată de fapte logice. Nu se mai poate vorbi, de astăzi îna- 
inte, în logică, de elemente constitutive şi de legi, de combi- 
naţii între aceste elemente constitutive, ci se poate vorbi de 
unităţi constitutive ale logicii, ireductibile unele la altele. 

Atomismul, care a domnit în logică dinainte de Aristotel 
pînă la sfirşitul veacului al XIX-lea, acest atomism logic a dis- 
părut, cu noile direcţii din logică, adică cu aceste observări nu 
de origine hegeliană, ci de natură logistică sau de definiţie lo- 
gistică. 

Aşa fiind, vedeţi că într-adevăr noi trăim astăzi un moment 
foarte important în istoria logicii, şi impresia mea este că trăim 
cel mai Caracteristic moment din toată această istorie; carac- 
teristic nu numai fiindcă se încadrează perfect în toată struc- 
tura spirituală a vremii, ci şi pentru că deschide cele mai vaste 
posibilităţi de înţelegere a realităţilor. 

Este adevărat că în istoria spiritului omenesc părerile se 
schimbă şi că nu există, propriu-zis, o ordine după care aceste 
păreri se schimbă; deci, din acest punct de vedere, nu poate fi 
adevărat că există o evoluţie a logicii şi că există un progres 
in ştiinţa logicii. S-a întimplat însă, dar este cu adevărat o în- 
timplare, că, astăzi, poziţia pe care o ocupă cercetările logice 
pune la contribuţie întreaga experienţă a gindirii logice de pină 
acum. Vreau să spun că poziţia logică de astăzi înglobează 
toate poziţiile anterioare. Aceasta nu se datorează faptului că 
ca este astăzi, ci se datorează unei întîmplări. Poziţia noastră 
logică de astăzi este cea mai comprehensivă, în chip întim- 
plător, pentru că poziţia psihologistă, din jumătatea a doua a 
veacului al XIX-lea şi începutul veacului al XX-lea, este mai 
puţin comprehensivă, mai puţin complicată. Deci etalonarea 
nu este şi criteriul de comprehensibilitate. 


În adevăr, ocupăm poziţia cea mai favorabilă, sîntem în 
posesia poziţiei celei mai largi, dar aceasta este pur şi simplu 
o întîmplare. Logica nouă deci consideră că nu există o istorie 
propriu-zisă a logicii, ci există diferite tipuri de speculație lo- 
gică. Aceste tipuri va trebui să le delimităm, în cele două lecţii 
care ne mai rămîn. 


XIX 
ETAPE ÎN ISTORIA LOGICII 


1. Atitudinea acestui curs. 2. Momente caracteristice în construirea 

disciplinei logice: logica aristotelică prilejuită de formalismul sofiştilor. 

3. Logica scolastică, după formalismul bizantin. 4. Logica modernă, 
după formalismul Renaşterii. 


1. V-aţi dat seama că, după explicaţiile pe care le-am făcut 
aci, seria prelegerilor noastre a avut ca scop să dea mai de- 
grabă material în vederea unei sistematizări a istoriei logicii, 
aşa cum anunţasem încă de la inceputul cursului. Vasăzică, 
propriu-zis, n-am încercat să vă fac un curs de istorie a logicii. 
De altfel, nici nu ştiu dacă s-ar putea face un asemenea curs, 
aşa cum are aerul să indice titlul. 

Cursul de istorie a logicii poate însemna două lucruri: întîi, 
o sistematizare a întregului material de logică privind istoria, 
adică o sistematizare a tot ce s-a scris şi s-a gindit în legătură 
cu problemele logice, sistematizare care, în primul rînd, ar tre- 
bui să arate o linie de grupare şi o linie de înaintare a cer- 
cetărilor. Deşi, ca enunţare, un asemenea plan e foarte simplu, 
în practică însă o asemenea operaţie este de-a dreptul o impo- 
sibilitate. Este o imposibilitate, pentru că, pe de o parte, ches- 
tiunile de logică sînt aşa de răspîndite în cadrul altor cercetări 
anexe, iar, pe de altă parte, aşa de legate cu anumite puncte 
de vedere, cu anumite cercetări speciale din filozofie, încît o 
desprindere a acestor probleme din cadrul lor natural şi o in- 
tegrare, o încorporare a lor în cadrul special al istoriei logicii 
ar echivala, pur şi simplu, cu o denaturare a tratării acestor 
probleme. 

Istoria logicii însă mai poate să însemneze, în al doilea 
rînd, şi istoria conceptului de logică, coroborată cu ambianța 
istorică şi filozofică în care s-a născut; apoi, cu însuşi concep- 

tul general de logică, concept care, deşi neexprimat, pluteşte 
oarecum implicit în cercetările noastre. 

Ei bine, tocmai aceasta am voit să fac anul acesta înaintea 
d-voastre: să urmăresc evoluţia conceptului de logică şi, mai 
ales, constituirea disciplinei logice pe care ar putea eventual 
s-o reprezinte. Vasăzică, acesta a fost scopul prelegerilor me- 
le: să definesc, oarecum istoric, conceptul şi disciplina logicii. 
Este, iarăşi, adevărat că încercarea mea n-a plecat de la o de- 
finiţie preconceptuală, de la o încercuire precisă a logicii, ci, 
mai ales, presupunînd că cunoaşteţi, în linii mari, înţelesul 
acestei discipline, am încercat să-i surprind viaţa, în dezvolta- 
rea cugetării umane. Poate că ar fi fost interesant ca această 
urmărire să treacă dincolo de cadrul filozofiei europene. Sigur, 
chiar că ar fi interesant, însă ar reprezenta mai mult o verifi- 
care decît o precizare. Lucrurile acestea vi le spun ca o orien- 
tare, nu ca o demonstraţie pentru teza mea. 

În faţa acestei obiecţii pe care mi-o fac singur, aduc con- 
Statarea scurtă, şi nefundată deocamdată, că urmărirea specu- 
laţiei logice, în vechea filozofie asiatică, şi anume în filozofia 
indiană şi în cea chineză, cît se cunoaşte şi cum se cunoaşte, 
verifică punctele de reper pe care le-a stabilit analiza mea isto- 
rică din prelegerile anului acesta. Vasăzică, ar fi fără îndoială 
interesantă o cercetare comparată asupra conceptului de logică 
Şi asupra evoluţiei acestui concept în filozofia europeană şi 
extraeuropeană; dar, repet, această confruntare n-ar face decît 
să verifice punctele de reper pe care le-am stabilit noi. 


2. Ei bine, care sînt rezultatele la care am ajuns, după această 
scurtă analiză pe care am făcut-o? Spuneam, la începutul aces- 
tor prelegeri, că, dacă este vorba să urmărim naşterea specu- 
laţiei logice, această naştere a urmat, la inceputurile istoriei 
filozofiei europene, unei perioade de scepticism. Scepticismul, 
ca atare, nu condiţionează prin el însuşi învierea speculaţiei 
logice propriu-zise. V-am explicat, atunci cînd a fost vorba de 
a desprinde începuturile logicii greceşti, că sofistica — ce e 
un fenomen general la anumite perioade ale dezvoltării gîndi- 
rii omeneşti, şi nu numai un fenomen european, ci unul gene- 
ral filozofic, deoarece a existat şi în India şi, în anumite mo- 

mente, în China — nu a născut prin ea însăşi speculaţia logică; 
ceea ce a creat momentul acesta al sofisticii este ordinea cer- 
cetărilor de logică, şi anume momentul formal în speculaţia 
logică. Este natural ca — atunci cînd giîndirea omenească 
ajunge la un relativism, fundat nu în fapt, ci în posibilitatea 
de minuire a elementului spiritual, relativism care se sprijină, 
în primul rînd, pe credinţa că cunoştinţele noastre nu se veri- 
fică prin realitate, ci au anumite legi imanente, care, singure, 
reprezintă un criteriu de adevăr —, este natural ca elementul 
formal, în această operaţie intelectuală, să se accentueze. Pentru 
că, după cum vă spuneam şi altădată, formal propriu-zis înseam- 
nă ceea ce nu se sprijină pe conţinutul operaţiilor noastre, ci 
pe felul de aşezare a materialului asupra căruia ne concentrăm. 
Formal înseamnă schemă, punct de plecare schematic, un fel 
de schelet al operaţiei, prin urmare, o considerare a operaţiei 
înseşi, nu a materialului care intră în această operaţie. Şi, tot- 
deodată, sofismul, ca şi scepticismul — cînd scepticismul nu 
a fost de natură psihologică —, în aceasta a constat: în negli- 
jarea elementului material din conştiinţă şi în accentuarea, în 
chip fundamental, tocmai a elementului acestuia de operaţie 
spirituală, a elementului formal. 

Vasăzică, faptul că speculaţia logică ia naştere de obicei 
— vom vedea cînd — după o perioadă de scepticism, nu se 
datoreşte dezagregării spirituale în domeniul cunoaşterii, ci 
elementului de formalism pe care orice dezagregare spirituală, 
în domeniul cunoaşterii, îl provoacă. Ţin să fac această distincţie, 
pentru că prea deseori se confundă propriu-zis scepticismul, 
care este o problemă sau, mai bine, o soluţie la o problemă de 
teorie a cunoștinței cu fundarea formalistă a scepticismului, 
Care este cu totul altceva. Atunci cînd afirm că pot să-mi 
întrebuinţez gindirea cum vroiesc eu şi că nimic din afară nu 
condiţionează gîndirea mea, fără îndoială că fac o afirmaţie 
sceptică. Dar scepticismul acesta nu se întinde asupra formelor 
de gîndire ele însele, ci le păstrează valoarea. Ceva mai mult, 
de cele mai dese ori, un scepticism de ordin metafizic sau lo- 
gic este ţinut să accentueze valoarea absolută a principiilor ge- 
nerale, a formelor generale ale gîndirii. Formele generale ale 

gîndirii nu sînt puse, ca valoare, la îndoială, printr-un scepti- 
cism radical. Şi este foarte ciudat că, în gîndirea sau în istoria 
gindirii omeneşti, cind aceste forme au fost puse la îndoială, 
s-a întimplat ca, în domeniul credinţei şi în domeniul proble- 
mei cunoaşterii, să avem de-a face cu anumite poziţii aproxi- 
mativ dogmatice. Să vă dau un exemplu. 

Ştiţi că rădăcinile psihologiste ale poziţiei antilogistice se 
sprijină pe John Locke, cum am arătat. Prin urmare, nu ar exista 
anumite principii logice cu valoare absolută, de pildă principiul 
terţului exclus sau principiul identităţii etc., care sînt conside- 
rate ca principii logice cu valoare absolută. Credinţa aceasta 
că nu există principii logice absolute se sprijină pe critica psiho- 
logistă a lui John Locke. Dar tot această critică a lui Locke a 
adus mai tirziu altceva, şi anume a dus la fundarea sau la fun- 
damentarea pozitivismului, care ştiţi că reprezintă un fel de 
dogmatism ştiinţific, un fel de orientare spirituală, în istoria 
gîndirii omeneşti, care afirma că cunoştinţa ştiinţifică este cu- 
noştinţa definitivă, în sfîrşit cunoştinţa — cum i-am spune — 
care realizează fără rest realitatea, o cunoştinţă pe care ne pu- 
tem sprijini cu toată nădejdea. Evident că pozitivismul, sub 
raportul filozofic, are anumite goluri, care nu-i îndreptăţesc 
atitudinea dogmatică; dar exemplele de cum a fost practicat 
pozitivismul în fapt confirmă punctul de plecare pe care l-am 
pus eu aci. D-voastre ştiţi, de pildă, că Haeckel este un poziti- 
vist şi cunoaşteţi cît de dogmatică este atitudinea sa în filozo- 
fie, atît cît s-a priceput omul să facă şi cit a făcut. Cunoaşteţi, 
de asemenea, poziţia lui Mach, care are pretenţia, nici mai 
mult nici mai puţin, să dizolve filozofia într-un fel de ştiinţă 
de o structură specială. 

Prin urmare, ca să ne întoarcem de unde am plecat: vala- 
bilitatea absolută a principiilor logice nu este pusă la îndoială 
de scepticismul propriu-zis. Scepticismul nu ordonă cunoaşterii, 
nu anihilează, nu anulează dogmatismul sau credinţa aceasta 
fundamentală în principiile logicii, ci, după cum v-am arătat, 
se întîmplă tocmai contrariul: tocmai atunci cînd nu examinăm 
cunoaşterea, cînd există un fel de dogmatism, se pun la îndo- 
ială principiile logice. Căci este absolut nefundat să se afirme 

că cercetarea logică urmează întotdeauna unei perioade de 
scepticism. O încercuire trebuie făcută, şi anume una funda- 
mentală: renașterea cercetărilor logice urmează întotdeauna 
unei perioade de scepticism, cînd acest scepticism face să cadă 
accentul fundamental pe elementul formal, cînd, prin urmare, tre- 
ce pe primul plan interesul formal al cunoaşterii. Atunci, în 
adevăr, se iveşte o nouă perioadă în istoria logicii. Este ceea 
ce s-a întîmplat propriu-zis cu sofistica greacă şi, pe urmă, cu 
Socrate; ceea ce s-a întîmplat mai tîrziu, după răstringerea 
senzualismului stoic, cu logica bizantină. Formalismul grama- 
tical bizantin este punctul de legătură şi punctul de origine al 
noii dezvoltări logice în Evul Mediu. 


3. Vedeţi, se zice că noi sintem întotdeauna tributarii Apu- 
sului. Noi, aceştia din Răsărit, nu avem o cultură proprie şi 
învăţăm lucrurile din Apus. Dar cine intră mai adînc în istoria 
culturii şi civilizaţiei europene îşi va da seama de adevărul 
acesta, surprinzător pentru foarte multă lume, că, dacă n-ar fi 
fost Răsăritul şi cultura răsăriteană, toată viaţa de mai tîrziu a 
Europei ar fi avut cu totul altă înfăţişare. Nu vorbesc numai 
de grecii vechi, care au fructificat, au fecundat întreaga viaţă 
europeană; dar, mai tirziu, după aşa-numitele năvăliri barbare, 
este iarăşi Răsăritul, prin Bizanţ de data aceasta, care fructifică 
Apusul. Cunoaşteţi teoriile acelea că a fost o epocă greacă şi 
romană şi, în sfirşit, o epocă germană a culturii europene. Epo- 
ca germană a culturii europene însemnează propriu-zis epoca 
protestantă a culturii europene. Cine îşi dă seama ce însemnea- 
ză protestantism faţă de catolicism poate foarte repede să con- 
state că acest protestantism a fost absolut imposibil, sau ar fi 
fost absolut imposibil, dacă nu exista, pentru Europa de Apus, 
putinţa unei legături cu Orientul imediat Apropiat. Gîndirea 
europeană de după scolastică, prin urmare de după teologia 
catolică, a fost fructificată de către ortodoxia bizantină — nu 
de ortodoxia rusă. 

Aci este încă o greşeală a istoricilor civilizaţiei europene: 
ortodoxia rusă intră abia în civilizaţia veacului al XVI-lea. Ea 
face concurenţă universalismului catolic, pentru că tot o idee 
de mesianism stă şi la baza ideii catolice, şi la baza ideii or- 

todoxe: este tot un fel de mîntuire, pe lumea aceasta, cu 'aju- 
torul Bisericii. 

$ Fac o digresiune, care ne explică rolul Răsăritului în gîndirea 
filozofică din Europa. S-a vorbit, în ultimii ani, foarte mult, 
în Europa, de călugărul Rasputin. S-au spus o mulțime de lu- 
cruri, unele exacte, altele neexacte. Dacă vă dați seama, nu 
este nimic mai catolic, în toată dezvoltarea bisericească a vieții 
religioase ruseşti, decît tipul acesta, Rasputin. El face pendant?8-ul 
lui Savonarola: acelaşi proces, repetat în două timpuri şi în 
domenii deosebite; adică aberația încercării de a rezolva pro- 
bleme de politică cu arme religioase. Dar aberaţia aceasta este 
însuşi fundamentul bisericii catolice şi al orientării catolice şi 
romane în faţa vieţii. Vasăzică, nu ruşii au fructificat Europa, 
pentru că ruşii erau condamnaţi pentru biserica catolică, ci bi- 
zantinii. Cine cunoaşte structura intimă a protestantismului îşi 
dă seama că el închide o mulţime de elemente răsăritene, fal- 
sificate, transformate în mediul apusean. 

Prin urmare, un al doilea moment de naştere, ori de re- 
naştere a speculaţiei logice, este tocmai momentul acesta al 
pătrunderii retoricii şi gramaticii bizantine — iarăşi elementul 
formal, de data aceasta — în Apus. 


4. Sînt cîteva puncte de culminaţie logică: logica socratică 
Şi aristotelică, cea scolastică, în sfîrşit cea cartesiană, care se 
încheie în zilele noastre, într-o formă sau în alta, în logistică. 

Acestor trei puncte de culminaţie le răspund trei începuturi: 
primul început este sofistica, cu corelatul ei imediat, Socrate; 
al doilea, retorica, gramatica bizantină, cu corelatul ei în lo- 
gică, Petrus Hispanus; şi, în sfirşit, un al treilea moment — 
unde trebuie căutat? Materialul pe care vi l-am expus eu este, 
aci, ceva mai vag decît în cele două cazuri precedente, căci 
propriu-zis noi nu trăim azi în faţa unei perioade închise. Lu- 
mea greco-romană reprezintă o perioadă spirituală închisă, cu 
sistemul ei special de logică; lumea creştină, pînă la sfirşitul 
scolasticii, pînă la Renaștere, reprezintă a doua perioadă, iarăşi 
cu sistemul ei precis; lumea noastră, de la Renaştere încoace, 
evident că constituie o altă perioadă. Dar perioada este închi- 
să? Perspectiva istorică este prea defectuoasă, deocamdată, 

pentru ca să putem afirma aceasta. Se poate ca această peri- 
oadă să fie închisă în veacul al XIX-lea, cu ultimul asalt dog- 
matic al scientismului, în cea mai crasă şi coborită formă (Wag- 
ner, Moleschott etc). Noi trăim astăzi, fără îndoială, vremuri 
tulburi, de prefacere. Dar, dacă, într-adevăr, aceste timpuri de 
pretacere sînt momente de renaştere fundamentală, sau numai 
oscilări, aceasta nu o putem spune. Deci depinde întotdeauna 
de perioada pe care o ai în faţă, pentru ca să poţi fixa punctul 
de reper. Dacă perioada aceasta a treia se închide propriu-zis 
în a doua jumătate a secolului al XIX-lea, aproximativ în 
1870, atunci începuturile speculaţiei logice trebuie puse în re- 
torica Renaşterii, sau momentul de dinaintea începutului spe- 
culaţiei logice începe cu retorica şi gramatica din epoca Re- 
naşterii. Pomponazzi şi ceilalţi erau lichidatori ai trecutului, 
dar, în acelaşi timp, se accentuează, în ei, lumea formală, în 
aşa măsură încît merge propriu-zis înspre disoluția gîndirii lo- 
gice scolastice. Pomponazzi a ieşit din scolastică, este un in- 
terpretator al lui Aristotel. El crede că stă pe terenul scolasticii, 
dar nu mai face scolastică, şi vom vedea de ce. 

Vasăzică, probabil că, în acest moment, în retorica italiană 
a Şcolii de la Padova trebuie căutat antecedentul celui de-al 
treilea ciclu al procesului logic. Pentru ce? Pentru că un prim 
moment al sistematizării noastre ne indică naşterea gîndirii lo- 
gice sau a speculaţiei logice, după o perioadă de formalism 
gramatical şi logic. 

Al doilea moment este foarte caracteristic. Ei interesează 
perioada cea mai lungă şi reprezintă perioada de constituire a 
disciplinei logice. Ea nu cunoaşte lucrări sistematice propriu-zise, 
ci probleme diferite, considerate în ele însele, nu în cadrul 
strict al logicii, ci în cadrul cercetărilor în legătură cu proble- 
ma cunoaşterii în general. Perioada aceasta de constituire este 
al doilea moment în precizarea şi în constituirea conceptului 
de logică. Verificarea vă este la îndemînă. Am spus numaidecit 
că, pentru prima perioadă, intră în această categorie Socrate şi 
Platon; ei sînt acei ce au să constituie propriu-zis logica. Pen- 
tru a doua perioadă, această operaţie este făcută de comenta- 
torii arabi ai lui Aristotel. Aceasta este mai puţin caracteristică 

şi vom vedea imediat de ce. În fine, a treia perioadă este con- 
Stituită de întreaga cercetare logică, de la Galilei pînă la Kant, 
cu Descartes, Leibniz, John Locke, Hume, perioadă de consti- 
tuire în care eventualele manuale de logică nu sînt propriu-zis 
prelucrări ale noului material, ci reminiscenţe ale vechiului 
- material. Spre pildă, Logica de la Port-Royal nu este una car- 
tesiană, ci este tot sistematizarea vechii logici. Tratatele de lo- 
gică cartesiană nu se ivesc în vremea lui Descartes, ci tocmai 
mai tirziu, în veacul al XIX-lea. Aceasta, vasăzică, pentru al 
doilea moment. 

În fine, al treilea moment reprezintă sistematizarea desă- 
virşită a vechii logici, a ştiinţei logicii. Ea se caracterizează 
printr-o completare a problematicii logice şi printr-o sistematiza- 
re, printr-o aşezare în sistem, într-un tratat, printr-o codificare, 
prin urmare, a acestor probleme. Ea se mai caracterizează încă 
prin altceva: corespunde întotdeauna unei anumite ştiinţe şi 
este numai instrument de transmitere a acestei ştiinţe. De 
pildă, Aristotel, pentru lumea greacă. Logica aristotelică era 
oarecum concomitentă cu ştiinţa greacă, ce se constituise di- 
nainte, cu Platon. Vasăzică, Pitagora şi Platon reprezintă două 
summum??-uri, în faza timpului în care această ştiinţă, de bine, 
de rău, se constituise, îşi găsise oarecum centrul de greutate, 
individualitatea proprie. Deci logica aristotelică, tratatul de lo- 
gică aristotelică, are două momente la bază: întîi, materialul 
logic pe care-l sistematizează, şi, al doilea, cunoştinţele deja 
constituite. 

Şi, atunci, aceste tratate de logică, care cad întotdeauna în 
al treilea moment, au un caracter: ele sînt instrumente de trans- 
mitere ale unei ştiinţe anumite, constituite. Înainte de consti- 
tuirea unei ştiinţe, nici nu apare vreun asemenea tratat. Lucrul 
este natural, pentru că nu ar avea ce să transmită. Numai în 
momentul în care ştiinţa timpului este sigură de ea însăşi, nu- 
mai după ce şi-a găsit, după cum spuneam, centrul de greutate, 
numai atunci trebuie să intervină această nouă operaţie de trans- 
mitere. Atunci apare necesitatea de a codifica aceste reguli ale 
logicii. Dar, în acelaşi timp, nu numai necesitatea; apare şi po- 
sibilitatea de a codifica regulile logice, pentru că perioada an- 

terioară adunase material prin lucrări, prin monografii asupra 
diferitelor probleme. 

Această perioadă este aşa-numita perioadă scolastică. Sco- 
lastica nu este o perioadă propriu-zisă, o perioadă istorică, în 
desfăşurarea gîndirii omeneşti, adică nu reprezintă timpul, de 
la atît pină la atit, după Cristos, ci este o perioadă tipică în 
istoria acestei gîndiri. Scolastică este, de pildă, logica artisto- 
telică, scolastică este logica lui Toma d' Aquino şi scolastică 
este codificarea logistică, pentru că toate aceste momente re- 
prezintă unul şi acelaşi lucru: logica codificată, în scopul trans- 
miterii unei ştiinţe constituite. 


Iată, prin urmare, din punctul de vedere al evoluţiei, al creării 
disciplinei logice, care sînt cele trei momente. Trei, pentru că 
atitea am stabilit, alte puncte de plecare pot să stabilească alte 
momente. lată, după părerea mea, cele trei momente funda- 
mentale pină la constituirea deplină a disciplinei logice. Sis- 
tematizarea aceasta este făcută, după cum vă spuneam, din 
punctul de vedere al creşterii conceptului de logică şi al-creşterii 
disciplinei de logică. Dar iarăşi adăugam, la începutul acestei 
lecţii, că toate aceste momente corespund sau sint condiţionate 
de anumite stări de fapt. Ei bine, tocmai rădăcinile substratului 
general filozofic al acestei tematizări trebuie să le vedem, pen- 
tru încheiere, în lecţia viitoare. 


XX 
TIPURI DE LOGICĂ 


1. Logică substanţialistă. 2. Logică relaționistă. 3. Logică pentru 
care relaţia însăşi este un obiect. 


1. Revenim azi asupra unor afirmaţii pe care le-am făcut 
ieri; spuneam că perioada a doua din istoria logicii, al cărei 
punct culminant este scolastica, nu îngăduie o deosebire netă, 
în procesul de formaţie al teoriei acesteia; că, prin urmare, 
perioadei aşa-numite Socrate—Platon şi perioadei Descar- 
tes—Kant nu le corespunde, în tipul medieval de logică, un 
proces precis, definitiv. 

Afirmasem, pe de altă parte, iarăşi, că fiecărei etape complet 
închise de logică îi corespunde, de fapt, o ştiinţă, şi ea închisă 
şi perfect constituită; şi arătasem că logicii aristotelice îi cores- 
punde ştiinţa greacă. Tot astfel îi corespunde scolasticii pro- 
priu-zise, adică scolasticii stricto sensu40, altă ştiinţă constitu- 
ită şi perfect închegată, care este teologia creştină, şi anume 
teologia creştină pe baze catolice; iar ultimei forme de scolas- 
tică, adică logisticii contemporane, îi corespunde cealaltă ştiinţă, 
ştiinţa propriu-zisă, adică ştiinţa pozitivă a vremurilor noastre. 

Din aceste corespondențe, pe care le-am stabilit în diferi- 
tele epoci ale gîndirii logice, se vede numaidecit de ce perioa- 
da a doua este mai puţin clară decit s-ar fi cuvenit, poate, să 
fie. Logicii antice, graţie lui Aristotel, îi corespunde ştiinţa 
greacă, iar scolasticii medievale, a lui Toma d'Aquino, îi co- 
respunde teologia. Dacă deosebirile în proces nu sînt aşa de 
pregnante, aşa de tranşante, aceasta provine din faptul că, pro- 
priu-zis, atitudinea spirituală a omenirii, în Evul Mediu, nu 
este prea deosebită de la prima la a doua perioadă. 

Un fel de întoarcere spirituală in omenire a avut loc, de la 
lumea veche la aşa-numita lume medievală. Dar această în- 
toarcere spirituală nu se caracterizează decit prin intervenţia 
unui element subiectiv, într-o măsură foarte mărginită; adică 
elementul individual şi individualist introdus de creştinism în 
concepţia omului asupra vieţii. Elementul acesta este oarecum 
< ținut în surdină, apăsat, ţinut sub oarecare presiune, de con- 
` cepția etatist-religioasă a creştinismului apusean. Vasăzică, 
există o întoarcere, o nouă orientare, dar o orientare care, pro-* 
priu-zis, nu are alt reazăm decît tocmai mai tirziu, după 
Renaştere. Altfel, în marile linii ale cugetării ei, omenirea 
păstrează aceeaşi orientare în faţa universului. Nu este, pro- 
priu-zis, deosebire fundamentală, de la greci la romani şi, mai 
departe, la Evul Mediu, ca reprezentind ideea de stat roman şi 
această nouă formă creştină de stat religios. De aceea am spus, 
tocmai pentru că întoarcerea nu este completă şi nu este defi- 
nitivă, că această reînnoire spirituală a omenirii nu este fun- 
damentală, şi fazele pe care le urmează gîndirea logică nu sînt 
nici ele bine delimitate. 

Şi este natural. Este natural, pentru că, atunci cînd gindirea 
creştină a venit în contact cu lumea veche greacă, ea a găsit 
instrumentul organizat, canonul, şi a găsit acest canon în lo- 
gica aristotelică. Vasăzică, n-a fost nevoie — în momentul cînd, 
după retorica greacă, lumea creştină îşi căuta instrumentul de 
lucru şi de expunere a noii ştiinţe, care, de astă dată, era teo- 
logia creştină —, n-a fost nevoie nici de căutare, nici de intoar- 
cere asupra sa însăşi, nici de bijbiire prea multă, ca să pună 
mîna pe acest instrument. Instrumentul îl găseşte făcut, exista 
în logica aristotelică. Toate comentariile arabo-iudaice, pe care 
le indicam rîndul trecut ca un fel de perioadă de refacere, de 
reconstruire a logicii, toate comentariile nu erau decit comen- 
tarii, adică operaţia aceasta nu era decît una de descoperire, 
de găsire a unui material codificat, nu de construire a unui cod 
nou de cunoaştere şi de exprimare a anumitor adevăruri. De 
aceea spuneam, iarăşi, că trecerea aceasta de la gramaticii bi- 
zantini la scolastica aquiniană nu arată anumite momente bine 
precizate şi bine conturate. 

Propriu-zis, în istoria logicii, sub raportul conţinutului, sub 
raportul structurii intime a acestei discipline, nu există bine 
precizate decît două perioade: o perioadă pînă la Renaştere şi 
o perioadă după Renaştere, perioade condiţionate de structura 
metafizică a timpului. V-am atras atenţia şi altădată asupra fap- 
tului că, dacă vechea logică se îndrepta înspre concept, aceasta 
era tocmai din cauza caracterului substanţialisi al structurii 
spirituale a vremii de pe atunci. Conceptul era propriu-zis nu- 
mai un fel de derivativ, un fel de punct de scăpare sau un fel 
de precipitat al speculaţiei logice, pusă în faţa obiectului. Tot 
interesul lumii vechi, cu foarte mici excepții, care excepţii sînt, 
şi ele, pasibile de o mulţime de interpretări, era înspre o con- 
siderare statică a realităţii. Dacă, de pildă, azi, în răsăritul Eu- 
ropei, nu există mare interes pentru diferitele idei de infinit, 
pentru ideea de devenire, pentru proces etc., aceasta este toc- 
mai pentru că Răsăritul a rămas mai credincios vechii tradiţii 
greceşti şi tradiţiei Antichității spirituale europene. Convergea 
| interesul, cum vă spuneam, în metafizica timpului, ca şi în ne- 
cesitatea aceasta de a rezolva problema realităţii, convergea 
înspre anumite obiecte fixe. 

Nu este o întîmplare faptul că, de la Socrate şi pînă la Suárez, 
logica merge inspre concept sau se rezumă într-o logică a con- 
ceptului, după cum, iarăşi, nu este o întimplare că faptul, cu 
deosebire adincit în teoria cunoaşterii a lui Toma d'Aquino, 
i anume caracterul intențional al cunoaşterii, a fost absolut ne- 
glijat de epoca postaquiniană. Cînd, la sfirşitul veacului al 
XIX-lea, se descoperea, de către Husserl, aşa-numita intenţie 
logică, în Bolzano, pentru toată lumea a fost o surpriză extra- 
ordinară. Lumea uitase că acest caracter intenţional al cunoaş- 
| terii este de origine profund scolastică şi că se găseşte în filo- 
zofia lui Toma d'Agquino. 

Dar ce însemnează acest caracter intenţional al cunoaşterii? 
Un exemplu simplu. Cînd întrebuinţez un cuvînt oarecare — 
spune scolastica—, acest cuvint are trei înţelesuri: întii, este 
înţelesul gramatical, de a fi un cuvint pur şi simplu; al doilea, 
se raportează la, trădează un concept, exprimă un concept; şi, 
al treilea, arată un obiect. Cuvîntul însuşi are c funcţie oare- 

cum dinăuntru în afară, cuvîntul intenţionează, arată către un 
obiect care este în afara lui, se raportează; vasăzică, pur şi sim- 
plu, nu este existent în el însuşi, ci se raportează la ceva din 
afară. Funcţia logică aquiniană din scolastică, a conceptului, 
este aceeaşi: arată un obiect. Noi, de altfel, zicem aproximativ 
aşa: conceptul este ceva care are proprietatea de a se raporta 
la anumite obiecte. Toma d'Aquino zice altfel: conceptul este 
ceva care indică un lucru în afara sa. Noi am privit însă pe- 
rioada ştiinţifică modernă şi ştim că, independent de faptul că 
un concept arată ceva din afara lui, el poate să fie el însuşi 
obiect. Dar, despre aceasta, la sfirşitul lecţiei. 

Prin urmare, caracterul acesta intenţional al logicii aquiniene 
nu este nici el întîmplător, ci arată tocmai formula statornică 
a întregii speculaţii filozofice înspre un obiect, înspre ceva stabil, 
care, în ultimă analiză, pe plan metafizic, este substanţa. De 
aceea, toată logica aceasta, cum vă atrăgeam atenţia, are la 
bază conceptul, iar toate operaţiile logice nu sînt decit operaţii 
care se fac asupra conceptului. Vasăzică, există un element de 
bază, un element static, care are o viaţă proprie, şi o viaţă spe- 
cială logică, pusă în faţa altor obiecte de aceeaşi natură. Acesta 
este conceptul, iar viaţa lui în faţa altor obiecte, în faţa altor 
concepte, este ceea ce numeşte logica veche: judecată şi, mai 
departe, raţionament. Dar judecata şi raționamentul însem- 
nează, pur şi simplu, operaţii asupra conceptului. 

Vasăzică, prima perioadă de logică este condiţionată de 
substanţialismul metafizic al acelei perioade şi, de aceea, ea 
se mărgineşte la concept. Cînd, astăzi, ne cade sub mină un 
tratat de logică începînd iarăşi cu teoria noţiunii şi altul care 
porneşte din loc în stil mare ca să facă un tratat de logică, dar 
se opreşte iarăşi la teoria noțiunii, trebuie să avem întotdeauna 
impresia că am intrat într-un beci unde miroase a mucegai. 
Există o logică a conceptului, dar ea este un fapt istoric. Cine 
are înţelegere pentru istorie şi pentru transformările pe care 
fiecare disciplină trebuie să le sufere îşi dă seama numaidecit 
că avem de-a face cu ceva învechit. Aceasta este prima perioadă. 


2. A doua perioadă este cea despre care v-am vorbit adi- 
neauri, adică perioada ştiinţei moderne. Ştiinţa modernă, v-am 

spus, cercetează propriu-zis nu obiectul, ci faptul. Care este 
valoarea acestei necesităţi de a pune faptul în locul obiectului, 
este un proces care poate să rămină în afară de cercetările noas- 
tre. Aş indica, în scurt, că formalismul logic sau tendinţa lo- 
gică de a lucra numai asupra conceptului a dus în chip fatal 
la o confundare a conceptului cu realitatea însăşi. Şi, atunci, 
evident, a fost fatală şi reacţia, care nu avea decit un scop: să 
reîmprospăteze cunoştinţa noastră. Cunoştinţa noastră pierdu- 
se contactul cu realitatea nu prin vina vechii logici aristotelice, 
ci prin vina exagerărilor. Logica aristotelică, la fel cu cea so- 
cratică, este o logică eminamente a realităţii, iar, dacă astăzi 
asistăm la o renaştere a scolasticii şi aristotelismului, este toc- 
mai pentru că se recunoaşte cît de mult este, această logică 
aristotelică şi scolastică, o logică a realităţii, refăcută însă as- 
tăzi cu acea reînnoire scolastică şi neoscolastică, în înţelesul 
că timpul este în adevăr un factor care aduce ceva nou şi în 
înţelesul că nici în viaţa spirituală a omenirii nu se pot trăi 
repetiţii exacte, fenomenele istorice avînd acest caracter că nu 
se petrec decit o dată. Astăzi, prin urmare, sub raportul acesta 
istoric, este un nonsens o încercare de a face să retrăiască un 
anumit fenomen care a trăit odată într-o formă precisă, conți- 
nutul acesta de logică a realităţii, care este cuprins în logica 
aristotelică şi scolastică. Nu împotriva acestui caracter a reac- 
ționat Renaşterea şi vremea de după Renaştere, ci împotriva 
exagerării lor, împotriva tendinței de a confunda realul cu con- 
ceptul, care este un semn şi instrument al realului. 

Care este, în linii mari, această structură intimă a epocii 
moderne, este iarăşi un lucru pe care l-am spus. Nu fac decit 
să-l repet. Instaurarea faptului a dus numaidecit la constatarea 
mobilităţii, schimbării obiectului, şi, atunci, evident, interesul 
fundamental nu mai poate să cadă pe substanţa metafizică, ce 
are la bază întotdeauna conceptul. Nu poţi să ajungi propriu-zis 
la substanţă decît după ce ai trecut prin entitatea logică a con- 
ceptului. În momentul în care logica conceptuală era înlăturată 
dintr-o dată de noua atitudine ştiinţifică a Renaşterii, în mo- 
mentul acela şi problema substanţei dispărea în chip logic. 

Veţi spune însă că şi Descartes a avut o problemă a sub- 
Stanţei. Evident, şi Spinoza, dar problemele acestea fac parte 

din rămăşiţele scolasticii sau rămăşiţele medievale ale gindirii 
moderne. Gindirea modernă ar trebui să destrame substanţa şi, 
de aceea, un modern nu procedează în această direcţie, afară 
numai de senzualismul şi empirismul englez şi, pe urmă, cu 
mijloace noi, Kant. Destrămarea substanţei însă îndrepta cer- 
cetările spre fapt, care fapt nu este propriu-zis obiect, ci pro- 
ces; care presupune punct de plecare şi punct de ajungere; şi 
care presupune termeni şi se rezolvă, în ultimă analiză, în ra- 
port. Deci ceea ce era, în logica veche, substanţă devenea, în 
metafizica nouă, relaţie, şi ceea ce era, în vechea filozofie, ca- 
litate devenea, în noua cunoaştere, cantitate. Pentru că proce- 
sul, schimbarea erau pasibile de etalonare; care etalonare era 
măsură. Măsura este ea însăşi un act şi o operaţie, nu este un 
obiect, şi măsura aceasta devenea etalon pentru toate întîmplă- 
rile. Deci calităţile, deosebirile esenţiale şi substanţiale dintre 
obiecte devin, în noua ştiinţă a vremii, cantităţi, deosebiri de 
măsură între fenomene. 


3. Iată, prin urmare, care trebuia să fie elementul nou. Am 
ajuns, aşadar, vorbind despre logica contemporană, la înche- 
ierea că cele două perioade pe care le-am deosebit, logica con- 
ceptuală şi logica judecății, logica pe baze substanţialiste şi 
logica pe baze relativiste, sînt, după mine, perioade încheiate. 
V-am spus cîndva impresia mea că procesul scientist este oa- 
recum închis prin noua fizică einsteiniană, iar evoluţia ştiinţei, 
ca mijloc de cunoaştere, este perfect determinată. In adevăr, 
acum, cînd asistăm la o dezagregare a ştiinţei ca instrument 
de cunoaştere metodică, trebuie să constatăm că nu există un 
mai minunat complice, la această dezagregare, decit însăşi ma- 
tematica, în care se observă, în vremea din urmă, o părăsire a 
funcţiei şi o orientare vădită spre obiect. 

lată, dar, că, în adevăr, noi trăim azi o perioadă nouă în 
istoria spirituală a omenirii: în afară de schimbările pe care le 
indică metafizica noastră, în afară de cele pe care le indica 
experienţa noastră religioasă, în matematica însăşi, în scheletul 
însuşi al ştiinţei actuale, se observă o întoarcere înspre obiect 
Şi înspre substanţă, pe care o părăsisem de la Renaştere. 

Noua logică probabil că va prezenta anumite caractere co- 
mune cu vechea logică. Aceste caractere comune sînt un fel 

de presupoziţie substanţialistă, un fel de orientare înspre obiect; 
Şi Brentano, şi Husserl, şi logistica fac aceasta. Dar nu trebuie 
să uitaţi că logica aceasta nouă vine după Renaştere şi după 
perioada scientistă. 

O paranteză, ca s-o lămurim. Scientismul şi spiritul ştiin- 
tific sint două lucruri deosebite. Spiritul ştiinţific este spiritul 
care lucrează în ştiinţă. Ştiinţa este un domeniu de cercetare 
cu anumite limite. Scientismul este tendinţa de a trece metoda 
de cunoaştere ştiinţifică şi instrumentul de cunoaştere ştiinţi- 
fică în planul metafizic şi în planul filozofic în genere. Ca să 
fim bine lămuriţi, adeseori am spus lucruri care n-au fost îm- 
potriva ştiinţei, ci împotriva spiritului scientist. 

Vasăzică, nu trebuie să uităm, azi, oricît de substanţialişti 
am fi, că am trecut peste Renaştere şi peste perioada scientistă 
modernă, iar atunci şi în logica actuală se răsfringe acest ca- 
racter: există un obiect care stă în centrul interesului, dar acest 
obiect, propriu vorbind, nu mai este substanţă, ci este altceva, 
este raportul, este faptul, raportul spiritual ştiinţific, care se 
substanţializează, care se obiectivează. Raportul acesta devine 
pentru noi obiect, în aceeaşi măsură în care şi conceptul era 
obiect şi în care şi ceea ce corespunde în realitate conceptului 
era obiect. În logica nouă descoperim, prin urmare, azi, o nouă 
problemă, care face absolut necesară deosebirea dintre logică 
şi teoria cunoaşterii. La vremea veche, aţi băgat de seamă că, 
în toată metafizica sau în toată logica grecească, problemele 
de teorie a cunoaşterii se cam împleteau cu problemele de lo- 
gică, deoarece conceptul corespundea realităţii, adică trăda ce- 
va din realitate, şi, făcînd teoria conceptului, însemna să faci 
teoria cunoaşterii realităţii. Obiectul logic aristotelic închidea 
în el realitatea şi neglija priza asupra realităţii. Obiectul nostru 
nu mai are legătură cu realitatea, pentru că, în momentul în 
care afirm că raportul este şi el un obiect, atunci trebuie să fac 
deosebirea dintre existenţa acestui obiect şi existenţa altui 
obiect, care are una reală. Vasăzică, se pune, în cazul acesta, 
în fapt — teoretic, se punea dinainte, dar în logica nouă se 
pune în fapt —, problema gradelor de existenţă şi problema 
felurilor de existenţe. Iar, atunci cind problema aceasta este în 
faţa noastră, se vede că ea nu are legătură necesară cu logica, 

contează şi ea ca existenţă, dar ca o existenţă aşa-numită lo- 
gică, ca o existenţă cu obiect de cercetare pentru logică, dar 
nu ca un obiect din acelea avind legături cu spaţiul şi cu tim- 
pul, adică cu elementele psihologice externe, ale realităţii. 

Prin urmare, vedeţi care este acest al treilea tip de logică, 
care se precizează şi care, în vremea noastră, este condiţionat 
de o orientare metafizic spirituală a vremii: substanţializarea, 
obiectivarea raportului. Concept-raport, substanţă-raport, mă- 
sură-relaţie. Şi acum ce? Obiect, care el însuşi este o relaţie. 
Obiectul fusese înlocuit prin relaţie, şi acum relaţia este înlo- 
cuită prin obiect, care obiect este chiar relaţia aceasta. 


Poate că generalităţile pe care le-am făcut eu vă par că închid 
în ele un moment dialectic: ar fi teza, antiteza şi sinteza. Nu 
sînt vinovat cu nimic de aceste operaţii, nu mă simt, în ceea 
ce mă priveşte, vinovat de dialectică şi nu sînt înclinat a face 
construcţii cu elementele realităţii, în care să intre şi ceva de 
la mine. Ceea ce spun eu poate că nu este aşa, dar este convin- 
gerea mea. Ceea ce v-am spus eu acum nu sînt decit generalizări 
pe bază empirică, generalizări în legătură cu speculaţia logică. 
Dacă, după cum vă spuneam, procesul acesta, sau devenirea 
aceasta, ia forme dialectice, nu este din vina mea. S-ar putea 
să ia forme dialectice şi din alt cuvînt. Eu am deosebit trei 
perioade. De ce trei? N-am nici o predilecție pentru numărul 
trei. Trei, pentru că atitea le găsim pînă acum; de aci, elementul 
acesta întimplător dialectic. Dar nu există nici un motiv ca aceste 
perioade să fie numai trei; adică, chiar dacă, considerind filo- 
zofia europeană, de la Thales pînă azi, noi deosebim trei pe- 
rioade, treimea aceasta nu este determinată de elementele an- 
terioare vieţii spirituale a Europei, ci, pur şi simplu, de anumite 
perioade istorice întimplătoare. După ultima perioadă, dacă, în 
adevăr, ea se va preciza în sensul în care se desenează aci, 
S-ar putea să vie o a patra şi, dacă vine a patra, vedeţi că s-a 
stricat tot jocul dialectic. Vasăzică, nu dau nici un sens acestei 
impărţiri generale, şi nu trebuie să-i daţi nici d-voastre. 


Atât intenţionam să vă spun anul acesta în legătură cu isto- 
ria logicii. 


ANDRIES C. LUCIAN 
Nr 2428 


Biblioteca Personală 


NOTE 
VASILE BĂNCILĂ: NAE IONESCU 


Text publicat iniţial în Însemnări sociologice, an IV, nr. 1, 1 
septembrie 1940, pp. 1-8. 

După volum va fi preluat (fragmentar) în Criterion, an I, nr. 4, 
1990, pp. 1,7. 


1 Matei Nicolau, filolog şi jurist, s-a născut la 15 octombrie 
1904, la Ploieşti, şi a murit la 7 martie 1938, la Bucureşti. Este 
licenţiat în drept şi în filologie clasică al Universităţii din Bucureşti. 
Pleacă la specializare în Franţa, la Paris, unde îşi susţine un doc- 
torat în filologie (în 1930, cu teza L'origine du „cursus ” rythmique 
et les débuts de l'accent d'intensité en latin) şi, altul, în drept (în 
1933, cu teza Causa Liberalis. Etude historique et comparative du 
proces de liberté dans les législations anciennes). În 1936, a revenit 
în ţară. 

A colaborat la Buletinul Societăţii Numismatice Române, Bulletin 
du Cange, Revue historique de droit francais et étranger, Revue de 
philologie, de littérature et d'histoire anciennes, Revue des Etudes 
Indo-Europeennes ş.a. 

Cele două teze de doctorat au fost publicate la Paris; în ţară, a 
tipărit, în colaborare cu C. Hamangiu, Dreptul roman, vol. I (1930, 
670+XVI p.), iar în 1938 i-a apărut Originile propoziției infinitive 
în limbile clasice. 

Dintre studiile apărute în publicaţii, amintim: Moneta de aramă 
a califului Ennassir-Liddin (anul 1193) (1926), Les deux sources 
de la versification latine accentuelle (1934), L'unus casus d'apres 
les scolies des Basiligues (1934), Notes sur la terminologie juridique 
latine (1935), Remarques sur les origines des formes periphrastiques 
passives et actives des langues romanes (1936), L'ecriture et lhis- . 
toire du mot phonétique en latin (1938) ş.a. 

2 Aptitudine dominantă (/r.). 

3 Înclinaţie spre melancolie, spre visare, dar şi spre exaltare 
(germ.). 

4 În textul de bază: „niciodată”. 

5 Pereche (fr.). 


6 În lume, totul este în mişcare permanentă şi veşnică; literal: 
„totul curge” (gr.), celebra axiomă atribuită lui Heraclit din Efes 
(c. 540 - c. 475 a. Chr.). 


7 În toamna anului 1928, Petru Comarnescu a iniţiat, în paginile 
Tiparniţei literare (an I, nr. 2, 30 noiembrie 1928), o anchetă cu 
tema „Noua spiritualitate”; au răspuns, printre alţii: N. Iorga, C. Ră- 
dulescu-Motru, Lucian Blaga, Nichifor Crainic, Mircea M. Vulcă- 
nescu, Mircea Eliade, Vasile Băncilă ş.a. 

Iată un extras din răspunsul lui Vasile Băncilă: 

„Consistenţa începutului de nouă spiritualitate se poate dovedi 
altfel şi pe cale istorică. Deşi apare ca ceva revoluţionar şi atit re- 
prezentanţii ei cît şi cei ce o descriu simt nevoia să o opună stărilor 
anterioare — ea are un trecut apreciabil de treptată încuibare, care-i 
dă tocmai garanţia de realitate. Într-un sens mai larg, această spi- 
ritualitate e beneficiara evoluţiei întregii culturi româneşti în seco- 
lul din urmă. Ea e în legătură cu noua fază de adincire în care a 
intrat cultura noastră. Dar nu e vremea acum să se urmărească aces- 
te lucruri. E de-ajuns să ne referim la date mai apropiate. În opera 
dlui Iorga, a lui Pârvan, a dlui Rădulescu-Motru sînt puncte de ple- 
care şi sugestii. Pe urmă a venit generaţia care a patronat, mai mult 
Sau mai puţin direct, generaţia nouă: dnii Nichifor Crainic, Nae 
Ionescu, Lucian Blaga, Radu Dragnea. Îndeosebi cei doi baci ai 
generaţiei noi sînt dnii Nichifor Crainic şi Nae Ionescu. Natural, 
între dl Iorga, Pârvan, di Rădulescu-Motru şi generaţia nouă sînt 
mai multe deosebiri decît asemănări, după cum între ea şi înaintaşii 
săi imediaţi sînt mai multe asemănări decît deosebiri” (Vasile 
Băncilă, Despre noua spiritualitate, în Tiparniţa literară, an 1, nr. 
3, 1 ianuarie 1929, p. 73). 


8 Cu sens figurat, „de drum lung” (/r.). 


9 „Fie-i ţărîna uşoară, pe cît ne e nouă de grea durerea” (Nae 
Ionescu, fVasile Pârvan, în Cuvintul, an III, nr. 796, 29 iunie 1927, 
p. 1). 

INTRODUCERE 


1 În 1991, situaţia se prezintă mult mai bine. Fondul de carte 
Nae Ionescu la Biblioteca Academiei Române cuprinde: Istoria lo- 
gicei, curs, 1924-1925 (litografiat), Curs de logică, 1927-1928 (l- 
tografiat); Istoria logicei, curs, 1929 - 1930 (litografiat); Curs de logică 
generală, 1934-1935 (litografiat); Roza vânturilor (1937); Istoria 
logicei (1941); Metafizica. I (1942); Logica (1943); Istoria logicei 
(ed. II, 1943), Metafizica. II (1944), Roza vânturilor (1990); Curs 
de metafizică (1991); Sindicalismul (extras, 1923); Asupra raţiunii 
practice, în Immanuel Kant, Critica raţiunii practice (1934); Prefaţă 
la Herbert Spencer, Individul! împotriva statului (1924); Prefaţă la 
Mihail Sebastian, De două mii de ani (1934; 1990); Prefaţă la' Ale- 
xandru Budiş, Conducerea coaliţiunilor (1932); Prefaţă la Marin 
Vasile, Crez de generație (1937, 2 ed., 1940; 1941). ' 

La Biblioteca Centrală Universitară din Bucureşti se află şi Jsto- 
ria logicei (Paris, 1989). 

2 Aici, în şpalt, se continua cu pasajul: 

„Noi, elevii lui Nae lcnescu, nu uităm că în ultimii ani ai vieţii 
lui i s-a contestat nu numai caracterul binefăcător al învăţămîntului 
— asupra căruia, de asemenea, poate fi totdeauna discuţie —, nu 
numai fecunditatea lui, dar chiar realitatea lui.” 

Acest pasaj a fost eliminat la corectura a IV-a, efectuată între 
25-28 ianuarie 1941 (zile ale rebeliunii legionare). 


3 Referirea este la Legea pentru organizarea învățămîntului uni- 
versitar, cunoscută sub denumirea de „Legea Iorga”, publicată în 
Monitorul Oficial, partea I, nr. 96, 22 aprilie 1932, pp. 2715-2731. 


4 În primăvara anului 1932, Mircea Vulcănescu întocmeşte me- 
moriul Activitatea culturală, universitară şi extrauniversitară, în 
anii 1920-1931, a conferenţiarului universitar Nae Ionescu (inedit). 

5 Lecţia inaugurală a fost rostită de Nae Ionescu în toamna anu- 
lui 1919; a fost publicată postum, sub titlul Funcțiunea epistemolo- 
gică a iubirii, în Isvoare de filosofie, 1, 1942. 

6 Titlul corect este: Şi totuşi catolicismul este inactual (vezi Bi- 
bliografia de la sfîrşitul volumului). 

7 Probabil că este vorba de articolul Pentru o teologie cu „ne- 
specialişti ”, apărut în nr. 1 al Predaniei. 

8 În Predania, Nae Ionescu a publicat şi alte articole decît cele 


menţionate mai sus, cu alte titluri (vezi Bibliografia de la sfirşitul 
volumului). 

9 În volumul de faţă, anii au fost controlaţi şi îndreptaţi. 


10 Nae Ionescu a folosit şi alte pseudonime, cum sînt: Mihai 
Tonca, Kalicles, Kallikles, Ka., Skythes, Sk., A., I, x. y., Nae & 
Mitică (în colaborare cu Dem. Theodorescu), a mai semnat şi N. 
Ionescu, Nicolae C. Ionescu, Niculae Ionescu. 


11 Nae Ionescu n-a publicat un articol cu acest titlu (Mircea Vul- 
cănescu indică uneori titluri din memorie, cum a făcut şi într-o bi- 
bliografie proprie). 

Editorii au în vedere articolul Cine face istoria? — Puţină filo- 
logie. — Roza vânturilor, publicat fără semnătură în Vestitorii (an 
I, nr. 2, 1 aprilie 1936, p. 1), în care apare expresia „Cap, căpetenie, 
căpitan”. 

12 O bibliografie mai completă a cursurilor, conferinţelor şi a 
scrierilor lui Nae Ionescu se află într-o secţiune separată a ediţiei de 
faţă. 

13 Evoluţia titulaturii conferinței (catedrei) şi a încadrării didac- 
tice a lui Nae Ionescu a fost următoarea: 

— la 1 ianuarie 1920, Nae Ionescu a fost numit asistent la Cate- 
dra de Logică şi Teoria cunoştinţei a profesorului C. Rădulescu-Mo- 
tru (probabil că a funcţionat ca asistent netitularizat din toamna anu- 
lui 1919); 

— de la 1 ianuarie 1921, este conferenţiar cu titlu provizoriu la 
Catedra de Logică şi Teoria cunoștinței a prof. C. Rădulescu-Motru; 

— în anul universitar 1921-1922, îl suplineşte pe prof. C. Rădu- 
lescu-Motru la Catedra de Psihologie; 

— la 1 ianuarie 1922, este numit conferenţiar suplinitor pe lingă 
Catedra de Logică şi Teoria cunoștinței şi la Catedra de Psihologie 
a prof. C. Rădulescu-Motru; 

— din 1923, este profesor la Institutul Naţional de Educaţie Fi- 
zică din Bucureşti; 

— din iunie 1925, este docent universitar de Istoria logicii şi 
Metafizică la Facultatea de Litere şi Filozofie din Bucureşti; 

— la 1 ianuarie 1926, este numit conferenţiar definitiv de Istoria 
logicii şi Metafizică la Conferinţa de Logică, Metafizică şi Teoria 
cunoaşterii; 

— de la 1 ianuarie 1930, este profesor titular la Catedra de Psi- 
hologie şi Pedagogie a Institutului Superior de Educaţie Fizică; 

— în aprilie 1937, Conferinţa de Metafizică şi Istoria logicii este 
transformată în Catedră, iar Nae Ionescu este numit profesor agre- 
gat, 

— în iunie 1937, Mircea Eliade, asistent (neoficial) la conferinţa 
(catedra) lui Nae Ionescu este exclus din Universitate: 

— în martie 1938, senatul Universităţii este de acord cu propu- 
nerea schimbării denumirii catedrei ocupate de Nae Ionescu în Ca- 
tedra de Logică şi Metafizică; 

— în aprilie 1938, Nae Ionescu este destituit din Universitate. 

După citeva internări în şi eliberări din lagăr, Nae Ionescu nu îşi 
recapătă catedra. 

14 În anii imediat următori editării cursului de Istoria logicei, 
au mai fost tipărite următoarele cursuri: Metafizica. 1 (1942), Logica 
(1943) şi Metafizica. II (1944). 

La indicaţia lui Ion Antonescu, s-a oprit tipărirea şi a altor cursuri. 

15 Într-un text dactilografiat, foarte apropiat de forma publicată, 
aici se face următoarea trimitere într-o notă de subsol: 

„Nu e numai o întîmplare că ziarul lui s-a numit Cuvântul, iar 
revista lui internaţională de studii ortodoxe: Logos.” 

Şi totuşi, în cazul Cuvântului e o întîmplare, căci ziarul a început 
să apară în 1924, iar colaborarea lui Nae Ionescu la el începe abia 
în 1926. 

16 În acelaşi text dactilogafiat, altă notă: 

„În articolul Juxta Crucem, publicat în Gândirea, anul [VII], nr. 
(4, aprilie 1927) şi reprodus în Roza vânturilor p. [392] şi urm. 

17 Aici figurează nota: 

„În Duminica, publicată în Cuvântul din [?] 1928, reprodusă în 
Roza vânturilor, p. [?] şi urm.”. 

Probabil că în notă se are în vedere articolul Pentru reintrarea 
în ortodoxie, apărut în Cuvântul (an V, nr. 1387, 2 martie 1929) şi 
preluat în Roza vânturilor (1937, pp. 54-58), în care Nae Ionescu 
afirmă, printre altele: „Aşezarea bisericii creştine nu se sprijină pe 
un corp de prescripţiuni normative arbitrare şi contractuale, cum e 
uneori cazul legilor juridice. Ca atare, orice dispoziţie de caracter 
ecleziastic nu îşi are izvorul nici în util, nici în bine, ci în adevăr. 
Trăsătura caracteristică şi esenţială a aşezării bisericii noastre este 
prin urmare Adevărul. De unde urmează că nu urmăm o indicație a 
bisericii pentru că e a bisericii, ci pentru că ea exprimă adevărul. 
(Orice credinţă sau afirmaţie de altă natură este catolică.) Evident, 
nu e vorba aci de beteagul adevăr ştiinţific, la dispoziţia raţiunii 
omeneşti (asta ar fi protestantism de cea mai săracă speţă), ci de 
adevărul religios, depozitat oarecum astăzi în dogme, canoane şi pre- 
danie” (Roza vânturilor. Bucureşti, Ed. Roza vânturilor, 1990, p. 56). 


18 În sfîrşit, o altă notă în aceeaşi variantă dactilografiată: 
„Cursurile lui de Teoria cunoștinței metafizice despre cunoaşte- 
rea imediată şi mediată confirmă acest lucru.” 

Vezi: Nae Ionescu, Curs de metafizică. Teoria cunoștinței meta- 
fizice. Bucureşti, Ed. Humanitas, 1991. 

19 În textul dactilografiat, semnătura este: „Editorii”. 

În ediţia 1941 Introducerea nu este semnată. 

(Vezi şi Lămurire |la ediţia 1941]). 


CURS DE ISTORIE A LOGICII 


] Nae Ionescu se referă aici la cursul de istorie a logicii predat 
în anul universitar 1924/1925. 


2 În anul universitar 1929/1930 Francisc Rainer era titularul Ca- 
tedrei de Anatomie şi Embriologie de la Facultatea de Medicină din 
Bucureşti. 


3 Vezi: Henry Sanielevici, La vie des mammiferes et des hom- 
mes fossiles dechiffree d l’aide de l'anatomie et de la physiologie 
comparées de l'appareil masticateur. 1. Bucarest, 1926, XCIV+660 
p. (Bulletin de la Société Roumaine des Sciences). 


4 Celebra teorie a lui Giambattista Vico (1668-1744) se află ex- 
pusă în Principi di una scienza nuova d'intorno alla commune na- 
tura delle nazioni, cunoscută pe scurt ca Scienza nuova, apărută în 
1725, ed. a Il-a, revăzută, 1744 (traducere românească: Ştiinţa nouă. 
Principiile unei ştiinţe noi cu privire la natura comună a naţiunilor, 
precedată de Aurobiografie. Studiu introductiv, traducere şi indici 
de Nina Façon. Note de Fausto Nicolini şi Nina Façon. Bucureşti, 
Editura Univers, 1972). În cartea a V-a, intitulată Despre reîntoar- 
cerea ciclică a lucrurilor omeneşti odată cu renaşterea naţională, 
Vico dezvoltă teoria ciclicităţii în istorie, potrivit căreia orice înain- 
tare, orice dezvoltare în istorie, realizată ca un întreg ciclu, va fi 
urmată, în chip necesar, de o revenire la moravuri, limbaje, instituţii 
etc. manifestate anterior. 


5 Gallipoli, Cailipolis (azi, Gelibolu), oraş în partea europeană 
a Turciei (Rumelia), pe ţărmul strimtorii Dardanele, cucerit de turci 
în 1357. 


6 Vezi: Werner Sombart, Der moderne Kapitalismus. Historisch- 
systematische Darstellung des gesamteuropăischen Wirtschafts- 
lebens von seinen Anfängen bis zur Gegenwart, vol. I-IIl-2, Mün- 
chen und Leipzig, Duncker & Humblot, 1928. 

7 Iată un text important din Cetatea Soarelui: 


„Cu toate acestea, ei [solarienii | nu recunosc persoane distinct 
numite ca în legea noastră creştină, pentru că nu cunosc revelaţia. 

Ştiu însă că în Dumnezeu este şi purcederea şi întoarcerea de sine, 
la sine, în sine şi de la sine. Prin urmare, toată existenţa, întrucît 
există, derivă, la ei, metafizic, din putere, înţelepciune şi iubire; iar 
din nonputere, din nonînţelepciune şi noniubire, în măsura în care 
participă la nonexistenţă; prin cele dintii binemerită, prin cele din 
urmă păcătuiesc, fie prin păcatul natural în primele două, fie al mo- 
ralei şi artei, în toate trei sau în al treilea“ (Tommaso Campanella, 
Cetatea Soarelui. Ideea poetică a unei republici filozofice. Traduce- 
re şi note de Comeliu Vilt, Bucureşti, Editura Științifică, 1959, 
p. 102). 

8 Textul din Solilocviile (cartea a II-a, cap. I) Fericitului Augustin 
— şi din care Nae Ionescu citează în latină şi în traducere româneas- 
că — este următorul: 


„AUG. Deus semper idem, nouerim me, nouerim te: Oratum est. 
RA.Tu qui uis te nosse, scis esse te? AUG. Scio. RA. Unde scis? AUG. 
Nescio. RA. Simplicem te sentis, an ne multiplicem? AUG. Nescio. 
RA. Moueri te scis? AUG. Nescio. RA. Cogitare scis? AUG. Scio. RA. 
Ergo uerum est cogitare te. AUG. Uerum. RA. Immortalem te esse 
scis? AUG. Nescio. RA. Horum omnium quae te nescire dixisti, quid 
scire prius mauis? AUG. Utrum immortalis sim. RA. Uiuere igitur 
amas? AUG. Fateor. RA. Quid cum te immortalem esse didiceris, fatis 
ne erit? AUG. Erit id quidem magnum, sed id mihi paruum. RA. Hoc 
tamen quod paruum est quantum gaudebis? AUG. Plurimum. RA. Ni- 
hil iam flebis? AvG. Nihil omnio. RA. Quid si ipsa uita talis esse 
inueniatur, ut in ea tibi nihil amplius quam nosti nosse liceat, tem- 
perabis a lachrymis? AUG. Imo tantum flebo ut uita nulla sit. RA. 
Non igitur uiuere propter ipsum uiuere amas, sed propter scire. AUG. 
Cedo conclusioni. RA. Quid si eadem ipsa rerum scientia miserum 
faciat? AUG. Nullo id quidem pacto fieri posse credo. Sed si ita est, 
nemo esse beatus potest: Non enim nunc aliunde sum miser, nisi 
rerum ignorantia: Quod si et rerum scientia miserum facit, sempi- 
tema miseria est.“ 

„AUGUSTIN: Doamne, tu care eşti întotdeauna acelaşi, fă-mă să 
mă cunosc, fă-mă să te cunosc! Mi-am sfîrşit rugăciunea. RAŢIUNEA: 
Tu, care vrei să te cunoşti, ştii că exişti? A.: Ştiu. R.: De unde ştii? 
A.: Nu ştiu. R.: Ştii că eşti simplu sau compus? A.: Nu ştiu. R.: Ştii 
că te mişti? A.: Nu ştiu. R.: Ştii că gîndeşti? A.: Ştiu. R.: Este deci 
adevărat că gîndeşti? A.: Este adevărat. R.: Ştii că eşti nemuritor? A.: 
Nu ştiu. R.: Dintre toate lucrurile pe care mărturiseşti că nu le cu- 
noşti, pe care doreşti să le ştii mai întîi de toate? A.: Dacă sînt ne- 
muritor. R.: Îţi place deci să trăieşti? A.: Recunosc. R.: Aşadar, dacă 

vei afla că eşti nemuritor, vei fi mulţumit? A.: Va fi mult, fără îndo- 
ială, dar încă prea puţin pentru mine. R.: Acest puţin nu-ţi va face 
totuşi mare plăcere? A.: Imensă. R.: Nu vei mai plinge niciodată? A.: 
Niciodată. R.: Dar dacă vei afla că viaţa este astfel, încît în cursul 
ei nu poţi cunoaşte nimic mai mult decît ştii şi pînă acum, vei pune 
capăt lacrimilor tale? A.: Dimpotrivă, voi vărsa la fel lacrimi, pentru 
ca ea, să înceteze. R.: Aşadar nu iubeşti viaţa pentru ea însăşi, ci 
pentru a şti. A.: Accept această concluzie. R.: Şi dacă faptul de a şti 
te va face nefericit? A.: Nu cred că acest lucru este cu putinţă, în 
nici un fel. Dacă ar fi aşa, nimeni nu ar putea fi fericit; acum, într-ade- 
văr, singura sursă a nefericirii mele este necunoaşterea lucrurilor. 
Dar dacă ştiinţa lucrurilor te face nenorocit, nefericirea noastră este 
veşnică.“ 

(Textul traducerii e preluat din: Augustin, Solilocvii, în vol. co- 
lectiv Între Antichitate şi Renaştere. Gîndirea Evului Mediu de la 
începuturile patristice la Nicolae Cusanus. Vol. I. Selecţia textelor, 
traducere, prezentare bibliografică, indici şi note de Octavian 
Nistor. Bucureşti, Editura Minerva, 1984, pp. 51-52.) 


9 Faţă, chip, formă, categorie (Jat.). 
10 „Volgare “ este limba „vulgară“, populară, italiana vorbită de 


popor, în vreme ce „limba elitei“ este latina, limba în care scriau, 
prin care comunicau oamenii de cultură ai vremii. 


11 Destin (gr.). 


12 Ideea la care face referire Nae Ionescu este expusă de Xeno- 
fon astfel: 

„Dacă boii şi caii şi leii ar avea miini, sau dacă — cu mîinile 
— ar şti să deseneze şi să plăsmuiască precum oamenii, caii şi-ar 
desena chipuri de zei asemenea cailor, boii asemenea boilor, şi le-ar 
face trupuri aşa cum fiecare din ei îşi are trupul“ (Xenofon, Frag- 
mente, traducere D.M. Pippidi, în vol. colectiv Filosofia greacă pînă 
la Platon, vol. I, partea a 2-a. Bucureşti, Ed. ştiinţifică şi enciclope- 
dică, 1979, p. 197). 

13 Cursul de gramatică pe care Nae Ionescu l-a ţinut în anul 
universitar 1923/1924 era intitulat Filosofia gramaticei — conside- 
rată ca Introducere în logică, din care, în 1941, se mai păstrau în- 
semnări. 


14 Aici Nae Ionescu aruncă o piatră filozofică în grădina pro- 
fesorului C. Rădulescu-Motru, a lui Mircea Florian, care promovau 
„filozofia ştiinţifică“. 

Fără a intra aici în detalii teoretice sau bibliografice, semnalez 
că C. Rădulescu-Motru atacase misticismul în Personalismul ener- 

getic (1927); ulterior prezentării lecţiei lui Nae Ionescu, Rădulescu- 
Motru va mai ataca încă de două ori, prin Vocaţia (în Revista 
generală a învățămintului, an XVIII, nr. 10, decembrie 1930, pp. 369- 
373) şi prin Invăţămintul filosofic în România (în Convorbiri litera- 
re, an LXIV, nr. 1, ianuarie 1931, pp. 20-30). 

După acest ultim articol, Mircea Vulcănescu va intra şi el în po- 
lemică, cu articolul Filosofie ştiinţifică, Universitate şi ortodoxie (în 
Cuvintul, an VII, nr. 2096, 21 februarie 1931, pp. 1, 2; nr. 2101, 26 
februarie 1931, pp. 1, 2). 

Trecem peste atacurile la adresa lui Rădulescu-Motru din Gândi- 
rea anilor '30; mai semnalăm doar că după ce Blaga publicase în 
revista Saeculum studiul Despre viitorul filosofiei româneşti (Saecu- 
lum, an I, nr. 1, ianuarie-februarie 1943, pp. 1-15), acelaşi C. Rădu- 
lescu-Motru a continuat polemica prin articolul Ofensiva contra fi- 
losofiei ştiinţifice, publicat în Revista Fundațiilor Regale (an X, 
nr. 7, 1 iulie 1943, pp. 123-137). 

15 Articolul la care face referire Nae Ionescu a apărut în Noua 
Revistă Română (vol. XIV, nr. 9, 16 iunie 1913, pp. 138-141), sub 
semnătura: Mihai Tonca. 

lată un pasaj din acest articol, conceput în formă „ştiinţifică“, 
dar cu „intenţie fantezistă“: 

„Ajunşi în acest punct al cercetării noastre, să facem un mic re- 
zumat al situaţiei, care — nădăjduim — va fi concludent. Am do- 
vedit la început că producţiunile sufleteşti ale unei epoce pot intra 
în conflict cu necesităţile altor timpuri următoare, dacă evoluţia con- 
Ştiinţei a dus la situaţiuni calitativ deosebite. Analizînd sufletul grec 
aşa cum se desface el din /liada, am arătat, din patru deosebite punc- 
te de vedere, că între noi şi Homer nu există numai diferenţe de grad 
ci şi de senin. Concluziune logică: cei cărora nu le place /liada sînt 
în perfectă normalitate; concluziune care se sprijină şi pe observaţiu- 
ni pedagogice: Herbart recomandă în adevăr ca să se dea copiilor 
de 10-12 ani să citească pe Homer. Dacă teoria lui Baldwin, care 
afirmă că evoluţia mintală a copilului verifică evoluţia în rasă, este 
adevărată, şi dacă, pe de altă parte, Herbart are dreptate, tema mea 
este victorios dovedită, şi eu nu mai am nimic de adăugat. 

Dixi et Salvavi*... “ 


16 Aici, cu sensul „e un descurcăreţ“ (fr.). 
17 Temei de existenţă (lat.). 


* Dixi et salvavi animam meam, am spus, făcîndu-mi datoria, 
împăcîndu-mi conştiinţa (lat.). 

18 Temei de cunoaştere (lat.). 
19 Temei de devenire (la.). 
20 Universale în lucru (lat.). 


21 Inducţie prin enumerare simplă, a fiecărui element (laz.). In- 
ducţie completă. 

22 În Cursul de logică predat în anul universitar 1927/1928, Nae 
Ionescu a tratat problema raționamentului în trei prelegeri (la 27 
aprilie, 4 şi 11 mai 1928). 

Ideea că prin raţionament nu se capătă noi cunoştinţe, ci numai 
se transmit, se dovedesc afirmaţii este ideea centrală în primele două 
prelegeri (din cele trei indicate aici). 

Iată un pasaj din curs: 

„Prin urmare, pe cînd logica obişnuită spune că raţionamentul 
este un instrument de înaintare a cunoștinței, că cu ajutorul a două 
sau mai multe cunoştinţe vechi, pe care le numim premise, putem 
să ajungem la o altă cunoştinţă, nouă, pe care o numim concluzie, 
după punctul de vedere din care am cercetat noi problemele logice, 
am fi însă mai înclinați să spunem că raţionamentul este un instru- 
ment de transmitere a unei cunoştinţe, iar nu de aflare a unei cu- 
noştinţe. 

De ce preferăm acest punct de vedere sau această definiție? Mai 
întîi, pentru că dintr-o mulţime de motive personale, pe care le-am 
expus altădată şi nu le mai repet, eu nu sînt deloc obligat să cred 
că logica este o ştiinţă inventivă, adică cu ajutorul ei izbutim să 
căpătăm cunoştinţe noi. Studiul logicii în gîndirea omenească este 
o mai mare precizie de termeni, o mai mare disciplină, o mai mare 
exactitate. Studiul logicii prin urmare aduce claritate şi control, dar 
deşteptăciune nu aduce deloc.[...] 

Prin urmare, logica dă un conspect al gîndirii gata făcute.[...] 

De îndată ce însă logica este o disciplină care studiază gîndirea 
exprimată, adică gindirea gata făcută, ea nu se poate ocupa cu pro- 
cesul de invenţiune, care este gindirea în devenire, nu gîndirea ex- 
primată, şi de aceea prefer o definiţiune a raţionamentului care spu- 
ne pur şi simplu că un raţionament este un mod de transmitere a 
unei cunoştinţe.[...] 

Prin urmare, un raţionament ar fi transmiterea unui adevăr, care 
nu este evident prin el însuşi şi care are nevoie să fie despicat; un 
raţionament este o explicaţie sau — cum s-ar zice cu un termen 
ceva mai pretenţios, ca să se deosebească explicaţia aceasta de ex- 
plicaţia obişnuită de toate zilele — un. raţionament este o explici- 

tare a adevărului“ (Nae Ionescu, Curs de logică. 1927-1928. (Bu- 
cureşti], [1928], pp. 361-365). 

23 Restringere a capacităţii juridice, expresie din dreptul roman 
care desemnează diminuarea drepturilor civile, chiar pînă la pierde- 
rea libertăţii. 

24 Aici şi acum (lat.). 

25 Michael Psellos (1018-1078 ?), purtînd titlul de „Consul al 
filozofilor“, cel mai însemnat savant şi om de litere al veacului său, 
autor al unei renumite Cronografii, comentator al unor lucrări aris- 
totelice, presupus cîndva autor al unui tratat de logică, de fapt o 
traducere după tratatul lui Petrus Hispanus. 


26 Petrus Hispanus (1226-1277); devenit în 1276 papă sub nu- 
mele de loan XXI, autorul celebrelor Summulae lo: cales (Mici tra- 
tate logice), în care se află cea mai completă expui ere a logicii sco- 
lastice. 

Acest tratat a cunoscut o largă răspîndire în vremea Renaşterii 
(48 de ediţii între 1499-1516, sau 176 ediţii pînă la început de veac 
al XVII-lea). Cîndva a fost atribuit lui Michael Psellos. 

27 Concepţie despre lume (germ.). 


28 Corect, culegere de o sută de studii pentru pian ale compo- 
zitorului italian Muzio Clemen i (1752-1832), publicată simultan la 
Londra, Berlin şi Paris între 1317 şi 1826 şi care constituie şi azi 
un element important al învăţă nîntului muzical de specialitate. 


“29 Pietro Pomponazzi (14€2-1524), filozof, reprezentant al neo- 
aristotelismului renascentist. A scris mai multe lucrări, printre care 
De immortalitate animae (Despre nemurirea sufletului), De incan- 
tationibus (Despre descîntece), dar nici o lucrare de logică. 

De fapt, profesorul Nae Ionescu trebuie să fi pronunţat Petrus 
Hispanus, iar stenograful să fi auzit (sau descifrat) Pomponaţiu (cu 
transcrierea din ediţia 1941). 

Cel mai răspîndit, cel mai cunoscut tratat de logică scolastică 
(Pomponazzi nu ţine de etapa scolastică !) este Summulae logicales 
al lui Petrus Hispanus (vezi nota 26). 

Nae Ionescu amintise de acest tratat şi în lecţia anterioară, pro- 
nunțînd numele adevărat (iar stenograful scriindu-l corect; vezi p. 
153 în ed. de faţă). 

30 În 1929, pe cînd Nae Ionescu îşi ţinea cursul de Istoria logi- 
cei, apărea la Casa Şcoalelor, în traducerea lui S. Katz, lucrarea fun- 
damentală a lui Baruch Spinoza, Etica demonstrată după metoda 
geometrică. 

O altă traducere a întreprins, mai aproape de anii noştri, Alexan- 
dru Posescu (Bucureşti, Ed. ştiinţifică şi enciclopedică, 1981). 

31 Deci (lat.). 

32 Teoria realităţii (germ.) a lui H. Driesch (1867-1941). 


33 Cititorul de azi are la dispoziţie: Gottfried Wilhelm Leibniz, 
Fragmente zur Logik. Ausgewählt, übersetzt und erläutert von Franz 
Schmidt. Berlin, Akademie- Verlag, 1960, XXVI + 560 p. (Philoso- 
phische Studientexte). 


34 La infinit (lat.). 
35 Ca atare (lat.). 
36 Vezi nota 21. 


37 lată mai întîi definiţia dată logicii de Immanuel Kant: 

„Logica este o ştiinţă a raţiunii referitoare nu la materie, ci la 
forma pură; o ştiinţă a priori despre legile necesare ale gîndirii, 
dar nu cu privire la obiecte particulare, ci la toate obiectele în 
genere; deci o ştiinţă a aplicării corecte a intelectului şi a raţiunii 
în genere, dar nu în mod subiectiv, adică nu pe baza principiilor 
empirice (psihologice), cum gîndeşte intelectul, ci în mod obiectiv, 
adică pe baza principiilor a priori, aşa cum ar trebui să gîndească 
intelectul“ (Immanuel Kant, Logica generală. Trad. Alexandru 
Surdu. Bucureşti, Ed. ştiinţifică şi enciclopedică, 1985, p. 69). 

Iar utilitatea logicii este descrisă de Kant în următoarea moda- 
litate: 

„Deci logica nu este nici o artă de a inventa şi nici un Organon 
al adevărului, nu este nici o algebră cu ajutorul căreia ar putea fi 
descoperite adevăruri ascunse. 

Ea este însă, desigur, utilă şi indispensabilă în calitate de critică 
a cunoaşterii, ca mijloc de apreciere a raţiunii comune, ca şi a raţiu- 
nii speculative, nu pentru a le învăţa, ci pentru a le corecta şi a le 
pune de acord cu ele însele. Căci principiul logic al adevărului re- 
zidă în concordanța intelectului cu propriile sale legi generale“ 
(ibidem, p. 73). 

38 Pereche (fr.). 

39 Culme (lat.). 


40 În înţeles restrîns (lat.). 


LĂMURIRE [LA EDIŢIA 1941] 


Au contribuit la pregătirea tipăririi acestei cărţi: Dumitru 
Cristian Amzăr, după al cărui curs litografiat s-au îndreptat: 
Virgil Bogdan, Constantin Floru, Constantin Noica şi Mircea 
Vulcănescu, care au recitit, fiecare deosebit şi cu toţii împre- 
ună, cursul de faţă, indreptind, cu încuviințarea tuturor, ceea 
ce li s-a părut a fi o greşită citire a celor auzite. 

Despre profesorul Nae Ionescu a scris, în fruntea cărţii, 
Vasile Băncilă. 

Introducerea, revăzută de toţi, împreună cu Vasile Băncilă, 
s-a întocmit, îndeosebi, de Mircea Vulcănescu şi Constantin 
Noica. 

Cartea s-a lucrat, s-a cules şi s-a tipărit la Imprimeria 
Naţională a Statului Român, între luna aprilie 1940 şi luna 
martie 1941. 


NAE IONESCU — BIBLIOGRAFIE 


VOLUME 


Istoria logicei. Curs predat de domnul conferenţiar N. Ionescu. 
1924/1925. După note stenografice. [Bucureşti], [1926], 227 p. 
(Universitatea din Bucureşti. Facultatea de Litere şi Filosofie) 
(litografiat) 

Filosofia religiei. Note stenografice după prelegerile domnului pro- 
fesor N. lonescu [1924/1925). Editori: Teodor Ionescu, Floru 
Andronic. Bucureşti, 1925, 312 p. (Universitatea din Bucureşti. 
Facultatea de Litere şi Filosofie) (litografiat) 

Curs de metafizică. [Problema salvării în Faust-ui lui Goethe]. Pre- 
dat de dl profesor N. Ionescu. [1925/1926]. [Bucureşti, f. e., 1926], 
138 p. [(Universitatea din Bucureşti. Facultatea de Litere şi Fi- 
losofie)] (litografiat) 

Teoria cunoștinței. Prelegeri făcute de dl profesor N. Ionescu. 
1925/1926. După note stenografice luate de: Teodor Ionescu, 
Floru Andronic. Bucureşti, Litogr. Constanţa Dumitrescu, 
[1926], 367 p. (Universitatea din Bucureşti. Facultatea de Litere 
şi Filosofie) (litografiat) 

Curs de logică. Cu specială privire la ştiinţele exacte. Predat de dl 
profesor N. Ionescu. 1926/1927. Note stenografice de dl T. Io- 
nescu. [Bucureşti], Litogr. Constanţa Dumitrescu, 1927, 359 p. 
(Facultatea de Litere şi Filosofie) (litografiat) 

Curs de logică. Prelegeri ţinute de dl prof. Nae Ionescu. 1927/1928. 
Note stenografice de Teodor Ionescu. Bucureşti, [1928], 452 p. 
(Facultatea de Litere şi Filosofie din Bucureşti) (litografiat) 

Metafizica. Teoria cunoștinței metafizice. 1. Cunoaşterea imediată. 
1928/1929. Note stenografice de Teodor Ionescu. Bucureşti, 
1929. (Universitatea din Bucureşti. Facultatea de Litere şi Filo- 
sofie) (litografiat)* l 


* La volumele indicate cu asterisc, nu am văzut exemplarul. 

Metafizica. Teoria cunoștinței metafizice. 2. Cunoaşterea mediată. 
1929/1930. Note stenografice şi editat de Teodor Ionescu. Publi- 
cat sub îngrijirea dlui D.C. Amzăr. Bucureşti, 1930. (Universi- 
tatea din Bucureşti. Facultatea de Litere şi Filosofie) (litografiat)* 

Istoria logicei. Prelegerile dlui prof. Nae lonescu. Anul 1929/1930, 
După note stenografice. Bucureşti, [1930], 414 + 7 p. (Facultatea 
de Litere şi Filosofie din Bucureşti) (litografiat) 

Curs de metafizică. lI. Istoria metafizicei. 1930/1931. Publicat sub 
îngrijirea dlui D.C. Amzăr şi editat de di Dem. N. Vasilescu. [Bucu- 
reşti, 1931], 174 p. (Universitatea din Bucureşti) (litografiat) 

Curs de logică generală. 1934/1935. Îngrijit de Dumitru C. Amzăr. 
[Bucureşti, 1935], 382 p. (Universitatea din Bucureşti. Facultatea 
de Litere şi Filosofie) (litografiat) 

Probleme de metafizică. 1936/1937. Curs stenografiat de Dumitru 
Neacşu. [Bucureşti, 1988, 1990], 195 p. (text dactilografiat) 
Roza vânturilor. 1926-1933. Culegere îngrijită de Mircea Eliade. 
Prefaţă de Nae Ionescu. Bucureşti, Ed. „Cultura Naţională”, 

[1937], VIII + 451 p. 

Istoria logicei. Al doilea curs. 1929/1930. [Ediţie îngrijită de Virgil 
Bogdan, Constantin Floru, Constantin Noica şi Mircea Vulcă- 
nescu]. Bucureşti, Monitorul Oficial şi Imprimeriile Statului, Im- 
primeria Naţională, 1941, XXXV + 229 p. (Comitetul pentru ti- 
părirea operei lui Nae Ionescu) 

Metafizica. |; Teoria cunoştinţei metafizice. 1. Cunoaşterea imedia- 
tă. 1928/1929. [Ediţie îngrijită de C. Floru, C. Noica şi Mircea 
Vulcănescu]. Bucureşti, Monitorul Oficial şi Imprimeriile Statu- 
lui, Imprimeria Naţională, 1942, HI + 203 p. (Comitetul pentru 
tipărirea operei lui Nae Ionescu) 

Logica. I. Logica generală. Ultimul curs. 1934/1935. [Ediţie îngrijită 
de Constantin Floru, Constantin Noica şi Mircea Vulcănescu]. 
Bucureşti, Monitorul Oficial şi Imprimeriile Statului, Imprimeria 
Naţională, 1943, XI + 346 p. (Comitetul pentru tipărirea operei 
lui Nae Ionescu) 

Istoria logicei. Al doilea curs. 1929/1930. (Ediţia a I-a, neschim- 
bată). [Ediţie îngrijită de Virgil Bogdan, Constantin Floru, Con- 
stantin Noica şi Mircea Vulcănescu]. Bucureşti, Tip. Societăţii 
Cooperative „Oficiul de librărie”, 1943, XXXIV + 226 p. (Co- 
mitetul pentru tipărirea operei lui Nae Ionescu) 

Metafizica. Il. Teoria cunoștinței metafizice. 2. Cunoaşterea medi- 
ată. 1929/1930. [Ediţie îngrijită de Constantin Floru, Constantin 

Noica şi Mircea Vulcănescu). Bucureşti, Ed. Remus Cioflec, 
1944, II + 156 p. 

Convorbiri. Culegere de articole şi eseuri selecţionate sub îngrijirea 
lui Mircea Eliade şi a lui George Racoveanu. Freising, 1951.* 

Îndreptar ortodox. Texte alese, ordonate şi adnotate de D.C. Amzăr. 
Wiesbaden, Frăția Ortodoxă, 1957, 112 p. (col. „Lucrătorul creş- 
tin”, 2) 

Logica. Paris, 1978 (col. „Ethos”)* 

Metafizica. Paris, 1978 (col. „Ethos”)* 

Istoria logicei. Al doilea curs. 1929/1930. Paris, Mioriţa, Librăria 
Românească, 1989, XXXV + 229 p. 

Ediţie anastatică a ediţiei din 1941. 

Roza vânturilor. 1926-1933. Culegere îngrijită de Mircea Eliade. 
Prefaţă de Nae Ionescu. ... Şi un cuvînt al editorului, de Mircea 
Eliade. Cuvînt înainte de Dan Zamfirescu. Bucureşti, Ed. Roza 
vînturilor, 1990, [VIII] + VIII + 451 p. (col. „Cărţi fundamentale 
ale culturii româneşti în ediţii anastatice”) 

Curs de metafizică. Teoria cunoştinței metafizice. 1. Cunoaşterea 
imediată. 2. Cunoaşterea mediată. 1928/1929, 1929/1930. Cu o 
notă biografică [de Mircea Eliade]. Ediţie îngrijită de Marin Dia- 
conu. Bucureşti, Ed. Humanitas, 1991, 328 p. 


PREFEŢE 


Cuvint introductiv la: Herbert Spencer, Individul împotriva statului. 
Trad. de I. Olimpiu Ştefanovici-Svensk. Bucureşti, Cultura Na- 
ţională, 1924, p. V-XV (Biblioteca politică) 

Prefaţă la: Alexandru Budiş, Conducerea coalițiunilor. Studiu poli- 
tico-militar. Bucureşti, Atelierele grafice Socec & Co., S.A., 
1932, pp. 5-7. 

Notă introductivă asupra raţiunii practice la: Immanuel Kant, Cri- 
tica raţiunii practice. În româneşte de Dumitru Cristian Amzăr 
şi Raul Vişan. Bucureşti, Ed. Institutului Social Român, 1934, 
pp. XIIN-XXXII (Institutul Social Român. Biblioteca de socio- 
logie, etică şi politică) l 

Prefață la: Mihail Sebastian, De două mii de ani. Roman. Bucureşti, 
Ed. Naţionala-Ciornei, S.A., 1934, pp. V-XXXII. Ediţia a II-a: 
Editura Humanitas, 1990 

Prefaţă la: Vasile Marin, Crez de generaţie. Cu un „Cuviînt înainte” 
de Comeliu Z. Codreanu. Bucureşti, Tip. Bucovina I.E. Torou- 
iu, 1937, pp. VII-XI 
Alte ediţii: ed. II-1937; ed. III-1940; ed. IV-194!; ed. anasta- 
ucă: Munchen, 1977 


STUDII, ARTICOLE 


Preocupările filosofice ale geometrului Poincaré, în Noua Revistă 
Română, vol. XII, nr. 19, 23 septembrie 1912, pp. 280-281. 
Semnătura: Mihai Tonca 

După a treia lectură a lui Homer, în Noua Revistă Română, vol. 
XIV, nr. 9, 16 iunie 1913, pp. 138-141. Semnătura: Mihai Tonca 

Ernst Mach; în Noua Revistă Română, vol. XVIII, nr. 10, 26 iunie- 
3 iulie 1916, pp. 159-161. Semnătura: Mihai Tonca 

De la Societatea Română la Filosofie; în Ideea Europeană, an |, 
nr. 3, 6 iulie 1919, p. 3. (Însemnări). Semnătura: T. 

Evreii şi socialismul, în Ideea Europeană, an 1, nr. 13, 14 septembrie 
1919, pp. 2-3. Semnătura: M.T. 

Pascalia, în Ideea Europeană, an I, nr. 38, 4-11 aprilie 1920, pp. 
1-2. Semnătura: Mihai Tonca 
În formă dezvoltată, va deveni Juxta crucem (Gândirea, 1927) 

Walther Rathenau; în Ideea Europeană, an II, nr. 42, 30 mai-6 iunie 
1920, p. 4. (Revista săptămînii). Nesemnat 

Descartes. Părinte al democratismului contemporan, în Ideea Euro- 
peană, an II, nr. 66, 8-15 mai 1921, pp. 1-2. Semnătura: Nicolae 
Ionescu 

Emile Boutroux; în Ideea Europeană, an III, nr. 86, 12-19 februarie 
1922, p. 3. Semnătura: M. Tonca 

Comentarii la un caz de intransienţă a conceptelor matematice. I-II, 
în Gazeta matematică, vol. XXVII, nr. 6, februarie 1922, pp. 185- 
193; nr. 8, aprilie 1922, pp. 265-272. Semnătura: Nicolae Ionescu 

Asupra unei noi clase de judecăţi, în Revista de filosofie, vol. IX, 
nr. 2, iulie-august 1923, pp. 98-99. Semnătura: N. Ionescu 

Biblioteca Academiei Române şi bibliotecile franceze; în Buletinul 
cărţii, an |, nr. 19-20, 1-15 octombrie 1923, pp. 288-289. Ne- 
semnat; indicat numele în cuprinsul pe anul I, 1923: Niculae Io- 
nescu 

Cartea franceză şi noi; în Buletinul cărţii, an II, nr. 2, februarie 
1924, pp. 15-17. Semnătura: Niculae Ionescu 

Cum se pregăteşte revoluţia. Desfacerea fuziunii insemnează intra- 
rea ţării pe calea revendicărilor violent revoluţionare; în Ideea 
Europeană, an VI, nr. 148, 29 iunie-6 iulie 1924, p. 1. Semnătu- 
ra: Niculae Ivaşcu 

Concordatul; în Ideea Europeană, an VI, nr. 150, 27 iulie-3 august 
1924, pp. 1-2. Semnătura: Niculae Ivaşcu 

Conjfesionalismul, în Ideea Europeană, an VI, nr. 156, 19-26 oc- 
tombrie 1924, pp. 1~2. Semnătura: Mihai Tonca 

Individualismul englez *; în Gândirea, an IV, nr. 2, noiembrie 1924, 
pp. 33-37. Semnătura: Niculae Ionescu 
* Cuvînt introductiv la lucrarea: Spencer, Individul contra sta- 
tului, care apare în traducerea dlui I. Ol. Ştefanovici la Cultura 
Naţională 

Filosofia românească; în România Jună. MDCCCLXĂI-MCMĂXI. 
Cartea semicentenarului. Bucureşti, Impr. Fundaţiei Culturale Prin- 
cipele Carol, 1925, pp. 121-123. Semnătura: Niculae Ionescu 

[Filosofia contemporană]; în Societatea de mîine, an III, nr. 16, 18 
aprilie 1926, pp. 298-299. 
Răspuns la o anchetă 

Duminica; în Cuvântul, an III, nr. 446, 2 mai 1926, p. 1. 
Inclus, sub titlul Ortodoxia răsăriteană şi pancreştinismul, în 
vol. Roza viînturilor, pp. 3-5 

„Sub soarele lui Satan ”; în Cuvântul, an III, nr. 466, 29 mai 1926, 
pp. 1,2 

„Piatra din capul unghiului”; în Cuvântul, an III, nr. 472, 6 iunie 
1926, pp. 1,2 

Perpessicius; în Cuvântul, an III, nr. 483, 18 iunie 1926, pp. 1,2 

Ad maturandum Christianae unitatis bonum; în Cuvântul, an ITI, nr. 
490, 26 iunie 1926, pp. 1,2 

Duminica, în Cuvântul, an UI, nr. 493, 29 iunie 1926, p. 1 

Duminica; în Cuvântul, an HI, nr. 498, 5 iulie 1926, p. 1 

În legătură cu bacalaureatul; în Cuvântul, an III, nr. 501, 9 iulie 
1926, p. 1 

Virgula, în Cuvântul, an II, nr. 507, 16 iulie 1926, p. 1 

Criza iudaismului. If, în Cuvântul, an III, nr. 509, 18 iulie 1926, 
p. 1; nr. 512, 22 iulie 1926, p. 1, 2; nr. 514, 24 iulie 1926, p. 1,2 

„Sufletul mistic *; în Cuvântul, an III, nr. 520, 31 iulie 1926, p. 1,2 
Despre C. Rădulescu-Motru 

Tradiţionalism şi democraţie; în Cuvântul, an III, nr. 532, 14 august 
1926, p. 1. Semnătura: Skythes 

„Cetăţean ” şi „om ”; în Cuvântul, an III, nr. 537, 20 august 1926, 
p. 1. Semnătura: Skythes 

Țărănism şi democraţie; în Cuvântul, an III, nr. 541, 26 august 1926, 

| p. 1. Semnătura: Skythes 

Limba maternă şi şcolile particulare. Conflictul cu minoritățile; în 

Cuvântul, an III, nr. 545, 29 august 1926, p. 1 

Marea; în Cuvântul, an III, nr. 550, 4 septembrie 1926, p. 1. Sem- 
nătura: Skythes 

Duminica, în Cuvântul, an MI, nr. 552, 6 septembrie 1926, p. 1. 
Despre Asociaţia Tinerilor Creştini | 

Cultură şi democraţie; în Cuvântul, an III, nr. 556, 11 septembrie 
1926, p. 1. Semnătura: Skythes 

Facultatea Chişinăului, în Cuvântul, an III, nr. 564, 20 septembrie 
1926, pp. 1, 3 

Concordatul; în Cuvântul, an III, nr. 565, 22 septembrie 1926, p. 1. 
Semnătura: Skythes 

Lichidarea;, în Cuvântul, an III, nr. 580, 9 octombrie 1926, p. 1. 
Semnătura: Skythes 

Un institut pedagogic românesc şi noua structură a învăţămîntului 
ştiinţific; în Cuvântul, an III, nr. 587, 17 octombrie 1926, pp. 1, 2 

Universitatea; în Cuvântul, an III, nr. 595, 27 octombrie 1926, p. 1. 
Semnătura: Skythes | 

F.A.S.C.R-ul la Cernăuţi, în Cuvântul, an III, nr. 601, 3 noiembrie 
1926, p. 1. Semnătura: Skythes 
Despre Federaţia Asociaţiilor Studenţilor Creştini Români 

Duminică; în Cuvântul, an III, nr. 606, 8 noiembrie 1926, p. 1 

Religie şi psihanaliză. (Consultaţie cerută din afară); în Cuvântul, 
an III, nr. 607, 10 noiembrie 1926, p. 2. Semnătura: Skythes 

Fascism şi francmasonerie;, în Cuvântul, an III, nr. 610, 13 noiem- 
brie 1926, p. 1 

Succesele filosofiei, în Cuvântul, an II, nr 612, 15 noiembrie 1926, 
p. 1. Semnătura: Kallikles 

Brăila noastră, în Cuvântul, an III, nr. 626, 2 decembrie 1926, p. 1 

La Naşterea Domnului; în Cuvântul, an III, nr. 646, 25 decembrie 
1926, p. 1 

Liceul filosofic; în Cuvântul, an IM, nr. 665, 21 ianuarie 1927, p. 1 

Problema constructivă a liceului filosofic; în Cuvântul, an III, nr. 
669, 27 ianuarie 1927, p. 1 

Organizarea vieţii studenţeşti, în Cuvântul, an III, nr. 687, 17 fe- 
bruarie 1927, p. 1 

Keyserling, în Cuvântul, an III, nr. 688, 18 februarie 1927, p. 1 

Făgăduieli şi realități. Problema studenţească; în Cuvântul, an III, 
nr. 698, 2 martie 1927, pp. 1,2 

Cuza, Petrovici şi studenţii, în Cuvântul, an III, nr. 723, 31 martie 
1927, p. 1 

„Filosofia sociologiei”; în Cuvântul, an III, nr. 723, 31 martie 1927, 
p. 1. (Blocnotes). Semnătura: N. I. 
Despre o conferinţă a lui Petre Andrei 

Juxta crucem; în Gândirea, an VII, nr. 4, aprilie 1927, pp. 121-124 

Românizarea oraşelor, în Cuvântul, an III, nr. 771, 29 mai 1927, p. 
1. Semnătura: N. I. 

În jurul unei sărbătoriri, în Cuvântul, an III, nr. 786, 17 iunie 1927, 
p. 1. Semnătura: N. I. 
Despre Nichifor Crainic 

Apelul dlui Motru; în Cuvântul, an III, nr. 795, 27 iunie 1927, p. 1. 
Semnătura: N. I. 

+ Vasile Pârvan, în Cuvântul, an IMI, nr. 796, 29 iunie 1927, p. 1 

Domnul C.R.-Motru şi Universitatea, în Cuvântul, an III, nr. 803, 
7 iulie 1927, p. 1. Semnātura: N. I. 

O.A.S.; în Cuvântul, an III, nr. 804, 8 iulie 1927, p. 1. Semnătura: 
Skythes. 
Despre Opera de Ajutorare Studenţească 

Autonomia universitară; în Cuvântul, an III, nr. 814, 20 iulie 1927, 
p. 1. Semnătura: N. I. 

Europenismul dlui Titulescu; în Cuvântul, an III, nr. 834, 12 august 
1927, p. 1 

O universitate la Craiova?; în Cuvântul, an III, nr. 851, 31 august 
1927, p. 1. Semnătura: N. I. 

DI Titulescu sabotat de unguri, în Cuvântul, an III, nr. 858, 7 sep- 
tembrie 1927, p. 1. Semnătura: Kallikles 

Fântâna din Smeeni, în Cuvântul, an TI, nr. 859, 8 septembrie 1927, 
p. 1. Semnătura: N. I. 

Y.M.C.A.;, în Cuvântul, an III, nr. 866, 15 septembrie 1927, p. 1 
Despre Young Men Christian Association 

Congresul presei latine, în Cuvântul, an III, nr. 869, 18 septembrie 
1927, p. 1. Semnătura: N. I. 

Contractul Bulandra. Propaganda prin teatru; în Cuvântul, an III, 
nr. 882, 1 octombrie 1927, p. 1 

Între juridic şi politic, în Cuvântul, an III, nr. 911, 30 octombrie 
1927, p. 1 

Scrisoare deschisă Înalt Prea Sfinţiei Sale Domnului Domn Dr. Mi- 
ron Cristea, Patriarh al României; în Cuvântul, an III, nr. 950, 
8 decembrie 1927, p. 1 

Incertitudinile Anastasiei; în Cuvântul, an III, nr. 957, 15 decembrie 
1927, p. 1. Semnătura: N. I. 

Tot despre biserica luptătoare; în Cuvântul, an III, nr. 970, 30 de- 
cembrie 1927, p. 1 

Iredentism pe fată, în Cuvântul, an IV, nr. 975, 4 ianuarie 1928, p. 1 

Spre o nouă politică studenţească; în Cuvântul, an IV, nr. 978, 7 ia- 
nuarie 1928, p. 1 

1 Sabin Popp; în Cuvântul, an IV, nr. 981, 10 ianuarie 1928, p. 1 

Scrisoare deschisă dlui 1.G.. Duca; în Cuvântul, an IV, nr. 982, 11 
ianuarie 1928, p. 1,2: 

Enciclica Papei; în Cuvântul, an IV, nr. 989, 18 ianuarie 1928, p. 1 

Agentul provocator Duca; în Cuvântul, an IV, nr. 1 003, 1 februarie 
1928, p. 1 

Dar selecția nouă?... Scrisoare către dl N. Iorga, în Cuvântul, an 
IV, nr. 1 011, 9 februarie 1928, p. 1 

„Spre Înviere ”; în Cuvântul, an IV, nr. 1 074, 20 aprilie 1928, p. 1 

Noua tinerime, în Cuvântul, an IV, nr. 1 079, 26 aprilie 1928, p. 1 

Ce gîndeşte tinerimea,; în Cuvântul, an IV, nr. 1 087, 4 mai 1928, p. 1 

Între generaţii, în Cuvântul, an IV, nr. 1 092, 9 mai 1928, p. 1 

Muntenia care unifică. Între Nord şi Sud, în Cuvântul, an IV, nr. 
1096, 13 mai 1928, p. 1 

Moştenirea, în Cuvântul, an IV, nr. 1 111, 28 mai 1928, p. 1. 
La moartea lui Titus Enacovici, directorul politic al Cuvântului 

Profilul moral al regimului; în Cuvântul, an IV, nr. 1 115, 1 iunie 
1928, p. 1 

Politica în şcoală. După congresul profesorilor universitari, în Cu- 
vântul, an IV, nr. 1 122, 8 iunie 1928, p. 1 


a 


„Anul preparator ”; în Cuvântul, an IV, nr. 1 123, 9 iunie 1928, p. 1. 
Semnătura: N. I. 

Problema politicii româneşti, în Cuvântul, an IV, nr. 1 126, 12 iunie 
1928, p. 1 

Duminica; în Cuvântul, an IV, nr. 1 139, 25 iunie 1928, p. 1 

Dificultăţi bisericeşti. Ce e cu data Sf. Paşti?, în Cuvântul, an IV, 
nr. 1 147, 3 iulie 1928, p. 1. Nesemnat 

O. U. B.; în Cuvântul, an IV, nr. 1 155, 11 iulie 1928, p. 1. 
Despre Oficiul Universitar Bucureşti 

Pentru colegii străini. Cu prilejul celui de la X-lea Congres Inter- 
naţional al Învățămîntului Secundar; în Cuvântul, an IV, nr. 
1164, 20 iulie 1928, p. 1 

Națiunea în conflict cu Statul; în Cuvântul, an IV, nr. 1 173, 29 iulie 
1928, p. 1 

„Statul țărănesc ”; în Cuvântul, an IV, nr. 1 196, 21 august 1928, p. 1 

De ce e furat Statul?, în Cuvântul, an IV, nr. 1 200, 25 august 1928, p. 1 

Pactul Kellog, în Cuvântul, an IV, nr. 1 205, 30 august 1928, p. 1 

N-avem idei...; în Cuvântul, an IV, nr. 1 218, 12 septembrie 1928, p. 1 

Revizuirea canoanelor; în Cuvântul, an IV, nr. 1 228, 22 septembrie 
1928, p. 1 

Convertirea dlui Iorga; în Cuvântul, an IV, nr. 1 231, 25 septembrie 
1928, p. 1 

Ce vrea dl lorga?; în Cuvântul, an IV, nr. 1 234, 28 septembrie 
1928, p. 1 

Cum se creează tradiția, în Cuvântul, an IV, nr. 1 242, 6 octombrie 
1928, p. 1. Semnătura: N. I. 

Între generații, în Cuvântul, an IV, nr. 1 247, 11 octombrie 1928, p. 1 

Sef şi partid, în Cuvântul, an IV, nr. 1 256, 20 octombrie 1928, p. 1 
Despre Nicolae Iorga 

Mecanismul constituțional. Scrisoare deschisă dlui Nicolae lorga; 
în Cuvântul, an IV, nr. 1 268, 1 noiembrie 1928, p. 1 

Etapele libertăţii; în Cuvântul, an IV, nr. 1 270, 3 noiembrie 1928, p. 1 

Stat şi nație; în Cuvântul, an IV, nr. 1 299, 2 decembrie 1928 p. 1 

Manifestația studenților, în Cuvântul, an IV, nr. 1 310, 13 decembrie 
1928, p. 1 

Duminica; în Cuvântul, an IV, nr. 1 321, 24 decembrie 1928, p. 1 

Umilinţeie împrumutului, în Cuvântul, an V, nr. 1 342, 16 ianuarie 
1929, p. 2 

Rătăcirea cea de pe urmă; în Cuvântul, an V, nr. 1 353, 27 ianuarie 
1929, p. 1 

Duminica, în Cuvântul, an V, nr. 1 354, 28 ianuarie 1929, p. 1 

După hotărîrea Sinodului; în Cuvântul, an V, nr. 1 355, 29 ianuarie 
1929, p. 1 

Tot despre rătăcirea sinodală. Încheieri: în Cuvântul, an V, nr. 1 362, 
5 februarie 1929, p. 1 

Despre sinoadele tâlhăreşti pe care le uită dl V. Goldiș; în Cuvântul, 
an V, nr. 1 366, 9 februarie 1929, p. 1 

Panica sinodală, în Cuvântul, an V, nr. 1 369, 12 februarie 1929, p. 1 

Cele două Paşti, în Cuvântul, an V, nr. 1 377, 20 februarie 1929, p. 1 

Pentru reintrarea în ortodoxie; în Cuvântul, an V, nr. 1 387, 2 mar- 
tie 1929, p. 1 

Diletanţii dialecticii; în Cuvântul, an V, nr. 1 394, 9 martie 1929, p. 1 
Despre Mihail Manoilescu 

Noua Universitate; în Cuvântul, an V, nr. 1 409, 24 martie 1929, p. 1 

Cum se creează tradiţia; în Cuvântul, an V, nr. 1 426, 12 aprilie 
1929, p. 1 | 

Ofensiva sinodală;, în Cuvântul, an V, nr. 1 469, 26 mai 1929, p. 1 

Către cititori, în Cuvântul, an V, nr. 1 476, 2 iunie 1929, p. 1. Sem- 
nătura: „Cuvântul” 

Între filosofie şi ziaristică; în Cuvântul, an V, nr. 1 493, 19 iunie 
1929, p. 1 
Despre Mihai Eminescu 

Țărănism Sau capitalism agrar? în Cuvântul, an V, nr. 1 534, 30 
iulie 1929, p. 1 

După Lupeni, în Cuvântul, an V, nr. 1 546, 11 august 1929, p. 1 

În marginea unei nobile apărări. Scrisoarea doamnei Brătianu; în 
Cuvântul, an V, nr. 1 599, 3 octombrie 1929, p. 1 

Despre „ alungarea ” Principelui Carol. Scrisoarea doamnei Brătia- 
nu; în Cuvântul, an V, nr. 1 602, 6 octombrie 1929, p. 1 

„Complotul” de la Londra. Mărturisiri şi documente. I-VIII, în 
Cuvântul, an V, nr. 1 612, 16 octombrie 1929, p. 1; nr. 1 613, 
17 octombrie 1929, p. 1; nr. 1 614, 18 octombrie 1929, p. 1; nr. 
1 615, 19 octombrie 1929, p. 1; nr. 1 616, 20 octombrie 1929, 
p. 1; nr. 1 617,21 octombrie 1929, p. 1; nr. 1 619, 23 octombrie 
1929, p. 1; nr. 1 620, 24 octombrie 1929, p. 1 

Fuga în Egipt. (Articol cu tâlc, care ocoleşte noul proiect de lege a 
presei); în Cuvântul, an V, nr. 1 682, 25 decembrie 1929, p. 1 

Henri Catargi; în Cuvântul, an VI, nr. 1 699, 14 ianuarie 1930, p. 1. 
Semnătura: N. I. 

Între geniu personal şi virtute colectivă. Răspuns dlui prof. Enric 
Otetelişanu;, în Cuvântul, an VI, nr. 1 745, 1 martie 1930, p. 1 
România — ţară a Răsăritului. Sistemul de alianţe. I. Prejudecata 
civilizației apusene; în Cuvântul, an VI, nr. 1 749, 5 martie 1930, p. 1 
Unde duce „specialismul ”; în Cuvântul, an VI, nr. 1 760, 16 martie 
1930, p. 1 
De ce nu e bun şovinismul;, în Cuvântul, an VI, nr. 1 765, 21 martie 
1930, p. 1 
În apărarea dinastiei!; în Cuvântul, an VI, nr. | 774, 30 martie 
1930, p. 1 
Ce este un „trădător ”. Cazul Stere, în Cuvântul, an VI, nr. 1 785, 
10 aprilie 1930, p. 1 
Cazul Stere şi partidele politice. I-II; în Cuvântul, an VI, nr. 1 791, 
16 aprilie 1930, p. 1; nr. 1 792, 17 aprilie 1930, p. 1; nr. 1 797, 
24 aprilie 1930, p. 1 
Înviere; în Cuvântul, an VI, nr. 1 795, 20 aprilie 1930, p. 1 
Ortodoxie, în Cuvântul, an VI, nr. 1 804, 1 mai 1930, p. 1 
8 iunie 1930: Restauraţia; în Cuvântul, an VI, nr. 1 844, 11 iunie 
1930, p. 1 
Între statul de drept şi instituțiile de fapt, în Cuvântul, an VI, nr. 
1 866, 3 iulie 1930, p. 1 
Iuliu Maniu — om politic. I-VII, în Cuvântul, an VI, nr. 1 876, 13 
iulie 1930, p. 1; nr. 1 879, 16 iulie 1930, p. 1; nr. 1 880, 17 iulie 
1930, p. 1; nr. 1 882, 19 iulie 1930, p. 1; nr. 1 883, 20 iulie 
1930, p. 1; nr. 1 886, 23 iulie 1930, p. 1; nr. 1 887, 24 iulie 
1930, p. 1 
Criza partidelor politice. I-III, în Cuvântul, an VI, nr. 1 893, 30 
iulie 1930, p. 1; nr. 1 894, 31 iulie 1930,p. 1; nr. 1 897, 3 august 
1930, p. 1 
După alungarea dlui lorga; în Cuvântul, an VI, nr. 1 949, 24 sep- 
tembrie 1930, p. 1 
A fi „Bun Român”. l-V, în Cuvântul, an VI, nr. 1 987, 1 noiembrie 
1930, p. 1; nr. 1 988, 2 noiembrie 1930, p. 1; nr. 1 991, 5 no- 
iembrie 1930, p. 1; an VII, nr. 1 995, 9 noiembrie 1930, p. 1; 
nr. 2 033, 17 decembrie 1930, p. 1 
„Internaționala sub glugă”;, în Cuvântul, an VII, nr. 2 034, 18 de- 
cembrie 1930, p. 1 
„Gândirea ”. Zece ani de spiritualitate românească; în Cuvântul, an 
VII, nr. 2 037, 21 decembrie 1930, p. 1 

Răspuns la o scrisoare a dlui Rădulescu-Motru, în Cuvântul, an VII, 
nr. 2 037, 21 decembrie 1930, p. 4 

Tot despre prejudecata inteligenței; în Cuvântul, an VII, nr. 2 075, 
31 ianuarie 1931, p. 1 

Acordul austro-german; în Cuvântul, an VII, nr. 2 129, 26 martie 
1931, p. 1 

Să mărturisim Paştele!, în Cuvântul, an VII, nr. 2 146, 12 aprilie 
1931, p. 1 

Înspre realitățile noastre; în Cuvântul, an VII, nr. 2 148, 16 aprilie 
1931, p. 1 

Cine urmăreşte dictatura?; în Cuvântul, an VII, nr. 2 171, 9 mai 
1931,p.1 

După un an. 6 iunie 1930 — 6 iunie 1931; în Cuvântul, an VII, nr. 
2 200, 7 iunie 1931, p. 1 

8 iunie 1930. Restauraţia; în Cuvântul, an VII, nr. 2 202, 9 iunie 
1931,p.1 

O legătură de dragoste... unilaterală. Alianţele noastre; în Cuvân- 
tul, an VII, nr. 2 211, 18 iunie 1931, p. 1 

Lichidarea romantismului 48-ist. Alianţele noastre; în Cuvântul, an 
VII, nr. 2 212, 19 iunie 1931, p. 1 

Demisia dlui Maniu. I-IV, în Cuvântul, an VII, nr. 2 221, 28 iunie 
1931, p. 1; nr. 2 222, 29 iunie 1931, p. 1; nr. 2 224, 1 iulie 1931, 
p. 1; nr. 2 225, 2 iulie 1931, p. 1 

DI Iorga şi „ştiinţificii ”;, în Cuvântul, an VII, nr. 2 257, 3 august 
1931, p. 1 

... 5i despre spiritele negative; în Cuvântul, an VII, nr. 2 261, 7 au- 
gust 1931, p. 1 

Între autoritatea personală şi autoritatea colectivă, în Cuvântul, an 
VII, nr. 2 275, 21 august 1931, p. 1 

Tot despre „revoluţie ”; în Cuvântul, an VII, nr. 2 285, 31 august 
1931, p. 1 

Tărănism şi democraţie parlamentară; Unde se înşală „Dreptatea ”; 
în Cuvântul, an VII, nr. 2 291, 6 septembrie 1931, p. 1 

În marginea tărănismului. I-IV, în Cuvântul, an VII, nr. 2 308, 23 
septembrie 1931, p. 1; nr. 2 309, 24 septembrie 1931, p. 1; nr. 
2 310, 25 septembrie 1931, p. 1; nr. 2 315, 30 septembrie 1931, p. 1 

Eroarea filantropică... Teorie; în Cuvântul, an VII, nr. 2 330, 15 
octombrie 1931, p. 1 

Generaţii; în Cuvântul, an VII, nr. 2 340, 25 octombrie 1931, p. 1 

DI Manoilescu „dărâmătorul”. I-II; în Cuvântul, an VII, nr. 2 379, 
3 decembrie 1931, p. 1; nr. 2 380, 4 decembrie 1931, p. 1; nr. 
2 381, 5 decembrie 1931, p. 1 

[Dogma Naşterii...], în Cuvântul, an VII, nr. 2 401, 25 decembrie 
1931,p.1 

Tratativele cu Rusia; în Cuvântul, an VIII, nr. 2 410, 6 ianuarie 
1932, p. 1 

Cealaltă faţă a tratativelor, în Cuvântul, an VIII, nr. 2 413, 10 ia- 
nuarie 1932, p. 1 

Apelul Uniunii Paneuropene; în Cuvântul, an VIII, nr. 2 414, 11 
ianuarie 1932, p. 1 

Hitler sau saltul în gol, în Cuvântul, an VIII, nr. 2 419, 16 ianuarie 
1932, p. 1 

Problema politicii noastre de stat. Situaţia politică, în Cuvântul, an 
VIII, nr. 2 430, 27 ianuarie 1932, p. 1 

Adevăruri — pe jumătate; în Cuvântul, an VIII, nr. 2 445, 11 fe- 
bruarie 1932, p. 1 

„Dima ”; în Cuvântul, an VIII, nr. 2 449, 15 februarie 1932, p. 1 
Despre Alexandru Dima 

Generalul Păcii. Cazul Averescu; în Cuvântul, an VIII, nr. 2 473, 
10 martie 1932, p. 1 

1832-1932; în Cuvântul, an VIII, nr. 2 486, 23 martie 1932, p. 3. 
Despre Goethe 

Anatomia mişcării studenţeşti, în Cuvântul, an VIII, nr. 2 489, 26 
martie 1932, p. 1 

„Hai, tată, să-ți arăt moşia!” sau: cum se face doctrina ţărănismu- 
lui; în Cuvântul, an VIII, nr. 2 501, 7 aprilie 1932, p. 1 

Țărănismul şi materialismul istoric; în Cuvântul, an VIII, nr. 2 504, 
10 aprilie 1932, p. 1 

Paştele gîndului şi celelalte Paşte, în Cuvântul, an VIII, nr. 2 524, 
1 mai 1932, p. 1 

Ei, şi?, în Cuvântul, an VIII, nr. 2 550, 29 mai 1932, p. 1 

„La Liga Națiunilor!” sau: adevărul asupra misiunii Rist, în Cu- 
vântul, an VIII, nr. 2 574, 23 iunie 1932, p. 1 

Sub interdicție; în Cuvântul, an VIII, nr. 2 577, 26 iunie 1932, p. 1 

Vremea teologilor, în Cuvântul, an VIII, nr. 2 618, 6 august 1932, p. 1 

...Şi dl Crainic „a făcut tot”!... În era automonumentalizărilor, în 
“Cuvântul, an VIII, nr. 2 639, 27 august 1932, p. 1 

„Nu eşti om politic ”; în Cuvântul, an VIII, nr. 2 675, 2 octombrie 
1932, p. 1 


Talmudism; în Cuvântul, an VIII, nr. 2 678, 5 octombrie 1932, p. 1 


Femei şi feministe, în Cuvântul, an VIII, nr. 2 692, 19 octombrie 
1932, p. 1 


Tratate şi granițe, în Cuvântul, an VIII, nr. 2 749, 15 decembrie 
1932, p. 1 

Sfirşit de an, în Cuvântul, an IX, nr. 2 763, 1 ianuarie 1933, p. 1 

Ziare şi ziarişti. Datorii uitate, în Cuvântul, an IX, nr. 2 766, 5 ia- 
nuarie 1933, p. 1 


DI Mihalache pleacă în străinătate...; în Cuvântul, an IX, nr. 2 781, 
21 ianuarie 1933, p. 1 


Di Madgearu şi funcționarii. Problema bugetului; în Cuvântul, an 
IX, nr. 2 782, 22 ianuarie 1933, p. 1 


„Ce vor masele ”; în Cuvântul, an IX, nr. 2 814, 23 februarie 1933, p. 1 


Mintea rumânului cea de pe urmă...; în Cuvântul, an IX, nr. 2 821, 
2 martie 1933, p. 1 


Lecţia focului de la Berlin; în Cuvântul, an IX, nr. 2 821, 2 martie 
1933, p. 1 


Un imperativ: mâinile libere!; în Cuvântul, an IX, nr. 2 830, 11 mar- 
tie 1933, p. 1 

Tristia, în Cuvântul, an IX, nr. 2 866, 16 aprilie 1933, p. 1 

„Revizuirea tratatelor”; în Cuvântul, an IX, nr. 2 874, 27 aprilie 
1933, p. 1 


Perspectiva istorică — şi celelalte perspective; în Cuvântul, an IX, 
nr. 2 894, 18 mai 1933, p. 1 

Momentul Hitler, în Cuvântul, an IX, nr. 2 896, 20 mai 1933, p. 1 

Tot despre „dreapta ” şi „stânga ”, în Cuvântul, an IX, nr. 2 932, 
25 iunie 1933, p. 1 

Iarăşi „dreapta ” şi „stânga ”, în Cuvântul, an LX, nr. 2 938, 1 iulie 
1933, p. 1 


Ce avem noi cu revoluția germană?; în Cuvântul, an IX, nr. 3 022, 
23 septembrie 1933, p. 1 


Un nou leac universal: corporatismul, în Cuvântul, an IX, nr. 3 030, 
1 octombrie 1933, p. 1 


Cum judecăm. Cu prilejul retragerii Germaniei de la Geneva; în 
Cuvântul, an IX, nr. 3 048, 19 octombrie 1933, p. 1 


Jalea Brăilei; în Cuvântul, an X, nr. 3 050, 21 octombrie 1933, p. 1 

„Zwischeneuropa ” — sau ce?;, în Cuvântul, an IX, nr. 3 057, 28 
octombrie 1933, p. 1 

La zece ani; în Cuvântul, an X, nr. 3 066, 6 noiembrie 1933, p. 1 

Despre „necesitatea obiectivă” a unui guvern Duca; în Cuvântul, 
an X, nr. 3 072, 13 noiembrie 1933, p. 1 

Român şi Rumân. — Abdicările liberalismului românesc —; în Cu- 
vântul, an X, nr. 3 078, 19 noiembrie 1933, p. 1 


Între „agresivitatea ” antisemită şi „pasivitatea ” filosemită. — Răs- 
| 8 ŞI „P 


puns dlui A.L. Zissu, în Cuvântul, an X, nr. 3 085, 26 noiembrie 
1933, p. 1 

»Transcendentalism” şi politică. Al doilea răspuns dlui A.L. Zissu; 
în Cuvântul, an X, nr. 3 088, 29 noiembrie 1933, p. 1 

Ligă antirevizionistă?, în Cuvântul, an X, nr. 3 091, 2 decembrie 
1933, p. 1 

Contribuţiuni, la teoria actului de guvernământ, în Cuvântul, an X, 
nr. 3 102, 13 decembrie 1933, p. 1 

Măcelul, în Cuvântul, an X, nr. 3 114, 25 decembrie 1933, p. 1 

Roza vânturilor, în Vestitorii, an I, nr. 1, 15 martie 1936, pp. 1,8. 
Nesemnat 

Cine face istoria? — Puţină filologie — Roza vânturilor, în Vesti- 
torii, an I, nr. 2, 1 aprilie 1936, p. 1. Nesemnat 

Sofisma cea Mare; în Vestitorii, an I, nr. 3, 12 aprilie 1936, p. 1. 
Nesemnat 

Eşti rumân...; în Vestitorii, an I, nr. 3, 12 aprilie 1936, p. 4 

Cum se „construieşte ” o formă istorică. Roza vânturilor, în Vesti- 
torii, an I, nr. 4, 28 aprilie 1936, p. 5. Nesemnat 

Pentru o teologie cu „nespecialişti ”, în Predania, an I, nr. 1, 15 
februarie 1937, pp. 3-4 

Ce e Predania?, în Predania, an I, nr. 2, 1 martie 1937, pp. 1-2 

Misticism, fals misticism şi ortodoxie; în Predania, an I, nr. 3, 15 
martie 1937, pp. 1-3 

Biserică, Stat şi Națiune, în Predania, an I, nr. 4, 1 aprilie 1937, 
pp. 1-3 

Limitele criticei teologice; în Predania, an I, nr. 5, 15 aprilie 1937, 
pp. 1-3 

Şi totuşi catolicismul este inactual; în Predania, an I, nr. 6-7, 1-15 
mai 1937, pp. 1-4 

Naţionalism şi ortodoxie; în Predania, an I, nr. 8-9, 1-15 iunie 
1937, pp. 1-3 

[Profesorul Nae lonescu declară); în Vremea, an X, nr. 492, 20 iunie 
1937, p. 8 
iu excluderea lui Mircea Eliade din Universitatea din Bucu- 
reşti 

Sub semnul Arhanghelului, în Buna-Vestire, an I, nr. 100, 27 iunie 
1937, p. 1 

Nu alegeri, ci plebiscit; în Cuvântul, an XV, nr. 3 120, 21 ianuarie 
1938, p. 1 
Despre Octavian Goga 

Ziua Unirii; în Cuvântul, an XV, nr. 3 124, 25 ianuarie 1938, p. 1 

De la lon Brătianu la Nicolae Titulescu; în Cuvântul, an XV, nr. 
3 128, 29 ianuarie 1938, p. 1 

Neotitulescianismul, în Cuvântul, an XV, nr. 3 134, 4 februarie 
1938, p. 1 

Dincolo de tocmeală; în Cuvântul, an XV, nr. 3 135, 5 februarie 
1938, p. 1 

Pentru ce?; în Cuvântul, an XV, nr. 3 138, 8 februarie 1938, p. 1 

Ni se caută gâlceavă; în Cuvântul, an XV, nr. 3 141, 11 februarie 
1938, p. 1 

De ce a căzut guvernul Goga; în Cuvântul, an XV, nr. 3 143, 13 
februarie 1938, p. 1 

Ce se întîmplă în Germania; în Cuvântul, an XV, nr. 3 145, 15 fe- 
bruarie 1938, p. 1 

Politica zonelor de tensiune; în Cuvântul, an XV, nr. 3 160, 2 martie 
1938, p. 1 

Democrația în paradox; în Cuvântul, an XV, nr. 3 164, 6 martie 
1938, p. 1 

Funcția națională a presei; în Cuvântul, an XV, nr. 3 169, 11 martie 
1938, p. 1 

Drumurile politicii noastre; în Cuvântul, an XV, nr. 3 174, 16 martie 
1938, p. 1 

Drumurile destinului românesc; în Cuvântul, an XV, nr. 3 177, 19 
martie 1938, p. 1 

Naționalismul de import, în Cuvântul, an XV, nr. 3 183, 25 martie 
1938, p. 1 

Fascism — pe stânga; în Cuvântul, an XV, nr. 3 199, 10 aprilie 
1938, p. 1 

Cum nu se dinamizează o nație; în Cuvântul, an XV, nr. 3 204, 15 
aprilie 1938, p. 1 

„Dreptul“ la bunăstare; în Cuvântul, an XV, nr. 3 206, 17 aprilie 
1938, p. 1 

Înviere; în Cuvântul, an XVII, nr. 1, 14 octombrie 1940, p.1 

Creaţiune şi păcat, în Buna-Vestire, an V, nr. 89, 31 decembrie 
1940, p. 2 

Moda în filosofie; în Pan, an I, nr. 3, 1-15 aprilie 1941, pp. 1, 2, 8 
Lecţia de deschidere la Cursul de Istoria metafizicii din anul uni- 
versitar 1930/1931 

Funcțiunea epistemologică a iubirii; în Isvoare de filosofie. Culege- 
re de studii şi texte îngrijită de Const. Floru, Const. Noica şi 
Mircea Vulcănescu. 7. 1942. Bucureşti, Bucovina I.E. Torouţiu, 
1942, pp. 1-17 

Die Logistik als Versuch einer neuer Begriindung der Mathematik; 
în Isvoare de filosofie. Culegere de studii şi texte îngrijită de 
Const. Floru, Const. Noica şi Mircea Vulcănescu Z. 1943. Bucu- 
reşti, Bucovina I. E. Torouţiu, 1944, pp. 1-52 


CURSURI ŞI SEMINARII 
Anul universitar 1919/1920 


Lecţia inaugurală: Funcțiunea epistemologică a iubirii 
1920/1921 
Curs: Logica şi teoria cunoștinței: Introducere în logică 
Metafizică: Filosofia religiei — Soluţii filosofice în 
problema Dumnezeirii (teism, panteism, deism, 
ateism) 
Seminar: Problema metodei în gîndirea ştiinţifică 


1921/1922 
Curs: Psihologia gîndirii 
Seminar: Psihologia gîndirii 


1922/1923 


Curs: Metafizica: Uniformitatea legilor naturii 

Seminar: Schopenhauer, Despre împătrita rădăcină a principiu- 
lui rațiunii suficiente (Comentariu) 
Locke, Încercare asupra intelectului omenesc. Cartea 
a IV-a 

1923/1924 
Curs: 


Seminar: 
1924/1925 

Curs: 

Seminar: 


1925/1926 
Curs: 


Seminar: 


1926/1927 
Curs: . 


Seminar: 


1927/1928 
Curs: 


Seminar: 


1928/1929 
Curs: 


Seminar: 


1929/1930 
Curs: 


Filosofia religiei — Metafizică şi religie 

Filosofia gramaticii — considerată ca Introducere în 
logică 

Sextus Empiricus, Scurtă expunere a filosofiei sceptice 


Filosofia religiei — Fenomenologia actului religios 
(litografiat) 

Istoria logicii (litografiat) 

Dicţionar filosofic românesc 


Metafizica — Problema salvării în Faust-ul lui Goethe 
(litografiat) 

Teoria cunoştinţei (litografiat) 

Descartes, Regulae ad directionem ingenii (comentariu) 


Logica — cu privire specială asupra ştiinţelor exacte 
(litografiat) 
Descartes: Regulae ad directionem ingenii (comentariu) 


Filosofia protestantismului 
Logica (litografiat) 
Aristotel, Metafizica. Cartea I (comentariu) 


Metafizica — Teoria cunoștinței metafizice. 1}. Cu- 
noaşterea imediată (litografiat; tipărit) l 
Filosofia catolicismului 

Aristotel, Fizica. Cartea I (comentariu) 


Metafizica — Teoria cunoștinței metafizice, 2. Cu- 
noaşterea mediată (litografiat; tipărit) 
Istoria logicei (litografiat; tipărit) 

1930/1931 
Curs: Metafizica — Istoria metafizicii — ca tipologie a cul- 
turii (litografiat) 
Seminar: Direcţiune de lucrări de licenţă în materia Logicii, 
teoriei cunoștinței şi metafizicii 


1931/1932 
Curs: [?] 


1932/1933 
Curs: [?] 


1933/1934 
Curs: Logică. Logica ştiinţelor exacte. 


1934/1935 


Curs: Logică generală (litografiat; tipărit) 
Logica colectivelor 


1935/1936 
Curs: Logica colectivelor 


1936/1937 
Curs: Metafizica (stenograma; text dactilografiat) 


1937/1938 
Curs: Metafizica 


1938/1939 
Curs: — 


1939/1940 
Curs: — 
COMUNICĂRI, CONFERINŢE 


Pascalia şi problema durerii (martie 1920) 

Walther Rathenau: idealismul practic (2 decembrie 1920) 
De la Galilei la Einstein (8 decembrie 1921) 
[Viitorul omenirii] (aprilie 1922) 
Dante (aprilie 1922) 
Psihanaliza (25 februarie 1923) 

Sindicalismul (11 martie 1923) 

Publicată în vol. colectiv Doctrinele partidelor politice (1923) 

Psihanaliza (20 mai 1923) 
Renaşterea religioasă (27 ianuarie 1924) 
Contribuția latină în filosofie (iulie-august 1924) 
Filosofia romantică (5 martie 1925) 
Misticii italieni (24 ianuarie 1926) 
Charles Péguy (18 februarie 1926) 
Scenele vremii (7 martie 1926) 
Filosofia regionalismului cultural (1926) 
Renunţare (17 octombrie 1926) 
Isvoarele filosofiei lui Spinoza (7 noiembrie 1927) 
Lege şi legalitate (13 octombrie 1928) 
Noua generaţie (16 martie 1929) 
Creaţiune şi păcat (11 noiembrie 1929) 
Cultură de Port (1930) 

Trup şi întrupare (20 martie 1930) 
Dictatura de partid şi creaţiunea personală (iulie-august 1930) 
Pseudomorfozele culturii (8 decembrie 1930) 
Statul rumânescu şi descentralizarea culturală (11 octombrie 1931) 
[Drepturile naturale şi funcțiunile fireşti ale individului] (10 iulie 

1932) 

Paul et Virginie sau „Liga împotriva bolşevizării “ (23 aprilie 1933) 
Primejdia spiritului defensiv (7 ianuarie 1935) 
Solidaritatea organică, naţională (11 februarie 1935) 
Ce este o graniţă (7 aprilie 1935) 
Ce însemnează a fi român (21 aprilie 1935) 
Împotriva spiritului critic (26 ianuarie 1936) 

Unde începe fiinţa spirituală (6 martie 1936) 
Imperialismul nostru (13 martie 1936) 
Istorie şi politică (aprilie 1936) 

Universalism şi ortodoxie (mai 1936) 
Ce se învaţă din statistică (iulie-august 1936) 

Vergiliu (1936) 

Libertatea (29 noiembrie 1936) 

Ortodoxie şi naționalism (10 ianuarie 1937) 

Națiune şi naționalism (1937) 

Calvin (1937) 

Cuvintare la Congresul profesorilor de filosofie (25 martie 1938) 

